
I. 

Liystigt  hoppende  stævnede  Aalborgdamperen  ind 
i  Limfjorden,  hvis  toppede  Smaabølger  bhdt  og  blødt 
klaskede  mod  dens  Sider  paa  samme  dæggende  Maade, 
hvorpaa  man  klapper  et  Barn  paa  Kinden;  —  det  var, 
som  kjærtegnede  og  trøstede  Fjordens  fredeligere  Vover 
Skibet  for  den  noget  ublide  Behandling,  som  Kattegattet 
om  Natten  havde  budt  det. 

Det  var  Morgen,  meget  tidlig  paa  Dagen  og  meget 
tidlig  paa  Sommeren.  Solen  var  først  lige  kommen  frem 
og  havde  endnu  ikke  rigtig  faaet  Søvnen  af  Øjnene;  bag 
de  graalige  Skybanker  i  Øst  tog  den  sig  nærmest  ud 
som  et  Hoved,  der  titter  op  fra  Dynerne,  og  mat  var 
den,  som  havde  den  Blegsot.  Utidig  rejste  den  sig  som 
en  Tjenestepige,  der  er  kommen  for  tidlig  op,  og  intet 
af  sin  Morgengjerning  havde  den  endnu  faaet  udrettet. 
Koldt,  raat  og  uhyggeligt  var  der  overalt  paa  Skibet  som 
i  en  Dagligstue,  der  er  under  Udluftning;  Dækket  var 
ikke  spulet  —  og  et  Dæk  i  den  Forfatning  gjor  et  endnu 
værre  Indtryk  end  et  uvasket  Stuegulv,  fordi  man  er 
vant   til    Renlighed   ombord  — ,  og  de  Lofter,  Svaberten 

henne  i  Krogen  afgav,  henstod  jo  endnu  uopfyldte;  de 
korsbenede  Feltstole  stod  ruhdtom  i  Uorden,  saaledes 
som  de  vare  forladte  den  foregaaende  Aften;  Duggen  var 
ikke  tørt  af  nogetsteds;  paa  Borde  og  Bænke,  paa  Sky- 
light og  paa  Ræling  perlede  den  i  store,  højthvælvede 
Draaber,  som  hvert  Øjeblik  truede  med  at  flyde  sammen 
og  danne  smaa  Vandlob. 

Medens  Passagererne  laa  nede  i  Kahytterne  og  drømte 
om  kommende  muntre  Landgjæsterier  eller  overstandne 
lystige  Kjobenhavnsbesøg,  spaserede  Kaptajnen,  der  var 
kommen  op  ved  Indsejlingen  til  Fjorden,  i  Vinterfrakke 
frem  og  tilbage  paa  Kommandobroen.  Et  Par  Matroser 
luntede  tvære  og  morgengnavne  afsted  med  en  Ende  Tov 
og  Signalflaget,  der  skulde  hejses  til  Tegn  paa,  at  der 
var  Passagerer,  som  skulde  i  Land;  ellers  saae.man  af 
levende  Væsener  kun  en  enkelt,  tyndklædt  Dækspassager, 
der  krob  sammen  paa  Bænken  forude,  lænende  sig  til 
en  slunken,  hulkindet  Vadsæk;  —  man  kom  til  at  fryse 
ved  at  se  paa  ham. 

Det  livede  betydeligt  op  paa  hele  Sceneriet,  da  en 
ung  Mand  viste  sig  i  Kahytsdøren  og  saae  sig  morgen- 
frisk og  nysgjerrigt  spændt  om. 

Den  lysegraa  bløde  Filthat  med  den  dybe  Fure  midt 
gjennem  Pullen  sad  flot  paa  det  brune,  krøllede  Haar, 
maaske  en  Kjende  forsorent  paa  Snur,  men  ikke  mere, 
end  at  det  saae  nok  saa  kjækt  ud.  Forøvrigt  bevirkede 
dette,  at  man  anede  Tilværelsen  af  en  Dusk  Haar  i  Pan- 
den, som  formentlig  skulde  tjene  til  Pryd,  og  som  for  Eje- 
ren havde  samme  Affektionsværdi,  som  i  fordums  Dage  en 
Lok  af  den  Elskedes  Haar  havde.  Det  ungdommeligt  tynde, 


let  krusede  Skæg  var  klippet  i  Henri  IV  Facon,  og  den 
velplejede,  duskede  Knebelsbart  kunde  fortælle  om,  hvor 
mange  Timers  taalmodigt  og  ihærdigt  Arbejde  der  var 
anvendt  paa  at  faa  den  til  at  gaa  den  mest  naturstridige 
Vej,  den  mod  Himlen  opadstræbende.  Der  var  for  Resten 
noget  opvakt  over  det  smalle,  langagtige  Ansigt  med  de 
ret  regelmæssige  Træk,  og  det  til  Trods  for,  at  der  var 
noget  mat,  næsten  taaget  ved  de  vandblaa  Øjne,  naar 
deres  Indehaver  ikke  var  i  Affekt  over  et  eller  andet. 

Han  var  iført  en  meget  langskjødet,  lys  Ulster  med 
et  koket  lille  Slag  over  Skuldrene;  over  den  ene  Arm 
hang  en  tigret  Plaid,  og  i  den  anden  Haand  bar  han  en 
rummelig  Haandtaske,  hvilke  Sager  i  Forbindelse  med 
en  sammenspændt  Rulle,  der  bestod  af  en  Stok,  en  Para- 
ply og  to  lange  Piberor,  tydede  paa,  at  han  snart  skulde 
forlade  Dampskibet. 

Man  behøvede  blot  at  kaste  et  Blik  paa  den  unge 
Mand  for  at  se,  at  han  borte  til  Aandens  eller  Kunstens 
Forkæmpere  eller  i  alt  Fald  var  Væbner  i  den  store 
Kohorte.  De  fleste  vilde  vel  have  anslaaet  ham  til  at 
være  Maler  eller  Billedhugger;  det  var  han  nu  ikke,  det 
var  den  unge  Forfatter  Reinhold  Gad,  der  i  Følge  Blade- 
nes interessante  Rejseliste  tog  Sommerophold  i  Hylkedam 
i  Jylland. 

Det  blev  for  i  Forbigaaende  bemærket,  at  Gads  Øjne 
havde  et  noget  udvisket  Udtryk;  dette  gjaldt  dog  ikke  i 
denne  Morgenstund,  hvor  han  var  optagen  af  at  betragte 
det  for  ham  nye  Landskab  og  spændt  paa,  hvorledes 
hans  fremtidige  Opholdssted,  Badehotellet  i  Hylkedam, 
var  beskaffent. 

Han  kjendte  nemlig  ikke  det  ringeste  hverken  til 
Hotellet  eller  til  Byen  over  Hovedet;  hele  sin  Viden  havde 
han  fra  et  Avertissement  i  „Berlingske  Morgenavis",  i 
Følge  hvilket  imidlertid  i  alt  Fald  Hotellet  syntes  at  være 
saa  noget  nær  verdensberømt.  Han  var  begyndt  med  at 
skamme  sig  over  sin  geografiske  Uvidenhed;  da  imidler- 
tid alle  de  Venner  og  Bekjendte,  hos  hvem  han  spurgte 
om  Oplysning,  ogsaa  —  saa  at  sige  —  gav  blank  op, 
blev  han  mere  beroliget  og  gav  sig  kun  til  at  anstille 
lige  saa  dybsindige  som  indholdsrige  filosofiske  Betragt- 
ninger over,  hvilken  selvfornedrende ,  Jean-de-France- 
agtig  Nation  de  Danske  egenlig  vare,  da  ethvert  nogen- 
lunde dannet  Menneske  kjendte  Trouville,  Ostende,  Helgo- 
land og  alle  andre  udenlandske  Badesteder,  medens  vort 
lille  Lands  fortræffelige  Sundhedskilder  hensygnede  i  For- 
glemmelsens altødelæggende  Mørke. 

Resolut  havde  han  saa  skrevet  over  til  det  herlige 
Hylkedam  og  havde  pr,  Omgaaende  erholdt  Tilladelse  til 
mod  en  Betaling  af  fire  Kroner  pr.  Dag  at  erholde  Logi 
og  Forplejning  i  det  omtalte,  nyt  og  komfortabelt  mon- 
terede, første  Klasses  Hotel.  Og  nu  stod  han  og  ud- 
malede i  sin  livfulde,  altid  lysvaagne  Fantasi,  hvor  stort 
og  skjønt  Etablissementet  var.  —  Han  tænkte  sig  noget  i 
Retning  af  Skodsborg  Badehotel;  Klampenborg  og  Marien- 
lyst vare  vel  for  store  — ,  og  han  saae  sig  i  Tankerne 
flot  rulle  op  i  Landauer' en  for  Hovedbygningens  Ind- 
gangsport, thi  Værten  havde  nemlig  i  sin  sidste  Skrivelse 
flot  bebudet,  at  der  nok  skulde  blive  sendt  Vogn  efter 
ham. 

Efter  at  have  tilbragt  en  Stund  med  —  som  var  han 


en  Rekrut,  der  havde  Privattime  i  Exercits  —  at  se  til 
højre,  se  til  venstre  og  se  lige  ut,  styrede  Gad  over  mod 
en  Matros,  der  stod  med  Armene  lænede  paa  Rælingen 
og  Hovedet  hvilende  ned  paa  Hænderne  og  havde  umaade- 
lig  travlt  med  ingen  Ting  at  bestille,  hvorfor  han  trøstede 
sig  for  sin  Arbejdsløshed  ved  at  berige  Søen  med  en 
jævn,  klatvis  Fordeling  af  velpræpareret  Skraatobakssauce. 

Tilnærmelsen  foregik  nu  imidlertid  paa  en  noget 
anden  Maade,  end  den  unge  Forfatter  egentlig  havde 
tænkt  sig.  Udenfor  Kahytsdøren  laa  der  nemlig  et  Slags 
Bundbrædt,  forsynet  med  firkantede  Huller,  saa  det  mest 
af  alt  lignede  et  Skakbræt,  hvoraf  hvert  andet  Felt  var 
taget  ud;  paa  dette  kom  han  til  at  træde  for  yderligt, 
saa  det  vippede  op  og  gav  ham  en  Fart  paa,  som  ikke 
var  beregnet.  I  det  ikke  ukjendte  Tempo  en-to-tre  og 
et  lille  bitte  Hop  valsede  Gad  ned  mod  Matrosen  med 
udbredte  Arme,  som  gjaldt  det  en  om  Omfavnelse  af  en 
allerkjæreste  Skjonjomfru;  maaske  betænkte  han  sig,  da 
han  opdagede,  det  var  en  mindre  elegant  udhalet  Halv- 
befaren, han  havde  for  sig;  nok  er  det,  han  nojedes  med 
at  give  Matrosen  et  smældende  Klask  paa  Skuldrene  med 
begge  sine  Hænder,  som  var  det  hans  Hensigt  at  springe 
Buk  over  den  Arbejdsløse  og  stikke  paa  Hovedet  i  Soen. 

„Naada!  Hvad  er  den  af?  Tror  De,  jeg  er  til  at 
sla'  Katten  af  Tonden  paa?"  brummede  Matrosen  host 
og  drejede  sig  sejgt  omkring;  men  han  kom  strax  i 
Humør  igjen,  da  han  saae  Gads  Haandtaske  rutsche  hen 
ad  Dækket  til  den  ene  Side,  medens  Rullen  faldt  ned 
paa  den  anden  Side  og  sprængte  Baandene,  saa  Stokken, 
Paraplyen    og    de   to  Piberor  trillede  afsted  i  et  muntert 

Væddeløb,  hvad  der  fik  ham  til  at  udbryde:  „Halloj,  der 
faldt  s'gu  Staverne  i  Tønden!  Lad  os  faa  fat  paa  dem, 
inden  de  triller  udenbords!" 

„Aa,  skidt  med  dem!"  raabte  Gad  febrilsk.  „Tasken 
er  mig  meget  vigtigere,  der  ligger  mine  Manuskripter  i!  .  .  . 
Ja,  De  maa  undskylde,  at  jeg  saadan  .  .  .  hehe!  .  .  .  kom 
bag  paa  Dem;  men  det  var  det  forbistrede  Brædt  henne 
ved  Kahytten,  som  vippede  med  mig." 

„Naa,  De  var  kommen  paa  Vippen?  Ja,  ja!  .  .  . 
Værsenartig,  her  er  baade  Spaseretøjet  og  Røgfordriverne!" 
sagde  Matrosen  og  overrakte  Gad  de  fire  Kunstdrejer- 
artikler. 

„Tak!  Se,  her  er  til  en  Bajer!  ...  De  veed  vel 
nok,  jeg  skal  af  her?     Hvornaar  stopper  vi  op?" 

„Lige  saa  snart.  Kaptajnen  kommanderer  Stop,  og 
aldrig  en  Smule  før." 

„Ja,  det  kan  jeg  nok  begribe!  ...  Er  Baaden  gaaet 
ud  fra  Land?" 

„Det  er  den  højst  sandsynligt  og  rimeligt,  for  ellers 
kommer  den  s'gu  for  sent.  De  kan  forresten  se  dem 
der  forude." 

„Men  der  er  jo  to  Baade?  ...  Er  der  da  Flere,  der 
skal  i  Land,  end  jeg?" 

„Ja,  De  kan  ikke  faa  Lov  til  at  være  alene  om  den 
Ære!  Der  er  baade  en  Skolelærer  og  en  Hestepranger 
og  en  Gaardmandsenke  med  to  Smaa." 

„Naa,  saa  kommer  man  jo  i  godt  Selskab!  .  .  . 
Hvor  er  min  Kuffert?" 

„Den  konmier,  Herre,  den  kommer!    Den  staar  inde 


under  Ruffet.  De  skal  ikke  være  mere  urolig  for  den, 
end  som  det  var  Deres  Svigermoder." 

„Næ,  hahal  Men  man  vil  dog  nok  alligevel  vide, 
hvor  man  har  den  Slags  elskede  Gjenstandel  .  .  .  Hvor 
lang  Tid  tager  det  at  ro  ind?" 

„Kommer  an  paa,  hvordan  Rorgængerne  spytter  i 
Næven!  .  .  .  Naa,  men  hille  den  for  en  Stenbider,  dér 
peb  Styrmanden!  Farvel  Herre!"  bod  Matrosen,  og  saa 
mumlede  han  for  sig,  idet  han  lod,  som  han  skyndte 
sig:  „Det  var  godt,  man  kom  klar  af  den  Brevkasse! 
Han  var  skabt  ligesom  Aviserne  om  Mandagen:  det  var 
ikke  andet  end  Sporgsmaal  og  Svar  Altsammen!" 

Strax  efter  stoppede  Skibet  op,  Baadene  —  hvoraf 
den  ene  var  bestemt  til  Bagagen  og  Godset  —  lagde  til 
paa  Siden,  og  snart  befandt  Passagererne  sig  i  Baadene. 
efterat  det  var  lykkedes  ikke  at  spilde  nogen  af  de  to 
Smaa,  der  langedes  ned,  som  var  det  et  Par  Pakker,  og 
efterat  et  Forsog,  den  overvægtige,  tyktstoppede  Gaard- 
mandsenke  gjorde  paa  at  kæntre  Baaden,  var  mislykke- 
des paa  Grund  af  dennes  Stivhed. 

Efter  en  Rotur  paa  en  halv  Snes  Minutter  lagde 
Baadene  ind  til  den  flekkelisnende,  somandsmæssi^e 
Landsbys  ret  solide  Bro,  der  gjorde  de  hæderligste  An- 
strengelser for  at  se  ud  som  en  Havn.  Til  stor  Glæde 
for  det  desværre  faatallige  Publikum  —  bestaaende  af 
Brovægteren,  eller  hvad  den  Træsko  og  Pjækkert  iførte 
Embedsmand  hed,  et .  Par  i  al  Beskedenhed  nysgjerrige 
Fiskere,  en  for  tidligt  opkommen,  stærkt  skrutrygget 
Krovært,  der  hver  Morgen  nærede  et  lonligt  Haab  om 
at  fiske  en  Gjæst  å  en  Kop  Kaffe,  —  gav  Passagererne, 

for  at  entre  op  paa  Broen,  en  stor,  brillant  Forestilling 
i  den  hojere  Gymnastik  og  Akrobatik,  hvor  navnlig  den 
buttede  Gaardmandsenke  udmærkede  sig  som  Kraftkunst- 
nerinde, idet  hun  forst  halede  den  spirrevipagtige  Kro- 
vært, der  galant  rakte  hende  Haanden  for  at  hjælpe 
hende  op,  ned  til  sig  i  Baaden  med  en  Hastighed,  saa 
han  nær  var  fløjet  over  Færgen  og  dumpet  ned  paa  den 
anden  Side,  og  dernæst  gjentog  samme  Kunststykke  med 
Værten  og  en  ældre  Fisker,  til  hun  endelig  fik  sit  Over- 
mod stækket  ved  en  samlet  Optræden  af  hele  Styrken 
paa  Broen  og  kom  op  paa  fast  Grund,  efterladende 
Baaden  i  saa  stærkt  gyngende  Bevægelse,  at  den  gav 
sig  til  at  grunde  paa,  hvorfra  den  oprørte  Sø  pludselig 
skrev  sig. 

Allerede  strax  ved  Landstigningen  var  der  forbeholdt 
den  farende  Kjobenhavner  en  munter  lille  Overraskelse, 
idet  der  afkrævedes  ham  et  forholdsvis  ikke  saa  ringe 
Beløb  for  den  behagelige  Rotur.  Indigneret  protesterede 
han  mod  dette  Optrækkeri  og  lod  brummende  en  Ytring 
falde  om,  at  man  kunde  mærke,  man  var  norden  for 
Lov  og  Ret;  men  han  blev  kun  saameget  desto  mere 
flov,  da  han  blev  oplyst  om,  at  dette  snedige  Arrange- 
ment skyldtes  „Det  forenede  Dampskibsselskab"  i  Kjoben- 
havn,  og  han  sendte  en  kjærlig,  taknemlig  Tanke  til  be- 
meldte Institution  for  dets  noble,  aldrig  smaalige  Op- 
træden overfor  de  Stakler,  som  ere  nødte  til  at  benytte 
Selskabets  Skibe. 

For  snarest  muligt  at  slippe  bort  fra  dette  ubehage- 
lige Emne  spurgte  Gad  Kroværten,  der  med  en  vis 
Ugenerthed  stod  ganske  tæt  ved  og  maalte  ham  fra  Top 


til  Taa,  som  om  den  gode  Mand  havde  et  Væddemaal 
paa,  om  Gad  var  syv-  eller  otteogtredsindstyve  Tommer 
hoj:  „De  skulde  ikke  vide,  om  der  er  Vogn  fra  Hylke- 
dam  Badehotel?" 

„Aa,  det  er  Dem,  der  skal  til  Hylkedam?"  spurgte 
den  lille,  stærkt  Skrutryggede  med  en  sprukken  Stenmie 
af  den  Slags,  der  er  karakteristisk  for  slige,  i  Støbningen 
mislykkede  Individer.  „De  er  nok  fra  Kjøbenhavn,  ikke 
sandt?" 

„Jo,  jeg  er,  men  ..." 

„Saa  kjender  De  maaske  en  Svoger,  jeg  har  der- 
ovre? Han  er  Marskandiser  i  Klosterstræde  ...  V.  J. 
Hansen  i  Klosterstræde." 

„Næ,  jeg  har  ikke  den  Fornøjelse!  Men  det  var 
det,  jeg  vilde  ..." 

Naa,  De  kjender  ham  ikke?  Næ-æ,  der  er  jo  na- 
turligvis saa  mange  Mennesker  i  saadan  en  stor  By,  saa 
de  ikke  allesammen  kan  kjende  hinanden.  Han  er  ellers 
bekjendt  nok!  Stor  Fiffikus!  De  kan  tro,  han  veed, 
hvor  Mørbraden  sidder,  ...  og  som  han  kan  snakke 
Folk  en  Femøre  af  .  .  ." 

„Hør,  det  var  den  Vogn  fra  Hylkedam,  vi  kom 
fra  .  .  ." 

„Naa  ja!  Jo,  det  er  sandt,  den  holder  hos  mig  i 
Hotel  Vendsyssel  .  .  .  jeg  er  Vært  der  .  .  .  Matthi's  Ul- 
riksen, til  Tjeneste!  Vil  Herren  følge  med  mig  derhen, 
det  er  lige  her  i  Nærheden,  en  hlle  Springvej,  ikke  saa 
langt  herfra!  .  .  .  Men  der  kommer  den  Mand,  der  skal 
kjøre  for  Herren!" 

„Ham    der?!"    kunde    Reinhold    ikke    dy  sig  for  at 

udbryde,  da  han  saae  en  yderst  tarveligt  klædt  Bonde- 
mand komme  ud  ad  Broen. 

„Ja,  det  er  Casper  Vognmand  fra  Hylkedam  .  .  . 
Det  vil  sige,  han  er  egenlig  Husmand,  men  han  lapper 
paa  sine  Indtægter  ved  at  kjore  for  Folk;  han  har  et 
rigtigt  pænt  Kjoretøj  og  et  Par  flinke  smaa  Nordmænd." 

Nu  er  det  jo  nok  en  lille  Skuffelse,  naar  man  har 
ventet  at  se  en  stolt  Kusk  i  et  flot  Liberi,  at  blive  spist 
af  med  en  duknakket  Bonde  i  Hvergarnsfrakke  med 
struttende  Skjøder;  men,  belært  af  Erfaringen,  gled  den 
unge  Forfatter  let  hen  over  denne  den  anden  Overraskelse, 
gav  den  tarvelige  Kjøresvend  Ordre  til  at  sørge  for  Kuffer- 
ten og  spaserede  saa  op  til  Hotel  Vendsyssel  i  Følge  med 
den  velvillige  Vært,  hvis  dimmelimagtige  Snakketøj  under 
Vejs  gik  lige  saa  rask  som  hans  langstilkede  Ben. 

Den  lave,  hvidkalkede  Kro  med  det  stolte  Navn  og 
de  saa  lidt  dertil  svarende  straatækte  Sidelænger  lignede 
betydeligt  mere  en  Bondegaard  end  et  Tilflugtssted  for 
Rejsende,  hvorimod  Gjæstestuen,  hvor  Gad  blev  vist  ind, 
maatte  siges  i  en  vis  Henseende  at  danne  en  værdig 
Pendant  til  Dækket  paa  Aalborgdamperen,  idet  der  ikke 
var  ryddet  op,  ja,  ikke  en  Gang  luftet  ud  efter  Gaars- 
aftenens  spirituøse  Udskejelser.  Stolene  stod  hulter  til 
bulter,  som  var  der  lige  forud  blevet  afholdt  en  polsk 
Rigsdag  paa  Stedet;  rundt  om  paa  Bordene  fandtes 
fedtede,  overgramsede  01-  og  Toddyglas  med  større  eller 
mindre  uappetitlige  Slatter  i,  Side  om  Side  med  talrige 
smaa  Kopper,  i  hvilke  det  sortebrune  Bundfald  vidnede 
om  en  rigelig  Nydelse  af  den  jydske  Livdrik,  KafTepuns, 
og  Gulvet  var  bedækket   med  fladttyggede   Cigarstumper 

og  graasort  Pibeudkrads,  medens  et  Utal  af  afbrændte 
Tændstikker  laa  i  Bunke  hist  og  her.  som  var  et  Skrab- 
næsespil rystet  ud  over  Fladen. 

Da  Lokalet  saaledes  ikke  indbod  til  noget  længere 
Ophold,  bad  Kjobenhavneren  Casper  Vognmand  om  strax 
at  spænde  for. 

Om  Bord  paa  Damperen  havde  han  ikke  kunnet 
faa  noget  Varmt  til  Morgen,  eftersom  hans  Anmodning 
om  en  Kop  Kaffe  eller  The  var  bleven  afslaaet  med  en 
mere  oplysende  end  tilfredsstillende  Erklæring  om.  at 
Jomfruen  ikke  var  staaet  op  endnu,  og  han  sagde  derfor 
til  Værten,  som  var  begyndt  at  rydde  op  i  Stuen:  „Jeg 
kan  vel  nok  faa  en  Kop  Kaffe  og  et  Par  Stykker  Fransk- 
brødssmorrebød  hos  Dem?" 

..Gudbevares!  .  .  .  Det  vil  sige,  Franskbrod  har  vi 
ikke,  men  Sigtebrod,  udmærket  Sigtebrod  I  Og  hvad 
Kaffen  anbelanger,  saa  maa  Mutter  jo  først  op  og  gjøre 
Ild  paa,"  svarede  Mathias  Ulriksen  forekommende  og  til- 
føjede derpaa  med  en  noget  mærkelig  Diminutivform: 
„Saa  De  kommer  til  at  vente  et  lille  ojeste  Blik." 

Med  et  resigneret  Suk  satte  Gad  sig  i  Sofaen,  der 
var  saa  haard  som  en  Stensarkofag  fra  Middelalderen, 
og  ventede  taalmodigt  forst  i  ti  Minutter,  saa  i  et  Kvar- 
ter, og  derpaa  i  fem  Minutter  til.  Endelig  brast  hans 
Taabnodighed,  og  da  Værten  atter  viste  sig  uden  at 
medbringe  Lædskedrikken,  udbrød  han  hidsigt:  „Hvor  i 
Pokkers  Skind  og  Ben  bliver  dog  den  Kaffe  af?" 

„Ja,  ja,  ja,  nu  kommer  den!"  gjenmælede  Værten 
sindigt.  „Jeg  er  da  ingen  Fugl,  saa  jeg  kan  ikke  være 
to  Steder  paa  een  Gang  I" 

Dette  Bonmot  tiltalte  den  unge  Forfatter  saa  meget, 
at  han  slog  sig  tiltaals,  til  Kaffen  kom;  ja,  end  ikke  det 
ugegamle  Sigtebrød  med  det  harske  Smør  tog  Humøret 
fra  ham  i  højere  Grad,  end  at  han  med  en  vis  Galgen- 
humor sagde:  „Maa  jeg  faa  endnu  et  Stykke  Smørrebrød 
med  meget  Margarine  paa?" 

Endelig  bød  han  den  fortræffelige  Vært  Farvel,  da 
Vognen  rullede  op  for  Døren:  men  Mathias  Ulriksen  var 
virkelig  sorrigfuld  stemt  i  denne  Afskedens  Stund,  thi 
hvem  skulde  han  faa  at  snakke  med  —  eller  rettere 
sagt  snakke  for  —  saa  tidligt  paa  Dagen? 

Gad  stillede  sig  op  i  Gadedøren  og  saae  til  alle 
Sider,  men  han  kunde  ikke  opdage  nogen  Ekvipage. 
Han  saae  nok,  at  der  for  Døren  holdt  en  af  Alderen 
noget  medtagen,  fladbundet  Slagtervogn,  hvis  Kusk  var 
stegen  ned  fra  den  eneste  Agestol  for  at  rette  noget  paa 
Gangernes  Seletøj;  men  den  betragtede  han  som  noget 
sig  ganske  uvedkommende.  Det  viste  sig  imidlertid  hur- 
tig, at  han  tog  saa  grundig  fejl,  som  tænkes  kunde; 
thi  da  Kusken  vendte  sig  om  fra  sit  Udbedringsarbejde, 
viste  det  sig  at  være  Casper  Vognmand. 

En  bange  Anelse  greb  den  Rejsende,  og  med  ængste- 
lig vibrerende  Stemme  stammede  han:  „Er  det  ...  er 
det  Vognen  fra  Hylkedam?" 

„Javel!"  røg  det  tjenstligt  ud  af  Casper  i  uskyldig, 
forekommende  Glæde,  —  han  anede  jo  ikke,  hvilken 
Sorg  og  Skuffelse  han  beredte  Forespørgeren. 

Der  hører  en  stor  Sjælsstyrke  til  for  at  kunne  holde 
et  saadant  Slag  ud,  som  det  giver  at  dumpe  ned  fra  en 
skjøn    Drøms    lækkert    bløde    Landauerkaleche    til    den 

brutale  Virkeligheds  tangstoppede  Jagtvognshynde;  men 
den  unge  Forfatters  Sjæl  var  stærk,  lutret  i  Aandens  og 
Poesiens  guddommelige  Flammer.  Med  vemodsfuld  Re- 
signation tændte  han  sin  Rejsepibe,  alt  medens  han  mum- 
lede hen  for  sig:  „Og  det  kalder  den  pukkeldundrede 
Vært  for  et  rigtig  pænt  Kjøretoj?  He!  Det  maa  for- 
modenlig have  været  fra  denne  Landsdel,  at  Provsten 
indberettede  til  Ministeriet:  „Befo''dringerne  her  paa  Egnen 
maa  i  de  sidste  Aar  betegnes  som  meget  ringe,  ja  næsten 
usle."  .  .  .  Naa  ja,  lad  os  saa  stige  op  i  Galakarethen!" 
Og  saa  tilføjede  han,  idet  han  kravlede  op  i  Vognen  via 
det  forreste  Hjul,  hvilket  virkede  paa  hans  Knæer  som 
et  kraftigt  Rivejern:  „Det  lader  til  at  falde  lidt  tæt  med 
gemytlige  Overraskelser  i  denne  Egn  af  Landet!" 

Casper  Vognmand  steg  derpaa  op  og  placerede  sig 
nok  saa  kammeratligt  ved  Siden  af  sin  Passager,  hvor- 
efter han  samlede  de  just  ikke  herskabelige  Hampegarns 
Tøjler  op  med  et  haandfast  Ryk,  som  fik  Nordmændene 
—  Hestene  forstaar  sig!  —  til  at  bene  af  med  Stads- 
vognen  i  Hælene  paa  sig. 

Vejret  var  godt  nok.  Det  var  blevet  høj,  klar  Luft, 
lidt  vel  køligt  var  det  endnu,  men  Reinhold  Gad,  der 
kom  fra  den  lumre,  varmemættede  Hovedstad,  følte  sig 
netop  styrket  og  oplivet  af  Friskheden ;  det  forekom  ham 
næsten,  at  han  begyndte  at  ane,  hvad  Begrebet  „staal- 
satte" Nerver  betød.  Lyst  og  livligt  var  der  foroven; 
Himlen  smilede  i  Morgenens  sarte  Blaa  —  den  poetiske 
Kjøbenhavner  kom  til  at  tænke  paa  en  blond  ung  Pige 
i  lyseblaa  Morgenkjole  — ,  kun  enkelte  smaa  Fnugskyer, 
hvide  og  lette,  som  Morgenbrisen  ikke  havde  faaet  bort. 

stod  ubevægeligt  stille  oppe  i  det  store  Rum  og  tegnede 
et  svagt  Mønster  i  Kjolen.  Gyvelbuskene  i  Grøfterne 
og  Piletræerne  langs  Landevejen  stod  friske  og  renvaskede 
af  den  stærke  Dug  og  beredte  sig  paa  med  fornyede 
Kræfter  at  tage  mod  Dagens  stikkende  Solstraaler,  og 
hvor  Husene  kastede  Skygge,  var  Jorden  endnu  mørk- 
laden af  Morgenens  Fugtighed. 

Folkene  begyndte  at  komme  op  i  de  smaa  Boel- 
steder, som  Vognen  af  og  til  passerede;  Smaamanden 
kom  paa  sine  klaprende  Træsko  fra  Udhuset,  hvor  han 
havde  givet  Kreaturer  og  Svin  Foder;  Konen  vraltede 
med  dinglende  Arme  afsted  til  Tørveskuret  efter  Ilde- 
brændsel; Børnene  sad  paa  den  flade  Foriiggersten  foran 
Husets  Dør  og  spiste  deres  tykke  Fedtebrod,  højligen 
misundte  af  Katten,  som  skjød  Ryg  paa  Tærskelen  og 
indsmigrende  strøg  sig  op  ad  Dørkarmen,  og  Hønsene 
vare  lige  lukkede  ud  og  rumsterede  alt  ivrig  i  Grøften 
for  at  finde  lidt  Æde,  medens  det  lille  vævre  Gedekid 
oppe  paa  Diget  hengav  sig  til  samme  temmelig  haabløse 
Beskjæftigelse. 

Men  det  var  ogsaa  alt  det  Liv,  der  fandtes;  selve 
Landskabet  laa  kjedeligt  og  dødt,  goldt  og  øde  i  sin 
uendelige,  melankolske  Fladhed.  Alt  var  Sand,  Sand  og 
atter  Sand.  Store  Strækninger  dækkede  Lyngen  vel 
kjærligt  over;  men  Alle,  som  færdedes  der  paa  Egnen, 
vidste,  at  det  ej  var  for  det  Gode,  at  den  bredte  sit  rød- 
violette, bølgende  og  dølgende  Gevandt  ud;  de  vidste  helt 
vel,  hvad  der  skjulte  sig  derunder.  Men  ellers  lyste 
Sandet  frem  overalt;  i  Furerne  paa  Pløjemarkerne  laa 
det    som    skinnende,    hvide  Strimler,    mellem  de  spredte. 

svindsotige  Straa  i  de  magre  Havremarker  tittede  det 
frem,  og  Vejene  dækkede  det  med  et  Lag  saa  tykt,  at 
Vogn  hjulene  skar  dybt  ned  deri.  Det  medførte  ganske 
vist  den  Fordel,  at  der  ikke  støvede  som  paa  andre  Lande- 
veje, men  til  Gjengjæld  umuliggjorde  det  al  hurtigere 
Kjørsel,  —  det  faldt  Gad  ind,  hvor  overflødigt,  for  ikke 
at  sige  blodigt  ironisk  det  vilde  have  været,  om  Træerne 
vare  blevne  forsynede  med  de  bekjendte  Paabudsplakater: 
„Skridt!" 

En  halv  Timestid  kjørte  Gad  i  det  mest  søvndyssende 
Tempo  af  Verden,  saa  spurgte  han  Casper  Vognmand, 
der  var  begyndt  at  lude  forover  i  Agestolen,  saa  han 
truede  med  at  gaa  paa  Næsen  ned  mellem  Hestene: 
„Hvor  langt  har  vi  til  Hylkedam?" 

„Aa,  vi  regner,  der  er  en  tre  Mils  Vej,"  svarede 
Kusken  drævende  og  forsigtig,  som  vilde  han  personlig 
fralægge  sig  ethvertsomhelst  Ansvar  for  Talstørrelsens 
Rigtighed. 

„Naal  Ikke  mere?"  bemærkede  Gad  noget  syngende 
paa  det. 

Han  mente  nu  herved  at  have  lagt  et  tilstrækkeligt 
ironisk  Tonefald  paa  Ordene;  men  dette  viste  sig  i  det 
mindste  ikke  at  have  været  kraftigt  nok  for  den  brave 
Vognmand,  thi  han  sagde  forekommende,  som  mente 
han  at  volde  sin  Passager  en  stor  Glæde  ved  Oplysnin- 
gen: „Ja,  i  Dag  bliver  det  nu  halvfjerde  Mil." 

„En  halv  Mil  længere?  Vor  Herre  bevares!  Hvor- 
for det?  Jeg  forstaar  ikke,  hvordan  den  samme  Vej 
saadan  kan  være  længere  eller  kortere  .  .  .  den  er  da 
ikke  til  at  trække  ud  og  ind  som  en  Harmonika!" 

„Næ,  det  ikke!  Men  det  volder  det,  at  vi  bliver 
nødt  til  at  age  en  lille  Omvej,  desformedelst  at  Vejen 
gjennem  Sandbylille  er  saa  farlig  træls;  a  var  nær  aldrig 
sluppen  igjennem  paa  Henturen,  og  nu  vilde  den  jo  være 
endnu  mere  streng  for  Hejsterne,   nu  jeg  har  Læs  paa." 

„Naa,  der  gives  dog  i  denne  skjønne  Aflægger  af 
Sahara  Veje,  som  er  endnu  værre  end  denne?  Ja,  det 
er  jo  altid  en  Trosti  Ak  ja,  sandelig,  tunge  og  trange 
ere  Sandhedens  Veje!  .  .  .  Den  Sætning  lyder  saa  kate- 
kismusagtig, at  jeg  uvilkaarlig  kommer  til  at  spørge  om: 
Der  er  vel  et  Sted,  hvor  vi  kan  bede  —  jeg  mener 
en  Kro?" 

„Næ,  Kro  er  der  aldrig  en  eneste  af  her!  Men  vi 
kan  nok  smutte  ind  til  Kresten  Skrædder." 

„Ah,  der  er  maaske  en  lille  privat  Bæverding  i 
Naalehuset?" 

..Naa-aa,  det  vil  jeg  nu  ikke  kalde  det  .  .  .  men  — 
hel   —  Kresten  har  saa  ondt  ved  at  se  Folk  være  torst." 

„Endnu  bedre!  En  Samaritan  efter  kjobenhavnsk 
Mønster,  han  tiltaler  mig!  Lad  os  blot  skynde  os  at 
komme  derhen!" 

„Javel!     Det  gaar  jo  saa  fort,  som  det  kan." 

„Naa,  det  gjør  det?  Ja,  ja!  Saa., prøver  jeg  paa 
at  tage  mig  en  lille  Lur;  jeg  fik  sovet  saa  lidt  paa  Damp- 
skibet i  Nat." 

Prøven  faldt  ualmindelig  heldigt  ud:  Gad  snorksov 
i  en  stiv  Time.  Ganske  vist  var  han  undertiden  ved  at 
ryste  Hovedet  af  sig  bag  ud  i  Vognen,  hvor  Kufferten 
stod,  medens  han  til  andre  Tider  var  ved  at  folge  Caspers 
Exempel  fra  for  og  slaa  en  Kuldbøtte  ned  mellem  Nord- 

mændene;  men  han  kom  dog  hver  Gang  paa  ret  Kjol 
igjen  uden  egenhg  at  vaagne.  Kjobenha\"nerens  faste 
Søvn  smittede  imidlertid  Jyden,  og  der  gik  ikke  lang 
Tid,  inden  Casper  ogsaa  begyndte  at  nikke  i  Søvne,  saa 
Ekvipagen  mest  træffende  kunde  indrangeres  under  Be- 
grebet Sovevogn.  Der  var  dog  ingen  Fare  forbundet  der- 
med, thi  Hestene  kjendte  Vejen  og  fulgte  støt  Sporet, 
og  der  var  saa  grumme  lidt  Sandsynlighed  for  at  mode 
nogen  Vogn,  hvad  der  ikke  vilde  have  været  saa  ganske 
behageligt  paa  den  smalle  Vej. 

Pludselig  vaagnede  imidlertid  de  to  slumrende  Rejse- 
kammerater ved,  at  det  gav  et  stærkt  Ryk  i  Vognen,  — 
den  holdt  stille. 

,.Hvad  er  det?  Hvor  er  vi?"  raabte  Gad  og  spær- 
rede forvildet  Øjnene  op,  medens  han  kjærtegnede  sin 
Ryg,  der  havde  faaet  et  stærkt  Knubs. 

„Ja,  se,  nu  er  vi  ved  Kresten  Skrædder,"  svarede 
Casper  sindigt.  Han  fandt  sig  ikke  beføjet  til  at  oplyse 
noget  om,  at  han  ogsaa  havde  faaet  sig  en  Lur,  og  at 
det  var  de  kloge  Dyr,  som  af  sig  selv  havde  gjort  Holdt, 
hvad  enten  dette  nu  skyldtes,  at  de  havde  hørt  Aftalen 
om  en  Forfriskning  paa  dette  Sted,  hvad  eller  det  kun 
var  af  gammel  Vane. 

Om  Besøget  hos  den  barmhjei-tige,  skrædderlige 
Samaritan,  der  paa  Grund  af  en  exempelløs  Magerhed 
gjorde  et  særdeles  eenradet  Indtryk,  er  intet  af  Interesse 
at  meddele.  Hvad  Gad  fik  at  se,  var  en  ganske  almindelig 
Smugkro,  beliggende  bag  Skrædderstuen,  hvor  Indehaveren 
af  Firmaet,  Kresten  Skrædder,  en  Svend  og  en  Dreng 
hver  Morgen   tidligt    i   Skjorteærmer   satte   sig   til  Bords 

2 


18 

(d:  ovenpaa  samme)  med  korslagte  Ben,  hvorved  de  fik 
en  vis  Lighed  med  nogle  muhamedanske  Smuglere,  som 
sad  og  spejdede  ængsteligt  efter  Politiet.  Den  selvbestal- 
tede Krovært  nærede  dog  næppe  synderlig  Angst  for 
Øvrigheden,  thi  saa  havde  han  sikkert  ikke  givet  Bag- 
stuen et  saa  officielt  Præg,  som  den  havde.  Møblementet 
var  nemlig  ganske  det  samme  som  i  en  med  kongeligt 
Privilegium  allernaadigst  forsynet  Krostue:  smaa,  gul- 
malede  Beværtningsborde  og  harmonisk  tilsvarende,  rød- 
malede Træstole  samt  et  mere  hemmelighedsfuldt,  lukket 
Hjørneskab,  der  gjorde  Tjeneste  som  Buffet  og  rummede 
forskjellige  støvede,  halv-  eller  helfulde  Flasker,  et  Udvalg 
af  Glas  i  de  mest  varierende  Størrelser,  et  Par  Sukker- 
skaale,  et  Spil  Tærninger  og  lignende  andre,  af  Kro- 
gjæster  velsete  Gjenstande.  Nogle  ikke  altfor  folderige 
Kappegardiner,  som  diskret  skyggede  for  de  iforvejen 
ikke  synderligt  lysgivende  Vinduer,  vilde  ogsaa  have 
været  i  den  rette  Stil,  om  Stoffet  i  dem  ikke  havde  havt 
en  saa  umiskjendelig  Lighed  med  Vinterfrakkefoer,  og  det 
endda  Foer  af  et  Mønster,  som  var  meget  gængse  der 
paa  Egnen. 

Da  Gad  ikke  vovede  at  binde  an  med  de  vendsys- 
selske Druevine,  fik  han  sig  et  Glas  jydsk-bajersk  01, 
medens  Casper  Vognmand  efter  eget  Ønske  delikaterede 
sig  med  en  Morgenbedsk,  der  kradsede  saa  stærkt  i 
Halsen,  at  der  maatte  tilsættes  den  flere  formildende  Gnal- 
linger Sukker,  som  den  unge  Forfatter  erfarede  i  Jylland 
bære  det  noget  malitiøse  Øgenavn:  Præste-  eller  Degne- 
sukker. 

Der  var  ingen  Grund  for  Gad  til  at  dvæle  længere 
paa  Stedet,  nu  da  han  havde  set  et  Exemplar  af  disse 
Smugkroer,  hvis  Tillokkelser  kun  kunne  forklares  efter 
Principet  „den  forbudne  Frugt",  og  han  kommanderede 
derfor  hurtigt  til  Vogns. 

Den  ene  Times  Søvn  havde  imidlertid  i  Forbindelse 
med  Visiten  hos  Kresten  Skrædder  kvikket  Forfatteren 
saa  meget  op,  at  han  ikke  længere  ænsede  den  sendræg- 
tige Befordring.  Han  gav  sig  til  at  spekulere  paa  sine 
egne  Sager,  og  hans  første  Tanke  gjaldt  ret  naturligt 
den  Fortælling,  han  skulde  til  at  begynde  paa,  og  som 
var  den  direkte  Aarsag  til  hans  Optræden  i  Jydernes 
Land,  hvor  han  haabede  at  finde  bedre  Ro  og  i  alt  Fald 
var  sikker  paa  at  undgaa  de  kjøbenhavnske  Fristelser. 

Selve  Fortællingens  nærmere  Indhold  stod  endnu 
kun  dunkelt  for  ham  i  vage,  taagede  Omrids,  og  han 
var  endnu  langt  fra  at  være  begyndt  paa  at  tømre  Hand- 
lingens Skelet  sammen.  Han  vidste  kun,  at  han  vilde 
behandle  den  evigt  standende  Strid  mellem  Penge  og 
Kundskaber;  ikke  paa  den  gamle,  udtraadte  Maade,  at 
den  rige  Fabrikejer  —  han  havde  tænkt  sig,  at  den 
unge  Piges  Fader  var  en  rig  Fabrikejer  paa  Landet  — 
var  imod  Partiet  mellem  Datteren  og  Kandidaten  paa 
Grund  af  dennes  Fattigdom,  men  at  dette  mere  psykolo- 
gisk blev  begrundet  i,  at  Rigmanden,  der  havde  hjulpet 
sig  selv  frem  her  i  Verden,  havde  en  letforklarlig  Aver- 
sion mod  al  Intelligens  og  nærede  en  med  Misundelse 
blandet  Frygt  for  Kundskabens  Magt.  Dette  lod  sig  jo 
let  motivere  og  præcisere  ved,  at  Kandidatens  Fader 
f.  Ex.    var  Bestyrer   af   Fabriken   og   en   Gang   i   et   for 

2* 

Fabriksherren  meget  kritisk  Tilfælde  havde  reddet  Situa- 
tionen ved  sin  overlegne  Erfaring.  Naturligvis  maatte 
Kandidaten  og  Faderen  have  Hjælp  udefra  i  deres  Kamp 
mod  Fabrikejerens  Fordomme;  men  hvorfra  skulde  den 
Assistance  komme,  hvem  skulde  denne  Hjælper  være, 
hvor  skulde  han  finde  en  karakteristisk  Type,  som  var 
stærk  nok  til  at  hamle  op  med  og  tilsidst  faa  Bugt  med 
den  stædige  Kapitalist?  Det  kom  saa  meget  an  paa  at 
faa  fat  i  en  god  Model  til  dette  Brug. 

Han  tænkte  frem  og  tilbage,  frem  og  tilbage,  ende- 
vendende det  samme  Spørgsmaal  paa  de  hundrede  af 
Maader;  snart  vilde  han  gjore  Figuren  til  en  ældre  fin 
Kontormand,  der  tilfældigt  kom  i  Besøg  paa  Fabrikken; 
snart  vilde  han  have  Egnens  Læge  eller  Præst  til  at 
optræde  som  Mellemmand;  snart  mente  han,  at  en  jovial, 
men  kundskabsrig  Kunstner,  som  var  et  Stykke  af  en 
Boheme,  bedst  egnede  sig  til  at  løse  Opgaven;  og  saa- 
ledes  blev  han  ved.  Uroligt  flyttede  han  sig  hid  og  did 
paa  den  lille  Plads,  der  var  levnet  ham;  men  det  vides 
aldrig  at  have  hjulpet  Nogen  til  en  Idé  saadan  at  lege 
Flyttedag,  og  det  hjalp  da  heller  ikke  den  vaandestædte 
Forfatter  noget.  Han  følte,  der  manglede  ham  Noget  i 
Tankegangen;  men  hvad  var  det,  hvad  var  det?  .  .  .  Næ, 
han  maatte  af  og  spasere  et  Stykke  ved  Siden  af  Vognen! 
Han  tænkte  bedre,  naar  han  gik,  —  det  vidste  han  af 
Erfaring  —  Bevægelsen  bragte  Flugt  og  Fart  i  hans 
Ideer. 

Gad  sagde  til  Kusken  om  at  stanse,  han  vilde  af 
og  gaa  lidt,  han  var  træt  af  at  sidde.  Og  Casper  holdt 
strax  an,    han   havde   ikke  noget  imod,    at  Hestene  blev 

lettede  for  en  Del  af  Læsset,  og  let  og  adræt  sprang 
Passageren  af. 

Rask  gik  han  ved  Siden  af  Vognen,  med  hvis 
Sneglefart  han  sagtens  kunde  holde  Skridt,  medens  han 
spekulerede  og  spekulerede  paa  den  indflydelsesrige  Hoved- 
persons Stand  og  Stilling,  Væsen  og  Udvortes  uden  dog 
at  komme  til  noget  Resultat. 

Saa  med  et  udbrod  han  halvhøjt  til  sig  selv:  „Nej, 
det  gaar  ikke  paa  den  Maade!  Jeg  begynder  uden  videre 
paa  Fortællingen,  saa  finder  jeg  nok  ham,  jeg  har  Brug 
for,  naar  jeg  er  kommen  lidt  ind  i  det!  ...  Se,  for  strax 
at  antyde  Bogens  alvorligere  Karakter  vil  jeg  begynde 
med  en  Scene  mellem  de  to  Unge  i  en  mørk,  melankolsk 
Granskov,  hvor  Træerne  staar  tause  og  stive  som  Æres- 
vagten ved  en  lit-cle-parade  ..." 

Han  overvejede  en  Stund,  men  saa  afbrød  han  sine 
Betragtninger  ved  at  sige:  „Næ,  hvorfor  skal  det  i  Grunden 
være  en  Granskov?  Hvem  siger  det?  Granskove  er 
slet  ikke  saa  udpræget  traurige!  Naar  Solen  skinner 
paa  Træernes  Toppe  og  forgylder  Koglerne,  som  hang 
de  allerede  paa  Juletræer,  og  hist  og  her  sender  en  straa- 
lende  Stribe  hen  ad  Udhugningernes  rødmalede  Tæppe, 
saa  kan  der  være  helt  lyst  og  lystigt  i  en  Granskov! 
.  .  .  Næ,  Landskabet  her  er  melankolsk  .  .  .  hvad  om  jeg 
brugte  det?  .  .  .  Ja,  det  er  udmærket,  som  skabt  til  Situa- 
tionen!    Jeg  tager  det!" 

I  sin  Glæde  over  det  herlige  Fund  gik  den  unge 
Forfatter  stærkere  og  stærkere  til,  medens  hans  Blik 
kritisk  strejfede  hen  over  Landskabet,  og  han  søgte  at 
arbejde   sig   op   i  Stemning  for   rigtigt   at   faa  Ram  paa 


det  triste  Øde  med  de  store  Vidder.  Sandets  trættende, 
enstonede  Lysegraat  i  Forbindelse  med  Markernes  blege, 
udvandede  grønne  og  gule  Farver  gav  hele  Omegnen  et 
sygeligt,  forpint,  man  kunde  fristes  til  at  sige  kirtelsvagt 
Udseende,  —  man  fik  Lyst  til  at  knalde  en  Klat  skin- 
nende Ildrødt  eller  Brandgult  midt  ind  i  Landskabet  for 
at  live  op.  Men  den  Monotoni  var  jo  netop  god.  Bil- 
ledet kunde  i  det  Hele  ikke  være  bedre,  end  det  var. 
Kun  eet  maatte  han  ændre;  han  kunde  ikke  bruge  den 
blaa  Himmel,  han  maatte  have  en  tung,  skysvanger 
Luft,  der  hang  knugende  ned  over  Egnen.  Saa  skulde 
Han  og  Hun  komme  gaaende  til  Stævnemødet,  ikke 
muntre  og  oprømte  som  Elskende  ellers  ere,  naar  de 
mødes.  De  vare  selv  triste  og  sørgmodige,  smittede  af 
Omgivelserne,  og  de  følte,  at  det  ikke  varslede  godt,  at 
en  Glente  strøg  forbi  højt  oppe  over  deres  Hoveder  og 
udstødte  sit  skingrende,  langtrukne  ... 

„Ho-o-ov!"  lød  det  udtværet  kaldende  bag  ham. 

Havde  Lyden  havt  den  svageste  Lighed  med  et 
Glenteskrig,  vilde  Gad  sikkert  være  bleven  ængstelig  for, 
at  han  havde  faaet  Hørehallucinationer,  men  da  den  nu 
mere  mindede  om  saadan  en  Mellemting  mellem  en  fjernt- 
rullende  Torden  og  en  Udladelse  fra  et  Taagehorn,  gav 
han  sig  roligt  til  at  overveje,  hvor  den  Lyd  kunde  komme 
fra,  og  hvad  den  kunde  betyde.  Med  den  ham  egne 
Skarpsindighed  sluttede  den  unge  Mand  temmelig  hurtigt 
af  den  Omstændighed,  at  der  i  en  halv  Mils  Omkreds 
ikke  fandtes  andre  levende  Væsener  end  hans  Ven,  Casper 
Vognmand,  at  denne  maatte  være  den  mystiske  Lyd- 
frembringer.    Han  vendte  sig  derfor  om,  saae  tilbage  og 

opdagede  nu,  at  han,  medens  hans  Hjerne  havde  ar- 
bejdet, havde  sat  saa  stærk  Fart  paa,  at  V^ognen  var 
sakket  et  godt  Stykke  agter  ud. 

„Hvad  er  der?"  raabte  han,  idet  han  vendte  sig  for 
at  oppebie  den  sløsevorne  Ekvipages  Ankomst. 

„Halloj  der  forude!"  raabte  Casper  tilbage  og  til- 
føjede saa  efterhaanden,  som  han  nærmede  sig:  „De  maa 
ikke  ile  saadan!  Jeg  kan  ikke  følge  med,  De  løber  jo 
helt  fra  mig!" 

Gad  brast  i  Latter;  han  havde  aldrig  vidst,  han  var 
saadan  en  Hurtigløber,  og  han  tænkte  allerede  saa  smaat 
paa  at  melde  sig  til  den  første  Konkurrence  i  Fodsport- 
selskabet. 

Omsider  naaede  Vognen  op  til  ham,  og  Gad  sagde 
da:  „Ja,  nu  sætter  jeg  mig  igjen  op  til  Dem,  Casper! 
Nu  er  vi  vel  snart  ved  vort  Bestemmelsessted?" 

„Ja,  paa  det  Lag,  nu  hjælper  det  godt!"  svarede 
Kusken.     „Om  en  halv  Timestid  kan  vi  nok  være  der." 

Det  viste  sig  at  slaa  til;  til  den  angivne  Tid  rullede 
Vognen  op  for  Hylkedams  Badehotel,  Reinhold  Gads 
fremtidige  Opholdssted. 


n. 

Den  forvænte  Kjøbenhavner  havde  allerede  i  de  faa 
Timer,  han  havde  tilbragt  paa  denne  Egn,  set  saa  meget, 
at  det  stod  ham  klart,  at  han  maatte  nedstemme  sine 
Fordringer  til  Livets  Behageligheder  og  Bekvemmehg- 
heder  i  en  temmelig  betydelig  Grad.  Han  havde  aldrig 
set  nogen  Landstrækning,  der  saa  lidt  indbod  til  Morskab 
eller  egnede  sig  til  at  begaa  Extravagancer  paa;  den 
syntes  ham  endogsaa  ligesom  visse,  alttor  nidkjære  Mis- 
sionspræster  at  forbyde  Menneskene  den  uskyldige  For- 
nøjelse at  glæde  sig  ved  Livet. 

Naar  han  tænkte  paa  sin  tilkommende  Sommerbolig, 
fyldtes  hans  Sind  af  bange  Anelser,  og  han  begyndte  at 
indse  Nødvendigheden  af  at  kalfatre  grundigt  om  paa 
det  Luftkastel,  han  paa  egen  Regning  og  Risiko  havde 
opført,  og  indskrænke  det  til  en  mere  almindelig,  for- 
dringsløs Vaaning.  Da  Sangvinikere  jo  i  Reglen  gaa 
fra  den  ene  Yderlighed  til  den  anden,  rev  Reinhold  Gad 
strax  uden  Barmhjertighed  sit  Luftslot  ned  og  opførte  i 
dets  Sted  en  gammel,  snavset,  vind  og  skjæv  Krobyg- 
ning af  det  usleste  Bindingsværk  og  det  mest  skabede 
Ydre,   og  denne  befolkede  han  ganske  egenmægtigt  med 

en  rodhovedet,  forædt,  med  Forklæde  og  Kaskjet  smykket 
Vært,  der  tvær  og  lad  vraltede  om  i  den  beklumrede, 
sandstrøede  Skjænkestue,  altid  med  et  eller  andet  spiri- 
tuosaholdigt  Drikkeligt  i  Haanden. 

Han  overraskedes  derfor  nu,  da  han  holdt  foran 
Hylkedams  Hotel,  paany,  men  denne  Gang  paa  en  be- 
hagelig Maade,  idet  Huset  viste  sig  at  være  en  ret  state- 
lig enetages  Bygning,  der,  foruden  at  have  den  Fordel 
at  være  nyopbygget,  prangede  baade  med  Veranda  og 
med  noget  flettet  Tremmeværk  i  Gavlene,  hvilket  for- 
lenede Huset  med  et  Udseende  af  at  have  slaaet  Visiret 
op,  og  i  det  Hele  præsenterede  sig  i  samme  Stil  som 
de  jægersborgske  og  ordrupske  Villaer,  som  stedse  staa 
til  Salg  mod  en  kontant  Udbetaling  af  fire-f em  tusinde 
Kroner. 

Hans  Studium  af  Bygningen  afbrødes  imidlertid  ved, 
at  Værten  hofligt  bukkende  kom  til  Syne  paa  den  lave 
Trappe.  Han  var  saa  langt  som  vel  muligt  fra  at  svare 
til  det  Billede  af  en  tykvommet  Krovært,  som  Gad  i 
sin  Fantasi  havde  udkastet,  idet  det  var  en  høj,  mager 
Mand,  der  havde  noget  kjøbstadsagtigt  ved  sit  Ydre  og 
var  saa  ung,  at  der  næsten  endnu  var  noget  Dreng'et 
over  ham.  Ved  nærmere  Eftersyn  viste  Julius  Kjeldsen 
—  det  vidste  Gad  fra  sin  Korrespondance  med  ham  var 
Værtens  Navn  —  at  nære  visse  Pretentioner  i  Retning 
af  det  Gentlemanlike. 

Han  var  i  Besiddelse  af  en  vis  Opvarter-Elegance, 
en  vis  kjøhenhavnsk,  baade  forloren  og  forsoren  Flothed 
saavel  i  Ydre  som  i  Optræden,  Det  tynde  og  slatne, 
lysblonde  Haar  —  hvis  Spædhed   og  Spredthed  fik   Gad 

til  at  tænke  paa  Egnens  Kornmarker  —  frynsede  sig 
efter  en  noget  antikveret  Mode  sparsomt  ned  i  den  i  For- 
vejen ikke  høje  Pande;  hans  udviskede,  hlegsottige  An- 
sigtstræk vare  ualmindeligt  udtryksløse,  hans  å  la  Mælke- 
valle  farvede  Øjne  vare  ikke  mere  aandfulde  end  Øjnene 
paa  den  Fisk,  der  kun  bør  spises  i  de  med  et  „r"  for- 
synede Maaneder,  og  hans  tyndbladede  Knebelsbart  var 
langt  fra  velvoxen  nok  til  at  erstatte  Ansigtets  Mangel 
paa  Karakter.  Af  det  indolente,  for  ikke  at  sige  dvaske 
Udtryk  fremgik  det  imidlertid  tydeligt,  at  han  ikke  havde 
tilbragt  hele  sit  Liv  paa  Landet,  men  at  han  med  Held 
havde  studeret  Hovedstadens  beklagelsesværdige  Ynglinge 
med  deres  skabagtige  Blaserthed. 

Hans  Paaklædning  vilde  have  føjet  sig  udmærket 
ind  i  Ensemblet,  hvis  ikke  dens  derangerede  Udseende 
havde  bevirket,  at  den  faldt  ud  af  Stilen.  Frakken  var 
saaledes  en  moderne,  langskjødet  Diplomatfrakke,  men 
den  var  baade  uhyggeligt  fedtet,  plettet  og  blankslidt 
—  Gad  fandt,  at  det  vilde  have  passet  ypperligt,  om  den 
var  bleven  forsynet  med  en  Paaskrift  af  samme  Indhold 
som  det,  hvormed  medtagne  Jernbanevogne  dirigeres  til 
Kjøbenhavn:  Trænger  til  Reparation  — ;  det  stribede 
Kravat  kunde  godt  have  passeret,  hvis  ikke  en  Slipsnaal 
med  et  diminutivt  Glarmesterskilt  af  forskjelligt  farvede 
Glasædelstene  havde  odelagt  Arrangementet  ved  sin  simple 
Smagløshed;  Manchetterne  gik  langt  ud  paa  Haanden 
og  vilde  have  været  fuldt  ud  elegante,  om  deres  skifer- 
graa  Tone  ikke  havde  mindet  om  en  Tavle,  hvorpaa  et 
Regnestykke  kun  er  blevet  halvt  udvisket;  og  saa  havde 
endelig  hans  naalestribede,  graa  Benklæder  et  ret  tiltalende 

Mønster,  men  tog  sig  dog  ikke  ud  formedelst  de  util- 
ladeligt stærkt  posende  Knæer  og  de  just  ej  prydende, 
oprindeligt  ikke  paatænkte  Flosser  forneden  ved  Hælene. 
Til  syvende  og  sidst  kom  dog  det  værste  af  det  Hele, 
den  skjærende  Disharmoni,  det  frembragte,  at  han  til 
dette  fordringsfulde  Kostume  bar  et  Par  franske,  mere 
praktiske  end  egenlig  skjønne  Kapsko. 

Efter  at  have  udvexlet  de  første  Hilsener,  der  vare 
prægede  af  den  reserveret  observerende  Velvillie,  som 
Folk  ved  første  Bekjendtskab  vise  hinanden,  og  som 
daarer  ligesom  Aprilsvejr  med  smilende  Solskin  uden 
Varme,  traadte  Værten  og  hans  nye  Gjæst  ind  i  den 
for  Herrer  og  Damer  af  de  første  Rangklasser  bestemte 
Gjæstestue,  og  Gad  blev  strax  slaaet  af,  i  hvilken  sjelden 
Grad  Interiøret  her  svarede  til,  hvad  Hotellets  Ydre  havde 
lovet.  Det  saae  ikke  ud  som  nogen  landlig  Beværtning, 
og  langtfra  var  det  naturligvis  noget  Kro-Interiør,  nej, 
det  skulde  være  hovedstadsmæssigt,  kjøbenhavnsk.  Og 
dette  var  det  ogsaa  paa  en  vis  Maade;  man  mindedes 
levende  sine  Besøg  i  Skindergades  biUige  Marskandiser- 
kjældere,  ikke  mindst  fordi  alt  var  saa  nyt,  saa  ubrugt, 
næsten  til  Uhygge.  I  Sandhedens  Interesse  skal  det  be- 
vidnes, at  Møblerne,  hvoraf  der  ubetinget  var  meget  for 
faa,  af  yderste  Evne  bestræbte  sig  for  at  se  ud  som  et 
Salonmøblement.  Det  store  runde  Bord  midt  paa  Gulvet 
gjorde  alt  for  at  tage  sig  velhavende  ud,  men  den  tynde 
Plade  forraadte  det;  Plydset  paa  de  to  smaa,  umagelige 
Sofaer  bar  paa  et  lønligt  Haab  om  at  blive  anset  for 
Fløjl,  men  Parvenu-Karakteren  stak  altfor  tydeligt  frem; 
Wienerstolene  smigrede  sig  med  at  se   baade  aristokra- 


tiske  og  lieiitenantsniæssige  ud  med  deres  tynde  Ben  og 
svajede  Rygge,  men  de  gjennemhullede  amerikanske 
Træsæder  betog  dem  ved  deres  Klodsethed  ethvert  Spor 
af  Elegance;  og  end  ikke  Tilstedeværelsen  af  den  stumme 
Tjener,  der  stiv  og  strunk  holdt  Vagt  i  Krogen  henne 
ved  Døren,  formaaede  at  bibringe  En  den  Illusion,  at 
man  befandt  sig  i  en  Salon. 

Hvor  var  det  dog  ikke  betegnende,  at  den  forlorent 
flotte  Vært  just  havde  valgt  dette  Møblement. 

Da  Gad  havde  lagt  Plaiden  og  Rejsetasken  fra  sig 
og  betroet  ovennævnte  Tjener  sin  Overfrakke  og  Hat, 
spurgte  Værten,  idet  han  geskjæftigt  gned  sig  i  Hæn- 
derne: „Hvornaar  vil  Herren  spise  Frokost?  Vil  Herren 
maaske  hvile  sig  lidt  forinden  eller  have  den  strax?" 

„Ja,  det  kommer  an  paa,"  svarede  Kjøbenhavneren, 
tilbøjelig  til  at  rette  sig  efter  Husets  Skik.  „Hvornaar 
spiser  de  Andre?" 

„De  Andre?"  spurgte  Kjeldsen  forbauset  og  fik  sine 
Øjne,  der  tilbragte  det  meste  af  deres  Tilværelse  i  dorsk 
Halvdvale,  op  af  denne.  „Mener  De  min  Kone  og  mine 
Børn?" 

„Næ,  Gudbevares!  Tror  De,  jeg  vil  krænke  Privat- 
livets Fred?  .  .  .  Næ,  jeg  mener  naturligvis:  hvornaar 
spiser  Badegjæsterne  Frokost?  Hvor  mange  har  De  for 
Resten?" 

„Aa,  det  .  .  .  det  er  saa  forskjelligt!  Det  er  ikke 
saadan  at  sige  ...  de  kommer  og  gaar  jo,  ligesom  de 
har  Tid  og  Lyst  til  —  og  Penge,  forstaar  sig!  Ifjor 
havde  jeg  en  udmærket  Sæson  .  .  .  Masser  af  Gjæster 
.  .  .   helt   udsolgt  Hus  ...  og  fine  Folk,   en  Familie  fra 

Aalborg  og  to  fra  Hjørring  og  en  Enkefrue  fra  Silkeborg 
med  fire  uvorn  .  .  .  hvad  jeg  vilde  sige,  ukonfirmerede 
Børn  ..." 

^. Jamen  jeg  mener  naturligvis,  hvor  mange  De  har 
nu  for  Tiden.  Jeg  vil  ikke  haabe,  De  allerede  har  den 
røde  Lygte  ude?" 

„Næ,  hehel  Dertil  er  det  jo  lidt  for  tidligt  paa 
Sæsonen;  men  naar  Ferien  kommer,  saa  haaber  jeg..." 

»Naa  ja,  jeg  er  skam  kun  glad  over,  at  her  ikke 
er  for  mange,  for  jeg  skal  være  flittig  herovre,  jeg  skal 
arbejde. " 

„Arbejde?  .  .  .  Aa,  De  er  maaske  Landmaaler?  Ja, 
jeg  havde  ogsaa  en  Genealog  ifjor." 

..En  Genealog  —  naa,  Geologi  Næ,  jeg  holder  mig 
ikke  saadan  til  Jorden;  det  er  noget,  jeg  skal  skrive 
paa." 

„Skrive  paa?"  spurgte  Værten  med  et  Tonefald, 
der  robede,  at  han  ikke  kjendte  andet,  man  kunde  skrive 
paa,  end  Vexler,  men  dog  nærede  Betænkelighed  ved  at 
spørge,   om  hans  Gjæsts  Virksomhed  gik  i  den  Retning. 

-Ja,  jeg  er  Forfatter  I"  oplyste  Reinhold  Gad  med 
ungdommelig  Selvfølelse.  „Og  De  kan  derfor  forstaa, 
jeg  sætter  Pris  paa  Ro." 

„Ja,  det  er  her,  det  kan  jeg  garantere  Dem!  Er 
der   noget   roligt  Sted  i  Verden,    saa  er  det  Hylkedam!" 

„Naa,  her  er  altsaa  foreløbigt  ikke  videre  besat? 
Hvor  mange  Gjæster  har  De?" 

„Slet  ingen,  til  Tjeneste  I" 

„Naa  ja,  hahal  De  skal  da  i  det  mindste  ikke  for- 
styrre mig,  de,  der  ikke  er  heri  .  .  .  Naa,  men  saa  kommer 

jeg  ned  til  Frokost  om  en  halv  Timestid,  jeg  skal  blot 
have  gjort  lidt  Toilette  I  ...  Vil  De  vise  mig  mit  Væ- 
relse!" 

^  Meget  gjerne!  Det  er  ovenpaa,  paa  første  Sal  .  .  . 
en  udmærket  hyggelig  og  kongfortabel  Stue  ...  for  en 
Maanedstid  siden  havde  en  Konsul  fra  Hobro  netop  Logi 
i  det  Nummer  .  .  .  han  opholdt  sig  kun  her  paa  Gjennem- 
rejse,  men  han  fandt  saa  stort  Behag  i  Forholdene  her, 
at  han  sagde,  han  vilde  komme  igjen  længere  hen  paa 
Sommeren  med  hele  sin  Familie." 

Under  denne  Forklaring  var  Gad  og  Kjeldsen  naaede 
op  i  Værelset,  og  Sidstnævnte  præsenterede  med  en  vis 
Art  Faderstolthed  Gemakket  for  den  fremtidige  Beboer. 
Han  fremhævede  den  ypperlige,  brede  Seng  med  den 
blødt  vuggende  Fjedermadrats;  den  praktiske  Servante, 
der  næsten  ingen  Plads  tog  op,  og  som  efter  hans  For- 
sikring lignede  Fodstykket  til  en  romersk,  antik  Kapitæl ; 
den  magelige  Lænestol,  som  besad  den  tvivlsomme  For- 
del, at  man  næsten  ikke  kunde  komme  op  af  den,  naar 
man  først  sad  i  den ;  det  fintskaarne  Træsnit,  paa  hvilket 
Ludvig  XVI  nu  havde  forslaaet  en  fem — sex  Aar  med 
at  tage  Afsked  med  sin  Familie,  hvilken  Toven  let  for- 
klaredes ved,  at  han  efter  endt  Farvel  havde  at  begive 
sig  til  en  kort,  men  mindre  behagelig  Proces  paa  Ska- 
fottet; og  endelig  det  ovale,  i  Væxten  kuede  Salonbord, 
der  lod  til  for  Kjeldsen  at  staa  som  et  af  Verdens  Vid- 
undere, eftersom  det  var  forsynet  med  Skuffe,  en  Kjends- 
gjerning,  han  ikke  blev  træt  af  at  fremhæve.  Derimod 
glemte  han  formodenlig  i  Distraktion  ganske  at  henlede 
Opmærksomheden  paa,  at  Værelset  var  saa  smalt,  at  det 

jfik  en  krænkende  Lighed  med  en  Korridor,  og  at  der 
ikke  var  højere  til  Loftet,  end  at  en  ganske  vist  velvoxen 
Gjæst  —  om  han  var  fra  Nibe  eller  Ribe,  melder  Hi- 
storien intet  om  — ,  som  ved  sin  Ankomst  havde  det 
herligste  krollede  Haar,  ved  at  bevæge  sig  i  dette  Væ- 
relse havde  slidt  Lokkerne  saaledes  af,  at  han  tilsidst 
ikke  var  mere  langhaaret  end  en  Sælhund. 

Gad  observerede  naturligvis  strax  disse  Gemakkets 
Skrobehgheder;  men  da  han  ikke  stillede  vidtgaaende 
Fordringer  til  et  Rum,  i  hvilket  han  kun  skulde  arbejde 
og  sove,  afskedigede  han  Værten  med  en  Udtalelse  om, 
at  det  var  godt,  uden  at  dette  dog  kunde  opfattes  som 
alvorligt  ment  fra  hans  Side. 

I  det  bedste  Humor  gav  den  unge  Skribent  sig  nu 
i  Færd  med  sit  Toilette.  Han  havde  opnaaet,  hvad  han 
vilde;  han  var  kommen  et  Sted  hen,  hvor  der  var  Ro, 
velgjorende  Ro,  og  hvor  han  var  ene,  fri  for  generende 
Selskab,  fri  for  forføreriske  Indbydelser,  fri  for  fristende 
Venner,  og  han  var  glad  og  priste  sig  lykkelig  over  sit 
Held.  Hvor  skulde  han  ikke  arbejde,  og  hvilket  Mester- 
værk skulde  hans  Bog  ikke  blive! 

Den  første  Dag  gik  let,  hurtigt  og  fornøjeligt  for 
ham.  Saa  snart  han  havde  spist  Frokost,  tog  han  fat 
paa  at  pakke  ud  og  installere  sig  saa  hyggeligt  og  prak- 
tisk, som  Forholdene  tillod;  efter  derpaa  at  have  forfrisket 
sig  med  en  lige  saa  dyb  som  langstrakt  Middagsskraber, 
under  hvilken  han  drømte,  at  han  forfattede  en  sex — syv 
fortræffelige  Kapitler,  mærkværdigt  nok  med  Casper  Vogn- 
mand, Mathias  Ulriksen,  Kresten  Skrædder  og  Julius 
Kjeldsen  som  afvexlende  Medarbejdere,    og  efter,  da  han 

vaagnede,  at  have  ærgret  sig  over  ikke  at  kunne  erindre 
en  Stavelse  af  den  fortræffelige  Text,  begav  han  sig  ud 
paa  Expedition  for  at  opsøge  Badeanstalten. 

Det  voldte  ikke  den  nye  Indvaaner  nogen  storre 
Vanskelighed  at  finde  bemeldte  Etablissement,  al  den 
Stund  Handelspladsen  Hylkedams  Gadenet  kun  spændte 
over  to  Sideveje  —  af  den  aristokratiske  Art  for  Resten, 
der  prætendere  at  kaldes  Gader  — ,  og  disse  begge  to 
forte  ned  til  Havet. 

Af  tilgivelig  Svaghed  valgte  Reinhold  Gad  den  nær- 
meste Vej. 

Gaden  indrammedes  af  smaa,  prunkløse  Enspændei- 
Huse,  teglhængte  og  straatækte  mellem  hverandre;  men 
forøvrigt  holdt  de  ikke  godt  Geled,  idet  de  ikke  sluttede 
paa,  men  stod  tre— fire  Stykker  paa  Rad  for  saa  at  lade 
et  længere  eller  kortere  Mellemrum  aabent  mellem  sig 
os  de  næste.  Enkelte  af  Smaahusene  mindede  med  deres 
pilne,  lysegraa  Facade  og  de  ærbare,  lidt  opstadsede  For- 
haver Gad  —  han  kunde  ikke  sige,  hvorfor  —  om  de 
skrøbelige  gamle  Jomfruer  og  Muttere,  som  man  om 
Morgenen  moder  med  deres  Strimmelkapper  paa  Hovedet 
og  deres  Flødekop  i  Haanden  i  Nærheden  af  de  kjøben- 
havnske  Stiftelser.  Forgjæves  forelagde  den  unge  Mand 
sig  selv  det  Spørgsmaal,  hvem  der  havde  hjemme  i  de 
Boliger;  han  vidste  det  ikke,  han  gjættede  paa  Pensio- 
nister, afdankede  Smaaproprietærer  og  alderstegne  Af- 
tægtsfolk, og  det  var  maaske  ikke  saa  galt.  Med  Hen- 
syn til  de  andre,  mere  moderne  Huse  var  Spørgsmaalet 
ulige  lettere  at  besvare,  idet  de  bar  forskjellige  Insignier, 
som  angav  deres  Beboeres  Livsstillinger  med  al  ønskelig 

Tydelighed.  Her  skiltede  en  Pottemager  med  Krukker. 
Fade  og  Kopper  af  skinnende  gult  Ler  tilligemed  et 
Par  melankolsk-humoristiske  Grise  og  Haner  til  Spare- 
bøssebrug, og  hist  lænede  et  Vognhjul,  en  Smørdrittel 
og  et  Par  Leskafter  og  River  sig  til  Muren  og  oplyste, 
at  her  havde  Bødkeren  til  Huse;  i  Hylkedams  Herre- 
ekviperingshandel paraderede  forneden  i  Vinduet  et  Par 
ældre  Modejournaler,  paa  hvilke  nogle  elegante  Fransk- 
mænd med  affable  Haandbevægelser  syntes  at  undre  sig 
over  Mennesketomheden  paa  Boulevarden  udenfor,  medens 
Midterpartiet  indtoges  af  nogle  smalle  Strimler  Benklæde- 
toj,  som  bestræbte  sig  for  at  se  ud  som  et  Klædelager, 
hvorefter  den  storartede  Dekoration  afsluttedes  med  en 
ligeud  lapset  Filthat,  der  saae  ud  til  at  ærgre  sig  over 
at  have  faaet  et  Par  sølle  Lærreds  Sommerkaskjetter  til 
Selskab,  og  skraas  overfor  al  denne  Herlighed  mødte 
den  mindre  Kjobmand  op  med  en  storartet  Udstilling  i 
hele  to  Fag  af  alle  mulige  lokkende  Handelsvarer,  fra 
rustne  Strygejern  til  udtørrede,  lageforladte  Ansjoser  i 
Glas,  fra  tilstøvede  Kopper  til  min  Fader,  min  Moder  og 
hele  Familien  til  sammenbrændte  Drops  i  klistrede  Kry- 
stalbeholdere, o.  s.  v.,  o.  s.  V. 

Vejen  forekom  Gad  meget  længere,  end  han  havde 
ventet;  han  havde  ladet  sig  narre  af  det  fladtliggende 
Terræn,  men  endelig  stod  han  da  ved  Stranden.  Med 
ikke  ringe  Overraskelse,  for  ikke  at  sige  Rædsel,  gjorde 
han  her  den  Opdagelse,  at  han  endnu  havde  omtrent 
lige  saa  langt  at  gaa,  idet  han  skulde  passere  en  lang, 
meget  lang  Bro  for  at  naa  ud  til  Badehusene.  Gad 
havde  stedse,    naar  han  i  Kjøbenhavn  skulde  i  Bad  ved 

Rysensten,  anset  —  og  bandet  —  Langebro  som  den 
længste  Bro  i  Verden,  men  den  var  et  rent  Barn  mod 
dette  Uhyre. 

Handelspladsen  havde  ingen  Havn;  man  vidste,  at 
alle  Havne  paa  Norrejyllands  Østkyst  vare  tilbøjelige  til 
at  sande  til,  og  med  denne  Erfaring  for  Øje  havde  man 
foretrukket  kun  at  bygge  en  bred,  solid  Anløbsbro.  Det 
havde  været  Meningen,  at  Skibene  skulde  lægge  til  paa 
Siderne  af  Broen;  men  da  den  fiffige  Bygmester  ikke 
havde  lavet  det  mindste  Gjennembrud  paa  den  opfyldte 
Bro,  virkede  denne  ganske  naturligt  som  en  Høfde  og 
troede  at  gjøre  det  saa  godt  som  muligt  ved  at  indfange 
alt  det  Sand,  den  kunde,  fra  Kattegattets  oprørte  Vover. 
Følgen  var  i  Aarenes  Løb  bleven,  at  Skibene  ikke  mere 
kunde  lægge  til  ved  Broens  Sider,  ja,  ikke  en  Gang 
kunde  naa  ind  til  Brohovedet.  Da  den  geniale  Kon- 
struktør imidlertid  var  ansat  af  Staten,  blev  Alt  anset 
for  saare  godt. 

Da  der  intet  Valg  var  for  den  ny  ankomne,  enlige 
Badegjæst,  begav  han  sig  derfor  paa  Vandring  ud  ad 
Broen,  der  til  Overflod  var  bedækket  med  et  tykt  Lag 
skarpkantede  Smaasten,  hvilket  fik  ham  til  at  formode, 
at  den  begavede  Bygmester  ved  Anlæget  af  dette  Mester- 
værk havde  faaet  Procenter  af  de  Hylkedamske  Sko- 
magere. 

Omsider  naaede  han  dog  ud  til  Badeanstalten,  der 
var  anlagt  paa  Skraaningen  af  Stensætningen  ude  ved 
Brohovedet,  og  som  viste  sig  kun  at  omfatte  tre  Bade- 
kamre; til  Gjengjæld  vare  disse  imidlertid  særdeles  rumme- 
lige og  righoldigt  udstyrede  med  Knagerækker  og  Bænke; 

de  vare  øjensynligt  konstruerede  efter  samme  gjæstfri 
Princip,  hvorefter  jævnligt  andre,  mere  geheime  Lokali- 
teter paa  Landet  indrettes  til  selskabelig  Brug. 

Det  var  dog  saa  langt  fra,  at  der  i  det  mindste  i 
Øjeblikket  var  Selskab,  at  der  end  ikke  viste  sig  nogen 
Bademester,  hvor  meget  Gad  saa  ved  kraftige  Stokkestød 
i  Plankerne  udbad  sig  hans  Nærværelse.  Han  gik  der- 
for tilbage  op  paa  Brohovedet;  men  her  var  ganske 
mennesketomt,  ej  heller  paa  Broen  var  der  nogen  levende 
Skabning  at  øjne  —  og  at  se  længere  end  til  dens  Ende, 
det  formaaede  intet  menneskeligt  Øje. 

Han  opdagede  imidlertid,  at  der  ved  Nedgangstrinene 
til  Badehuset  stod  et  Skur,  som  af  Udseende  saae  ud  til 
at  have  havt  et  Skilderhus  til  Fader  og  en  Kagebod  til 
Moder,  og  da  han  tænkte  sig  Muligheden  af,  at  Bade- 
mesteren opholdt  sig  i  dette  Lukaf,  bankede  han  paa. 
Der  blev  ikke  strax  svaret,  og  medens  han  forventnings- 
fuldt stirrede  paa  Døren,  som  ikke  røbede  Lyst  til  at 
aabne  sig,  kom  han  til  at  spekulere  paa,  hvorledes  den 
Krog  dér  egenlig  kunde  sidde  paa  udvendigt,  naar  der 
var  et  Menneske  inde  i  Skuret.  Efter  et  Par  Minutters 
dybsindige  og  aandsanstrængende  Overvejelse  kom  han 
til  det  Resultat,  at  Sandsynligheden  talte  for,  at  Bade- 
mesteren ikke  opholdt  sig  derinde,  og  at  det  i  alt  Fald 
vilde  være  højst  fortjenstfuldt  at  befri  Staklen,  hvis  han 
var  spærret  inde,  hvorfor  Gad  dristigt  lettede  Krogen  af. 

Naturligvis  var  der  Ingen  tilstede  i  Skuret;  men  at 
den  begavede  Yngling  ikke  havde  taget  fejl  af  dettes 
Bestemmelse,  fremgik  tydeligt  af  nogle  Haandklæder,  som 
vare  hængte  til  Tørre  i  den  bagende  Hede,  Solstraalernes 

Gløden  paa  Tjærepap-Taget  frembragte,  en  lille  Stabel 
rene  dito  dito,  der  laa  paa  Hylde  sammen  med  enkelte 
Badehætter,  Badedragter  og  andre  mere  raffinerede  Bade- 
rekvisiter.  En  lille,  i  Væggen  fastskruet  Bordplade  gjorde 
Tjeneste  som  Buffet,  og  diverse  Flasker  med  Rom,  Bitter 
og  Kognak  oplyste  i  Forening  med  et  mindre  Udvalg  af 
01-  og  Sodavandsbouteiller  tørstige  Sjæle  om,  at  man 
paa  dette  Sted  ogsaa  kunde  faa  indvendigt  Bad. 

Da  Gad  ikke,  efter  at  have  trasket  den  lange  Vej 
derud,  vilde  narres  for  sin  Svømmetur,  bemægtigede  han 
sig  uden  mindste  Skrupel  et  Haandklæde,  steg  igjen  ned 
paa  Badeanstalten  og  okkuperede  sorgløst  et  af  de  sel- 
skabelige Kamre. 

Han  klædte  sig  langsomt  af  —  det  var  jo  i  Over- 
ensstemmelse med  Sundhedens  Regler,  og  han  havde  jo 
desuden  intet  at  haste  efter  — ,  men  før  han  gik  ned 
ad  Trappen,  var  han  saa  forsigtig  med  en  Baadshage, 
han  fandt  derude,  at  maale  Dybden  for  at  se,  om  han 
kunde  bunde.  Han  havde  ikke  behøvet  at  iagttage  denne 
Forsigtighedsregel,  og  navnlig  havde  han  slet  ikke  havt 
Brug  for  saa  lang  en  Stang  som  en  Baadshage  —  en 
Tommestok  havde  været  fuldkommen  tilstrækkelig,  da 
Vandet  ikke  maalte  mere  end  en  Snes  Tommer. 

„Jeg  tror  ikke,  jeg  springer  ud  paa  Hovedet,"  be- 
troede han  sig  selv,  medens  han  pjaskede  lidt  i  Vandet 
med  den  ene  Fod.  „Det  kan  godt  være,  at  Værten  havde 
Ret,  da  han  sagde,  at  Vandet  her  var  prima  Kattegats 
Varer,  —  men  det  kan  da  allenfals  kun  være,  naar  det 
træffer  sig  saa  heldigt,  at  der  er  noget  af  det!  Dette 
her  minder  mig  generende  meget  om,  hvad  ældre  KafFe- 

søstre  kalder  for  en  Bundskjuler!  .  .  .  Det  var  et  Sted 
for  den  tydske  Vand-Pastor  Kneipp  at  sende  sine  Pa- 
tienter hen,  naar  de  skal  staa  i  Vand  til  midt  paa  Læg- 
gene for  at  komme  af  med  deres  Hovedpine!  .  .  .  Bare 
jeg  ikke  har  taget  fejl  og  er  kommen  til  Fladstrand  i 
Stedet  for  til  Hylkedam?  Jeg  kan  ikke  udstau  at  bade 
paa  lavt  Vand,  jeg  havde  mest  Lyst  til  at  klæde  mig 
paa  igjen  og  lade,  som  jeg  havde  været  ude,  —  jeg  kan 
jo  dyppe  Haandklædet  lidt  i  Vandet!  .  .  ,  Skal  jeg  krybe 
derned,  eller  skal  jeg  ikke?  Skal  —  skal  ikke!  Jeg  tror, 
jeg  vil  tælle  paa  mine  Knapper  .  .  .  næ,  det  er  nok  bedre, 
jeg  lader  være,  jeg  er  lovligt  undskyldt  i  dette  Kostume! 
.  .  .  Nej!  Jeg  vil  betragte  dette  her  som  et  Luftbad  og 
gaa  op  igjen  ..." 

Lige  stik  imod  denne  heltemodige  Beslutning  styr- 
tede den  unge  Mand  sig  pludselig  med  et  lydeligt  Klask 
paa  Maven  ud  i  Vandet.  Grunden  til  dette  tilsyneladende 
saa  umotiverede  Omslag  hos  ham  vil  være  Enhver  ind- 
lysende, naar  det  forklares,  at  der  i  det  Samme  viste 
sig  en  Kvindeskikkelse  paa  Badeanstalten. 

I  sin  første  Betuttelse  havde  Gad  kun  set  nogle 
Skjorter  og  en  kvindelig  Figur,  og  med  den  ham  egne 
Aandsnærværelse  havde  han  derfor  strax  søgt  til  Bunds; 
men  da  han  nu  atter  fik  Hovedet  op  over  Vandet  og 
saae,  at  det  var  en  gammel,  trivelig,  halvt  bondeklædt 
Kone,  svandt  hans  Befippelse  betydeligt,  og  han  raabte 
bøst:  „Hvad  Pokker  vil  De  her?  Det  er  da  ikke  Dame- 
badeanstalten, jeg  er  kommen  ind  paa?" 

„Næ,  paa  det  Lag!~   svarede  Konen   med  et  gemyt- 

ligt  Smil.  „Ja,  det  vil  da  sige,  den  er  baade  for  Damer 
og  Herrer." 

„Da  ikke  paa  een  Gang?"  udbrød  Gad  forfærdet. 
„De  vil  da  ikke  i  Vandet  nu?" 

„Næ,  hehehe!  Næ,  Damerne  har  deres  Tid  fra  ti 
til  tolv  og  fire  til  sex,  og  Herrerne  har  Resten  af  Dagen ! 

„Men  hvad  vil  De  saa  her  nu?" 

» Bevares !  A  er  jo  Badekonen !  De  skal  ikke  genere 
Dem  for  mig  I"  sagde  Mo'erlillen  og  gav  sig  til  at  rydde 
op  i  Kamrene. 

„Ja  Tak,  det  er  s'gu  nemt  nok  at  sige,  jeg  ikke 
skal  genere  mig,"  svarede  Gad,  medens  han  paa  Flad- 
fiskenes Maner  søgte  at  bore  sig  ned  i  Sandet.  „Men 
jeg  vil  dog  bede  Dem  gaa!" 

„Ja,  a  var  natyrligvis  ikke  kommen  heryd,  nærens- 
tid  a  havde  vidst,  her  var  Folk  til  Badning;  men  her 
er  gemenhgen  aldrig  Nogen  paa  denne  Tid,  og  da  saa 
Maren  Bødkers  sagde  til  mig,  hun  havde  Kaal  til  Mid- 
dag, tænkte  a,  a  nok  kunde  gjøre  en  Svippert  derind 
og  faa  mig  en  Tallerken  Kaal,  for  det  har  nu  altidsens 
været  min  Livret,  og  den  Kaal,  Maren  Bødkers  laver. .." 

„Ja,  ja,  det  er  godt!  Gaa  nu  blot!  Jeg  kan  altid 
faa  den  Historie  siden!" 

„A  kan  tænke,  det  er  den  nye  Herre  fra  Kroen  .  .  . 
Hotellet,  skulde  a  seje!  ..." 

„Javel  er  det  det!  Men  vær  nu  saa  venlig  at  for- 
svinde!    Jeg  vil  op,  jeg  begynder  at  fryse!" 

„Ja,  kom  De  bare  op!     Mig  generer  det  ikke!" 

„Jamen  mig!" 

„Naa  ja,  ja!     Saa  faar  a  vel  gaa!"   afsluttede  den 

gamle  Mutter  Badekonversationen  med  og  rokkede  opad 
Broen  til  sit  Skilderhus. 

Da  Gad  var  bleven  paaklædt  og  kom  hen  til  den 
ugenerte  Badokone  for  at  betale,  tilbod  hun  ham  aldeles 
uopfordret  at  fortælle  sit  ganske  Levnetsloh,  idet  hun 
som  Indledning  oplyste,  at  hun  hed  Maren  Christophersen, 
og  at  hun  var  toogtredsindstyve  Aar  og  gik  i  sit  treog- 
tredsindstyvende.  Længere  kom  hun  ikke,  saa  afbrød 
den  unge  Forfatter  hende  og  forestillede  hende,  at  det 
vilde  være  et  utilladeligt  Spild  af  et  udmærket  interessant 
Stof  strax  at  fortælle  alt,  da  de  saa  intet  havde  at  tale 
om  Resten  af  Sommeren.  Saa  gik  han.  men  paa  Broen 
standsede  han  og  skrev  Madammen  ind  i  sin  Notitsbog; 
hun  var  en  god  Type  og  kunde  maaske  bruges  i  hans  Bog. 

Resten  af  Dagen  hengik  med  Afsogelsen  af  to  Smaa- 
lunde,  som  laa  umiddelbart  op  til  Byen;  og  medens  den 
ene  viste  sig  at  være  befolket  med  en  større  Koloni  af 
Hugorme,  udmærkede  den  anden  sig  ved  udstrakte  Partier 
af  Hængedynd.  Men  sligt  tog  den  modige  Reinhold  Gad 
sig  ikke  nær;  han  mente  endogsaa,  at  det  var  ret  inter- 
essant at  vide,  at  det  ikke  var  ganske  ufarligt  at  færdes 
paa  disse  Steder. 

Om  Aftenen  satte  den  nye  Sommergjæst  sig,  efter 
at  have  nydt  sit  ensomme  Maaltid.  ud  paa  Verandaen. 
Der  herskede  den  mest  absolute  Ro;  han  var  ene,  ganske 
ene,  havde  kun  Selskab  i  sin  Tobakspibe.  Men  Stilheden 
tiltalte  ham  netop,  den  gjorde  ligefrem  hans  Øre  godt. 
Der  var  ikke  det  støjende  Orkesterbrus,  ikke  den  ener- 
verende Variétémusik  eller  de  truttende  Beridertoner,  han 
var  vant    til  paa    de  kjobenhavnske   Sommeraftener;    de 

eneste,  der  leverede  Musik  her,  vare  Myggene  og  de 
andre  summende  Insekter.  Kun  af  og  til  lød  en  svag 
Kurren  fra  Dueslaget,  hvad  der  betød,  at  Beboerne  sagde 
Godnat,  eller  en  mat  Kaglen  fra  Hønsehuset,  —  det  lød 
saa  kraftesløst  utydeligt,  som  talte  Hønsene  i  Søvne;  ellers 
var  alt  saa  herligt  roligt.  Aftenens  dæmrende  Lys  sæn- 
kede sig  ned  som  et  Flortæppe,  Aftenens  Vemod  lagde 
sig  over  Alnaturen. 

Den  unge  Forfatter  følte  sig  helt  poetisk  stemt,  og 
han  skrev  strax  sin  Stemning  ned;  den  kunde  maaske 
bruges  i  den  Roman,  der  skulde  sikre  ham  Udødeligheden. 
Da  han  var  færdig  hermed,  og  hans  Pibe  var  udrøgen, 
vidste  han  ikke  bedre  at  foretage  sig  end  at  tage  fat  paa 
Aftengabningen,  og  da  Klokken  var  lidt  over  ti,  gik  han 
til  Kois.  Han  sov  strax  ind,  drømte  sig  tilbage  til  Kjøben- 
havn,  var  i  Theatret,  paa  Tivoli,  i  Cirkus  og  mange 
flere  Steder.  Og  saa  vaagnede  han  Klokken  tre  i  den 
Tro,  han  havde  sovet  en  hel  Nat;  han  forstod,  at  Folk 
stod  tidligt  op  paa  Landet,  —  men  selv  vendte  han  sig 
om  paa  den  anden  Side  og  sov  videre. 

Saalunde  gik  det  tre  hellige  Dage  til  Ende;  men 
saa  begyndte  Ensomheden  at  trykke  den  unge  Mand  saa 
meget,  at  han  paastod  at  kunne  forstaa  de  Følelser,  som 
i  sin  Tid  besjælede  Robinson  Crusoe.  Og  for  at  faa 
den  Tid,  i  hvilken  han  ikke  arbejdede,  til  at  gaa,  hengav 
han  sig  til  de  besynderligste  Udskejelser.  I  sin  Kvide 
læste  han  de  to  lokale  Organer,  højre  og  venstre,  helt 
ii^jennem,  hvorved  han  havde  samme  Følelse,  som  da 
han  til  Examen  repeterede  sin  Verdenshistorie,  for  han 
havde  forinden  læst  det  altsammen  i  kjøben havnske  Blade, 

—  han  gav  sig  til  at  spille  Tærninger  med  sig  selv,  — 
han  gav  sig  i  Snak  med  Staldmesteren  og  Karlen,  ja, 
selv  Keglerejseren  fik  han  sig  en  Passiar  med,  —  han 
længtes  efter  at  tale  med  Folk,  hvis  Selskab  han  i 
Kjøbenhavn  helst  var  fri  for,  —  han  følte  en  fortærende 
Længsel  efter  de  ellers  saa  foragtede  Varietéer  —  og  saa 
fremdeles.  —  Det  gik  ham  kortsagt,  som  det  i  Paasken 
gaar  Kjobenhavnerne:  blot  den  Tanke,  at  de  ikke  kunne 
komme  i  Theatret,  giver  dem  den  mest  brændende  Lyst 
dertil. 

Saa  reduceret  var  han,  at  han  —  ihvorvel  han  godt 
saae  det  Komiske  deri  —  var  den  just  ikke  intelligente 
Vært  taknemlig,  da  denne  en  Aften  højmodigt  sagde: 
„De  sidder  saa  ensomt,  Hr.  Gad,  og  kjeder  Dem;  nu 
skal  jeg  komme  hen  og  underholde  Dem!" 

Paa  Forfatteren,  der  i  Kjøbenhavn  var  vant  til  at 
spise  i  Selskab  paa  Kaféer  og  ved  sit  Middagsabonne- 
ment,  virkede  især  de  stadige  Solo-Maaltider  med  hele 
Kjedsommelighedens  Magt,  og  han  foreslog  derfor  Værten, 
at  denne  skulde  sætte  sig  til  Bords  med. 

Julius  Kjeldsen  var  ikke  vant  til  at  leve  nær  saa 
godt,  som  Gad  virkelig  gjorde,  og  han  følte  sig  derfor  i 
højeste  Grad  tiltalt  af  Forslaget,  hvorfor  han  forklarede 
sin  Kone,  at  han  ikke  mere  kunde  deltage  i  Familie- 
maaltiderne,  da  han  —  skjøndt  han  egenlig  ikke  havde 
Raad  dertil  —  var  nødt  til  at  føje  sig  efter,  hvad  hans 
Gjæst  ønskede. 

Disse  Tomands-Fællesmaaltider  avlede  ganske  natur- 
ligt en  vis  Fortrolighed  mellem  Deltagerne,  og  Gad  er- 
farede efterhaanden,    at  Kjeldsen   var    bondefødt    og    op- 

rindelig  havde  været  betænkt  paa  at  blive  Seminarist. 
Saa  begavet  var  Kjeldsen  dog,  at  han  temmelig  hurtigt 
indsaae,  at  hans  Hoved  umuligt  kunde  rumme  den  højere 
Mathematik;  men  da  han  nok  mente,  at  samme,  noget 
skrobelige  Legemsdel  formaaede  at  fatte  Opvarterregning 
—  selv  med  dens  noget  aparte  Addition  — ,  slog  han 
resolut  om  og  lod  sig  engagere  paa  et  af  de  større  Ho- 
teller. Han  tjente  godt  her;  og  da  han  mente  at  have 
tilstrækkeligt  i  Lommen,  friede  han  til  en  Pige  fra  hans 
Fodeegn,  der  i  Kjobenhavn  ernærede  sig  som  Koge- 
jomfru i  de  finere  Huse,  og  som  ligeledes  havde  en  Del 
paa  Kistebunden.  Hun  slog  til;  og  da  begge  de  unge 
Folk  vare  hge  ærgjerrige,  begyndte  de  strax  at  se  sig 
om  efter  et  Hotel  i  Pi'ovinserne.  En  skjon  Dag  saae 
de  i  en  Avis  et  Avertissement,  hvori  Hylkedams  nyop- 
byggede Hotel  blev  udbudt  til  Forpagtning.  Det  var 
Noget  for  dem,  mente  de.  Efter  en  Del  Skriveri  frem 
og  tilbage  blev  Kontrakten  sluttet,  saa  giftede  det  unge 
Par  sig  og  drog  til  Hylkedam,  fast  besluttet  paa  at  hæve 
Hotellet  til  et  Badeetablissement  af  første  Rang.  Dette 
var  i  Korthed  Ægteparret  Kjeldsens  Historie. 

Den  unge  Forfatter  noterede  pligtskyldigst  disse  inter- 
essante Personalia.  Det  var  jo  ikke  utænkehgt  —  mente 
han  — ,  at  de  kunde  faa  Anvendelse  i  hans  Bog;  det 
kunde  jo  tænkes,  han  fik  Brug  for  en  Kro  i  Nærheden 
af  Fabriken. 


m. 

Takket  være  de  tre  Dages  Eneboerliv  havde  Gad 
faaet  fuldendt  forste  Kapitel,  hvor  —  som  det  maaske 
erindres  —  Fabrikejer  Krygers  Datter  Betzy  holdt  sit 
triste  Stævnemode  med  Kandidat  Svejstrup,  ikke  i  Gran- 
skoven, men  paa  den  melankolske  jydske  Hede.  Og 
han  mente  selv,  at  det  var  lykkedes  godt  for  ham.  Der 
var  Stemning  over  de  unge  Menneskers  Forhold,  og 
Krygers  bornerte  Forbud  mod  Forholdet  paa  Grund  af 
Borge  Svejstrups  Aandsaristokrati  havde  han  forment- 
lig faaet  godt  frem. 

Da  dette  Indledningskapitel  formedelst  den  gjennem- 
gaaende  lyriske  Tone  var  meget  stilfærdigt  og  kun  præ- 
senterede to  Personer,  fordrede  Bogens  Økonomi,  at  det 
efterfølgende  Kapitel  blev  fuldt  af  Liv,  fuldt  af  Menne- 
sker, fuldt  af  Bevægelse  og  Larm. 

Den  unge  Forfatter  sad  en  Eftermiddag  og  speku- 
lerede paa,  hvorlunde  dette  bedst  lod  sig  gjore.  Han 
var  alt  kommen  paa  det  rene  med,  at  han  som  en  anden 
socialistisk  Agitator  vilde  kunne  drage  Nytte  af,  at  Ar- 
bejderne paa  Fabriken  gjoide  Strike  og  fordrede  Lon- 
ningsforhojelse,    uden    at    det    var    Bestyreren    muligt    at 

flæmpe  Opstanden.  Striden  skulde  imidlertid  bilægges; 
men  paa  hvilken  Maade  og  ved  hvem,  det  var  Spørgs- 
maalet.  Kunde  Fabrikejeren  gjøre  det?  Nej,  den  fine 
Pengematador  egnede  sig  næppe  hertil.  Men  hvem  skulde 
han  da  faa  til  det? 

Til  dette  Tvivlsspørgsmaal  i  Planlægningen  var  han 
kommen,  da  han  blev  afbrudt  i  sit  Tankearbejde  af  en 
hojtsmældende,  øredøvende  Skjælden  og  Banden,  som 
lod  op  til  ham  fra  Vejen  —  eller,  om  Forladelse,  Gaden 
—  nedenfor  hans  Vinduer.  Naturligvis  var  han  strax  paa 
Benene  for  at  se,  hvad  det  betød,  at  Hylkedams  sæd- 
vansmæssige  idylliske  Ro  blev  forstyrret  paa  en  saa 
brutal  Maade. 

Det  var  feni^ — sex  overstadigt  drukne  Bønderkarle, 
som  fra  Skjænkestuens  Dør  meget  bogstaveligt  væltede 
ud  paa  Vejen.  Konversationen  var  mere  end  højrøstet, 
den  var  rent  ud  brølende,  i  hver  eneste  Sætning  blev 
der  bandet  og  galet,  og  af  og  til  hørtes  der  en  raat 
sungen  Visestump.  Et  Par  af  Karlene  bakkede  løs  paa 
korte  Piber,  paa  hvis  Porcellænshoveder  en  Matros  mellem 
to  Dannebrogsflag  og  en  Husar,  der  svævede  i  Fare  for 
at  glide  bag  ned  ad  den  stejlende  Ganger,  nok  maatte  siges 
at  repræsentere  to  varme  Herrer,  og  de  andre  Karle 
suttede  løs  paa  uappetitligt  oversavlede,  tilpattede  Cigarer; 
Alle  svingede  og  baskede  de  med  Armene,  som  gjorde 
de  Haandvægtsøvelser,  og  slingrede  i  de  lange  Reussere 
frem  og  tilbage,  som  befandt  de  sig  paa  Dækket  af  et 
Skib  i  en  hæftig  Orkan.  Hovedparten  af  den  lille  elsk- 
værdige Trop  var  stemt  til  Munterhed  og  grinende  Ge- 
mytlighed, om  end  af  en  noget  spirituøs  Art;  men  to  af 

Karlene  befandt  sig  paa  det  andet  Stadium  og  vare 
komne  op  at  trættes. 

Som  det  saa  ofte  er  Tilfældet  mellem  berusede  Folk, 
drejede  Striden  sig  om,  hvem  der  havde  Æren  af  at 
have  drukket  mest,  for  han  geraadede  i  den  attraaværdige 
Tilstand,  og  Skjænderiet  tog  endnu  mere  Fart,  da  Spørgs- 
maalet  gik  over  til  i  al  Almindelighed  at  behandle  det 
hojst  interessante,  om  den  rette  Opfattelse  af  Menneske- 
værdigheden vidnende  Emne,  hvem  af  de  to  Modstandere 
der  besad  de  bedste  Kræfter  og  ^den  største  Udholdenhed 
lige  overfor  Indvirkningen  af  Spiritus,  hvilken  misundelses- 
værdige Evne  de  hver  for  sig  paa  det  bestemteste  hævdede 
at  være  i  Besiddelse  af. 

Med  Ansigterne  saa  nær  sammentrykkede,  at  Kaskjet- 
skyggerne  næsten  berørte  hinanden,  stod  de  og  brolede 
liinanden  ind  i  Munden  saa  stærkt,  som  skulde  det  høres 
en  halv  Mil  bort,  og  Skjændsmaalet  om  den  glorværdige 
Formandsplads  steg  mere  og  mere,  saa  det  truede  med 
at  udarte  til  en  regulær  Xævekamp. 

Forgjæves  forsøgte  Kjeldsen,  der  var  kommen  løbende 
til,  snart  bedende  snart  truende  at  formane  til  Stilhed  og 
Fredsommehghed;  han  kunde  lige  saa  gjerne  have  hen- 
stillet til  en  Flok  vrælende  Krager  at  holde  op  med 
deres  Konversation.  Svaret,  han  modtog,  var  kun,  at 
han  fik  et  Stød  for  Brystet,  hvilket  bevægede  ham  til  at 
danse  en  lystig  Baglænds  og  havne  paa  sin  egen  Sten- 
trappes just  ikke  edderdunsblode  Hynde,  hvorfra  han 
saa  —  om  han  havde  Lyst  dertil  —  kunde  følge  Be- 
givenhedernes Gang. 

Der  var  efterhaanden  blevet  samlet  en  lille  Skare  af 

Handelspladsens  Arbejdere  og  Haandværkere  med  Stald- 
mesteren i  Spidsen;  men  alle  syntes  de  mere  at  nære 
Interesse  for  at  se,  hvad  det  blev  til,  end  at  tænke  paa 
at  gaa  imellem  og  skille  de  Stridende  ad. 

Pludselig  trængte  en  lille  firskaaren  Tyksak  med 
korte,  skrævende  Ben  og  di  to  dito  Arme  sig  frem  og 
stillede  sig  op  umiddelbart  foran  de  to  kamplystne  Bøn- 
derkarle. Et  Øjeblik  stod  han  med  Hænderne  i  Siden 
og  saae  til;  men  da  det  øjensynligt  varede  ham  for  længe, 
udbrod    han    med    kraftig   Stemme:    „Slaa  til  for  Satan! 


Hvad    ligner    det    for   to  voxne   Karle   at  staa  og  stikke 

igter    og 


Næserne    ind    i    hinandens    Ansister    og    love    hinanden 


Prygl,  naar  det  ikke  bliver  til  noget?"  Saa  greb  han 
med  sine  stærke  Hænder  fat  i  en  Skulder  paa  hver  af 
Karlene  og  klaskede  de  to  Modparter  mod  hinanden, 
hvorpaa  han  smed  dem  hver  til  sin  Side  og  roligt  gik 
imellem  dem,  idet  han  sagde:  „Skam  Jer,  saa  fulde 
I  er!" 

Virkningen  var  saa  udmærket,  som  tænkes  kunde. 
Det  var,  som  kom  Bønderkarlene  til  deres  Fornuft  igjen; 
beskæmmede  slentrede  de,  omend  lidt  brummende,  hen 
ad  Vejen,  der  førte  ud  af  Byen,  medens  Tilskuernes 
Skare  opløste  sig.  Og  to  Minutter  efter  laa  Pladsen  lige 
saa  fredelig  og  folketom  som  til  daglig. 

Gad  gik  bort  fra  Vinduet  og  satte  sig  atter  tilrette 
i  den  magelige  Lænestol,  som  det  efter  Værtens  Udsagn 
var  saa  vanskeligt  at  komme  op  af.  Han  vilde  gjen- 
optage  sit  afbrudte  Arbejde,  men  stadigt  kom  den  lille 
firskaarne  Skikkelse  nede  fra  Vejen  ham  paatværs.  Han 
beundrede    hans    Mod    og  Kræfter,   men   endnu  mere  re- 

spekterede  han  den  Myndighed,  han  havde  vist  sig  i  Be- 
siddelse af  Hge  overfor  alle  de  Tilstedeværende. 

Med  eet  sprang  den  unge  Forfatter  op,  idet  han  ud- 
brod: ..Just  saadan  skulde  den  Mand,  jeg  har  Brug  for 
til  at  stille  Arbejderne  tilfreds,  se  ud  og  optræde.  Saa- 
dan laver  jeg  Fabrikejeren  I  Jeg  havde  jo  nok  tænkt 
mig  ham  en  Smule  ...  det  vil  sige,  ganske  anderledes  .  .  . 
lige  det  stik  modsatte  .  .  .  Men  hvem  siger,  han  behover 
at  være  fin  og  elegant,  fordi  han  er  rig?  Næ,  saadan 
en  i  Smag  med  ham.  Forligsmægleren  nede  fra  Lande- 
vejen, er  meget  bedre  I  Jeg  maa  se  at  gjore  den  Mands 
Bekjendtskab  for  at  studere  ham.  Bred  og  hyggelig, 
kraftig  og  jovial  skal  min  Fabrikejer  være!  Det  gjør 
meget  mere  Virkning  end  de  almindelige,  udtraadte,  fine 
og  knarvorne  Fædre.  Saadan  en  Kjærnekarl  stiller  vist 
ogsaa  meget  snarere  en  Strike  .  .  .  Hvorfor  skal  det 
forresten  være  en  Strike?  Det  er  saa  brugt  og  ser  saa 
tendentiøst  ud  .  .  .  Det  er  nok  saa  rimeligt  at  lade  Ar- 
bejderne ligesom  Bønderkarlene  her  komme  fulde  fra 
Kroen.  Jeg  maa  ned  at  pumpe  Kjeldsen  og  se  at  faa 
at  vide,  hvem  og  hvad  det  var  for  en  Mand,  der  skilte 
de  bolde  Kæmper  ad." 

Hurtigt  steg  han  ned  ad  Trappen  og  gik  ind  i  den 
magert  møblerede  Gjæstestue.  Han  traf  ikke  Værten; 
men  den  Mand,  der  fandtes  i  Lokalet,  opvejede  et  større 
Flertal  af  Kjeldsens  Kaliber.  Det  var  nemlig  ingen 
Ringere  end  den  Person,  han  netop  vilde  søge  Oplysning 
om.  Fredsstifteren  fra  for.  Velvilligt  smilende  og  vel- 
næret bred  sad  han  i  en  af  de  to  smaa  umagelige  Sofaer, 
den    han    saa    at   sige  oversvømmede  paa  samme  Maade 

som  en  voxen  Dyne,  der  er  kommen  i  en  Barneseng; 
men  han  klædte  godt  paa  den  Plads;  det  forekom  Gad, 
at  den  kraftige  Skikkelse  gjorde  hele  Værelset  hyggeligt. 
En  blød  Hat  —  af  de  saakaldte  Bulehatte  —  sad  flot 
forsorent  bag  ad  Nakken  paa  ham,  og  den  i  Forbindelse 
med  et  Par  store,  graasprængte  Whiskers  gav  Skikkelsen 
noget  Amerikansk;  i  det  mindste  tænkte  Gad  da,  at  saa- 
ledes  saae  vist  amerikanske  Dampskibskaptajner  ud.  Her- 
til bidrog  det  jo  ogsaa  sit,  at  Mandens  Ansigt  havde  en 
aparte  Hudfarve,  der  stod  paa  Grænsen  mellem  det  Aske- 
graa  og  det  Olivenbrune.  Han  vilde  have  gjort  et  fuld- 
stændigt sydlandsk  Indtryk,  om  ikke  et  Par  meget  lyse- 
blaa  Øjne  med  et  godlidende,  barnligt  Udtryk  havde  lyst 
op  i  hele  Aasynet,  der  var  saa  frit  for  Rynker  og  andre 
af  Alderens  Kjendemærker,  at  Folk  stedse,  naar  de  skulde 
gjætte,  hvor  gammel  Manden  var,  gjorde  ham  en  halv 
Snes  Aar  yngre. 

Lige  saa  snart  den  unge  Kjobenhavner  traadte  ind, 
udbrod  Manden  i  en  glad  Tone,  som  var  det  til  en 
gammel  Ven,  han  i  timevis  havde  siddet  og  ventet  paa: 
„Næ,  se  god  Dag!  Ja,  det  er  vel  Dem,  der  boer  her 
som  Kjeldsens  første  Badegjæst  i  Aar?" 

,,Jo,  det  er,  til  Tjeneste!"  indrømmede  Gad,  glad 
over  saa  nemt  at  faa  den  Eftersøgte  i  Tale. 

„Jeg  er  Kjobmand  Christian  Roulund,  boer  her  ved 
Siden  af  Kroen  .  .  .  Hotellet,  skulde  jeg  sige,  ellers 
kommer  Kjeldsen  med  Kjæppen!  De  hedder  Gad  og  er 
fra  Kjøbenhavn,  ikke  sandt?     Og  De  er  Digter?" 

„Kun  Forfatter!     Jeg  pryder  mig  aldrig  med  laante 

Fjer,  som  Tjenestepigen  sagde,  hun  laante  sin  Madmoders 
Stadshat." 

„Naa-aa!  Ja,  om  Forladelse,  jeg  forstaar  mig  ikke 
paa  de  Dele.  Jeg  troede,  det  var  lige  fint,  ligesom  jeg 
vil  sige,  det  kommer  ud  paa  eet,  enten  man  handler 
med  Papegøjer  eller  med  Knaldvidskelæder.  Næ,  jeg 
skal  sige  Dem:  da  vi  hørte.  De  kom  hertil,  saa  vilde 
Pigebørnene  derhjemme  absolut  have  fat  i  nogle  af  Deres 
Bøger  fra  Læseselskabet;  men  de  havde  s'gu  ingen  af 
dem." 

„Næ,  endnu  er  man  jo  desværre  ikke  anerkjendt 
efter  Fortjeneste,  ellers  vilde  mine  Boger  allerede  være 
udkomne  i  flere  hundrede  Oplag.  Men  det  kommer 
nok!  En  skjøn  Dag  —  jeg  haaber  allerede  ved  Ud- 
givelsen af  min  nye  Bog  —  vil  Danmark  opdage,  at 
det  har  een  berømt  Mand  mere." 

„Det  var  Ret,  man  skal  ikke  tabe  Modet!  Forresten 
er  De  da  allerede  en  yndet  og  populær  Forfatter  .  .  . 
Vil  De  have  en  The  vandspuns  med?  De  veed,  det  er 
den  jydske  Livseliksir." 

„Tak,  som  byder!"  svarede  Gad;  han  syntes,  det 
lød  saa  rart  landligt. 

Da  der  ikke  i  Hylkedams  Badehotel  fandtes  Ringe- 
apparater af  nogen  Art,  maatte  Roulund  paa  Benene; 
han  gik  over  Forstuen  og  raabte  med  en  Stemme,  der  i 
Styrke  stod  i  den  skjønneste  Harmoni  med  hans  korpor- 
hge  Kræfter,  ind  i  Skjænkestuen:  „To  Punser!"  Og 
efter  nogen  Tids  Venten  —  Alting  tog  Tid  i  det  Hotel, 
uden  at  det  var  muligt  at  gjætte  Grunden  dertil  —  kom 

der  noget  tyndbenet  svagt  Thevand  og  en  svidende 
stærk  Rom  paa  Bordet. 

Konversationen  gik  let  og  livligt  mellem  de  to  nye 
Bekjendte  —  der  er  jo  Folk,  som  have  let  ved  at  tale 
med  vildfremmede  Mennesker,  og  til  denne  Kategori 
horte  baade  Gad  og  Roulund.  Hovedsagelig  gik  den  for- 
resten ud  paa,  at  Kjøbmanden  satte  Kjøbenhavneren  ind  i, 
hvad  han  havde  at  se  af  Omegnens  Ejendommeligheder, 
og  hvorlunde  han  havde  at  opføre  sig.  hvilket  Sidste 
navnlig  bestod  i  en  Foreholdelse  af  en  ufravigelig  For- 
pligtelse til  at  gjore  Visit,  hvis  Gad  vilde  omgaas  de 
sex  Familier  udenfor  Haandværkerstanden,  som  fandtes 
i  Byen.  Og  den  unge  Forfatter,  der  ellers  nok  holdt  af 
selv  at  fore  Ordet,  var  for  een  Gangs  Skyld  glad  ved 
at  være  Tilhorer,  da  han  fik  saa  meget  bedre  Lejlighed 
til  at  studere  Roulund,  som  ikke  anede,  at  han  sad 
Model. 

Der  kunde  vel  være  gaaet  en  Timestid,  da  Kjeldsen 
traadte  ind  og  meldte  sin  Badegjæst,  at  Aftensbordet  var 
dækket. 

»Vil  De  ikke  gjøre  mig  den  Fornøjelse,  Hr.  Rou- 
lund, at  spise  med?"  spurgte  Gad,  gjæstfri  som  alle 
Kunstens  og  Litteraturens  Børn. 

„Vil  De  invitere  mig  her?  Hahahal  Gudbevares, 
hvor  det  ligner  de  Kjobenhavnerel'^  udbrød  Kjøbmanden 
og  lo,  saa  Sofaen  sukkede  derved.  „Næ,  veed  De 
hvad,  Fa'erminI  Her  har  jeg  s'gu  hjemme!  Og  De  er 
da  ikke  kommen  herover  for  at  traktere!  .  .  .  Næ,  vi 
siger  tværtimod  til  Kjeldsen,  at  han  skal  dække  af  igjen, 
for  nu  gaar  De  hjem  med  mig  og  spiser  til  Aften  hos  os.'^ 

„Ja,  mange  Tak,  men  .  .  ,  Saa  kan  jeg  jo  ikke  faa 
gjort  den  nodvendige  Visit,  som  De  talte  om  før,"  sva- 
rede Gad  med  ironiserende  Betænkelighed. 

„Jo,  De  kan!  Gaa  De  blot  iforvejen  hjem  til  vort 
og  spørg,  om  jeg  er  tilstede,  saa  skal  jeg  strax  følge 
efter,"  proponerede  Roulund  med  et  lunt  Smil  og  gottede 
sig  over  sin  egen  Opfindsomhed. 

„Javel,  det  er  en  god  Ide!"  raabte  den  unge  For- 
fatter, hvem  saadanne  Indfald  altid  tiltalte.  „Saa  gaar 
jeg  blot  op  og  tager  en  anden  Frakke  paa." 

„Gu'  gjor  De  ikke  nej!  Bare  ingen  Dikkedarier! 
Tror  De,  jeg  agter  at  mode  i  Kjole,  fordi  De  spiser  et 
Stykke  Smørrebrød  hos  os?  Næ,  jeg  skifter  gar  ikke 
denne  gamle  Kontorfrakke.  Desuden,  pynter  De  Dem, 
fatter  Kvindfolkene  derhjemme  Mistanke." 

Da  Gad  fandt,  der  var  noget  rigtigt  i  dette  Ræson- 
nement, gjorde  han  ikke  flere  Ophævelser,  men  begav 
sig  strax  efter  afsted  efter  at  have  faaet  paapeget  Rou- 
lunds  Bopæl,  den  han  forøvrigt  godt  kjendte  som  Hylke- 
dams  mest  anseelige  Bygning. 

Ejendommen  bestod  af  et  langstrakt,  bredpillet,  hvid- 
kalket Hus  af  den  gamle  Type  for  Kjøbmandsgaarde, 
som  nu  kun  findes  i  Smaabyerne;  det  bestod  kun  af  Stue- 
etage, ingen  Udsmykning  brød  den  lange  hvide  Flade, 
ingen  Kvist  højnede  det  rode,  teglhængte  Tag.  Kun  et 
Reflektionsspejl  udmærkede  det  fremfor  de  andre  af  Han- 
delspladsens Huse,  —  det  Spejl  var  saa  at  sige  Stedets 
Baand  i  Knaphullet.  En  meget  rummehg  Vognport, 
paa  hvis  Gavlspids  en  galopperende  Blikhest  angav  Vind- 
retningen, vendte  ud  mod  Vejen,  og  bag  den  laa  et  Par 

store  Stalde,  der  tydede  paa,  at  saavel  Kvæg-  som  Heste- 
bestanden ikke  vare  saa  ganske  ringe.  Baggrunden  dan- 
nedes af  det  tre  Etages,  ligeledes  hvidkalkede  Pakhus, 
hvis  mange  sorte  Træluger  og  -lemme  gav  Bygningen 
et  Udseende  som  en  kæmpemæssig  Dominobrik  med 
mange  Øjne;  og  ved  Siden  heraf  strakte  sig  først  Kul- 
pladsen, hvor  nogle  smaa  Bunker  Kul  bestræbte  sig  for 
at  se  ud  som  et  Oplag,  og  derpaa  Tommerpladsen,  hvor 
de  tykke  Planker  laa  paa  Rad  som  Slikasparges  paa  et 
Fad,  og  hvor  de  tynde  Brædder  taarnede  sig  op  i  tre-  og 
firkantede  Stabler,  medens  et  enkelt  levende  Elmetræ 
havde  forvildet  sig  ind  paa  denne  Begravelsesplads  for 
saamange  af  dets  Kolleger  og  syntes  at  se  helt  mis- 
modigt ud  i  sin  forkrøblede  Svaghed.  Midt  i  Gaarden 
tronede  en  mægtig,  noget  skjævhalset  Post  med  et  langt, 
utilhugget  Vandtrug  ved  sin  Fod,  og  overalt  i  Gaarden 
og  paa  Pladserne  laa  der  en  Guds  Velsignelse  af  tomme 
Tønder,  Fustager,  Kister  og  Pakkasser  af  alle  mulige 
Størrelser,  mellem  hvilke  en  stor  Samling  Høns  og  nogle 
Duer  spankulerede  ind  og  ud,  betroende  hinanden  paa 
deres  klukkende  og  kurrende  Sprog,  at  det  var  smaat 
med  den  tilfældige  Føde,  hvormed  de  saa  gjerne  vilde 
supplere  deres  reglementerede  Maaltider. 

Efter  forgjæves  at  have  søgt  om  noget  Ringetoj  paa 
Huset  traadte  Gad  ind  af  Døren  til  Roulunds  LejHg- 
hed,  som,  svarende  til  Døren  til  Kjøbmandsbutiken,  laa 
i  Bygningens  modsatte  Ende.  I  den  lille  Forstue  hang 
der  en  overvældende  Masse  Dameoverstykker,  beregnede 
paa  alle  mulige  Aarstider,  og  kun  en  enkelt  Kavaj  tydede 
paa,    at    der   dog   ogsaa   fandtes   en  Herre   i  Huset.     Da 

der  foruden  Gadedøren  kun  fandtes  een  Dør,  voldte  det 
ikke  den  unge  Mand  noget  større  Besvær  at  finde  ud  af, 
hvor  han  skulde  hanke  paa. 

Han  bankede  beskedent  paa  een  Gang,  han  bankede 
betydeligt  stærkere  paa  anden  Gang,  og  han  bankede 
paa  tredie  Gang,  saa  hans  Knoer  selv  begyndte  at  dunke 
af  Anstrængelse;  men  han  kunde  lige  saa  gjerne  have 
banket  paa  Døren  til  et  Døvstummeinstitut,  thi  ethvert 
Svar  udeblev,  Saa  tog  han  Mod  til  sig,  aabnede  Doren 
forsigtigt  og  langsomt  og  traadte  ind  med  et  spagfærdigt 
„Undskyld  I •*  Imidlertid  var  intet  af  de  mange  tilstede- 
værende Møbler  saa  høfligt  at  svare  med  det  bekjendte 
„Aa,  jeg  be'er!",  og  Gad  opdagede  nu  —  hvad  han  med 
sin  udmærkede  Begavelse  forresten  nok  havde  tænkt 
sig  — ,  at  der  ingen  Mennesker  opholdt  sig  i  Stuen. 

Det  var  øjensynligt  Familiens  Dagligstue,  han  be- 
fandt sig  i;  temmelig  stor  var  den  og  udstyret  med  Ma- 
hognitræs Møbler  i  Stilen  fra  Halvtredserne,  hvilket  gav 
Værelset  en  vis,  lidt  gammeldags  og  kjobstadsagtig  Hygge. 
En  Aabning,  hvor  Doren  var  tagen  af  og  erstattet  af  en 
stribet,  noget  tyndladen  Portiere,  førte  ind  til  et  Kabinet, 
og  efter  ærbødigt  at  have  banket  paa  Dørkarmen  kiggede 
den  unge  Mand  ind  og  overbeviste  sig  om,  at  Kabinettet 
ogsaa  var  mennesketomt.  Efter  at  have  rømmet  sig  saa 
meget  og  saa  højt,  at  man  skulde  tro,  der  var  en  halv 
Snes  stærkt  forkølede  Personer  tilstede,  vendte  han  sig 
om  og  traadte  ind  i  Spisestuen,  hvortil  Døren  stod  aaben. 
Af  levende  Væsener  kunde  dette  Værelse  kun  opvise  en 
Kat,  som  opskræmmet  tog  Reissaus,  da  den  saae  en 
Fremmed;    formod<,nlig    havde    den   været   paa   forbudne 

Veje  for  at  se,  om  Aftensbordet  var  dækket.  Det  var 
det  imidlertid  ikke,  et  Faktum,  som  berørte  Gad  mindre 
behageligt,  da  det  jo  saa  havde  lange  Udsigter  med  den 
Aftensmad,  Roulund  havde  indbudt  paa. 

Videre  turde  Kjobenhavneren  ikke  vove  sig  af  Frygt 
for  at  komme  til  at  trænge  ind  i  Familiens  Sovegemak- 
ker, og  han  blev  raadvild  staaende. 

Det  er  altid  en  underlig,  just  ej  tiltalende  Følelse 
saaledes  paa  egen  Haand  at  vandre  om  i  en  vildfremmed 
Families  Lejlighed,  og  Gad  var  da  ogsaa  Bytte  for  en 
sky,  martrende  Fornemmelse  —  han  tænkte  sig,  at  saa- 
dan  maatte  vist  en  Indbrudstyv  være  til  Mode,  naar  han 
med  anspændte  Nerver  lusker  om  i  de  til  Plyndring  ud- 
sete Værelser. 

Da  Døren  til  Haven  stod  aaben,  dristede  den  uhel- 
dige Visitgjører  sig  til  at  gaa  derud. 

Det  var  en  hyggelig,  velholdt  Have  med  gamle 
Træer  og  mange  Buske,  som  forhindrede  Oversigten 
over,  hvor  stor  den  var.  Lige  udenfor  Havestuedøren 
stod  et  meget  stort,  hvidmalet  Bord,  omgivet  af  mange 
og  lange  Bænke  og  et  Utal  af  Havestole,  hvad  der  nok- 
som vidnede  om,  at  enten  var  Familien  særdeles  talrig, 
eller  ogsaa  førte  den  et  meget  gjæstfrit  Hus;  men  i  Øje- 
blikket gabede  der  fra  Bænke  og  Stole  Gad  samme  Tom- 
hed i  Mode,  som  hersker  i  et  Theaters  Tilskuerrum  om 
Formiddagen. 

Resolut  gik  Forfatteren  videre,  nu  vilde  han  træffe 
Familien,  den  kunde  da  ikke  pludselig  være  uddød. 

Det  lykkedes  ham  virkeligt  ogsaa  hurtigt  i  meget 
hogstavelig   Forstand   at  støde  paa  et  af  Medlemmerne, 

idet  han  ved  Gangens  første  Omdrejning  fik  løbet  en 
Præsenterbakke  ind  i  sin  Mave.  Den  umiddelbare  Følge 
heraf  var  for  det  Første,  at  en  Del  Kaffekopper  og  The- 
skeer  slog  nogle  højst  vellykkede  Saltomortaler  fra  Bak- 
ken ned  i  Gruset,  og  for  det  Andet,  at  han  blev  budt 
Velkommen  med  det  kjærlige  Udbrud:  „Aa,  din  Klodrian!" 

„Ja,  undskyld,  Frøken,  men  jeg  kunde  ikke  se  Dem 
for  Buskene,"  bad  Gad  den  unge  Pige,  der  bar  Bakken, 
og  som  tog  saa  venligt  imod  ham. 

„Aa  Gud,  jeg  beder  om  Forladelse!  Jeg  troede,  det 
var  min  Broder;  han  har  ogsaa  saadan  en  lignende  graa 
Dragt,"  sagde  den  unge  Pige,  uden  tilsyneladende  at  føle 
sig  synderlig  geneert. 

„Jeg  maa  maaske  præsentere  mig  selv!  Jeg  er 
Reinhold  Gad  fra  Kjøbenhavn,  jeg  boer  paa  Hotellet  og 
vilde  tillade  mig  at  gjøre  Deres  Familie  en  Visit  .  .  . 
ja,  for  jeg  antager,  det  er  Frøken  Roulund,  jeg  har  havt 
den  Ære  at  ...  at  have  dette   lille  Sammenstød  med?" 

„De  dømmer  maaske  efter  den  hjemlige  Tone  i  mit 
Udbrud  før?  Jo,  jeg  er  Ebba  Roulund!  .  .  .  Men  hjælp 
mig  nu  at  samle  Kopperne  op;  de  holdt  heldigvis  alle- 
sammen, ser  jeg!" 

De  unge  Mennesker  satte  sig  paa  Hug  lige  overfor 
hinanden,  og  Gad  fik  derved  Lejhghed  til  nærmere  at  be- 
tragte Frøkenen,  hvis  Bekjendtskab  han  havde  gjort  paa 
en  saa  aparte  Maade. 

Det  var  øjensynligt,  at  hun  maatte  ligne  sin  Moder 
mest;  Faderen  havde  hun  ikke  meget  tilfælles  med. 
Ganske  vist  havde  hun  samme  mørke  Hudfarve  og 
samme    brede  Skuldre,   hvilke  sidste  langtfra  misklædte 

hende,  men  tværtimod  snarere  vare  det  kjønneste  ved 
hendes  Figur;  men  hermed  vare  ogsaa  de  ydre  Ligheds- 
punkter forbi.  Hvad  der  mest  bidrog  til  at  give  hende 
et  fra  Faderen  saa  forskjelligt  Præg,  var  de  tindrende, 
mørkebrune,  næsten  sorte  Øjne,  som  syntes  fødte  under 
et  sydlandsk  Himmelstrøg  og  i  alt  Fald  vare  ganske 
utilstedelige  for  en  nordisk  Mø.  Over  disse  Øjne  trak 
et  Par  Bryn  to  vandrette,  skarpe,  ligesom  i  Hidsighed 
trukne  Sortkridtsstreger;  man  plejer  jo  som  bekjendt  at 
anse  buede  Øjenbryn  for  de  kjønneste,  men  hendes  lige, 
saa  markeret  tegnede  Bryn  gav  hende  et  kjækt,  resolut 
Udtryk,  som  indgød  Respekt.  Det  øvrige  Ansigt  tildrog 
sig  ikke  i  Sammenligning  med  disse  Øjne  nogen  sær- 
egen Opmærksomhed.  Trækkene  vare  vel  ret  regelmæs- 
sige; men  det  svækkede  Skjønhedsindtrykket,  at  hendes 
Mundviger  trak  sig  saa  langt  nedefter;  det  saae  stedse 
ud,  som  vrængede  hun  ad  En  og  Anden  eller  surmulede 
over  Noget.  I  Pande  og  Nakke  purrede  to  Bunker  smaat- 
krøllet  Haar  sig,  medens  det  øvrige  var  skrabet  glat  og 
stramt  op  mod  det  øverste  af  Issen,  hvor  det  højnede 
sig  i  en  Top,  —  man  kom  til  at  tænke  paa  et  Fad  med 
Kruspersille  paa  Kanten  og  en  Postej  eller  Budding 
midtpaa. 

„Jeg  er  maaske  saa  heldig  at  træffe  Deres  Familie?" 
spurgte  Gad,  da  de  vare  færdige  med  Opsamlingen. 

„Jo!"  svarede  Ebba  og  lod  Fingeren  glide  rundt 
langs  Overkanten  af  en  af  Kopperne  for  at  fjerne  Gruset 
fra  den.  „Det  vil  sige.  Fader  er  ikke  hjemme  i  Øje- 
blikket." 

„Er  han  ikke  hjemme?     Aa,   det  var  da  kjedeligt!" 

„Jamen  han  kommer  strax,  for  vi  skal  spise  til 
Aften  om  lidt.  Ja,  De  bliver  da  og  spiser  med?*' 
spurgte  Ebba,  som  var  det  den  mest  selvfølgelige  Sag. 

„Ja  Tak,  hvis  De  vil  have  mig!"  svarede  Gad  paa 
denne  anden  Indbydelse. 

„Naturligvis,  jeg  er  just  i  Færd  med  at  dække  Bord 
nede  i  Pavillonen,  hvor  vi  har  drukket  Eftermiddags- 
kaflfe,  —  det  er  Kopperne  derfra,  jeg  har  her.  Jeg  har 
derfor  ikke  saa  godt  Tid  til  at  tale  med  Dem  nu;  men 
maa  jeg  ikke  præsentere  Dem  for  Moder,  hun  sidder 
derhenne." 

De  gik  hen  imod  et  mægtigt  Kastanietræ,  der  stod 
i  sin  skjønneste  Pragt  med  et  Væld  af  hvide  Blomster; 
det  saae  ud,  som  Træet  var  smykket  til  Fest  med  Mas- 
ser af  hvide  Stearinlys,  og  for  at  blive  i  Lignelsen  kunde 
man  godt  sige,  at  Blomsterne  „løb",  ligesom  de  herlige 
„sex  paa  Pundet"  ere  saa  tilbøjelige  til,  i  alt  Fald  lignede 
de  smaa  hvide  Blade,  som  dækkede  Jorden  under  Træet, 
temmelig  skuffende  Stearinpletter. 

Paa  en  Bænk  under  dette  Træ  sad  en  ældre  Dame, 
stiv  og  strunk,  med  Ryggen  fjernet  et  Stykke  fra  Ryg- 
stødet som  for  at  pointere,  at  hun  ikke  var  saa  lad,  at 
hun  lænede  sig,  og  allerede  paa  Frastand  saae  Gad,  at 
hans  Formodning  om,  at  Frøken  Ebba  lignede  sin  Moder, 
holdt  Stik.  Saa  optagen  var  den  gode  Fru  Roulund  af 
sit  Strikketøj,  at  hun  slet  ikke  mærkede,  at  der  nærmede 
sig  Nogen,  før  Ebba  raabte:  „Moder!  Moder!  Vi  har 
faaet  en  ny  Gjæst!" 

Fruens  Svar  lød  noget  forbausende  saaledes:  „Elleve 
—  tolv  —  tretten  —  fjorten!    Vent  et  Øjeblik!    Jeg  tæller!" 

„Jamen  Gud,  det  er  en  fremmed  Herre,  Moder!" 
raabte  Ebba  saa  hojt,  som  talte  hun  til  en  Døv,  og  var 
i  sin  Ivrighed  ved  at  slaa  Strikketøjet  ud  af  de  moder- 
lige Hænder.  „Det  er  Forfatteren,  Hr.  Reinhold  Gad 
fra  Kjobenhavnl" 

„Ih,  bevares!  .  .  .  Saa,  der  tabte  jeg  en  Maske!  .  .  . 
Ja,  undskyld,  Hr.  Gad,  jeg  troede,  det  var  en  Bekjendter! 
Velkommen  til  Hylkedam!  Værs'god  og  sid  ned!  Jeg 
kan  altid  tage  den  Maske  op  siden!"  sagde  Fru  Roulund 
og  gjorde  Plads  for  Gad  paa  Bænken. 

„Naa  ja,  jeg  løber  op  og  laver  til  Bordet;  det  skal 
strax  være  i  Stand,"  undskyldte  Ebba  sig  med,  idet  hun 
hurtigt  fjernede  sig. 

„Jeg  horer,  at  Deres  Mand  desværre  ikke  er  hjemme," 
aabnede  Gad  Konversationen  med  at  sige.  „Det  er  for- 
trædeligt, jeg  vilde  gjerne  have  gjort  hans  Bekjendtskab." 

„De  bliver  vel  her  og  gjør  os  den  Fornøjelse  at 
spise  med?"  svarede  Fru  Roulund  paa  samme  selvfølge- 
lige Maade,  hvorpaa  hendes  Mand  og  Datter  havde  ind- 
budt Kjøbenhavneren,  og  denne  modtog  den  tredie  In- 
vitation med  et  taust  Buk.  „Jeg  mente  forresten,  De 
kjendte  Roulund  .  .  .  syv,  otte,  ni  og  en  i  Luften  .  .  . 
Ja,  De  undskylder,  jeg  bliver  ved  at  strikke;  men  jeg  er 
i  Færd  med  at  lukke  Hæl,  og  kommer  jeg  først  ud  af 
det,  varer  det  en  Evighed,  inden  jeg  igjen  kan  sætte 
mig  ind  i  Hælen  .  .  .  Næ-æ,  femten,  sexten,  sytten,  jeg 
troede  saamænd  sandt  at  sige,  at  det  var  Roulund  selv, 
som  havde  opfordret  Dem  til  at  gjøre  Visit,  for  han 
sætter  stor  Pris  paa,  at  Formerne  overholdes.    Jeg  synes. 

den  Hæl  ser  helt  skjæv  udi  Jeg  kommer  til  at  tælle 
om  igjen." 

^Se,  se  I  Det  interesserer  mig  at  hore  I  Naa.  saa 
det  er  Deres  Mand,  der  holder  paa  Formerne?"  spurgte 
den  visitgjørende  Herre  og  vilde  ved  Forespørgselens 
Form  have  rohet  sig  lige  overfor  enhver  Anden  end  den 
masketællende  Husmoder. 

Hun  vinkede  med  Haanden  ad  ham,  at  han  skulde 
tie,  og  mumlede  hen  for  sig:  „Fyrretyve,  Enogfyrre,  To- 
ogfyrre ...  jo,  det  er  rigtigt,  det  passer,  og  saa  skal 
Hælen  nok  ogsaa  passe."  Derpaa  fortsatte  hun  hojt. 
med  provinsiel  Aabenhjertighed  henvendt  til  Gjæsten: 
„Jo,  den  hlle  Svaghed  hos  Roulund  er  hdt  Levninger 
fra  den  Tid,  vi  saa  at  sige  var  Eneherskere  her  .  .  . 
ja,  De  har  maaske  hørt,  at  det  er  min  Mand,  som  har 
grundlagt  Handelspladsen  her,  og  at  han  derfor  den 
Gang,  da  han  ejede  det  meste  af  de  Jorder,  hvorpaa 
Byen  er  bygget,  kaldtes  for  Kong  Roulund  til  Hylke- 
dam?  .  .  .  Ikke?  ...  Jo,  saadan  var  det  saamændl 
Men  da  Folk  saa  saae,  det  slog  an,  saa  kom  jo  de 
mange  Konkurrenter,  og  det  var  jo  yngre  Kræfter,  og 
saa  .  .  .  saa  gik  det  jo  ikke  saa  godt  længere  .  .  .  sex, 
syv,  otte,  vrang!  .  .  .  Naa,  det  er  bedst  ikke  at  tale 
derom  eller  tænke  derpaa  I  .  .  .  Den  Gang  forte  vi  et 
stort  Hus,  nu  har  vi  maattet  indskrænke  os  —  De  saae 
selv,  min  ældste  Datter  maa  selv  tage  fat  —  saa  jeg 
vil  ikke  haabe.  De  er  altfor  kjobenhavnsk  forvænt,  for 
De  maa  tage  til  Takke  med,  som  vi  har  det." 

„Jeg  maa  tillade  mig  at  oplyse  Fruen  om,  at  jeg 
spiser  ved    et    Middagsabonnement  paa  Ladegaards  vejen, 

hvilket  vistnok  skriver  sig  fra  Oluf  Hungers  Tid,  — 
der  har  man  ondt  ved  at  blive  forvænt.  To  Retter  Mad 
og  Kaffe,  halvtredsindstyve  Øre,  vær  saa  artig,  ingen 
Levninger!  .  .  .  Men  Deres  Frøken  Datter  er  da  ikke 
ene  om  at  dække  Bord?  For  saa  vilde  jeg  tilbyde  min 
værdifulde  Assistance  ved  Madstrævet,  for  —  saa  vidt 
jeg  kan  se  —  er  der  en  temmelig  lang  Afstand  mellem 
Huset  og  Pavillonen." 

„Ellers  Tak,  Hr.  Gad,  men  De  kommer  for  sent! 
Baade  den  unge  Bottger  og  vor  Huslærer  Riegel  har 
stillet  sig  til  Ebbas  Disposition!  .  .  .  Men  skal  vi  ikke 
gaa  op  til  Pavillonen  til  de  Andre?" 

Skjondt  bemeldte  Pavillon  laa  i  den  yderste  Ende 
af  Haven,  naaede  de  dog  paa  mindre  end  et  Minut  hen 
til  den,  thi  Haven  var  langt  fra  saa  stor,  som  man 
efter  Træernes  og  Buskenes  Væxt  at  dømme  var  til- 
bøjelig til  at  tro.  Bygningen  derimod  var  langt  mere 
anseelig,  end  Gad  havde  forestillet  sig  den;  helt  flot  tog 
den  sig  ud,  som  den  laa  der  i  norsk  Bjælkehusstil  med 
en  lille  aaben  Veranda  foran,  til  hvilken  man  naaede 
op  ad  en  fire-fem  Trin,  og  gjennem  den  aabentstaaende 
Dør  saae  man  ind  i  en  temmelig  rummelig,  med  Have- 
stuemobler  fixt  udstyret  Sal.  Det  var  tydeligt  nok,  at 
Pavillonen  skrev  sig  fra  den  gode  Periode,  Fruen  havde 
omtalt. 

Dels  paa  Verandaen,  dels  paa  Trinene  og  dels  paa 
Stole,  der  vare  bragte  ned  i  Haven,  vare  „de  Andre" 
placerede  og  viste  sig  at  være  et  lille  Selskab  paa  en 
halv  Snes  Personer,  udelukkende  Damer;  der  var  kun 
en  formildende  lille  Dreng   tilstede.     Da  Gad  formodede. 

at  samtlige  Byens  Damer  udenfor  Haandværkerstanden 
vare  tilstede,  gav  han  sig  til  at  gruble  paa,  hvem  flere 
Roulunds  i  deres  Velmagtsdage  egenlig  havde  set  hos 
sig.  Selskabet  havde  pludret  lystigt  og  let  muntert;  men 
da  Husets  Frue  kom  tilsyne  med  den  nye  Gjæst,  ind- 
traadte  der  en  Dodstaushed  af  samme  Art,  som  naar  en 
Lærer  træder  ind  i  en  Klasse. 

Det  er  aldrig  nogen  behagelig  Folelse  pludselig  at 
dumpe  ned  i  en  større  Samling  fremmede  Mennesker, 
som  alle  kjende  hinanden  godt,  medens  man  selv  staar 
der  som  det  ubekjendte  X.  Man  foler  sig  ilde  berørt  af 
alle  de  forskende  Blikke,  der  rettes  mod  En:  man  foler 
sig  med  eet  berøvet  enhver  skjønsom  Tanke  og  Evnen 
til  at  sige  nogetsomhelst  fornuftigt;  man  føler  sig  kort 
sagt  som  en  Inkarnation  af  de  tre  naturhistoriske  Fæno- 
mener: den  grimme  Ælling,  en  Spurv  i  Tranedans  og 
en  Hund  i  et  Spil  Kegler. 

Gad  følte  sig  da  ogsaa  i  en  generende  Grad  som 
den  Lille;  men  da  Fru  Roulund  begyndte  paa  Præsen- 
tationen, tog  han  sig  sammen. 

Uden  Ophør  ramsede  Fruen  nemlig  op:  „Min  Sviger- 
inde, Fru  Haubergl  .  .  .  Fru  Postmesterinde  Preisler  I  .  .  . 
Fru  Bøttger,  gift  med  Bestyreren  af  min  Mands  Kjøb- 
mandshandell  .  .  .  Froken  Hertha  Haubergl  ..." 

Men  saa  afbrød  Gad  hende  ved  at  falde  ind  med: 
„For  Himlens  Skyld,  bedste  Frue,  ikke  flere  Navne 
straxi  Jeg  har  svært  ved  under  almindelige  Forhold  at 
huske  Navne;  men  naar  jeg  paa  een  Gang  faar  et  saa- 
dant  Tillæg  til  Vejviseren,  saa  kommer  jeg  ganske  sik- 
kert til  at  gaa  forkert  i  Byen.    Maa  jeg  ikke  vente  med 

Præsentationen  til  efterhaanden,  som  jeg  faar  talt  med 
de  elskværdige  Damer." 

De  unge  Piger  syntes  at  more  sig  over  Gads  Maade 
at  tage  Sagen  paa,  medens  de  ældre  Matroner  indbyrdes 
betroede  hinanden,  at  den  var  lovlig  original,  man  havde 
dog  ikke  Ret  til  at  byde  Folk  Alting,  fordi  man  var 
Forfatter, 

Efter  gjennem  en  hviskende  Konference  med  Fru 
Roulund  at  have  erfaret,  at  ikke  alle  de  Tilstedeværende 
hørte  til  Husstanden,  men  at  det  var  Folk,  som  havde 
været  saa  elskværdige  at  komme  af  sig  selv,  tog  Gad 
fat  paa  at  indlede  Bekjendtskabet;  og  Uviljen  hos  de 
Ældre  tabte  sig  hurtigt,  da  den  unge  B'orfatter,  skjøndt 
hele  hans  Hu  stod  til  at  komme  i  Lag  med  de  Unge, 
var  fiffig  nok  til  at  begynde  med  de  Førstnævnte,  — 
Sligt  har  til  alle  Tider  betalt  sig.  Han  kom  dog  ikke 
Rækken  igjennem  med  sine  aandrige  Strøbemærkninger 
om  Hylkedams  fortræffelige  Bade,  Skove  og  hele  ynde- 
fulde Apparition,  for  Roulund  arriverede. 

„Næ,  se,  god  Aften!  Er  De  der?"  udbrød  Kjøb- 
manden  mere  naivt  end  diplomatisk,  da  han  nærmede 
sig  den  indbudne  Gjæst,  der  kom  af  sig  selv. 

Gad  kunde  ikke  lade  være  at  smile  af  den  gode 
Mands  totale  Mangel  paa  Evne  til  at  spille  Komedie, 
medens  Fru  Roulund  med  et  meget  sigende,  sarkastisk 
Smil  og  med  et  haanligt  Blik,  som  Kjøbenhavneren  kunde 
stikke  til  sig,  hvis  han  havde  Brug  derfor,  faldt  ind:  „Aa, 
Du  kjender  Hr.  Gad?  Ja,  saa  behøver  jeg  jo  ikke  at 
præsentere." 

„Kjender?     Ja,   det  vil  sige  .  .  .  kjender  ikke  .  .  . 

kjender  af  Udseende  .  .  .  ligesom  Du,  Du  har  jo  ogsaa 
set  Hr.  Gad  gaa  forbi  vore  Vinduer,  og  da  han  jo  spiller 
Solo  som  Badegjæst  her,  kan  man  jo  ikke  godt  lade 
være  at  vide,  hvem  det  er,"  hakkede  Fruens  Gemal 
i  det. 

„Næ,  jeg  troede  maaske,  Du  havde  truffet  Hr.  Gad 
henne  paa  Hotellet,"  vedblev  Fru  Gad  skaanselsløst. 

„Paa  Hotellet?  Næ-æl  Hvad  skulde  jeg  der?" 
stammede  Manden  videre. 

„Aa,  det  kunde  jo  være.  Du  havde  noget  at  tale 
med  Værten  om;  for  Exempel  den  bedste  Tillavning  af 
en  The  vandspuns." 

„Marie!"  raabte  Roulund  med  en  uheldsvangert 
skjærende  Stemme,  der  var  nok  til  at  kalde  hans  Ægte- 
halvdel  til  Orden. 

Maaden,  hvorpaa  dette  skete,  var  nok  for  Gad  til 
at  se,  at  Kjobmanden  i  Grunden  havde  en  meget  hæftig 
Karakter  eller  i  alt  Fald  var  meget  opfarende.  Og  dette 
forholdt  sig  ganske  rigtigt  ogsaa  saaledes.  Naar  Rou- 
lunds  pekuniære  Interesser  eller  hans  kongelige  Værdig- 
hed bleve  angrebne,  var  det  Gemvtli^e  og  .Joviale  som 
blæst  bort;  med  Lynets  Fart  forsvandt  Smilet  fra  hans 
Ansigt,  og  det  muntre  Glimt  i  Øjet  afløstes  af  et  stik- 
kende, ildevarslende  Blik  —  det  var,  ligesom  de  lyseblaa 
Øjne  bleve  sorte  —  medens  han  stemte  Læberne  fast 
sammen.  Det  var,  som  fik  han  et  helt  andet  Fysiognomi, 
der  kun  havde  grumme  lidt  tiltalende  ved  sig;  det  klædte 
ham  da  heller  ikke  bedre,  end  at  Folk  ængsteligt  gik  af 
Vejen  for  ham,  naar  de  saae,  han  havde  den  bistre 
Mine  paa. 

„Lad  os  komme  til  Bords  hurtigst  muligt!"  kom- 
manderede han,  og  saa  gjorde  han  et  Forsøg  paa  at 
vende  tilbage  til  sin  sædvanlige  Gemytlighed  ved  at  hen- 
vende til  sin  nye  Gjæst:  „Ja,  De  bliver  vel  hos  os  i 
Aften?" 

Gad  takkede,  men  han  blev  ikke  mere  forbavset 
over  denne  Indbydelse;  han  var  kommen  til  den  Over- 
bevisning, at  det  var  et  Omkvæd,  der  var  ejendommeligt 
for  Familien  Roulund  paa  samme  Maade,  som  hver  Revue 
har  sit  Yndlings-Omkvæd. 

Man  kunde  se,  at  Husfaderen  var  vant  til  at  blive 
adlydt,  thi  baade  Fruen  og  Døtrene  —  der  var  een 
voxen  Datter  til  foruden  Ebba  —  fløj  afsted  for  at  efter- 
komme hans  Ordre  og  faa  Bordet  dækket  færdigt.  Det 
lille,  lidt  pinlige  Optrin  blev  hurtigt  glemt,  da  Herrerne 
begyndte  at  komme  til  efter  at  have  afsluttet  deres  Dags- 
gjerning.  Først  mødte  den  unge  Hr.  Roulund,  en  Yng- 
ling paa  et  Par  og  tyve  Aar,  op;  han  saae  sandt  at  sige 
ikke  synderligt  tiltalende  ud  i  det  Ydre,  da  han  ikke 
havde  gjort  sig  den  Ulejlighed  at  skifte  det  Toilette,  i 
hvilket  han  hele  Dagen  havde  været  beskjæftiget  i  Pak- 
huset og  Kjobmandsforretningen;  derefter  kom  Bestyre- 
ren af  denne,  Hr.  Bøttger,  en  mager  Mand  i  Fyrrerne 
med  et  resolut,  markeret  Ansigt;  og  tilsidst  mødte  Ebbas 
to  omtalte  Adjutanter,  Bøttger  jun.  og  Huslærer  Riegel, 
hver  bærende  paa  sit  store  Fad  med  Sul,  og  begge  to 
seende  ud,  som  unge  forelskede  Mennesker  i  Reglen  se 
ud  o:  højst  uinterressante  for  alle  Andre  end  for  Hende. 
Man  savnede  kun  Postmesteren,  Hr.  Preisler,  hvis  hlle 
Kone  var  umaadelig  ulykkelig  over  hans  Udeblivelse  og 

hvert  kvart  Minut  gjentog:  „De  maa  endelig  ikke  vente 
paa  haml  Han  maa  have  faaet  Forretninger.  Vi  kan 
saa  godt  gaa  til  Bords,  fordi  han  ikke  er  kommen;  han 
kommer  nok  i  det  Samme."  For  det  Første  havde  Rou- 
lund  nok  fundet  paa  dette  af  sig  selv,  og  for  det  Andet 
gik  Fru  Preislers  Haab  i  Opfyldelse,  idet  den  vimse, 
lebendige  Postmester  kom  styrtende  til,  just  som  man 
var  i  Færd  med  under  den  mest  mulige  Allarm  med  Stolene 
at  tage  Plads  om  Bordet. 

Gad  havde  gjort  Mine  til  at  tage  Husfruen  til  Bords, 
men  Roulund  forhindrede  dette  ved  at  udbryde:  „Næ, 
min  gode  Kjobenhavner,  det  bruger  vi  ikke  her!  Vi 
tager  ikke  Damer  til  Bords  uden  til  stort  Kalas,  naar 
det  skal  være  rigtigt  kjedeligt.  Vi  bærer  os  ad  ligesom 
i  Landsbykirkerne,  Mandfolkene  sidder  for  sig  og  Fruen- 
timmerne for  sig,  det  er  der  mere  Ræson  i.  Kom  De 
op  ved  Siden  af  mig I" 

Den  unge  Forfatter  adlod  heller  end  gjerne:  det  var 
jo  saa  rimeligt,  at  han  onskede  at  være  i  Nærheden  af 
sin  vellykkede,  levende  Model. 

Imidlertid  begyndte  Spisningen  at  gaa  sin  Gang,  og 
det  var  ikke  Spilfægteri  med  den  Spisning.  Det  var  en 
efter  kjobenhavnsk  Maalestok  utroligt  overdreven  Appe- 
tit, de  Tilstedeværende,  baade  Damer  og  Herrer,  ud- 
viklede; kun  Gad  havde  ondt  ved  at  faa  tilstrækkelig 
Fode,  al  den  Stund  hans  Mund  det  meste  af  Tiden  stod 
paa  vid  Gab  af  Betuttelse  over  de  Andres  Spiselyst. 
Kyllinger  saa  store  og  fede  som  Kalkuner  og  Kalve- 
koteletter paa  Størrelse  med  Lammeforfjerdinger;  Sar- 
diner i  Dusinvis  og  Ansjoser  i  Snesevis;  Glasradiser  saa 

lange  og  tykke  som  Midtsommers  Gulerødder  og  flere 
Alen  tykvommede  Rulle-  og  Spegepølser;  Æg,  som  en 
ironisk  anlagt  Kokkepige  saa  ganske  overflødigt  havde 
halveret,  og  krebseagtige  Rejer,  af  hvilke  Skallens  Midter- 
parti blev  spist  med,  for  at  de  ikke  skulde  virke  altfor 
ubetydeligt;  og  tilsidst  et  Stykke  Ost  paa  en  kvart  Mølle- 
stens Omfang  —  kort  sagt  Alt,  hvad  der  fandtes  paa 
Bordet,  gled  ned  og  forsvandt  i  de  jydske  Maver,  hvor 
det  fandt  et  venligt,  gæstfrit  og  sundt  Asyl. 

I  Samtalens  Løb  tillod  den  unge  Forfatter,  der  til 
Held  for  sig  selv  var  i  Besiddelse  af  en  god  Iagttagelses- 
evne, sig  at  bemærke  til  Roulund,  at  Forbudet  mod  at 
tage  Damer  til  Bords  ikke  lod  til  at  blive  strengt  over- 
holdt, i  det  mindste  havde  Frøken  Ebba  hele  to  Kava- 
lerer, og  det  endda  meget  galante  og  insinuante  Kavale- 
rer. Aldrig  saa  snart  var  han  kommen  med  denne  lille 
Antydning,  før  han  atter  opdagede  et  af  disse  kortvarige, 
hidsige  Blink  i  Kjøbmandens  ellers  saa  klare  Øjne,  og 
denne  svarede  med  rynkede  Bryn  kort  og  mut:  „Ja, 
det  er  den  Slags  Tosserier,  som  unge  Mennesker  altid 
har  for!" 

„Aa,  Herregud,  saadan  hdt  uskyldigt  Kurmageri  — 
hvad  gjør  det?"  spurgte  Gad,  der  selv  havde  den  syn- 
digste Lyst  til  at  være  med  i  Kompagniet. 

„Jo,  det  huer  mig  ikke,"  hviskede  Roulund  fortro- 
ligt sin  Gjæst  i  Øret,  „for  den  ene  af  Springfyrene  er  et 
Fæ,  —  det  er  ham  tilvenstre  for  hende,  den  unge  Bøtt- 
ger;  De  kan  nok  se  det  paa  ham?  Han  er  noget  paa 
et    Kontor   i  Aarhus,  jeg  antager  Bydreng,   maaske  Af- 

skrivemaskine,  —  og  den  anden,  Riegel,  som  er  Hus- 
lærer, han  er  mig  s'gu  for  lærd  og  udspekuleret." 

„Aa,  De  kan  maaske  ikke  rigtig  lide  den  studerte 
Stand?"  spurgte  Gad,  og  han  fik  ligesom  lidt  Feber  i 
Blodet,  da  Parallelen  med  den  Handling,  han  havde 
tænkt  sig  i  sin  Bog,  slog  ham. 

„Oprigtig  talt,  nej!  Folk  med  Kundskaber  er  altid 
vigtige.  Jeg  føler  mig  lige  overfor  dem  som  en  Skole- 
dreng, der  ikke  kan  sin  Lexe,  og  som  de  derfor  har 
Lyst  til  at  rette  paa.  De  Mennesker  kan  mig  for  meget! 
Jeg  tør  ikke  tale  ud  af  Frygt  for  at  sige  noget  galt, 
som  de  bagefter  kan  gjøre  Nar  af,  fordi  de  er  saa  umaa- 
deligt  kloge.  Jeg  føler  mig  altid  sat  i  Skyggen,  naar 
jeg  er  sammen  med  saadanne  lærde  Kanuter,  og  jeg  kan 
nu  ikke  lide  Skyggen;  jeg  vil  have  Solskin,  Solskin  og 
Varme  —  og  den  sidste  Artikel  kjender  de  stakkels  Bog- 
orme ikke  noget  til.  Jeg  er  Kjobmand,  det  vil  sige  en 
praktisk  Mand,  og  jeg  kan  med  min  bedste  Vilje  ikke 
forstaa,  at  en  ung,  rask  og  kraftig  Mand  som  Riegel 
lader  til  at  mene,  at  man  —  eller  allenfals  han  —  er 
skabt  til  at  sidde  og  hænge  med  Næsen  ned  i  alle  disse 
døde  Bøger.  Gudbevares,  han  kan  jo  være  meget  brav 
og  honnet  for  det;  men  det  er  nu  Grunden  til,  at  jeg 
har  imod  at  give  ham  Ebba!  .  .  .  Naa,  det  bliver  for- 
haabentlig  heller  ikke  til  noget;  de  ses  jo  heldigvis  kun 
i  Ferierne,  for  hun  er  jo  ude  som  Guvernante,  men 
han  har  det  nu  stik  modsat  af  alle  andre  Huslærere, 
han  tager  ikke  bort  i  Ferierne  —  De  forstaar  nok, 
hvorfor ! " 

„Aa   jo,    efter    hvad  De   har  fortalt,  falder  jeg  ikke 

ned  af  Stolen  af  Forbauselse  over  det!  .  .  .  Men  sig 
mig  engang,  det  forundrer  mig  at  høre,  at  Deres  Frøken 
Datter   er    ude  som  Guvernante.     Hvor  kan  det  være?" 

„Ja,  det  er  heller  ikke  nødvendigt,  men  det  er  nu 
en  af  hendes  mange  forfløjne  Ideer.  Hun  er  nu  saadan 
et  sært,  egenraadigt  Pigebarn,  skal  jeg  sige  Dem.  Saa 
snart  hun  hørte,  at  min  Forretning  ikke  .  .  .  ikke  gik 
saa  godt  som  før,  tog  hun  resolut  Plads  som  Guver- 
nante paa  en  Gaard  en  syv— otte  Mil  herfra,  ja,  for  godt 
lært  er  hun  og  et  solidt  Hoved." 

„Jeg  faar  den  største  Respekt  for  hende!  Det  vid- 
ner om  en  sjælden  Karakterstyrke  og  Energi  hos  en 
ung  Pige." 

„Aa  ja,  det  var  jo  ret  flinkt  gjort  af  hende!  Men 
som  sagt,  det  behøvedes  ikke,  men  hun  er  nu  ikke  saa- 
dan at  faa  fra,  hvad  hun  een  Gang  har  sat  sig  i  Ho- 
vedet." 

„Ikke  skulde  hun  ligne  sin  Fader  deri?" 

„Kan  s'gu  gjerne  være,  min  Gode!  Haha!  .  .  . 
Naa,  men  nu  skulde  vi  vel  op  at  røre  Benene  lidt!  .  .  . 
Maa  jeg  byde  Selskabet  Velbekomme!" 


IV. 

Selskabet  rejste  sig  hurtigt,  glad  over  atter  at  kunne 
slippe  ud  i  det  Fri.  Især  to  af  de  Tilstedeværende,  Hr. 
og  Fru  Preisler,  styrtede  afsted  med  en  Fart,  der  be- 
vægede Gad  til  at  forhøre  sig  hos  Værtinden  —  hvem 
han  just  stod  og  sagde  Tak  for  Mad  — ,  om  Postmester- 
familien pludselig  var  bleven  upasselig,  eller  om  den 
drog  paa  Jagt  efter  den  af  Menneskeslægtens  Formerelse 
fortjenstfulde  Madamme,  eller  hvad  der  overhovedet  for- 
anledigede denne  ilsomme  Flugt. 

„Aa  Gud,  nej!"  svarede  Fru  Roulund,  der  stod  og 
famlede  saa  løjerligt  vrikkende  med  Hænderne,  fordi  hun 
endnu  ikke  havde  faaet  fat  i  sit  Strikketøj.  „Det  be- 
tyder saamænd  ikke  andet,  end  at  der  er  kommet  et 
Telegram." 

„Kommet  et  Telegram?  Jeg  kommer  til  at  spørge 
om  et  Par  Ting,  nemlig:  hvornaar?  —  fra  hvem?  — 
til  hvem?  —  om  hvad?  —  og  fremfor  alt  gad  jeg  nok 
vide,  hvorfra  De  veed  det!" 

„Ja,  jeg  skal  sige  Dem,  Pru  Preisler  har  Telegraf- 
stationen her,  og  hendes  Mand  hjælper  hende  naturlig- 
vis,   naar  hun   som   nu  i  Eftermiddag   tager   sig   fri,  — 

om  det  er  ganske  lovligt,  veed  jeg  ikke,  men  saadan 
forholder  det  sig." 

„Det  maa  have  været  et  meget  vigtigt  Telegram!" 

„Behoves  aldeles  ikke!  Jeg  skal  sige  Dem,  der 
gives  ikke  nysgjerrigere  Mennesker  her  paa  Jorden  end 
Preislers,  og  saa  er  der  det  Kuriøse  derved,  at  de  er 
nysgjerrige  i  Dualis.  Den  Ene  betror  strax  den  Anden 
de  Telegrammer,  der  indlober,  og  saa  kommenterer  de 
og  supplerer  dem  af  deres  eget  rige,  personale  Kundskabs 
Væld,  hvorved  de  ofte  faar  de  mærkeUgste  Resultater 
ud  deraf.  Undertiden  kan  det  ligefrem  gjøre  mig  ondt 
at  se  de  Kvaler,  de  arme  Mennesker  lider,  fordi  de  ikke 
til  Alle  og  Enhver  kan  udbasunere  de  Hemmeligheder, 
de  i  Følge  deres  Stilling  er  blevne  indviede  i." 

„De  Stakler!  Det  maa  jo  ogsaa  være  Tantalus- 
kvaler i  saadan  en  lille  By,  hvor  Dikke-dakken  kjører 
i  Karussel  og  Indiskretionen  slaar  paa  Tromme  dertil. 
Naturligvis  maa  det  være  vanskeligt  at  holde  tæt,  naar 
man  er  saa  alvidende.  Hvor  interessant  er  det  ikke  at 
vide,  at  Fru  Jansen  har  telegraferet  til  Kjøbmand  Fran- 
sen om  to  Lispund  Puddersukker,  sex  Flasker  Sylte-Edike, 
tre  Pund  Kanel,  et  halvt  Pund  Nelliker,  og  saa  videre, 
eller  at  den  unge  Hr,  Nobel  har  telegraferet  efter  en 
Buket  til  Frk.  Obels  Fødselsdag?  .  .  .  Det  falder  mig 
forøvrigt  ind:  Gud  veed,  om  Døvstumme  har  mindste 
Anlæg  for  Nysgjerrighed?  Det  er  vist  kun  den  usalige 
Sladrelyst,  som  avler  den  simple  Last." 

Gad  kom  ikke  videre  i  sine  dybsindige  Udviklinger, 
for  Værten  kaldte  paa  ham  ude  fra  Verandaen.  Roulunds 
Opfattelse    af  —  som   han    for   udtrykte    sig  —   at   røre 

Benene  viste  sig  nemlig  at  være  en  Del  aparte,  idet 
denne  Aktion  fra  hans  Side  bestod  i,  at  han  direkte  fra 
Bordet  gik  ud  paa  Verandaen,  hvor  han  øjeblikkelig 
smed  sig  paa  en  Bænk  og  rekvirerede  en  Toddy.  Det 
var  til  denne  Nydelse,  han  vilde  have,  at  Kjøbenhavne- 
ren  skulde  gjøre  ham  Selskab;  men  denne  afslog  Ind- 
bydelsen og  foretrak  at  slutte  sig  til  de  Unge. 

Nede  paa  Plænen  stod  de  i  Gruppe  i  livlig  Diskus- 
sion om,  hvorvidt  de  vare  unge  nok  til  at  lege,  eller  de 
vare  saa  gamle  og  adstadige,  at  de  ej  kunde  og  burde 
drive  det  højere  end  til  en  sat  Spaseretur. 

Som  de  fleste  Mennesker  i  lignende  Tilfælde  vilde 
Reinhold  Gad  gjerne  give  det  Udseende  af,  at  det  var 
ganske  og  aldeles  tilfældigt,  han  kom  der  i  Nærheden, 
og  det  lykkedes  ham  da  ogsaa  saa  fortræffeligt,  at  de 
Unges  Samtale  afgik  ved  en  pludselig  Død,  da  han  med 
nølende  Skridt  og  forlegent  dinglende  Arme  nærmede  sig 
Gruppen. 

Han  mærkede  godt  selv,  at  han  blev  modtagen  med 
en  Blanding  af  Mistænksomhed  og  Forventning;  men 
modigt  bad  han  Ebba  præsentere  ham. 

Foruden  af  Frøkenens  Adjudanter,  af  hvilke  Arthur 
Riegel  var  en  ung  Mand  med  fine,  næsten  regelrette 
Ansigtstræk,  en  sart,  bleg  Hudfarve,  et  kløgtigt  Blik  og 
en  bestemt,  lidt  vel  læbeløs  Mund,  medens  Sofus  Bøtt- 
ger  præsenterede  sig  som  en  overvættes  lyshaai'et  Yng- 
ling med  et  blegfedt,  fregnebesat  Aasyn,  hvis  Træk 
hverken  forskjønnedes  af  den  store  Mund  med  de  sorte- 
brune, spredtsiddende  Tandstumper  eller  af  det  indholds- 
løse   Blik  —  jeg    veed    ikke,    om    man    kan    tale   om   et 

simpelt  Blik;  men  der  var  noget  mat,  noget  fladt  ved 
hans  Øje,  som  gjorde  et  simpelt  Indtryk  — ,  foruden  af 
disse  to  Rivaler  altsaa  bestod  Gruppen  af  tre  unge  Piger: 
Ebbas  voxne  Soster  Jenny  og  hendes  to  Kusiner,  Hertha 
og  Anna  Hauberg.  Og  den  skjønne  nordiske  Dame- 
kvartet —  Ebba  regnet  med,  forstaar  sig  —  havde,  om 
man  saa  kan  udtrykke  sig,  et  lille,  men  ikke  desto  mindre 
lovlig  uhandleligt  Anhang  i  den  yngste  Frøken  Roulund, 
en  vordende  Hjerteknuserske  paa  tolv  Aar  med  Faderens 
klare,  blaa  Øjne,  med  en  lysblond  Haarpisk  af  respek- 
tabel Længde  og  med  den  besynderlige  Blanding  af 
Barndommens  Ynde  og  Overgangsalderens  Kluntethed, 

Af  de  tre  unge  Piger  var  der  kun  een,  som  ved  sit 
Ydre  fængslede  Gads  Opmærksomhed,  det  var  Hertha 
Hauberg.  Ganske  ung  var  hun,  en  atten — tyve  Aar  vel 
—  og  det  var  langtfra  hverken  ved  nogen  særligt  til- 
talende Figur  eller  ved  regelmæssige  Ansigtsformer,  at 
hun  gjorde  sig  bemærket;  tvertimod  hun  maatte  vel  næsten 
siges  endnu  at  have  noget  af  det  tilbagelagte  Stadiums 
Ranglevornhed  over  sig,  hvilket  ikke  blev  formindsket 
ved  hendes  nonchalante,  ligesom  slatne  Klædedragt,  den 
hun  var  lige  saa  lidt  omhyggelig  for  som  for  den  sam- 
menrullede Fletning  oppe  paa  Hovedet,  hvilken  hun 
kjørte  lystigt  rundt  med,  saa  snart  noget  morede  hende. 
Alt  dette  mindre  Gratiøse  ofrede  man  imidlertid  ikke  en 
Tanke,  naar  man  saae  paa  det  af  Liv,  Humor  og  Lystig- 
hed sprudlende  Ansigt,  —  man  kom  selv  i  godt  Humor 
blot  af  at  se  derpaa.  Det  ret  kjonne,  langagtige  Ansigt 
domineredes  helt  af  en  skjælmsk  Trutmund  og  et  Par 
glade,  spillende  Kineserøjne,  hvad  man  vel  var  berettiget 

til  at  kalde  dem,  ikke  fordi  de  vare  skæve,  men  fordi 
de  underste  Øjelaag  trak  sig  opefter  i  Yderkrogene. 
Over  disse  Øjne  tegnede  sig  et  Par  lystigt  bugtede 
Bryn,  af  hvilke  Ironien  syntes  at  lyse  ud,  og  i  Panden 
ovenover  lejrede  der  sig  ved  mindste  Anledning  nogle 
sarkastiske,  maaske  nok  lidt  skadefro  Rynker,  medens 
en  Skjælmsmester  lurede  i  hvert  af  de  dybe  Smilehuller 
og  en  Spilopmager  tittede  frem  af  hvert  Øje.  Det  var 
umuligt  andet,  end  at  Enhver,  som  havde  mindste  Sans 
for  det  Humoristiske,  strax  maatte  føle  sig  tiltalt  af 
dette  Ansigt  og  paa  Forhaand  sympathisere  med  den 
unge  Ejerinde  deraf.  Hun  var  da  ogsaa  meget  søgt  af 
Herrerne;  hendes  Kjønsfæller  forstod  hende  ikke  —  al 
den  Stund  Damer  kun  sjeldent  ere  anlagte  for  det  Humor- 
istiske —  og  vurderede  hende  derfor  langtfra  efter  For- 
tjeneste. 

Da  Gad  nærmede  sig,  stod  hun  i  Samtale  med  sin 
Fætter,  Peter  Roulund,  som  ellers  ikke  var  nogen  Dame- 
ven, men  nok  holdt  af  at  passiare  med  hende,  da  han 
svævede  i  den  lykkelige  Indbildning,  at  det  var  ham, 
der  var  vittig,  naar  hun  sagde  noget  Morsomt.  Hvad 
de  talte  om,  var  ikke  vanskeligt  at  se,  thi  Begges  Øjne 
hvilede  paa  Ebba  og  Riegel,  som  stod  lidt  fjernede  fra  de 
Øvrige  i  en  meget  intim  Samtale. 

Gad,  der  kredsede  lidt  rundt  om  Klyngen,  inden  han 
tog  Mod  til  sig  og  gik  frem,  kunde  ikke  hore  alt,  hvad 
de  sagde,  men  et  enkelt  Brudstykke  opsnappede  han 
dog,  og  det  lød  saaledes: 

„Det  er  modbydeligt  at  se  to  Mennesker  saadan 
evig  og  altid  staa  og  kissemisse   med  hinanden,"   mente 

Peter  om  det  nævnte  unge  Par.  .,Uh,  jeg  er  ganske 
flov  over,  at  det  er  min  Søster,  der  opforer  sig  saadan.*^ 

„Aa,  lad  være!"  bad  Hertha  og  viftede  med  Haan- 
den  ad  ham.  „Gjør  Dig  bare  ingen  Ulejlighed  med  at 
blive  flov  paa  Andres  Vegne!  Du  har  saamænd  nok  at 
tage  vare  med  at  besørge  dine  Flovser  paa  egen  Reg- 
ning." 

„Tak!"  svarede  Peter  og  tog  ærbødigt  den  sorte, 
silkeagtige  Butikskaskjet  af.  „Næ,  jeg  mente  nu  kun, 
at  Ebba  og  hendes  lærde  Beundrer  i  det  mindste  gjerne 
kunde  søge  Ensomhed,  saa  vi  Andre  slap  for  at  være 
Vidne  til  deres  Klisterbøtte-Smægteri." 

„Det  gjorde  de  saa  vist  heller  end  gjerne,  kloge 
Peter,  naar  de  blot  kunde  fåa  Lov  til  det  for  Familien 
Bottger;  men  den  forfølger  jo  de  Ulykkelige,  ligesom 
Bremserne  kredser  om  Kjørehestene,  —  og  hverken  de 
Forelskede  eller  Hestene  hjælper  det,  at  de  ryster  paa 
Hovedet!  ,  .  .  Forresten  giver  jeg  Dig  Ret  i,  at  det  ikke 
er  appetitligt  at  se  paa." 

„Appetithgt?!  Nej,  fy  for  al  Landsens  svedne  Finker! 
.  .  .  Men  jeg  kan  ikke  begribe,  at  de  ikke  kan  se,  at 
alle  Mennesker  her  gaar  og  gjor  Nar  af  dem.  Hvorfor 
i  Alverden  forlover  de  sig  ikke,  naar  det  er  alvorligt 
ment?" 

„Aa,  Du  veed  jo  godt,  at  Onkel  er  mod  Partiet." 

„Pyh!  Hvad  tror  Du,  Ebba  bryder  sig  om  det? 
Hun  gjør  jo  aldrig  andet,  end  hvad  hun  selv  vil!  .  .  . 
Ja,  Du  skal  ikke  sige  „Naa!"  med  fjorten  aa'er,  for  det 
er  nu  Tilfældet!  .  .  .  Hør,  skal  vi  ikke  gaa  over  og  for- 

styrre  de  to  sværmeriske  Pindsvin?  De  odelægger  Sel- 
skabeligheden." 

„Jo,  de  kunde  fortjene  det;  men  hvad  kan  det 
nytte?  Naar  blot  Bottgers  lader  dem  i  Fred,  finder  de 
snart  hinanden  et  andet  Sted." 

Som  det  vil  forstaaes,  bleve  de  to  ungdommelige 
Skumlere  derfor  meget  glade,  da  Kjøbenhavneren  kom 
til  og  viste  sig  som  en  meget  habil  Forstyrrer  ved  at 
lægge  Beslag  paa  Ebba,  og  umiddelbart  efter  Præsenta- 
tionen frembød  der  sig  uventet  en  endnu  gunstigere  Lej- 
lighed for  deres  onde  Anslag. 

I  et  gratiost  Luntetrav,  der  klædte  hende  lige  saa 
fortryllende,  som  et  Hurdleløb  vilde  klæde  en  ældre,  stiv- 
benet Vognmandshest,  kom  Fru  Roulund  anstigende, 
loftende  næsten  uanstændigt  op  i  Kjolen  foran,  og  vilde 
smutte  udenom  de  Unges  Klynge.  Men  Hertha  sprang 
til,  spredte  Armene  spærrende  ud  og  udbrød,  idet  hun 
indfangede  Fruen  og  gav  hende  en  lille  Svingom:  „Hvor- 
hen i  den  Fart,  lille  Tante?" 

„Aa,  lad  mig  gaa,  Du  Galerojs!  Jeg  skal  op  at 
stoppe  Roulund  en  Pibe,"  oplyste  den  lille  Tante,  idet 
hun  gispede  og  stønnede  som  et  travlt  beskjæftiget  Lo- 
komobil. 

„Det  er  da  ikke  værdt.  Du  løber  Livet  af  Dig  for 
det!  Nu  skal  jeg  .  .  .  eller  det  var  maaske  bedre,  om 
vi  bad  Riegel  besørge  det;  han  stopper  vist  med  mere 
Eftertanke  og  Logik,  end  nogen  af  os  gjør." 

„Ja,  det  var  jo  del  allerbedste!  Hvis  Hr.  Riegel 
.  .  .  hehe!" 

Huslæreren,    der   havde   haabet   paa  at  kunne  fort- 

sætte  den  afbrudte  Underholdning  med  Ebba,  følte  sig 
naturligvis  aldeles  overbevist  om,  at  det  var  Lucifer  selv, 
der  havde  indgivet  Froken  Hauberg  den  ulyksalige  Ide, 
men  der  var  jo  ikke  andet  for  ham  at  gjøre  end  at  til- 
byde sin  Tjeneste  og  begive  sig  op  i  Huset. 

Den  unge  Forfatter  sendte  den  lille  Fiffikus  med 
Kineserøjnene  et  anerkjendende  Blik;  han  syntes,  det 
var  en  hel  snild  Maade,  hun  der  fandt  paa  for  at  for- 
styrre Ebbas  og  Riegels  téte-å-téte.  Men  paa  den  anden 
Side  misbilligede  han  dette  Herthas  Drilleri,  da  han  lige 
fra  den  første  Stund  havde  fundet,  at  der  var  betydelig 
mere  Rimelighed  for  en  Forbindelse  mellem  disse  To 
end  mellem  Ebba  og  den  umulige  Sofus  Bøttger. 

Aldrig  er  sikkert  en  Tobakspibe  bleven  stoppet  hur- 
tigere end  den.  Riegel  besørgede;  thi  der  var  ikke  gaaet 
mange  Sekunder  over  et  Minut,  saa  var  han  tilbage 
med  Piben  og  overrakte  den  til  Fru  Roulund,  som  strax 
forføjede  sig  op  til  sin  Mand  med  den. 

Imedens  dette  foregik,  vare  Hr.  Bøttger  og  Kone, 
der  havde  promeneret  i  Haven,  komne  til,  og  vi  benytte 
Lejligheden  til  at  se  lidt  nærmere  paa  disse  to  mere 
interessante  end  skjonne  Personligheder. 

Navnlig  Manden  vilde  absolut  ikke  risikere  at  faa 
nogen  Præmie  ved  en  Skjønhedskonkurrence.  Han  var 
et  halvt  hundrede  Aar  gammel  og  var  allerede  begyndt 
at  blive  graasprængt  —  enkelte  hvide  Haar  tittede  hist 
og  her  frem  ligesom  de  hvide  Straa  i  en  Bygmark,  hvor 
Oldenborrelarverne  have  taget  fat  paa  deres  Hærværk. 
Den  lige,  skarpt  afskaarne  og  fast  tillukkede  Mund  gav 
Ansigtet    et    haardt    Udtryk,    hvilket   fremhævedes   af  et 

Par  dybt  indskaarne,  vredladne  Panderynker  mellem  Øjen- 
brynene; og  dertil  kom  en  alt  andet  end  tiltalende,  men 
desto  hyppigere  Gebærde  med  Næsen,  hvis  Spids  han 
under  en  stærk  Snøften  drejede  om  til  Siden,  —  det  tog 
sig  saa  usigeligt  frastødende  ud.  Til  disse  personlige 
Fortrin  kom,  at  det  ene  af  hans  Øjne  var  saa  tumme- 
lumsk som  vel  muligt.  Det  havde  en  meget  Hviig  Karak- 
ter, der  fik  det  til,  saa  snart  det  andet  Øje  bevægede  sig 
den  mindste  Smule,  paa  en  skrækindjagende  skjælmsk 
Maade  at  svirre  rundt  i  sin  Hule  som  for  at  se  at  finde 
et  Sted,  hvor  det  kunde  slippe  ud.  Desværre  var  det 
tillige  af  e.n  rebelsk  Natur,  som  mest  ytrede  sig  i,  at 
det  aldrig  —  som  Skik  og  Brug  er  —  vilde  følges  pænt 
og  sømmeligt  med  det  andet  Øje,  men  stedse  var  i  Oppo- 
sition, saa  at  det  var  fuldkommen  tilstrækkeligt  for  det 
til  at  kile  af  til  venstre,  naar  dets  Kollega  gik  til  højre. 

Forøvrigt  var  han  saa  mager,  at  man  fik  Indtryk 
af,  at  han  af  Nærighed  sultede  sig  selv;  og  hans  Klæde- 
dragt syntes  ogsaa  at  vidne  om  denne  mindre  tiltalende 
Egenskab  hos  Manden.  Frakken  var  saa  sammenkrøben 
lille,  som  var  der  knebet  utilbørligt  paa  Tøjet,  og  af  de 
otte  Knapper  i  hans  høje  Vest  var  der  ikke  to  eens,  der 
var  en  sort  Hornknap,  en  dito  Tøjknap,  en  graa  Sten- 
knap o.  s.  V.,  og  saa  stumpede  hans  Benklæder  saa 
meget,  at  han  fik  Lighed  med  en  opløben  Bydreng, 
medens  hans  flade  P'odder  forekom  En  dobbelt  saa  store, 
som  de  i  Virkeligheden  vare. 

Man  skulde  ikke  synes,  at  Roulund  kunde  finde 
Behag  i  en  Mand  af  et  saadant  Ydre,  og  det  gjorde  han 
vel  heller  ikke.     Men   han   beholdt  Bøttger,   fordi   denne 

en  Gang  i  en  snæver  Vending  havde  vist  en  ubestride- 
lig Dygtighed  i  at  holde  sammen  paa  Stumperne,  og 
dette  forskaffede  ham  ikke  alene  hans  Principals  Respekt, 
men  gav  ham  tillige  en  ikke  ringe  Indflydelse  i  Forret- 
ningen. 

Den  anden  Halvdel  af  dette  fortræffelige  Ægtepar, 
Fru  Bottger,  var  en  opløben,  men  spinkel  Skikkelse, 
som  saae  ud  til  med  ægteskabelig  Troskab  at  dele  Man- 
dens Sultekur.  Hvad  der  mest  tildrog  sig  Opmærksom- 
heden  ved  hendes  Apparition,  var  det  hvidfødte  Race- 
præg, hvilket  gav  sig  tilkjende  ikke  alene  i  den  sarte, 
celluloidhvide  Hudfarve,  men  ogsaa  i  de  ligesom  falmede 
graa  Øjne  og  i  det  ualmindeligt  lyse  Purhaar,  hvidlig 
gult,  af  Farve  som  kemisk  præparerede  Svampe.  An- 
sigtsformen kunde  have  været  heldigere,  den  var  saa 
indadvendt  som  en  Halvmaane  i  Aftagende,  og  desfor- 
uden havde  den  gode  Kone  et  stærkt  Underbid;  Under- 
kjæben  ragede  frem  som  en  Kommodeskuffe,  der  var  truk- 
ken ud  paa  halv,  medens  IS'aturen  i  sin  Ødselhed  havde 
skjænket  hende  mere  Ansigtshud,  end  hun  havde  Brug 
for,  saa  at  den  flod  ned  ud  over  Kjæbebenet,  —  man 
kunde  maaske,  i  Analogi  med  Begrebet  Hængemave, 
sige,  at  hun  havde  Hængekinder, 

For  Fuldstændigheds  Skyld  skal  det,  hvad  den  gode 
Kones  Alder  angaar,  oplyses,  at  hun  ogsaa  i  denne  Hen- 
seende troligt  fulgte  sin  Ægteherre,  med  andre  Ord: 
hun  var  næsvist  nær  ved  de  Halvhundrede. 

Et  Øjeblik,  for  Gad  nærmede  sig  de  Unges  Gruppe, 
havde    dette    Ægtepar    kaldt    sin    haabefulde    Son    Sofus 

hen  i  en  af  Sidegangene  og  der  givet  ham  følgende  lille 
opmuntrende  Lektion. 

..Hvad  ligner  det,"  begyndte  Faderen  og  stirrede 
vredt  paa  sit  Barn  med  det  normale  Øje,  medens  det 
andet  forlystede  sig  med  at  smutte  fra  den  ene  Side  til 
den  anden  og  slaa  Gnister  af  Raseri,  „hvad  ligner  det. 
at  Du  staar  og  snakker  med  Anna  Hauberg  i  et  helt, 
lille,  næsten  Kvarter  og  ganske  roligt  overlader  Ebba  til 
denne  Vigtigmager  af  en  Huslærer?" 

„Jeg  er  vis  paa,  Riegel  allerede  har  friet  til  hende," 
snerrede  Fru  Bottger,  der  forgjæves  gjorde  sig  Umage 
for  af  Harme  at  se  mere  bleg  ud  end  ellers. 

,,Det  var  skam  ikke  min  Skyld,"  stammede  Sofus 
og  pillede  i  sin  Forlegenhed  paa  sin  Underlæbe.  „Det 
var  Froken  Hauberg,  som  holdt  paa  mig!  Det  var  ikke, 
fordi  det  morede  mig,  men  hun  vilde  absolut  fortælle 
mig,  at  det  nu  var  blevet  opdaget,  at  den  nye  Skole- 
lærer i  Stenløse  er  en  ivrig  Højremand,  og  at  det  blot 
var  for  at  narre  Sogneraadet,  at  han,  da  han  skulde 
fremstille  sig  for  det,  havde  taget  en  bredskygget,  blod 
Grundtvigianerhat  paa." 

„Ja,  hvad  kommer  det  Dig  ved?" 

„Næ,  det  mener  jeg  ogsaa,  hvad  kommer  det  mig 
ved?  Men  jeg  kunde  da  ikke  gaa  fra  hende  midt  i 
Historien." 

„Du  risikerer,  at  Riegel  lober  af  med  Pigebarnet 
lige  for  Næsen  af  Dig,"  fortsatte  Bottger  til  Sofus.  „Er 
det  Takken,  Dine  Forældre  skal  have  for  alt,  hvad  de 
har  gjort  for  at  skaffe  et  Parti  ud  af  Dig  og  Ebba? 
Men  Du  bryder  Dig  maaske  slet  ikke  om  hende?" 

„Jo,  det  veed  Gud,  jeg  gjor.  Fader!  Voldsomt!  Jeg 
elsker  hende,  saa  . . .  saa  jeg  er  nær  ved  at  blive  Digter. 
Jeg  er  begyndt  paa  et  Digt  til  hendes  Fødselsdag,  det  vil 
sige,  jeg  har  endnu  kun  to  Linier,  men  de  er  gode! 
Hvad  mener  Du  om  den  Begyndelse:  „O,  søde,  elskte 
Ebba!  Jeg  lider  som  Mazeppa?"  Og  saa  skulde  det 
videre  udmales,  at  det  er  mit  Hjerte,  der  som  den  vilde 
Hest  lober  af  med  mig  ..." 

„Det  er  yndigt,  poetisk!"  udbrod  Moderen  begejstret. 

„Vaas!  Nu  gaar  Du  værs'god  hen  og  gjør  Kur 
paa  Prosa,  det  er  meget  fornuftigere!" 

Hermed  sluttede  den  ømme  Fader  Formaningstalen, 
og  den  lydige  Søn  havde  strax  pareret  Ordre. 

Imidlertid  var  Diskussionen  om,  hvorvidt  man  skulde 
lege  eller  spasere,  bleven  gjenoptaget  mellem  de  Unge, 
og  der  blev  appelleret  til  Gad,  som  erklærede  absolut  at 
foretrække  det  Sidste.  Han  haabede  nemlig  paa  bedst 
under  en  Spaseretur  at  faa  gjort  nærmere  Bekjendtskab 
med"  Hertha. 

De  Unges  Tog  satte  sig  i  Bevægelse  op  mod 
Pavillonen,  som  de  skulde  svinge  udenom  for  at  naa  ud 
paa  Markstien.  Denne,  der  var  særdeles  smal,  knortet, 
og  med  stærkt  Fald,  svarede  kun  delvis  til  sit  roman- 
tiske Navn.  Kun  den  ene  Side  af  Stien  var  nemlig  ind- 
hegnet af  Marker,  medens  den  anden  begrændsedes  af 
Byens  Smaahaver,  der  saa  lidt  som  vel  muligt  lignede 
Roulunds  Have,  idet  de  hovedsagelig  prangede  med  Kaal, 
Kartofler,  Gulerødder,  kort  sagt  bedst  kunde  karakteri- 
seres som  en  Art  Haver  å  la  Julienne. 

Fortroppen  af  Toget  dannedes  af  Jenny  Roulund  og 

Anna  Hauberg;  med  Kvindens  fine  Instinkt  havde  de 
to  unge  Piger  strax  mærket,  at  de  ikke  interesserede  den 
nye  Gjæst,  og  lidt  fornærmede  og  dygtig  skinsyge  paa 
Hertha  havde  de  shittet  sig  sammen  og  vare  blevne 
enige  om,  at  det  ogsaa  kunde  være  det  Samme. 

Efter  dem  fulgte  Gad  og  Hertha,  og  derpaa  sluttede 
Ebba  med  sine  to  Adjudanter  Toget,  saaledes  at  Sofus 
gik  i  Midten. 

I  det  Øjeblik,  disse  passerede  Pavillonen,  hørtes  en 
hæs  Hvæsen  eller  Pusten  oppe  fra  Verandaen,  og  umid- 
delbart derefter  formorkedes  Luften  af  en  Sky  af  fint- 
skaarne  Tobaksblade  —  Augustinus'  Xr.  1  — ,  som  til- 
sidst  udladede  sig  i  en  skybrudlignende  Askeregn.  Riegel 
trykkede  sig  op  mod  Pavillonens  Væg,  og  Ebba  flygtede 
ind  over  Plænen,  hvorved  de  undgik  den  mindre  behage- 
lige Byge,  og  tilbage  blev  kun  Sofus,  over  hvis  syndige 
Hoved  og  Skuldre  det  regnede  ned  med  Tobabsblade  og 
Aske,  saa  han  snart  kom  til  at  se  ud,  som  om  han 
havde  staaet  paa  Ho\edet   i   en  Kasse  med  Pibeudkrads. 

„Uf,  fy  I  Hvad  er  det  for  noget  ækelt  Grisseril" 
skreg  den  unge  Mand  og  fægtede  i  Luften  med  Armene 
for  ogsaa  at  faa  noget  paa  dem. 

„Aa,  undskyld  I  Det  var  bare  mig.  der  pustede  min 
Pibe  ud,"  lød  det  oppe  fra  Verandaen  med  Rouiunds 
joviale  Stemme. 

„Jamen  lige  i  Hovedet  paa  mig,  det  er  dog  .  .  . 
det  er  mildest  talt  .  .  .  det  er  meget  ubehageligt  I" 

-Ja,  jeg  maa  for  anden  Gang  gjore  Dem  min  L^nd- 
.skyldning,  for  det  var  slet  ikke  tiltænkt  Dem!    Det  skulde 

kun  været  en  Tak  til  det  behændige  Geni,  som  har  været 
saa  venlig  at  stoppe  min  Pibe." 

„Til  mig?"  spurgte  Riegel  og  traadte  modigt  frem, 
nu  da  Bygen  var  forbi. 

„Akkurat  s'gu,  ja!  Jeg  kunde  ikke  begribe,  hvor- 
for jeg  ikke  kunde  faa  Ild  paa  den  Pibe;  jeg  har  brugt 
et  halvthundrede  Tændstikker  for  at  overtale  den  dertil. 
Men  saa  opdagede  jeg,  at  De  med  Deres  sædvanlige 
Distraktion  har  glemt  at  kradse  Asken  ud  fra  den  sidste 
Pibe." 

Leende  over  dette  lille  Intermezzo  gik  de  Unge 
videre,  medens  Sofus  blev  staaende  ene  tilbage  og  ban- 
kede løs  paa  sine  Skuldre  og  sit  Bryst,  som  ved  hvert 
Slag  udsendte  smaa  Røgskyer. 

,.Vent  lidt,  Sofus,  nu  skal  jeg  komme  med  en  Børste!" 
raabte  Fru  Roulund  ned  til  ham.    „Jeg  har  en  heroppe!" 

Strax  efter  stod  hun  hos  den  makulerede  Yngling 
og  gav  sig  til  eftertrykkeligt  at  bearbejde  hans  Jakke, 
og  da  denne  var  saa  nogenlunde  renset,  tog  hun  nok 
saa  ugenert  Hatten  af  hans  Hoved  for  at  give  den 
nogle  meget  haandfaste  Stryg  med  Børsten.  Et  Par 
Minutter  efter  afleverede  hun  den  uheldige  unge  Mand, 
der  under  Operationen  havde  staaet  og  smaahoppet  af 
Utaalmodighed  efter  at  komme  afsted,  i  pudset  Stand 
og  erklærede  ham  —  om  man  saa  kan  sige  —  færdig 
til  Videreforsendelse,  hvorpaa  han  uopholdeligt  afgik  med 
Iltog. 

Da  Sofus  omsider  halede  de  Andre  ind,  viste  det 
sig,  at  hans  Utaalmodighed  efter  at  komme  afsted  for 
at    kontrollere    Ebba    og  Riegel   havde  været   ikke  alene 

forklarlig,  men  ogsaa  fuldstændig  berettiget.  Han  kunde 
nemlig  ikke  faa  Øje  paa  Parret  nogetsteds,  og  da  han 
forhorte  sig  hos  de  Andre,  saae  disse  saa  underligt  for- 
bavsede og  uforstaaende  paa  ham,  som  om  det  kostede 
dem  Anstrængelse  at  mindes,  at  de  en  Gang  i  en  fjern 
Fortid  havde  kjendt  et  Par  Personer  med  de  opgivne 
Navne.  Forgjæves  forelagde  de  unge  Mennesker  derpaa 
hinanden  det  Spørgsmaal:  „Men  hvor  er  de  dog  blevne 
af?"  uden  at  blive  en  Smule  klogere  for  det,  eftersom 
der  ikke  indlob  en  eneste  Besvarelse. 

Kun  En  deltog  ikke  i  den  almindelige  Forespørgsel, 
og  det  var  Hertha,  som  under  Forhandlingen  stod  og 
saae  mere  skjælmsk  og  ironisk  ud  end  nogensinde.  Da 
den  Flovhed,  der  hidrører  fra  det  Ydmygende  ved  at 
maatte  give  fortabt  ved  Gjætningen  af  en  Gaade,  havde 
varet  hende  tilstrækkeligt  længe,  udbrod  hun  med  en  vis 
spodsk  Haan  i  Stemmen:  „Veed  I  virkelig  ikke,  hvor 
de  er  flygtede  hen?" 

Et  almindeligt,  højst  oprigtigt  „Næ!"  var  Svaret,  og 
Sofus  tilføjede  forventningsfuldt:  „Veed  De  det  da?  .  .  . 
Aa,  saa  maa  De  endelig  sige  mig  det!" 

„Ja-a-a!"  svarede  den  unge  Pige,  syngende  paa  det 
og  trækkende  a'et  saa  langt  ud,  som  var  det  hendes 
Hensigt  ikke  at  slippe  det,  saa  længe  hun  havde  Vejr  i 
sig;  men  pludselig  brod  hun  dog  af  og  spurgte  ligesom 
et  kjæphøjt  Skolebarn:  „Hvad  giver  De?" 

„Ja,  hvad  vil  De  have?"  spurgte  ung  Bøttger  ivrigt 
tilbage,  øjensynligt  parat  til  at  ofre  en  lille  Formue,  — 
naturligvis  efter  det  Forhold,  hvori  en  ung  Mand,  der  er 
Noget  paa  et  Kontor,  har  Raad  til  at  spendere. 

6* 

„Kager  fra  Aalborg!"  gik  den  lille  Lækkermunds 
Forlangende  ud  paa. 

„Med  Fornøjelse!"  slog  Sofus  til,  glad  over  at  slippe 
for  saa  billigt  Kjøb. 

„Jamen,  det  skal  være  ti  Øres  .  .  .  jeg  kan  ikke 
lide  de  smaa  snollede  til  fem  ...  og  jeg  vil  have  baade 
Othello-Kager  og  Lindser  og  Kys  ..." 

„Kys  til  ti  Øre?  Det  tilbj^der  jeg  mig  at  give!" 
faldt  Gad  noget  vel  rask  ind. 

„Tak!  Det  var  fra  Aalborg,  ikke  fra  Kjøbenhavn, 
jeg  vilde  have  dem!"  riposterede  Hertha  repliksnar. 

„Ja,  ja,  ja.  De  skal  faa  Flødeboller  og  Vandbakkel- 
ser med!"  tilbød  Sofus  højmodigt  Hertha  og  rystede 
formeligt  over  hele  Kroppen  af  Utaahiiodighed  efter  at 
faa  den  attraaede  Oplysning.  „Sig  mig  blot,  hvor  hun 
.  .  .  hvor  de  er!" 

„Jeg  lagde  Mærke  til,  strax  da  vi  forlod  Haven,  at 
Ebba  og  Riegel  holdt  sig  saa  paafaldende  tilbage,"  for- 
talte den  skarpe  lagttagerske,  „og  da  jeg  vendte  mig  om, 
ligesom  vi  havde  passeret  Laagen  ind  til  Tømmerpladsen, 
saa  var  de  væk,  sunkne  i  Jorden  eller  ..." 

„Eller  smuttede  ind  paa  Tømmerpladsen!"  fuldendte 
den  begavede  Yngling  Sætningen  med,  hvorpaa  han  pil- 
snart fløj  afsted,  raabende  tilbage  over  Skulderen:  „Aa, 
saa  skal  jeg  nok  finde  dem,  saa  skal  jeg  nok  .  .  .!" 

„Sikken  et  Kattejav,  han  fik!"  udbrød  smilende  Gad, 
halvt  for  sig  selv.  Men  saa  kom  han  i  Tanker  om,  at 
det  var  højst  urigtigt  at  more  sig  herover,  da  det  jo  gik 
ud    over    Ebba    og    Riegel,    og   atter    gav   han  sig  til  at 

ærgre  sig  over  Herthas  Drilleri  lige  overfor  det  forelskede 
Par,  paa  hvilket  Drilleri  han  forgjæves  søgte  en  Forklaring. 

Det  unge  Selskab  fortsatte  den  afbrudte  Vandring 
henad  Markstien  og  naaede  snart  ind  i  Lunden  med  de 
opløbne,  tyndlivede  Træer,  der  drog  Tanken  hen  paa 
Drenge  i  Overgangsalderen,  og  med  det  lille,  spagfærdige 
Vandlob,  som  førte  den  noget  pretentiøse  Titel  af  Hylke- 
dams  Aa. 

Skumringen  var  begyndt  at  falde  paa.  Alt  var  saa 
stille,  saa  stille,  den  sidste  Klang  fra  den  takkede  hvid- 
kalkede Annexkirkes  Klokker  var  døet  hen  i  Luften 
melankolsk  og  alvorsfuld  efter  at  have  ringet  Solen  ned; 
Himlen  lyste  blank  og  pletfri,  kun  nede  i  Horisonten 
varslede  nogle  flade  og  langstrakte  violette  Smaaskyer 
om  Varme  for  den  følgende  Dag,  men  selve  Kuplen  der- 
oppe havde  faaet  den  matte,  blakkede  Farve,  som  Børns 
Øjne  antage  ved  Sengetid,  og  inde  i  Skoven  rullede 
Mørket,  dystert  og  mystisk,  frem  og  sænkede  varsomt 
og  søvndyssende  sit  tætkniplede  Skyggeslør  over  Træer 
og  Buske,  over  Græs  og  Vejbred,  over  Skræppe  og 
Nælde.  Alle  Former,  store  og  smaa,  udviskedes  lidt 
efter  lidt  og  tegnede  sig  i  blødt  vuggende  Bølgelinier, 
og  alle  smaa  Blomster  udaandede  til  Godnat  deres  sidste 
Duft,  forstærket  af  Aftenduggens  mildt  kølende  Bad,  og 
bøjede  langsomt  Hovederne  til  Søvn  under  den  store, 
drømmerige  Ole  Lukøjes  Paraply,  som  Skoven  spændte 
ud.  Kun  i  V^andlobet  var  der  Liv  endnu,  det  rislede 
sindigt  klukkende  afsted,  hist  og  her  tagende  lidt  Fart 
over  de  større  Sten,  det  kjendte  ikke  til  Hvile   hverken 

Dag  eller  Nat,  altid  længtes  det  ud  efter  det  store,  det 
dragende  Hav  —  for  at  opsluges  deraf  og  forsvinde  deri. 

Den  tungsindige  Stemning,  som  hvilede  over  Land- 
skabet, var  for  stærk  til  ikke  ogsaa  at  øve  sin  Ind- 
flydelse over  de  Spaserende.  Man  traadte  ligesom  for- 
sigtigere og  lettere  paa  Jorden,  der  var  lange  Pauser 
i  de  forskjellige  Tomands  Samtaler,  og  naar  der  endelig 
faldt  en  eller  anden  Bemærkning,  blev  den  fremført  med 
dæmpet  Stemme  —  det  var,  som  frygtede  man  for  at 
forstyrre  og  forhindre  Naturen  i  at  falde  i  Søvn. 

Der  var  dog  ikke  noget  nedtrykkende  ved  Stem- 
ningen, langtfra,  den  var  mild  og  blandet  med  den  vage, 
ubestemmelige  Længsel  og  den  velgjorende  Ro  og  Sinds- 
hvile,  en  smuk  Sommeraften  skjænker. 

Spasereturen  kunde  saaledes  være  tiltalende  nok  for 
hver  af  Deltagerne,  der  havde  Sans  for  Naturen;  men 
da  der  ikke  forefaldt  Noget,  som  kan  have  Interesse 
for  Gangen  i  denne  Fortælling,  begive  vi  os  tilbage  for 
at  se,  hvorledes  det  imidlertid  gik  de  tre  Desertører. 


V. 

Ude  paa  Markstien  havde  Ebba  og  Arthur  Riegel 
gaaet  nok  saa  anstændigt  Side  om  Side,  saaledes  som 
det  sommer  sig  honnette  Folks  velopdragne  Børn  i  vort 
moralske  Aarhundrede;  men  næppe  vare  de  slupne  ind 
bag  Tømmerpladsens  skjærmende  Plankeværk,  hvor  Ingen 
kunde  se  dem,  for  Ebbas  Arm,  indsmigrende  og  kjær- 
tegnende som  en  Kattekilling,  borede  sig  ind  under  Hus- 
lærerens, hvor  den  saa  blødt  og  kjælent  lagde  sig  til- 
rette, medens  hun  selv,  slank  og  smidig,  lænede  sin 
Skulder  op  til  hans  med  al  den  yndefulde  Fortrolighed, 
en  ung  Kvinde  i  sine  Bevægelser  kan  lægge  i  et  saa- 
dant  fortroligt  Øjeblik. 

Ingen,  som  havde  seet  dette  unge  Par  i  denne  Stund, 
kunde  nære  Tvivl  om,  at  de  To  forlængst  vare  blevne 
enige,  enige  om  at  vandre  Livets  Gang  sammen  —  og 
helst  i  denne  behagelige  Gruppering. 

Glade  over  at  være  slupne  fri  af  de  Andre  og  glade 
ved  hinanden  spaserede  de  med  dvælende  Skridt  ned  ad 
Pladsen  mellem  de  høje  Bræddestabler,  der  hævede  sig 
nøjagtigt  og  sirligt  aftremmede  og  mindede  om  overnatur- 
lige Jalousier,  og  mageligt  og  behageligt  var  her  at  gaa. 

Høvlspaaner  og  Savsmuld  havde  dækket  Jorden  med  et 
tykt  Dække,  blodere  end  det  sværeste  persiske  Gulvtæppe, 
hvor  Foden  sank  let  i,  og  hvor  ikke  et  Skridt  hørtes. 
Ømt  og  inderligt  talte  de  med  hinanden,  begyndende 
med  det  tause,  men  saa  meget  sigende  Øjensprog  og 
derpaa  gaaende  over  til  det  Kjærlighedssprog,  der  er  saa 
gammelt,  som  Menneskenes  Æt  er,  og  dog  saa  nyt  og 
særegent  for  hvert  kurrende  Par. 

Sædvanligvis  udstyre  hemmeligt  Forlovede,  naar  de 
kunne  liste  sig  til  en  Samtale  under  fire  Øjne,  deres 
Elskovspassiar  med  en  overvættes  glødende,  næsten  ild- 
sprudende Kolorit,  som  gnistrer  af  ubekjendte  Superla- 
tiver og  futter  med  lige  saa  uforstaaelige  som  umulige 
Kjælenavne.  Og  dette  maa  vel  forklares  som  en  simpel 
Følge  af,  at  de  ere  blevne  overladede  med  Ømhedens 
stærkt  luende  Glød  og  Elskovens  farefulde  Sprængstof, 
saa  Eruptionen  bliver  mange  Gange  saa  stærk  som  hos 
officielt  Forlovede,  der  ikke  have  nødigt  at  paalægge  sig 
nogen  Taushed  eller  Tvang  lige  overfor  deres  Omgang, 
hvilket  sidste  turde  være  mere  bekjendt  for  end  paa- 
skjønnet  af  bemeldte  Omgang. 

Men  hverken  Ebbas  eller  Arthurs  Sprog  havde  denne 
Karakter.  Dæmpet  og  stilfærdigt  talte  de  om  deres  unge, 
frejdige  Kjærlighed,  og  selv  ikke  den  største  Ironiker 
vilde  have  trukket  paa  Smilebaandet,  om  han  havde 
hørt  de  rolige  og  naturlige  Udtryk,  de  fandt  for  de  selv- 
følgelig talrige  Bevidnelser  af,  hvor  kjære  de  havde  hin- 
anden. Da  dette  glade,  lykkelige  Emne  havde  holdt  ud 
en  Stund,  kom  Reaktionen  i  Form  af  nogle  mindre  lyse 
Betragtninger  af  deres  Udsigter  for  Fremtiden. 

„Har  Du  ikke  hort  Nyt  ovre  fra  Kjøbenhavn?" 
spurgte  Ebba  interesseret.  „Tror  Du,  Du  faar  Pladsen 
ved  den  Skole?" 

„Nej!"  svarede  Huslæreren  lavmælt  og  med  Hoved- 
rysten, medens  et  Par  bekymrede  Rynker  lejrede  sig  i 
hans  Pande,  og  hans  Blik  forlegent,  næsten  sky  søgte 
bort  fra  hendes  spørgende  Øjne. 

„Du  veed  Noget,  Du  har  faaet  Efterretninger  derovre 
fra!"  udbrød  den  unge  Pige  med  heftig  Opblussen.  „Jeg 
kan  se  det  paa  Dig!" 

„Ja!     Jeg  fik  Telegram  i  Eftermiddags  ..." 

„Ja,  kunde  jeg  ikke  nok  se  paa  Preislers,  at  der  var 
kommet  Telegram  til  Dig!  Deres  Øjne  har  ikke  været 
fra  Dig  hele  Aftenen,  og  saa  havde  de  tilmed  saadant  et 
skadefro  Udseende  —  uf,  hvor  jeg  lidt  kan  lide  de 
Mennesker!  .  .  .  Naa,   hvad  lød  saa  Efterretningen  paa?" 

„At  Larsen  —  ham.  Du  veed,  jeg  har  talt  til  Dig 
om,  —  har  faaet  Pladsen." 

„Det.er  skjændigt,  uforskammet!" 

„Nej,  nej,  Ebba!  Vi  maa  ikke  være  uretfærdige! 
Husk,  at  Larsen  er  ældre  end  jeg  og  allerede  har  giftet 
sig.  Den  Stakkel  har  saamænd  i  det  sidste  Par  Aar 
været  ved  at  slide  sig  op  i  Informationer  for  at  skaffe 
sig  Udkommet.  Jeg  under  ham  godt  nok,  at  han  har 
faaet  Foden  indenfor!" 

„Jamen  Du  da?  Tænker  Du  slet  ikke  paa  Dig  selv 
—  paa  os?  .  .  .  Har  Du  skrevet  til  din  gamle  Lærer,  som 
Du  talte  om.  Du  vilde?" 

„Næ,  det  kunde  jeg  jo  ikke  gjøre,  før  jeg  vidste, 
hvad  det  blev  til  med  det  Andet,  og  desuden  saa  .  .  .  saa 

har  jeg  havt  saa  travlt,  med  at  oversætte  nogle  prægtige 
Vers,  jeg  fandt  hos  en  ældre  fransk  Forfatter." 

„Ja,  Tak!  Hvad  kan  det  nytte?  Den  Oversættelse 
kommer  naturligvis  ligesom  alle  de  andre  ikke  udenfor 
din  Skrivebordsskuffe." 

Saa  langt  vare  de  komne  i  deres  Samtale,  da  de 
pludselig  bleve  forstyrrede  af  Sofus  Bøttger,  som  imidler- 
tid havde  omtrent  indhentet  dem  paa  sin  Overrumplings- 
jagt,  den  der  dog  foregik  paa  en  anden  Maade,  end  han 
vel  oprindeligt  havde  tænkt  sig. 

Den  unge  hævntorstige  Mand  havde  benyttet  sig  af 
Tømmerpladsens  bløde  Gulvtæppe  til  lydløst  at  snige  sig 
frem  langs  Stablerne,  der  stod  i  Rad  som  Tænderne 
paa  en  Redekam.  Da  han  imidlertid  ikke  saae  sig  for 
uden  for  at  se  efter  Arthur  og  Ebba,  karambolerede  let- 
forstaaeligt  nok,  da  han  omsider  befandt  sig  nær  ved 
Desertørerne,  hans  ene  Fod  med  et  for  den  dertil  hørende 
store  Taa  i  overfort  Betydning  højst  anstødeligt  Resultat 
med  en  tyk,  afskaaren  Bjælkeende,  der  laa  i  Skyggen 
af  en  Bræddestabel  og  filosoferede  over  Skjæbnens  Om- 
skiftelser, idet  den  fra  sin  ansete  og  betroede  Plads  i 
den  atten  Tommers  Bjælke  var  sunken  ned  i  Affalds- 
brændets  foragtede  Rangklasse. 

Om  det  var  disse  triste  Betragtninger,  som  gjorde 
den  krakilsk,  skal  ikke  kunne  siges;  men  saa  meget  er 
sikkert,  at  den  ikke  fandt  sig  beføjet  til  at  flytte  sig  ud 
af  Stedet,  skjøndt  Sofus'  Støvlesnude  rettede  et  ikke  saa 
ganske  blidt  Spark  mod  den,  —  maaske  mente  den  og- 
saa,  at  det  ikke  var  nogen  Maner  at  behandle  en  Klods 
paa.     Da    den   altsaa    ikke  vilde  vige  til   Side,   blev  den 

unge  Mand  jo  nodt  til  at  gjore  det,  hvilket  han  iværk- 
satte paa  den  Maade,  at  han  gav  et  hojt,  sprællemands- 
agtigt  Spjæt  op  i  Luften,  hvilket  lykkeligt  og  vel  førte 
liam  over  Klodsen  og  lod  ham  dale  ned  paa  den  anden 
Side  af  den.  Saa  snart  han  atter  herørte  Jorden,  gik 
det  ham  —  uvist  om  af  Glæde  over  sin  Frelse  — ,  som 
det  saa  ofte  gaar  Folk  ved  lignende  LejHgheder:  han 
vidste  ikke,  hvilket  Ben  han  skulde  staa  paa.  og  derfor 
polkerede  han  i  yndefulde  Sving  lystigt  fremad. 

At  dømme  efter  hans  udspilede  Arme  var  det  hans 
Agt  at  inklinere  for  en  Stiver,  der  var  sat  til  en  mindre 
Stabel  Brædder,  hvilken  Stakkel  var  sunken  foruroligende 
meget  sammen  i  den  ene  Side  og  i  Sammenligning  med 
sine  ranke  Kolleger  saae  højst  apoplektisk  ud.  Ung  Bøtt- 
ger  var  imidlertid  noget  for  voldsom  i  sine  Bevægelser, 
thi  efter  en  Række  dybe,  man  kunde  fristes  til  at  sige 
næsegruse  Buk  tog  han  Stiveren  i  Favn  med  en  saa 
kraftig  Krystning,  at  Benene  bogstaveligt  gik  fra  den. 

Berøvet  sin  eneste  Støtte  her  i  Verden  gav  Stabelen 
sig  til  at  ryste  stærkt  paa  Hovedet  og  begyndte  derpaa 
at  vakle  og  slingre  frem  og  tilbage  paa  en  Maade,  der 
sagde,  at  enten  maatte  den  være  beruset,  eller  ogsaa  var 
den  i  Færd  med  at  besvime,  og  da  det  Første  ikke  kunde 
antages,  eftersom  Stabelen  forlængst  var  færdig  med  sine 
Tømmermænd,  maatte  det  Sidste  vel  være  Tilfældet. 

Hvorledes  Sofus  vilde  have  seet  ud,  naar  han  havde 
faaet  en  halv  Snes  Tylter  Brædder,  som  i  og  for  sig  vare 
tilstrækkelige  til  at  levere  adskilHge  Dusin  Ligkister  til  den 
uheldige  Yngling,  ned  over  sig,  skal  ikke  kunne  siges. 
Men  heldigvis  blev  han  frelst  fra  denne   mindre  behage- 

lige  Udsigt  ved,  at  Ebba,  der  havde  bort  Stojen,  resolut 
sprang  til  og  rev  ham  bort.  Det  var  i  yderste  Øjeblik, 
dette  skete,  thi  et  Par  Sekunder  efter  kunde  Brædde- 
stabelen  ikke  holde  sig  oprejst  længere,  men  ramlede 
sammen  med  en  rullende,  raslende  Lyd,  som  var  det  en 
Geværsalve,  der  blev  aflFyret. 

„Det  kunde  nær  være  gaaet  galt!"  udbrød  Ebba  og 
trak  Vejret  med  forpustet  Hast,  som  om  det  var  hende 
selv,  der  var  undgaaet  Faren. 

„Ja,  hehe!"  lo  Sofus,  der  var  overstadigt  kry  paa 
det,  som  alle  fejge  Mennesker  ere,  naar  de  vel  ere  blevne 
reddede,  hvorfor  han  da  heller  ikke  betænkte  sig  paa  at 
affyre  folgende  hasarderede  Brander:  „Det  var  godt,  jeg  kom 
derfra,  inden  de  Brædder  begyndte  at  løbe  af  Stabelen!" 

Da  Faderen  ikke  kunde  antages  at  have  hørt  noget, 
eftersom  Haven  laa  i  den  stik  modsatte  Retning  af  Tøm- 
merpladsen, gav  Ebba  et  Par  Karle,  som  vare  komne 
lobende  til  ved  Larmen,  Ordre  til  at  bringe  Alt  i  den 
gamle  Orden  uden  at  sige  deres  Husbond  noget  derom. 
Og  da  de  vare  gaaede  i  Gang  hermed,  rettede  Arthur 
skarpt  det  Spørgsmaal  til  sin  ulykkevoldende  Rival: 
„Hvad  vilde  De  ogsaa  her?" 

„Jeg  .  .  .  jeg  vilde  blot  løbe  herigjennem  for  .  .  . 
at  .  .  .  for  at  .  .  .,"  stammede  Sofus,  imponeret  af  den 
Andens  bestemte,  noget  skolemesteragtige  Tone,  „for  at 
komme  ind  og  faa  en  ren  Flip  paa.  Jeg  saae,  min  her 
var  bleven  saa  snavset  af  den  Tobaksaske  før." 

„Saa?  Hvor  saae  De  det?  Der  er  da  ingen  Spejle 
ude    paa    Marken!"    indvendte  Ebba    og   aabenbarede   en 

Evne  til  at  holde  Krydsforhor,  der  næsten  kunde  være 
en  Dommer  i  en  Brandkommission  værdig. 

„Spejle  paa  Marken  .  .  .  næ,  ganske  vist,  det  har 
man  jo  sjeldnere  .  .  .  det  var  heller  ikke  ganske  korrekt 
at  sige  „saae";  jeg  mente,  jeg  følte  det  .  .  .  det  vil  sige, 
ikke  saadan  ligefrem  følte  det,  .  .  .  men  kunde  sige 
mig  selv,  at  det  maatte  være  Tilfældet.  Men  for  Resten 
maa  jeg  nok  snarere  spørge,  hvad  De  vil  her?" 

„Vi  .  .  .  vi  .  .  .  vi  .  .  .,"  svarede  Huslæreren,  hvis 
Organ  pludselig  syntes  at  have  faaet  samme  Skavank 
som  ung  Bøttgers,  saa  det  turde  anbefales  begge  Her- 
rerne at  gjennemgaa  et  Kursus  for  Stammende.  „Ja,  vi 
var  ikke  .  .  .  oplagte  til  at  spasere  længere." 

„Og  da  Riegel  havde  lovet  at  læse  nogle  Oversæt- 
telser af  nogle  franske  Digte  for  mig,  saa  vilde  vi  gaa 
tilbage  til  Haven,"  kom  Ebba  ham  med  priselig  Aands- 
nærværelse  til  Hjælp  ved  at  sige. 

„Saa — aa?  De  var  maaske  allerede  begyndt  paa 
Oplæsningen  herinde?  Det  var  vist  nogle  meget  sværme- 
riske Troubadoursange?  Forøvrigt  et  aparte  Oplæsnings- 
lokale,  en  saadan  Tømmerplads!  Men  .  .  .  hehe!  .  .  . 
der  gaar  saa  let  Meget  i  Spaanerne  saadant  et  Sted!" 

„Ja,  De  har  i  det  mindste  vist,  at  De  ikke  egnede 
Dem  til  at  komme  paa  Brædderne  her,"  replicerede  Ebba 
for  at  vise,  at  hun  godt  kunde  svare  i  samme  Jargon, 
naar  hun  gad,  og  saa  fortsatte  hun  til  Arthur:  „Da  vi 
alligevel  ikke  kan  faa  Ro  her,  saa  lad  os  lige  saa  gjerne 
gaa  tilbage  til  Haven!" 

Dette    Sidste  var    nu  just    ikke   videre    logisk   sagt; 

men  da  Sofus  ikke  havde  sin  Force  i  Logiken,  gjorde 
han  ingen  Indvendinger,  og  man  satte  sig  i  Marsch. 

Det  vilde  have  været  utilladelig  Omgang  med  Sand- 
heden, om  Nogen  havde  paastaaet,  at  Ebba  eller  de  to 
Herrer  af  Suiten  vare  himmelglade  over  det  indbyrdes 
Folgeskab;  i  Henseende  til  gjensidig  Tillid,  Kjærlighed 
og  Agtelse  lignede  de  nærmest  vor  Tids  lige  saa  tillid- 
vækkende som  aabenhjertige  og  uegennyttige  Triple- 
alliance. 

Det  udstrakte,  kasse-  og  kistefyldte  Gaardsrum,  som 
de  skulde  passere,  var  brolagt  med  Sten  saa  smaa  bitte, 
at  de  ikke  vare  slorre  end  de  fra  Restaurant-Supperne 
bekjendte  Selskabsboller,  om  hvilke  en  utilfreds  Middags- 
herre  formodede,  at  de  vare  satte  paa  med  en  Øreske; 
men  med  fleraarig  Rutine  balancerede  Ebba  og  hendes 
to  Følgesvende  let  og  kunstfærdigt  hen  over  dem  og 
naaede  ind  i  Haven,  hvor  de  strax  bleve  opdagede  af  de 
ældre  Hjemmeblevnes  Oversidderhold. 

„Naa,  er  I  allerede  der  igjen?  ,  .  .  Kommer  I  alene? 
.  .  .  Hvor  er  de  Andre?"  raabte  Roulund  ned  fra  Ve- 
randaen, da  de  passerede  Pavillonen. 

„De  kommer  strax!"  debiterede  Ebba  nok  saa  ugenert 
og  gik  videre  foi-  at  slippe  for  flere  Spørgsmaal. 

Hun  havde  imidlertid  talt  sandere,  end  hun  vidste 
af,  thi  der  gik  ikke  ret  mange  Minutter,  saa  vendte 
Resten  af  de  Spaserende  tilbage,  de  havde  foreløbigt  faaet 
nok  af  den  vemodsfulde  Aftenstemning  og  vare  nu  be- 
stemte paa  at  more  sig. 

De  stod  just  og  overvejede,  hvorledes  dette  bedst 
lod  sig  praktisere,  da  der  oppe  fra  Pavillonen  skingrende 

lød  det  magiske  Ord:  ^Rodgrodl'^,  forst  paa  det  hoje  g  fra 
Fru  Roulund,  dernæst  paa  det  dybe  g  af  hendes  Mand 
og  tilsidst  for  blandede  Stemmer  ved  samlet  Optræden 
af  hele  det  bekjendte  Selskab,  Roulund — Bottger — Preisler. 

Paa  de  unge  Piger  virkede  Raabet  helt  elektriserende, 
de  klappede  sig  godtende  for  Brystet,  lod  de  smaa  Tunger 
gjøre  en  kort,  slikvorn  Afstikker  ud  paa  de  friske  Læber 
og  ilede  saa  med  rappe  Fjed  op  mod  det  Eden,  hvorfra 
det  forjættende  Lokkesignal  havde  lydt.  Naturligvis  fulgte 
Herrerne  beredvilligt  efter,  og  snart  vare  Alle  bænkede 
om  det  samme  Bord  som  for. 

Med  den  bedste  Vilje  blev  der  taget  fat  paa  den 
danske  Nationalret,  der  i  Fru  Roulunds  Udgave  saae 
noget  fregnet  ud  paa  Grund  af  de  mange  Mandler,  som 
vare  strøede  i  Rodgroden,  og  det  ene  Fad  efter  det  andet 
blev  som  tomt  udrangeret.  Medens  Damerne  nod  deres 
Glas  Sherry  nippevis.  lod  Herrerne  til  at  have  Brug  for 
større  Kvantiteter  for  at  faa  den  sode  Ret  til  at  glide  ned. 

Det  undrede  i  hoj  Grad  Kjobenhavneren,  at  de  gode 
Jyder  kunde  have  ikke  alene  Lyst,  men  ogsaa  Evne  til 
at  nyde  saa  meget  af  Vinen;  for  ham  var  det  en  fysisk 
Umulighed,  eftersom  den  ædle  Saft  efter  Indtagelsen  af 
et  halvt  Glas  snærpede  Mund  og  Hals  saaledes  sammen 
paa  ham,  at  Torlæggelsen  af  disse  ædle  Dele  gik  hur- 
tigere for  sig  end  Arbejdet  ved  nogetsomhelst  andet  Ud- 
tørringsforetagende  her  i  Landet.  Han  var  hverken  Vin- 
kjender  eller  Feinschmecker,  men  han  var  dog  bedre 
vant;  det  var  ikke  alene  ikke  nogen  fin  eller  blot  god 
Vin,    men    .  .  .    han    gad    nok    vide,    hvad    det    Produkt 

kostede,  —  han  fik  det  ogsaa  senere  at  vide:  Detail- 
prisen var  en  og  en  halv  Krone  Flasken. 

Skjøndt  Gad  altsaa  ikke  paa  dette  Stadium  havde 
nogen  Anelse  om  Sherryens  Værdi,  var  den  ham  dog 
usmagelig,  og  det  bestak  ham  ikke,  at  Vinen  —  hvis 
dette  eufemistiske  Udtryk  overhovedet  kunde  bruges,  — 
blev  serveret  i  fine,  slebne  Glas.  Derimod  fængsledes 
hans  Interesse  af  den  forunderlige  Blanding  af  Flothed 
og  Sparsommelighed,  af  Elegance  og  Tarvelighed,  der 
herskede  i  alle  Forhold  i  det  Roulundske  Hjem.  Han 
tænkte  paa,  at  akkurat  saadan  gik  det  vist  ogsaa  til  i 
et  veritabelt  Kongehus,  hvis  Overhoved  var  styrtet  fra 
Thronen  og  ikke  afskediget  i  Naade  og  med  Pension, 
og  den  godhjertige  Yngling  følte  en  vis  Medlidenhed 
med  den  Mand,  der  dog  var  Grundlæggeren  af  Hylke- 
dams  lille  Enklave,  og  hvis  eneste  Fejl  bestod  i,  at  han 
havde  villet  gjøre  mere  ud  af  denne  sin  Yndlingsegn, 
end  han  havde  formaaet,  ihvorvel  det  maaske  nok  maatte 
indrømmes,  at  dette  for  en  Del  skyldtes  hans  Overvur- 
dering af  sine  egne  Kræfter  i  Forbindelse  med  den 
Stædighed  og  det  Stivsind,  han  besad. 

Det  hlle  nationale  Supplementsmaaltid  sluttede  imid- 
lertid hurtigt  af  den  særdeles  gyldige  Grund,  at  Furagen 
slap  op;  men  Selskabet  blev  alligevel  siddende,  —  det 
var  saa  mørkt  udenfor  og  begyndte  allerede  at  blive 
koligt. 

„Hør,  nu  skal  vi  s' gu  have  en  gemytlig  Aften  passiar!" 
foreslog  Roulund  og  strøg  sig  velbehageligt  og  forvent- 
ningsfuldt om  sin,  i  flere  Oplag  foreliggende  Hage.    „Kan 

De  ikke  nogle  gode  nye  Historier  fra  Kjøbenhavn,  Hr. 
Forfatter?" 

„Nogle  nye  Historier?  Ja,  i  hvad  Smag  mener  De?" 
spurgte  Gad  og  saae  op  i  Loftet,  —  det  Sted,  hvor  Folk 
i  Reglen  synes  at  gjemme  deres  Hukommelse. 

„Jeg  mener  s'gu  nogle  med  Slag  i!  Nu  er  her  saa 
rart  mørkt,  saa  kan  Damerne  godt  hore  med  derpaa,  og 
saa  har  de  ikke  nødig  at  blive  rode  i  Hovederne! 
.  .  .  Kjender  De  Historien  om  Svenskeren  og  hans  syv 
Kjærester?" 

„Næ,  det  tror  jeg  ikke!"  bekjendte  den  literatur- 
bevandrede  Skjonaand  noget  slukoret. 

„Ikke?  Saa  skal  De  s'gu  have  den?  Den  er  kram- 
bambolil  • 

Aldrig  saa  snart  havde  Kjobmanden  udtalt  dette 
Løfte,  før  der  rejste  sig  et  Ramaskrig  i  Forsamlingen. 
I  Munden  paa  hverandre  skreg  Anna  Hauberg:  „Næ, 
Onkel,  maa  vi  bare  være  fri!"  medens  Ebba  diktatorisk 
udbrød:  „Fader!  Du  er  saa  god  ikke  at  fortælle  den!" 
og  Jenny  udstedte  ei:  hgnende  Forbud  i  den  Form:  „Nej, 
Fader,  det  maa  Du  ikke!  Saa  gaar  vi!",  hvorimod 
Hertha  med  en  halvt  flov  og  halvt  kaad  Latter  ind- 
skrænkede sig  til  paa  Jydsk  at  udtale  som  sin  private 
Formening:  „Uh  ha,  da!  Næ,  Onkel,  den  er  for  kraftig 
ovenpaa  Rødgrøden!" 

„Der  kan  De  høre,  de  kan  den  Allesammen!  Og 
saa  maa  jeg  ikke  fortælle  Dem  den  ...  det  er  der  jo 
ingen  Mening  i!"  brummede  Roulund,  ærgerlig  over  de 
mange   Ophævelser,    og   saa   tilføjede  han  til  Gad:     „De 

veed  nok,  de  Kvindfolk  kan  s'gu  netop  godt  lide  saadan 
en  lidt  pikant  Lige-paa-Grænsen,  naar  de  kan  sneje  sig 
til  den  i  al  Gedulgthed;  men  Gudbevares,  det  er  ikke 
fint  at  lade  sig  mærke  med  det!  .  .  .  Nu  skal  De  høre 
den  I  Ser  De,  der  var  en  rig  svensk  Patron,  af  dem 
med  Fut  i,  forstaar  De  .  .  ." 

..Jenny,  vil  Du  tænde  Lampen!  Jeg  vil  strikke !"^ 
faldt  Fru  Roulund  forstyrrende  ind  og  afskar  derved  al 
videre  Fortællen  paa  samme  ubarmhjertige  Maade,  hvor- 
paa  „Berlingske  Tidende"  stedse  afbryder  Handlingens 
Gang  i  sine  Feuilletoner  paa  de  mest  spændende  Steder 
med  det  hge  saa  utilfredsstillende  som  af  Læserinderne 
forhadte  „(Fortsættes)". 

..Saa,  nu  blev  da  den  Fornojelse  spoleret  for  os! 
For  naar  der  først  kommer  Lys  paa  Mollen,  saa  .  .  .," 
mumlede  hendes  Mand  vranten  og  gad  ikke  en  Gang 
fuldende  Sætningen,  men  tilfojede  oplysende:  „Jeg  skal 
sige  Dem,  Mutter  lider  af  Strikkesyge!  Hun  har  nu 
den  fixe  Ide,  at  alt  det  Strikkeri  er  saa  fortjenstfuldt  et 
Arbejde,  at  det  paa  Husholdningskontoen  ligefrem  maa 
regnes  under  Indtægt." 

„Ja!"  indrommede  Gad.  ..Der  er  jo  ogsaa  —  saa 
vidt  jeg  veed  —  Strikketojer,  hvorpaa  der  bliver  taget 
meget  ind!" 

Forfatterens  Brander  reddede  Situationen  ved  at 
kalde  Latteren  frem  —  selv  Damerne  forstod  den  nemlig 
formedelst  dens  faglige  Karakter  —  og  med  Lofle  om  en 
anden  Gang,  naar  Lyset  ikke  generede,  at  regalere  Gad 
med  den  famose  Historie  hævede  ^  ærten  Bordet. 

Det  var  vel  de  Fremmedes  Mening  strax  at  byde 
Farvel  og  gaa  hjem,  men  det  trak  som  sædvanligt  ud; 
Folks  Opfindelsesevne  i  Retning  af  Samtalestof  er  som 
bekjendt  aldrig  mere  kraftudfoldende  end  i  Skilsmissens 
Stund. 

I  Anledning  af  det  paatænkte  Opbrud  henvendte 
Sofus  som  lydig  og  veldisciplineret  Son  sig  til  Hoved- 
kvarteret —  o:  sine  Forældre  —  om  nærmere  Ordrer, 
og  aldrig  saa  snart  saae  Arthur  og  Ebba  sig  befriede 
for  det  lige  saa  generende  som  bundkjedelige  Paahæng, 
for  de  udsogte  sig  den  mørkeste  og  mest  afsides  Krog, 
hvor  de  tyede  ind  og  kneb  sig  sammen  paa  en  Puf, 
uden  at  dennes  ringe  Omfang  dog  udelukkende  skal 
have  Skylden  for,  at  de  sad  saa  nær  op  ad  hinanden. 
Her  fortsattes  den  paa  Tommerpladsen  afbrudte  Duet; 
det  forstaar  sig,  ikke  den  bedrovelige  anden  Del  om  de 
plumrede  Fremtidsudsigter  og  de  uafsættelige  Oversættel- 
ser fra  Fransk,  men  den  forste,  langt  interessantere  og 
fornojeligere  Del,  der  ikke  udmærkede  sig  mere  ved  Ori- 
ginalitet, end  at  den  nærmest  maatte  karakteriseres  som 
et  meget  aabenbart  Plagiat  af  mere  end  eet  Blad  af  Kjær- 
lighedens Bog. 

Lige  saa  lidt  som  det  vil  undre  Xogen  at  hore  om 
dette  Pars  Legen  Skjul,  lige  saa  lidt  vil  man  blive  over- 
rasket ved  at  erfare,  at  Reinhold  Gad  igjen  havde  fundet 
sammen  med  Hertha.  Og  saa  snart,  efter  at  Selskabet 
havde  rejst  sig  fra  Desserten,  var  dette  sket,  at  de  ikke 
havde  faaet  Tid  til  at  fjerne  sig  fra  Bordet,  men  bleve 
staaende  derved. 

7* 

„Naa  De  syntes  altsaa,  naar  De  skal  være  ærlig, 
fra  første  Færd,  at  Hylkedam  var  et  rigtig  rædsomt, 
kjedeligt  Hul,  ikke  sandt?"  spurgte  den  unge  Indvaanerske, 
medens  hun  i  Tanker  stod  og  stangede  med  en  Ske 
efter  en  Stump  forsmaaet  Kanel  paa  en  af  de  afbenyttede 
Rødgrødstallerkener. 

„Oprigtig  talt:  ja!  Jeg  har  nemlig  mærkeligt  nok 
i  tidligere  Somre  fundet  Steder,  hvor  der  var  nok  saa 
meget  Liv,  Humor  og  Gemytlighed.  Det  er  Skade, 
tænkte  jeg  strax,  at  Hylkedam  ikke  ligger  i  Kjøbenhavns 
Omegn;  tænk,  sikken  en  Plads  til  en  ny  Reservekirke- 
gaard den  kunde  afgive!"  svarede  Gad  med  hovedstads- 
agtig Flothed;  men  saa  tilføjede  han  med  den  slange- 
agtige  Bugtning  af  Kroppen,  som  anses  nødvendig,  naar 
man  siger  en  Kompliment:  „Men  nu  har  jeg  helt  for- 
andret Mening,  efter  at  jeg  har  truffet  dem  her." 

„Maa  jeg  spørge,  er  det  Dem  med  stort  D  eller  dem 
med  lille  d?"  spurgte  Hertha  lidt  maliciost;  hun  haabede 
at  sætte  ham  i  Forlegenhed.  „Jeg  skal  sige  Dem,  jeg 
kan  nok  lide  Komplimenter,  men  jeg  vil  have  dem  tyde- 
lige. Og  hvis  De  med  ^dem  her"  mener  os  Allesammen, 
saa  vil  jeg  til  Oplysning  for  Fremtiden  gjøre  opmærksom 
paa,  at  saadan  i  Pluralis  bryder  jeg  mig  ikke  saa  meget 
om  hæderlig  Omtale." 

„Jeg  kunde  jo  godt  sige,  at  det  var  Dem  med  stort 
D,  Dem  alene,  som  havde  indtaget,  begejstret,  fortryllet 
mig;  men  nej!  De  faar  mig  ikke  til  det!  Om  jeg  saa 
skal  lægge  mine  Ben  i  Hylkedams  endnu  uindviede  Jord, 
tilstaar  jeg,  at  jeg  mente  hele  Forsamlingen  her,"  be- 
kjendte    den    unge    Mand    med   klædelig,  værdig  og  høj- 

ædel  Anstand,  hvilken  dog  svækkedes  noget  ved,  at  han 
umiddelbart  derefter  gjorde  et  letfærdigt  Balletmester- 
spring  til  Siden,  foranlediget  ved,  at  det  endelig  lykkedes 
Hertha  at  bibringe  Kanelstykket  en  saadan  Sinkedus,  at 
det,  let  og  lystigt  som  en  vindig  Græshoppe,  med  et  rask 
Spjæt  satte  ud  over  Tallerkenen.  Skjondt  Projektilet 
syntes  rettet  mod  Gad,  naaede  det  ham  dog  ikke,  men 
dalede  ned  paa  Dugen,  hvilken  det  til  tvivlsom  Glæde 
for  Husmoderen  dekorerede  med  en  omfangsrig  Fløde- 
plamase. 

Da  det  altsaa  ikke  gik  ud  over  hans  lyse  Sommer- 
dress, kunde  Gad  jo  sagtens  nok  saa  kry  udbryde: 
„Halloj!     De  skyder  nok  med  Skarpt?" 

„Ja,  synes  De  ikke,  De  fortjente  Kanel  for  Deres 
Uartighed?"  svarede  Hertha  rapt. 

„Jo,  jeg  fortryder  det  ogsaa;  man  skal  aldrig  sige 
Sandheden  til  en  smuk  ung  Dame  —  den  var  til  Dem 
med  stort  D!  .  .  .  Nej,  Spøg  til  Side!  Jeg  udtalte  mig 
kun,  som  jeg  gjorde,  fordi  jeg  er  i  høj  Grad  overrasket 
over,  hvad  jeg  har  truffet  paa  her  i  Aften.  Hvem  skulde 
have  troet,  at  der  i  denne  tikyneladende  saa  døde  By, 
bag  disse  kjedelige,  hvidtede  Mure  fandtes  et  saadant 
Liv,  en  saadan  Hygge  og  fremfor  Alt  en  saadan  Kreds 
af  ligefremme,  muntre  og  gjæstfri  Mennesker?" 

„Apropos,  De  ser  da  hjem  til  os?  Vi  boer  nede 
ved  Havnen  .  .  .  ja,  jeg  seer  godt.  De  trækker  haan- 
ligt  paa  Smilebaandet!  De  vil  naturligvis  sige,  at  vi 
ingen  Havn  har;  men  saadan  kalder  vi  nu  den  .  .  . 
den  ..." 

„Den  Bro,  som  Skibene  ikke  kan  lægge  til  ved! 
Ja,  Gudbevares,  man  har  jo  Lov  til  at  kalde  det,  hvad 
man  vil.  Jeg  kjendte  en  elskværdig  Husfrue,  som  kaldte 
alle  sine  Piger,  selv  om  Vedkommende  i  Daaben  havde 
annammet  Navne  som  Karen,  Maren  eller  Mette,  for 
Rosalinde,  fordi  hun  fandt,  det  var  saadan  et  kjont 
Navn." 

„Ja,  spot  De  kun!  Men  De  skulde  bare  vide,  at 
min  Søster  og  jeg  hver  Dag,  naar  De  er  gaaet  forbi 
vore  Vinduer  paa  Vejen  til  Badehusene,  har  staaet  og 
kigget  bag  Gardinerne  for  at  se,  hvordan  den  nye  Bade- 
g^jæst  saae  ud,  og  tænk,  igaar  havde  vi  saagar  Selskab 
paa  Dem;  Ebba  var  nede  hos  os  for  at  kigge  med." 

,,Saa-aa?  Næ,  det  kan  De  ikke  bilde  mig  ind! 
Saa  meget  har  jeg  da  set,  at  der  er  en  Anden,  hun  har 
Kig  paa." 

„Næ,  hvor  skarpsindigt!  De  mener  ham  der?" 
spurgte  Hertha,  og  i  det  Samme  drejede  hun  Lampe- 
skjærmen,  som  i  Form  af  en  vældig,  i  Botaniken  ukjendt 
Blomst  hang  ned  paa  den  ene  Side  af  Kuplen  og  just 
havde  skygget  for  den  Del  af  Stuen,  hvor  Ai'thur  og 
Ebba  havde  trukket  sig  tilbage. 

Det  stærke  Lys,  som  uformodet  pludselig  faldt  paa 
de  Paagjældende,  fik  dem  til  forst  at  sende  den  unge 
kvindelige  Till  Uglspil  nogle  særdeles  fortornede  Blikke, 
som  navnlig  for  Ebbas  Vedkommende  med  al  onskelig 
Tydelighed  udtalte  et  lovende:  „Du  kan  jo  bare  vente 
Dig,  til  vi  næste  Gang  tales  ved!",  for  derpaa  i  næste 
Sekund  i  forfjamsket  Forlegenhed  at  fare  saa  langt  fra 
hinanden,    som    Pladsen    tillod;    men    det    var    ikke    den 

-eneste  Virkning  af,  hvad  der  saa  bogstaveligt  blev  bragt 
for  Lyset.  Sofus,  der  jo  havde  staaet  og  talt  med  sine 
Forældre,  blev  ved  den  forandrede  Belysning  opmærksom 
paa  sin  Forsommelighed  lige  overfor  Parret  i  Krogen 
og  styrtede  derover  med  en  Fart,  saa  et  Par  uskyldige 
Stole  nær  havde  sat  Livet  til  i  en  sprælsk  Hailingdans. 
Og  saa  var  Freden  jo  forbi  for  de  Forfulgte,  forstaar 
sig,  ikke  paa  Grund  af  Stoledansen. 

Kort  efter  gjorde  Gjæsterne  Alvor  af  det  og  brod  op. 

Ude  i  den  indskrænkede  Entrée,  hvor  man  trængtes 
om  at  faa  Overtøjet  og  Hattene  paa,  nærmede  Gad  sig 
Fru  Hauberg  og  udbad  sig  Tilladelse  til  at  folge  hende 
og  hendes  Dotre  hjem,  et  Tilbud,  der  var  dikteret  af 
den  laveste  Egoisme,  og  som  Skjælmen  vidste,  maatte 
være  meget  let  overkommeligt,  skjøndt  han  ikke  anede, 
hvor  deres  Bolig  laa,  —  i  Kjobenhavn  havde  han  be- 
tænkt sig  to  Gange  paa  et  saadant  Vovestykke. 

„Ja,  Tak  skal  De  have!"  sagde  den  trivelige  Kone, 
i  hvis  Miner  og  Stemme  Hjertensgodheden  fortonede  sig. 
„Vi  er  ellers  ikke  vante  til  her  i  Byen  at  blive  fulgte 
hjem  .  .  .  her  er  jo  saa  fredeligt;  der  er  vist  ikke  et 
Menneske  oppe  foruden  os  .  .  .  Det  er  næsten  en  Skam, 
men  De  vilde  maaske  alligevel  gaa  Dem  en  Tur?" 

„Selv  om  jeg  ikke  vilde  det,  er  det  mig  en  For- 
nøjelse i  Deres  Selskab  I"  debiterede  Gad  med  skamlos 
Frækhed  og  bedaarede  den  skikkelige  Kone  ved  sine 
fagre  Ord,  saa  hun  gjorde  et  Knix  for  ham. 

At  hans  Udtalelse  ikke  var  saadan  bogstavelig  at 
forstaa,  fik  den  gode  Frue  Beviset  for  strax,  da  de  kom 
udenfor  Gadedøren,    idet  den  galante  Kjobenhavner  med 

den  største  Sindsro  lod  hende  og  Anna  vandre  alene 
forud,  medens  han  selv  gik  et  godt  Stykke  efter  med 
Hertha.  Dog  talte  det  til  den  unge  Mands  Undskyld- 
ning, at  han  virkelig  havde  Noget  at  tale  med  den  ud- 
kaarne  Ledsagerske  om. 

..Hvor  faldt  De  egenlig  for  paa  at  flytte  den  Lampe- 
skjærni?"  begyndte  Gad  saa  rarl  rent  ud  af  Posen,  uden 
alle  Indledninger  og  Omsvob,  saa  snart  de  havde  tilbage- 
lagt ganske  faa  Skridt. 

„Hvor  jeg  faldt  paa  det?"  gjentog  Hertha  hge  saa 
desorienteret,  som  om  Spørgsmaalet  f.  Ex.  havde  lydt 
paa,  hvorfor  Græsset  var  gront,  eller  Vandet  var  vaadt, 
eller  hgnende,  for  hende  ubesvarlige  Spørgsmaal.  „Ja, 
hvad  veed  jeg!  Det  er  underligt  at  hore  en  Forfatter 
spørge  om,  hvordan  man  faar  sine  Indfald." 

„Ja,  De  har  Ret!  Jeg  mente  egenlig  ogsaa,  hvor- 
for De  flyttede  Skjærmen?" 

..Naturligvis  for  at  Lyset  skulde  falde  paa  min  Kusine 
og  Huslæreren  I  Jeg  syntes,  det  var  saadan  en  rask 
Maade  at  vise  Dem  paa,  at  jeg  meget  godt  vidste,  hvem 
De  sigtede  til,  da  De  sagde,  at  Ebba  havde  Kig  paa  en 
Anden;  for  det  var  jo  dog  ham.  De  tænkte  paa?" 

„Vist  saa  I  Ja,  han  kan  sagtens,  den  gode  Hus- 
lærer I  Han  er  jo  Damernes  erklærede  Yndling,  som  var 
han  en  svensk  Tenorsanger  eller  en  international  Cirkus- 
jockey;  der  er  nok  Mange  her  paa  Egnen,  som  sukker 
for  ham?" 

„Saa?    Hvad  mener  De?    Hvem  skulde  det  være?" 

„Aa,  for  Exempel  Hylkedams  kvindelige  Humorist 
og  Ironiker." 

„Er  det  mig.  De  mener?  .  .  .  Hahaha!  .  .  .  Næ,  dér 
er  Deres  Forfatterfantasi  virkelig  ioben  af  med  Dem  I" 

„Jamen,  af  hvad  Grund  kan  De  da  ikke  taale  at  se 
ham  og  Ebba  sammen?  De  bestiller  jo  ikke  Andet  end 
at  forstyrre  de  Stakler,  naar  de  endelig  kan  faa  Lov  for 
Hr.  Bottger  til  at  være  et  Øjeblik  alene  sammen.  Jeg 
har  saamænd  set  Beviser  nok  derpaa  i  Aften.  Det  var 
Dem,  som  fik  Hr.  Riegel  sendt  op  efter  Tobakspiben: 
De  underrettede  Hr.  Bottger  om,  hvor  han  kunde  finde 
sin  Rival;  og  nu  tilsidst  lavede  De  den  lille  Scene  med 
Lampeskjærmen.  Det  var  ganske  snildt  hittet  paa,  det 
indrommer  jeg;  men  hvorfor  gjor  De  det?  Er  det  Deres 
Mening  at  forhindre  en  Forbindelse  mellem  de  To?" 

„Aldeles  ikke!  .  .  .  Jeg  kan  i  Grunden  ikke  selv 
forklare,  hvorfor  .  .  .  Aa  jo,  dog  I  For  det  ærgrer  mig 
nu  at  se  de  to  Hemmelighedskræmmere  luske  om  i 
Krogene  som  et  Par  Sammensvorne,  der  vil  begaa  den 
grueligste  Forbrydelse  .  .  .  Herregud!  Vi  veed  jo  dog 
godt  Allesammen,  hvad  der  er  i  Vejen  med  dem.  Saa- 
dant  Noget  klæder  ikke  en  ung  Pige,  det  skal  hun  lade 
Herrerne  om  ..." 

^Jeg  seer  ikke  rettere,  end  at  det  er  temmelig  nød- 
vendigt, der  er  en  ung  Pige  med  i  en  saadan  Affære." 

„Ja,  det  er  ogsaa  sandt  I  Det  var  en  rar  Aandrig- 
hed,  jeg  dér  kom  med,  hahahal  .  .  .  Næ,  men  .  .  .  Jeg 
kan  nu  ikke  for  min  Dod  udstaa,  at  man  ikke  faar  ren 
Besked  paa  en  Ting,  og  derfor  .  .  .  derfor  morer  det 
mig  at  drille  dem." 

„Fy I  Det  er  ikke  smukt  ræsonneret  af  Dem!  Det 
vilde    være    meget    kjonnere    af    Dem    at    hjælpe    Deres 

Kusine  og  ham,  for  det  er  tydeligt,  at  der  er  Alvor  i 
den  Forelskelse.  Jeg  har  et  Forslag  at  gjøre  Dem!  Skal 
vi  To  ikke  slutte  et  Forbund  om  at  bistaa  dem?  Efter 
Alt,  hvad  jeg  har  set  her  i  Aften,  har  jeg  faaet  et  svært 
Mod  derpaa.     Skal  vi  være  Allierede?" 

Hertha  betænkte  sig  lidt,  saa  sagde  hun  kort  og 
bestemt:  „Ja!  De  har  Ret!  .  .  .  Jeg  har  baaret  mig  ad 
som  en  Erkedumrian!  Jeg  foretrækker  naturligvis  og- 
saa  som  ethvert  andet  fornuftigt  Menneske  at  se  Ebba 
forenet  med  Riegel  fremfor  med  denne  udviskede  Konto- 
kourant  .  .  .  Synes  De  ikke,  Bøttger  ligner  et  Stykke 
nogternt  Kalvekjod,  som  mangler  Stemplet?  .  .  .  Aa, 
det  vilde  være  rasende  morsomt,  om  vi  kunde  fore  vor 
Krig  igjennem!  Men,  monstro  jeg  duer  dertil?  Jeg  har 
aldrig  for  prøvet  at  agere  Kirsten  Giftekniv." 

Under  denne  Samtale  vare  Hertha  og  Reinhold 
sakkede  længere  og  længere  agterud,  og  Fru  Hauberg 
og  Anna  havde  allerede  en  rum  Tid  staaet  paa  Forligger- 
stenen foran  deres  beskedne  Hus  og  ventet  taalmodigt, 
da  de  Førstnævnte  naaede  op  derimod. 

„Skynd  Dig  lidt,  Hertha!  Du  har  jo  Gadedørsnøglen 
i  Lommen,"  raabte  Anna  paa  Afstand,  just  ikke  med 
den  blideste  Røst. 

„Ja,  kom  nu.  Barn!"  kaldte  Moderen  betydeligt 
mildere,  og  saa  henvendte  hun  til  Gad:  „Ja,  vi  er  nok 
Jiommen  først  til  Huse.  Det  er  et  helt  Særsyn,  for  jeg 
plejer  ellers  altid  at  være  Sidstemand,  mine  Ben  vil  ikke 
rigtig  gjøre  Gavn  mere.  Men  De  maa  da  ogsaa  have 
gaaet  drivende  langsomt!    Ja,  god  Nat  saa,  Hr.  Forfatter! 


Nu  kan  De  ikke  faa  Lov  til  at  beholde  Hertha  længere 
for  denne  Gang." 

„O,  grusomme  Moder!  Kan  De  virkelig  bringe  det 
over  Deres  Hjerte  saa  skaanselslost  hurtigt  at  berøve 
mig  Deres  Datters  Selskab?"  deklamerede  Gad  højstemt. 
„Det  er  altsaa  efter  Dem,  at  Deres  Datter  har  arvet  den 
lastefulde  Tilbojelighed  til  at  skille  Mennesker  ad,  hvis 
højeste  Lykke  det  er  at  være  sammen?" 

Hertha  smilede  let  over  Hentydningen,  som  kun  hun 
og  han  forstod;  men  hun  kunde  ikke  forhindre,  at  en 
fin  Rodme,  saa  jomfrusart  som  den  vilde  Roses  Blad, 
ved  Sammenligningen  med  Forholdet  mellem  Ebba  og 
Riegel  langsomt  farvede  hendes  unge  Kinder.  Hun  følte 
det  godt  selv  og  ærgrede  sig  over  ikke  at  kunne  under- 
trykke den  svage  Rødme,  som  ingen  Steder  havde  hjemme, 
og  hun  —  hun,  som  ellers  aldrig  manglede  Svar,  — 
sænkede  Blikket  i  Taushed. 

Ubevidst  reddede  Moderen  imidlertid  Datteren  ud  af 
Klemmen.  Uden  at  ane,  at  der  kunde  være  nogen  Bag- 
tanke i  Gads  Ord.  svarede  hun  troskyldigt  paa  det,  som 
nu  hun  havde  opfattet:  -Aa,  De  skal  ikke  klage  Dem 
saa  erbarmeligt,  Hr.  Forfatter  I  Sommeren  er  jo  lang, 
og  vi  træffes  nok  snart  igjen  .  .  .  ja.  for  De  gjør  os 
da  vel  den  Fornøjelse  at  se  ind  til  os  en  Gang  ved 
Tid  og  Lejlighed?  De  er  velkommen,  naar  som  helst 
De  kommer!" 

Reinhold  takkede  —  oprigtigt,  det  var  der  ikke 
Tvivl  om  — ,  hvorpaa  han  som  med  en  Anstrengelse 
for  at  rive  sig  los  bød  god  Nat  og  ensomt  vandrede  det 
korte  Stykke  hjem  til  Hotellet. 

Det  var  langt  over  Hylkedaninier  Sengetid,  da  han 
naaede  op  paa  sit  Værelse;  men  han  var  ikke  stemt  for 
at  søge  Hvile,  dertil  havde  han  oplevet  altfor  meget  den 
Aften.  Han  stoppede  sig  en  Pibe,  satte  sig  tilrette  i  den 
bekjendte  magelige  Lænestol  og  gav  sine  Tanker  frit 
Spillerum. 

Forst  slog  det  ham,  at  han  efter  kun  een  Aftens 
Samvær  vidste  meget  bedre  Besked  med  Familien  Rou- 
lund  end  med  mange  forskjellige  Mennesker  i  Kjøben- 
havn,  som  han  utallige  Gange  havde  været  sammen 
med.  Laa  dette  alene  i,  at  Familien,  saaledes  som  det 
i  Reglen  er  Tilfældet  med  Provinsbeboere,  var  mere  lige- 
frem og  oprigtig  og  ikke  ømfindtligt  lagde  saa  meget 
Dølgsmaal  paa  sine  ret  intime  Affærer,  som  Hovedstads- 
indvaanere  gjore,  og  var  dette  ikke  en  Følge  af,  at  de 
gode  Provinsfolk  formedelst  deres  Byesbørns  udviklede 
Nysgjerrighed  indse  Umuligheden  af  at  holde  Noget  hem- 
meligt? 

Han  lænede  sig  tilbage  i  Stolen,  og  medens  han 
dampede  væk  paa  sin  Pibe,  fik  hans  Tanker  Form  i 
følgende  Monolog  —  om  man  saa  tor  kalde  det,  thi  det 
var  kun  af  og  til,  at  han  sagde  et  Par  mere  betydnings- 
fulde Ord  eller  en  enkelt  Sætning  højt:  Hvor  var  det 
ikke  besynderligt,  at  Forholdene  i  den  Roulundske  Fa- 
milie i  saa  meget  skulde  ligne  dem,  han  just  havde 
tænkt  sig  hos  sin  Fabrikejerfamilie  Kryger!  .  .  .  Det 
vil  sige  Interiørerne  henne  i  Kjøbmandsgaarden  vare 
egenlig  nok  saa  gode,  ja,  oprigtig  talt  meget  bedre  end 
dem,    han    havde  lavet   sig  i  sin  Fantasi.     Var  det  ikke 

en  Skjæbnens  Tilskikkelse,  at  han  netop  var  kommen 
til  Hylkedam?  ...  Se  alene,  hvilket  morsomt  eller 
maaske  rettere  interessant  Forhold  der  existerede  mellem 
Fader  og  Datter  der  i  Huset,  mellem  Roulund  og  Ebba! 
De  er  lige  kjæphoje,  lige  halsstarrige,  lige  stridbare,  Ingen 
af  dem  vil  give  sig,  rtien  han  kommer  til  at  ligge  under 
i  Kampen,  det  er  jeg  vis  paa,  —  Ungdommen  er  altid 
baade  mere  haardnakket  og  udholdende  end  den  vigende 
Generation.  Jeg  havde  Lyst  til  at  gjøre  min  Betzy 
Kryger  om  og  lave  hende  til  en  Karakter  som  Ebba 
Roulund  ...  det  er  rigtignok  sandt,  saa  tager  jeg  baade 
Fader  og  Datter  af  samme  Familie  .  .  .  Gaar  det  ogsaa 
an?  Er  det  ikke  at  bruge  levende  Model  for  stærkt? 
.  .  .  .Jamen,  nu  da  jeg  selv  er  kommen  til  at  tage  Del 
i  Handlingen,  og  det  altsaa  bliver  mig  selv,  der  skal 
finde  paa  Intrigerne,  nu  maa  jeg  dog  have  Lov  dertil; 
jeg  kan  s'gu  gjerne  gjøre  Nar  af  mig  selv,  hvis  det  for- 
bedrer Sagen;  det  er  jeg  ikke  bange  for,  det  har  jeg 
gjort  for,  —  naar  man  ikke  kan  finde  sine  egne  smaa 
Daarskaber  latterlige,  hvordan  skulde  man  saa  kunne 
ironisere  over  Andres?  .  .  .  Desuden  er  det  kun  Dum- 
rianer, der  ikke  forstaar,  at  man  dog  virkelig  maa  be- 
nytte de  Folk,  man  træffer  paa  her  i  Livet,  naar  man 
overhovedet  vil  skildre  Nutiden,  og  —  hvad  man  saa 
vil  sige  om  Roulunds,  dumme  er  de  ikke!  Og  derfor 
bhver  de  heller  ikke  fornærmede,  de  vil  maaske  tvært- 
imod more  sig  over  at  se,  hvorledes  de  tager  sig  ud  paa 
Tryk!  .  .  .  Det  er  afgjort,  jeg  tager  hele  Scenen,  hele 
Billedet,  som  det  er  her.  Det  vilde  være  taabeligt,  ufor- 
svarligt   at    lade    det    gaa  fra  sig,   naar  det  saaledes  til- 

byder  sig  af  sig  selv!  .  .  .  Men  ...  det  er  nu  kjede- 
ligt,  at  det  rimer  saa  daarligt  sammen  med  det,  jeg  har 
skrevet  ...  det  vil  sige,  det  jeg  skrev  i  Morges,  for 
Indledningskapitlet  gaar  godt  nok  .  .  .  men  det  er  noget 
Pojt,  det  jeg  har  skrevet;  jeg  har  gjort  Betzy  blod,  efter- 
givende, næsten  forknyt  overfor  Faderen;  Gudbevares, 
hvor  det  er  dumt,  rent  ud  sagt  idiotisk!  Hun  skal  netop 
være  kjæk,  selvbevidst,  obsternasig,  lige  saa  haard  en 
Hals  som  den  Gamle;  det  er  meget,  meget  bedre,  det 
giver  Anledning  til  langt  flere  og  langt  stærkere  Bryd- 
ninger! 

Med  disse  Ord  gik  den  unge  Mand  over  til  det  for 
sin  Skuffe  saa  berømte  Bord,  trak  denne  frem  og  tog 
Manuskriptet  op  deraf. 

Rask  og  resolut  rev  han  det  beskrevne  Ark  med 
Formiddagens  Arbejde  midt  over,  idet  han  lystigt  sagde: 
„Ja,  De  maa  undskylde.  Froken  Betzy  Kryger,  at  jeg 
ulejliger  Dem!  Men  De  maa  helt  forandre  Deres  Væsen, 
Karakter  og  Opforsel,  hvis  jeg  skal  have  noget  at  gjøre 
med  Dem.  Hvordan  De  skal  være,  og  hvorledes  De 
har  at  forholde  Dem,  ja,  det  skal  jeg  sige  Dem  i  Mor- 
gen; foreløbigt  vil  jeg  sove  paa  det!" 

Efter  denne  stolte,  om  lige  saa  megen  Karakter- 
styrke som  Selvovervindelse  vidnende  Daad  klædte  den 
viljestærke  Forfatter  sig  hurtigt  af  og  forføjede  sig  til 
Sengs,  hvor  han  strax  faldt  i  en  dyb  Søvn,  under  hvil- 
ken Familierne  Roulund  og  Kryger  øjeblikkeligt  indfandt 
sig  og  opførte  den  mest  tummelumske  og  forfløjne  Sex- 
tur,  hvori  Riegel  dansede  med  Betzy,  og  Kandidat  Svej- 
strup   inklinerede    for    Ebba,   medens   ung  Bøttger  ynke- 

ligen  sad  over,  og  den  gamle,  stivbenede  Fabrikejer 
ganske  blev  stukken  ud  af  den  joviale,  bredskuldrede 
Kjøbmand,  som  tilsidst  morede  sig  med  at  kaste  en  halv 
Snes  uindbudne,  paatrængende  Svirebrødre  paa  Porten, 
og  under  Alt  dette  sad  Fru  Roulund  og  strikkede: 
10,758,  10,759,  10,760  og  een  i  Luften. 


VI. 

Den  næste  Dag  arbejdede  den  kjære  Forfatter  strengt, 
dels  for  at  erstatte  det  kasserede  Manuskript  og  dels  for 
at  betvinge  den  glubende  Lyst,  han  lige  fra  den  tidlige 
Morgenstund  og  utallige  Gange  i  Dagens  Løb  folte  til 
al  styrte   ned  til  Haubergs  og  aflægge  den  lo\  ede  V^isit. 

Hans  Udholdenhed  kronedes  imidlertid  ogsaa  med 
Held,  og  han  havde,  da  han  gjemte  Manuskriptet  for  at 
gaa  ned  til  Aftensbordet,  Ret  til  at  være  stolt  af  sig 
selv.  Og  da  han  aldrig  frivilligt  lod  nogen  Lejlighed 
hertil  gaa  fra  sig,  mumlede  han  halvhøjt,  medens  han 
skiftede  Arbejdstøjet  —  hvilket  nu  ikke  var  saa  svært, 
eftersom  han  paa  Grund  af  Varmen  havde  siddet  i  Skjorte- 
ærmer, —  om  med  en  mere  præsentabel  Dragt:  „Det 
liar  været  en  storartet  brillant  Dag  idagl  Hvad  har  jeg 
ikke  arbejdet!  .  .  .  Jeg  tror  nok,  jeg  har  faaet  Familien 
Roukmd  .  .  .  hvad  jeg  vilde  sige.  Familien  Kryger  godt 
installeret  i  Bogen.  Jeg  præsenterer  den  i  et  Lysthus 
—  jeg  har  med  Villie  ikke  kaldt  det  en  Pavillon  —  i 
en  Kreds  af  Slægt  og  Venner,  og  jeg  har  faaet  Forholdet 
mellem  Fader  og  Datter  og  hende  og  de  to  Kurmagere 
rigtig   godt   frem.     Jeg   har   brugt  Scenen   paa  Tommer- 

pladsen  —  jeg  har  nu  lavet  det  om  til  en  Kuloplags- 
plads, for  ikke  at  være  altfor  meget  Fotograf  — ,  og  den 
er  bleven  rask.  Jeg  veed  jo  ganske  vist  ikke  saadan 
bestemt  detailleret,  hvad  der  foregik;  men  jeg  kan  lænke 
mig  det.  Jeg  har  ladet  Ebba  og  Riegel  .  .  .  Snak!  Betzy 
og  Svejstrup  lobe  lidt  mellem  Kulbunkerne  og  lege  Skjul 
med  Rivalen,  inden  de  bliver  taget,  —  det  gjør  sig  I  .  .  . 
Det  Eneste,  jeg  endnu  ikke  har  kunnet  finde  ud  af,  er, 
hvor  jeg  skal  faa  en  Model  fra  til  den  Mellemmand,  der 
skal  omstemme  Fabrikejeren  og  faa  ham  til  at  give  sit 
Samtykke  til  Forbindelsen.  Der  var  ingen  af  dem  i 
Aftes,  der  passede,  og  jeg  synes  hverken  om  Kontor- 
manden eller  Kunstneren  eller  Lægen,  som  jeg  har  tænkt 
paa  .  .  .  Men  for  Pokker,  det  falder  mig  ind  I  Hvor  man 
dog  kan  være  dum  I  Det  er  jo  mig  selv  I  Det  er  jo 
netop  det,  jeg  vil  her,  hjælpe  de  Unge!  Betzys  og 
Svejstrups  reddende  Engel  skal  være  en  ung  Forfatter 
fra  Kjobenhavn,  —  mig  i  Engleskikkelse!  hahahal  Ja, 
det  bliver  nu  forresten  interessant  selv  en  Gang  at  komme 
med;  det  er,  hgesom  det  hedder  paa  Maleriudstillinger: 
Portræt  af  Kunstneren  selv.  Det  skal  ikke  blive  flatteret, 
det  skal  jeg  love!  Du  glade  Kristineberg,  hvor  jeg  skal 
sværte  mig  selv!  Jeg  vil  skrive,  at  jeg  mangler  baade 
Fantasi  og  Foleise  og  Opfindsomhed,  og  at  jeg  kun 
skriver  ned,  hvad  de  Andre  hitter  paa  .  .  .  Jamen  er  det 
i  Grunden  netop  ikke  det,  jeg  gjor?  .  .  .  Naa  ja,  saa 
meget  des  bedre,  saa  passer  det  jo,  og  saa  kan  de  øvrige 
Optrædende  da  ikke  tage  Forargelse  over,  at  jeg  ogsaa 
bruger  deres  Portrætter  I  .  .  .  Det  er  altsaa  mig,  der  skal 
være  deus  ex  machina',  det  er  mig,  der  skal  drive  hele 

Værket,  —  det  skal  blive  udmærket,  det  bedste  af  mine 
samlede  Værker!  .  .  .  Lad  mig  nu  en  Gang  se,  hvad 
jeg  foreløbigt  vil  gjore  .  .  .  ja,  foreløbigt  vil  jeg  s'gu 
ned  at  spise  til  Aften,  for  jeg  er  sulten  som  en  kom- 
munal Svane  i  Sortedamssoen  og  desuden  for  træt  til  at 
spekulere  mere  idag." 

Reinhold  Gad  steg  ned  ad  Trappen  og  opdagede 
strax  ved  sin  Indtrædelse  i  Spisestuen,  at  Resten  af  Del- 
tagerne i  Fællesmaaltidet,  hvilken  Rest  som  bekjendt  ind- 
skrænkede sig  til  den  Singularisform,  der  bar  Navnet 
Julius  Kjeldsen,  allerede  havde  indfundet  sig  og  saae  tung- 
sindigt længselsfuldt  ud  af  Vinduet,  som  var  han  sørge- 
ligt skuffet  over  ikke  at  se  en  Snes  Tilrejsende  styrte 
afsted  henimod  Kroen  for  at  komme  forst  og  sikre  sig 
Plads. 

Han  lod  dog  til  at  være  saa  forholdsmæssigt  for- 
nuftig, at  han  ikke  mente,  det  kunde  nytte  at  vente  med 
Spisningen  efter  disse,  i  det  mindste  drejede  han  sig  om 
mod  sin  Bordfælle  med  en  elegant  sideværts,  hartad 
kammerjunkerlig  Reverens,  knipsede  et  Par  uskyldige 
Støvgran  af  sin  Diplomatfrakke,  i  hvis  Fedtpletter  de 
vare  blevne  hængende  fast,  og  indbød  til  at  tage  Sæde 
ved  Bordet  med  en  afrundet  affabel  Haandbevægelse  i 
Audiensstilen,  som  kun  havde  den  Fejl  at  blotte  de  vide 
Manchetter,  der  i  Farve  mest  af  Alt  mindede  om  op- 
trækkende Tordenvejr. 

Som  man  veed,  interesserede  Kjeldsens  Konversa- 
tion til  daglig  ikke  Gad  mere,  end  at  han  lige  saa  godt 
kunde  have  undværet  den  som  sin  kjøbenhavnske  Vært- 
indes aandrige  Underholdning  om  Beboerne   i  Baghuset; 

men  denne  Aften  havde  han  virkelig  Noget  at  tale  om 
med  den  gode  Hotelvært,  og  forst  og  fremmest  gjaldt 
det  om  at  faa  nogle  nærmere  Oplysninger  om  Familien 
Bottger  og  dens  Forhold  til  det  Roulundske  Hus. 

Efter  at  den  forste  Sult  var  stillet  ved  Hjælp  af  en 
røget  Makrel,  hvilket  Havdyr  lod  til  at  være  saare  sjel- 
dent  der  paa  Egnen,  da  allenfals  Kjeldsen  rangerede  den 
lige  med  Østers  og  Hummer,  ledede  Gad  Samtalen  hen 
paa  det  Hjem,  han  Aftenen  for  havde  gjæstet,  og  gik 
Hdt  efter  lidt  lempeligt  over  til  at  tage  de  enkelte  Til- 
stedeværende under  Behandling. 

„Det  er  ellers  en  ret  mærkelig  Konstelletion,  at 
Bottgers  og  Preislers  var  sammen,"  bemærkede  den  for- 
henværende seminaristiske  Vært,  da  der  efter  hans  ud- 
trykkelige Ønske,  som  slet  ikke  skrev  sig  fra  nogen 
utidig  Nysgjerrighed,  var  meddelt  ham  en  fuldtallig  For- 
tegnelse over  Selskabets  Medlemmer.  „De  maa  være 
kommen  af  sig  selv,  for  Roulund  beder  dem  saagu  ikke 
sammen." 

„Saa?"  henkastede  Gad  og  spillede  den  Ligeglade, 
uden  at  denne  Rolle  dog  kunde  siges  særligt  at  ligge 
for  ham.  ..De  to  Familier  omgaaes  maaske  ikke,  de  er 
maaske  lidt  paa  Kant  med  hinanden?" 

„Ja,  det  Triumvirat  ligger  immer  og  altid  i  Totterne 
paa  hinanden,  de  forliges  ikke  bedre,  end  som  jeg  vil 
sige  Melon  og  surt  hvidt  01.  Begyndelsen  voldede  det, 
at  Bestyreren  og  Postmesteren  begge  To  vilde  aspirere 
til  at  være  Formand  i  vores  lille  Vinterklub." 

„Formand  i  Hylkedams  Klub?     Ej,    det   troede  jeg, 

Roulund  var  selvskreven  til  at  være." 

8* 

„Roulund  er  Æresmedlem  I"  bevidnede  Kjeldsen  i 
en  Tone,  som  tydeligt  nok  sagde,  at  Manden  vilde  have 
blottet  Hovedet,  om  han  havde  havt  Hat  paa. 

„Halløj I  Om  Forladelse!  ...  Ja,  det  burde  jeg  da 
forresten  kunne  have  sagt  mig  selv!"  indrommede  For- 
fatteren, skamfuld  over  sin  Mangel  paa  Omtanke.  „Naa, 
men  det  var  kun  Begyndelsen,  sagde  De:  hvad  har  der 
da  yderligere  været  for  Kollisioner?" 

„Jo,  se,  saa  var  det  jo  Historien  med  Sofus  Bøttger. 
Ja,  det  var  længe  for,  jeg  fik  Hotellet  her.  Bottgers 
vilde  nu  absolut  have  Sonnen  til  Studeringerne  .  .  .  he! 
den  Ignoriant!  De  kunde  s'gu  før  sat  min  brogede  Kvie- 
kalv paa  Skolebænken;  den  har  et  Hoved,  der  er  meget 
mere  Forslag  i  .  ." 

„Ja,  til  forloren  Skildpadde,  i  det  mindste!" 

„Hehehe!  Saamænd!  Hjernefrikadeller  leverer  den 
unge  Bøttger  allenfals  ikke  mange  af.  Naa,  men  se, 
saa  var  det  jo  saadan,  at  de  Gamle  havde  forberedt  det 
i  al  Hemmelighed.  Det  hed  sig  kun  officieiliter,  at  Fyren 
skulde  ind  i  Realskolen,  forstaar  sig  for  det  Tilfælde,  at 
han  ikke  vilde  bestaa  til  Latineren,  ...  og  det  arriverede 
da  ogsaa,  han  gik  rabundus  rejectus,  plumpede  som  en 
Kampesten  i  Grammatikens  Malstrom." 

„Men  jeg  forstaar  ikke  .  .  .  hvad  kom  det  egenhg 
Preislers  ved?" 

„Jo,  for  der  var  jo  det,  at  i  Førstningen  var  de  jo 
de  Eneste,  der  kjendte  Skandalen,  desformedelst  at  den 
blev  meldt  pr.  Telegraf." 

„Jamen  hvad  .  .  .  Det  kunde  de  jo  ikke  gaa  og  for- 
tælle videre." 


117 

„Bevares!  Det  gjorde  de  heller  ej  I  Men  de  andre 
Hylkedamniere  kunde  jo  nok  se  paa  Preisler  og  Kone, 
at  der  var  hændet  en  usædvanlig  Sensation,  og  da  de 
nok  kunde  gjætte,  hvad  det  drejede  sig  om  i  de  Dage, 
og  Vejen  til  Aalborg  jo  ikke  er  af  de  længste,  saa  vidste 
snart  hele  Byen,  hvad  som  der  var  passeret.  Og  det 
gav  Bottgers  Postmesterens  Skylden  for;  de  sagde,  de 
havde  korrumperet  Telegramhemmeligheden." 

„Naa  ja,  Videnskaben  har  vel  ikke  lidt  noget  større 
Tab  ved  Hr.  Sofus  Bottgers  Forlis.  Han  gjor  i  det 
Hele  ikke  noget  videre  sympathetisk  Indtryk;  han  var 
ikke  synderlig  elskværdig,  især  ikke  lige  overfor  Hr.  Piiegel. 
Er  der  maaske  ogsaa  Blod  mellem  dem?" 

„Ja,  Blodtørst  kan  De  godt  sige,  hehehel  De  er 
blodige  Rivaler;  det  gjælder  den  lille  Ebba  Roulund." 

„Næ,  virkelig?  Se,  se  I  .  .  .  Men,  sig  mig  en  Gang, 
hvem  synes  De  nu  bedst  om  af  de  to  unge  Mænd?" 

„Ingen  af  dem!  Det  er  to  slampampre  Herrer,  begge 
To!  De  ser  kun  en  fire— fem  Gange  om  Aaret  her  ind 
paa  Kroen." 

Gad,  som  halvvejs  havde  haabet  at  fiske  en  For- 
bundsfælle i  Kjeldsen,  opgav  denne  Tanke,  da  han  er- 
farede, at  Arthur  Riegel  kun  passede  saa  daarligt  efter 
Værtens  noget  fagmæssige  Maalestok.  Den  unge  Intri- 
gant afbrod  Samtalen,  skjondt  Kjeldsen  yttrede  alle  Tegn 
paa  Lyst  til  at  fortsætte  den,  og  saasnart  Maaltidet  var 
sluttet,  rejste  han  sig  og  gik  ud  i  Haven  for  at  tænke 
over,  hvorledes  han  skulde  faa  sine  naturlige  Allierede, 
Preislers,  paa  sit  Parti. 

Han    følte    sig   dog   ikke   synderligt   oplagt,  træt  og 

slap  som  han  var  efter  Dagens  anspændende  Virksom- 
hed; det  var,  som  havde  hans  Hjerne  nedlagt  Arbejdet 
for  den  Dag  og  holdt  Fyraften.  Han  havde  Lyst  til 
Noget  —  han  vidste  ikke  selv  hvad  — ,  til  Afvexling, 
blot  til,  at  der  skete  Noget,  om  det  saa  var  aldrig  saa 
Lidt.  Den  Omstændighed,  at  han  af  den  foregaaende 
Aftens  muntre  Selskabelighed  havde  hostet  den  Erfaring, 
at  der  overhovedet  kunde  trives  Liv  og  Gemytlighed  i 
Hylkedam,  indvirkede  forstemmende  paa  ham;  han  følte 
sig  ensom  og  forladt,  som  han  aldrig  havde  gjort  det  i 
de  Dage,  da  han  ansaae  Byen  for  umulig.  Han  onskede 
inderligt,  at  der  vilde  komme  et  Menneske,  blot  En,  han 
kunde  passiare  med,  —  om  det  saa  var  den  saa  ube- 
skriveligt uinteressante  Sofus  Bottger,  skulde  han  være 
velkommen. 

Gad  havde  siddet  et  Øjeblik  paa  Verandaen,  medens 
han  var  et  Bytte  for  denne  ligesaa  meningsløse  som 
drilagtige  Længselsfuldhed;  men  i  Erkjendelse  af  det 
Taabelige  i  at  vente  paa,  at  der  skulde  ske  Noget  i 
Hylkedam,  sprang  han  op  for  at  fortsætte  sine  afbrudte 
Spekulationer  —  han  vilde  have  sin  Hjerne  til  at  lystre, 
den  skulde  gjenoptage  i\rbejdet.  Med  eftertænksomt 
sænket  Hoved  truntede  Kjobenhavneren  støt  og  sindigt 
rundt  om  Havens  eneste  lille  Plæne,  der  laa  glat  og 
jævnt  som  et  urort  Fad  Spinat  og  ikke  som  Plænerne  i 
andre  Hotelhaver  var  skamskjændet  af  smaa  ulovlige 
Smutstier,  dannede  af  slosevorne  Opvarteres  vejbesparende 
Skridt.  Denne  evige  Kredsen  i-undt  virkede  imidlertid 
ikke  anderledes  paa  ham,  end  at  hele  hans  Tankegang, 
alle    hans   Ideer    og   alle  hans  Forestillinger  antog  Form 

af  en  Hærskare  af  roterende  Cirkler,  saaledes  som  det 
formentlig  er  Tilfældet  hos  en  Karusselhest,  dei-  en  travl 
Sondageftermiddag  besorger  Trafiken  paa  „Sommerlyst". 

Hvor  længe  han  vilde  have  fortsat  sin  Kredsgang, 
hvis  han  havde  faaet  Lov  til  at  vandre  uforstyrret,  skal 
lades  usagt;  men  pludselig  stoppede  han  op,  da  han  ved 
tilfældigt  at  kaste  Blikket  ud  paa  Landevejen  udenfor 
opdagede  Arthur  Riegel,  der  kom  spaserende  forbi  paa 
sin  Aftentur. 

„Hallo,  Hr.  Riegel,  god  Aften!"  raabte  Reinhold, 
glad  over  at  se  et  bekjendt  Ansigt,  og  ilede  ned  til 
Hækken.     „Hvorhen  gjælder  Rejsen?" 

„God  Aften,  Hr.  Gad!  Alle  Steder  og  ingen  Steder; 
jeg  er  kun  ude  for  at  tage  mig  lidt  Motion,"  svarede 
Arthur  og  blev  staaende  paa,  hvad  der  i  det  Hylkedam- 
ske  Sprog  højst  eufemistisk  kaldtes  for  Fortovet,  hvil- 
ket betød  saa  meget  som  en  smal  Strimmel  Jord  langs 
Grøften,  paa  hvilken  Vognene  ikke  kunde  kjore  formedelst 
de  talrige,  spærrende  Skjærvedynger,  Afviserbukke  og 
smaa  Jordvolde  af  Afskrabning  fra  Chausséen. 

„Aa,  det  er  for  varmt  at  gaa  endnu,  Aftenkolingen 
er  jo  ikke  rigtig  begyndt,"  erklærede  Badegjæsten  og 
viste  sig  som  en  Tilhænger  af  Anskuelsesundervisningen 
ved  at  tage  sin  Hat  af,  gispe  efter  Vejret  og  tørre  sin 
Pande.  „Vent  lidt,  saa  gaar  jeg  med,  —  hvis  De  da 
vil  have  mig  til  Følgesvend?" 

„Ja,  heller  end  gjerne!  Det  er  ikke  saa  morsomt 
at  gaa  alene,  især  ikke  her,  hvor  man  har  nok  af  En- 
somheden," svarede  Arthur  og  tilføjede  saa,  som  havde 

han  modtaget  den  hjerteligste  Indbydelse:  „Saa  kommer 
jeg  ind  til  Dem  saa  længe!" 

„Hvor  kan  De  tale  om  Ensomhed,  De,  som  boer 
hos  en  saa  stor  og  ovenikjobet  saa  selskabeligt  anlagt 
Familie?"  sagde  Reinhold,  medens  de  gik  hen  for  at 
sætte  sig  paa  Verandaen.  „Hvad  skal  jeg  saa  sige,  der 
forer  et  fuldstændigt  Eremitliv  her?" 

„Aa,  De  har  jo  Deres  Arbejde?  Der  stod  i  det 
mindste  i  Avisen,  at  De  var  tagen  herover  for  at  arbejde 
paa  en  ny  Bog." 

„Det  er  jeg  ogsaa!  Men  De  tager  fejl,  hvis  De 
tror,  at  det  hjælper  paa  Ensomheden  fra  tidlig  Morgen 
til  silde  Aften  at  have  en  Snes  Personer  eller  mere  rum- 
sterende i  sit  Hoved,  naar  man  skal  tænke  og  tale  og 
finde  paa  for  dem  Alle,  naar  de  hvert  Øjeblik  kommer 
med  deres  irriterende  Spørgsmaal  om,  hvor  de  skal 
være,  hvad  de  skal  sige,  hvad  de  skal  foretage  sig, 
eller  ligefrem  siger:  „Nu  skulde  jeg  gjerne  være  lidt 
morsom!"  Det  er  ganske  vist  Selskab;  for  naar  jeg  er 
hjemme,  sætter  de  sig  nok  saa  ugenert  rundt  omkring 
paa  Stole,  i  Sofaen,  paa  Sengen,  ja,  selv  paa  Bordet, 
kort  sagt  fylder  hele  Værelset,  og  naar  jeg  spaserer  ud, 
følger  de  strax  med  uden  at  spørge  om  Forlov,  ja,  selv 
om  Natten  vækker  de  mig  med  deres  uforskammede  Hen- 
vendelser om,  hvad  jeg  har  tænkt  mig  at  gjore  med  dem. 
Javel  er  det  Selskab,  det  kan  man  jo  godt  kalde  det 
for;  men  det  er  s'gu  anstrængende  at  være  Vært  for  de 
gode  Folk!" 

„Aa,  det  maa  være  yndigt  .  .  .  nej,  det  var  et  dumt 
Udtryk!  .  .  .  betagende,  opløftende,  mener  jeg,  at  kunne 

skrive  en  Bog,  en  rigtig  stor  Bog  I"  udbrod  Arthur  naivt, 
medens  Begejstringen  lyste  ud  af  hans  fine  Ansigtstræk, 
og  hans  klare  Øjne  fik  en  næsten  sværmerisk  Glans. 
„Det  maa  være  en  stolt  Tanke  at  vide  med  sig  selv,  at 
man  har  givet  de  Personer,  som  Folk  glæder  eller  morer 
sig  over.  Form  og  Liv." 

„Ja,  naar  Folk  gjør  det,  saa  er  det  ogsaa  herligt 
som  intet  Andet,  —  man  maatte  være  en  Utaknemlig 
for  at  nægte  det  I  Men  naar  Folk  ikke  vil  anerkjende 
de  Personer,  som  man  i  lange  Tider  har  gaaet  og  hæget 
om,  som  er  Kjod  af  Ens  eget  Kjod  og  Blod  af  Ens  eget 
Blod,  og  som  man  selv  har  faaet  kjær,  naar  Læserne 
kort  sagt  koldt  og  hjerteløst  siger:  „De  interesserer  mig 
ikke,  de  kjeder  mig!"  saa,  .  .  .  ja,  hvad  føler  man  saa 
ikke  for  en  smertelig  Skuffelse.  Kun  saa  meget  større, 
fordi  man  altid  tilstaar  for  sig  selv,  at  det  er  En  selv, 
der  har  taget  fejl,  om  man  ogsaa  nok  saa  meget  af  dum 
Trods  spiller  kjæphoj  lige  overfor  Fremmede  og  giver 
Læserne  Skyld  for  at  være  Ignoranter." 

„Saa  sætter  man  saa  meget  mere  Kraft  ind  paa  sit 
næste  Værk  I" 

„Hvis  man  har  mere  Kraft!  ...  De  er  en  ung 
Mand,  Riegel!  ...  De  tænker  dog  vel  ikke  selv  paa  at 
blive  Forfatter?" 

..Aa,  nej,  desværre!"  sukkede  Arthur.  „Det  vil  sige, 
bare  jeg  kunde!     Blot  være  med  til  at  lave  en  Bog." 

„Være  med  til  det?"  gjentog  Reinhold  og  slog  om 
i  en  anden  Tone,  idet  et  ironisk  Glimt  opklarede  hans 
Øjne.  ..Være  med  til  det?  Ja,  det  var  vel  ikke  saa 
umuligt!     De  ser  mig  nok  ud  til  at  kunne   bruges!  .  .  . 

Naa,  men  lad  os  nu  ikke  tale  mere  om  Forfattervirk- 
somhedens Herligheder!  Lad  mig  hellere  høre,  hvordan 
De  befinder  Dem  her,  og  hvilke  Fremtidsplaner  De  har  I 
Hvad  studerer  De,  for  Exempel?" 

„Aa,  jeg  er  jo  saa  ung  endnu;  jeg  er  lige  akkurat 
begyndt  paa  Filologien,  Hr.  Gad!" 

..Hor,  skal  vi  ikke  lade  det  tossede  „Hr."  fare? 
Jeg  er  dog  ikke  saa  meget  ældre  end  De,  at  De  behøver 
at  behandle  mig  som  Deres  Bedstefader;  og  da  jeg  haa- 
ber,  vi  kommer  til  at  omgaaes  endel  i  Sommer,  saa  er 
det  bedst  strax  at  bryde  med  det  kjedelige,  intetsigende 
Hverdags  Titulaturvæsen." 

..Takl"  sagde  Arthur  lavmælt  og  saae  op  paa  Rein- 
hold  med  en  Erkjendtlighed,  som  vilde  have  været  nok 
til  at  sikre  ham  dennes  Bevaagenhed,  hvis  han  ikke  alt 
havde  besiddet  den. 

„Naa,  De  er  altsaa  veltilfreds  her?" 

„Ja!  Blot  jeg  havde  meget  længere  tilbage  her,  end 
jeg  har.  Jeg  vilde  ønske,  at  de  Drenge,  jeg  læser  med, 
—  jeg  har  nemlig  et  Par  Stykker  foruden  Johan  Rou- 
lund  —  jeg  vilde  onske,  at  de  aldrig  blev  ældre." 

..Lidt  kan  De  jo  nok  trække  Tiden  ud;  De  kan  jo 
nok  lade  de  kjære  Spirer  dumpe  en  eller  to  Gange  til 
Optagelsesexamen. " 

„Vor  Herre  bevares,  det  skal  jeg  nok  vogte  mig 
for!  .  .  .  Det  er  godt  at  høre,  at  De  ikke  veed,  hvordan 
det  i  sin  Tid  gik  den  Huslærer,  der  havde  med  Rou- 
lunds  ældste  Son  at  gjøre.  Peter  slap  nemlig  med  Nød 
og  næppe  igjennem  med  en  elendig  anden  Karakter  til 
den  private  Examen,  her   blev   afholdt,    og   herover   blev 

Hr.  Roulund  saa  rasende,  at  han  ikke  alene  strax  gav 
Læreren  Afsked  paa  graat  Papir,  men  ogsaa  gjerne  vilde 
have  furet  Censorerne,  Doktoren  og  Sagføreren,  hvis  der 
hlot  i  en  rimehg  Afstand  havde  været  Nogen  at  erstatte 
dem  med.  Han  fandt,  at  det  var  lige  saa  utaknenihgt 
som  uforskammet  af  dem  saadan  at  undervurdere  en 
Examenskandidat,  i  hvis  Faders  Hus  de  kom  og  levede 
højt." 

,,Ja,  jeg  kan  saa  godt  forstaa,  at  slig  en  skjændig 
Tort  maatte  krænke  Hans  Majestæt.  Han  er  vist  i  det 
Hele  ikke  saa  ganske  nem  at  komme  ud  af  det  med  til 
daglig,  vel?     Er  han  ikke  svært  egenraadig?" 

„Jo,  det  maa  han  vel  nok  siges  at  være;  men  det 
er  jo  ikke  til  at  undres  over.  Det  er  en  af  Efterdøn- 
ningerne fra  hans  Matadortid,  han  var  jo  i  de  Aar  vant 
til  at  have  Vilje  for  mange  Andre.  JN'æ,  han  er  saa- 
mænd  det  bedste  Menneske,  den  braveste  Karakter,  der 
findes.  Tror  De  ellers,  at  alle  Bønder  og  Smaafolk  i 
mange  Mils  Omkreds  saae  op  til  ham  som  til  en  al- 
mægtig Beskytter,  for  ikke  at  sige  et  overmenneskeligt 
Væsen,  og  det  selv  nu,  efter  at  han  har  været  nødt  til 
at  tage  Skeen  i  en  anden  Haand?" 

Efter  en  kort  Pause  spurgte  Gad  tilsyneladende 
ganske  naivt  sin  nyserhvervede  unge  Ven:  „Men,  kjære 
Riegel,  naar  De  saa  gjerne  vil  blive  her,  gives  der  da 
ikke  en  eller  anden  Maade,  hvorpaa  De,  efter  endt  Hus- 
lærergjerning  her,  kan  blive  knyttet  til  Familien  Rou- 
lund?" 

Arthur  tilkastede  Reinhold  et  lynsnart  Blik.  der 
strax  havde   et   halvt   fornærmet,   tilbagevisende   Udtryk, 

hvilket  dog  hurtigt  gik  over  til  forst  at  bh  ve  overrasket 
og  tilsidst  pohdsk,  og  han  sagde,  medens  en  svag  Rødme 
tegnede  et  Par  Pletter  paa  hans  Kinder:  „De  er  en  skarp 
Iagttager,  Gad!" 

„Det  er  min  Levevej!"  lod  Reinholds  Svar  forret- 
ningsmæssigt kort. 

„Ja,  endnu  kan  jeg  ikke  svare  paa  Deres  indirekte 
Sporgsmaal;  men  jeg  haaber,  at  der  ikke  vil  gaa  lang 
Tid,  inden  vi  er  blevne  saa  gode  Venner,  at  jeg  fuldt 
ud  kan  betro  mig  til  Dem." 

„Det  haaber  jeg  med!  Skal  vi  drikke  et  Glas  paa 
det?"  foreslog  Gad  og  gik,  da  Stemningen  ikke  syntes 
at  være  imod  Forslaget,  ind  i  Bygningen,  hvor  han  i 
Skjænkestuen  traf  den  ensomme  Vært  liggende  i  Stilling 
å  la  Sfmx  med  Underarmene  hvilende  i  Vindueskarmen 
og  Knæerne  plantede  paa  en  Stol  og  meget  optagen  af 
at  kigge  ud  paa  Vejen  —  om  for  atter  at  spejde  efter 
Gjæster,  skal  ikke  afgjores. 

„Aa,  hør,  Kjeldsen!"  raabte  Gad  højt  for  at  vække 
den  Andens  Opmærksomhed.  „Giv  os  lidt  Sodavand  og 
Kognak  ud  paa  Verandaen!" 

Af  Forbløffelse  over  en  saa  uventet,  storartet  Be- 
stilling vippede  Kjeldsen  forover  med  sin  Stol,  saa  han 
stod  i  Fare  for  som  en  velaffyret  Kanonkugle  eller  et 
andet  humant  Projektil  at  blive  slynget  ud  af  Vinduet 
og  gjore  Molest  paa  Huset  lige  overfor.  Saa  megen  bal- 
listisk Kraft  besad  den  til  en  Blide  forvandlede  Stol  dog 
ikke,  hvisaarsag  Værten  nojedes  med  paa  Rambukke- 
maner  at  knalde  sine  spidsnæsede  Knæskaller  mod  det 
under  Vinduet  værende  Panel  med  en  Kraft,  saa  det  var 

ved  at  splintres,  hvorpaa  det  noget  langstrakte  Projektil 
med  en  smertelig  Stønnen  trimlede  ned  mellem  Stolen 
og  det  lille,  med  stjernebesat  Voxdug  beklædte  Bevært- 
ningsbord. 

Hurtigt  var  Kjeldsen  imidlertid  paa  Benene  igjen, 
som  det  sømmer  sig  en  letbenet,  forhenværende  Opvarter, 
børstede  varsomt  kjælende  det  plebejiske  Gulvsand  af 
Diplomatfrakken  og  de  fine  Naalestribede,  og  saa  hen- 
rykt var  han  over  Bestillingen,  at  han  ganske  glemte 
sine  legemlige  Smerter  for  at  komme  hen  til  Buffeten 
og  etfektuere  den  uventede  En-gros-Ordre.  Hans  Afgang 
blev  dog  ikke  saa  elegant,  som  han  havde  tænkt  sig, 
idet  han  hinkede  afsted  meget  sammenbojet  for  at  komme 
til  at  gnide  sine  snurrende  Knæer.  Paa  Vejen  var  det 
ham  endda  ikke  ukjærkomment,  at  han  kunde  lave  sig 
en  lille  Holdeplads  for  at  vende  sig  mod  Gad  og  spørge: 
„Til  hvor  Mange  skal  der  være  Glas?     Til  Tre?" 

„Hvorfor  skulde  det  just  være  til  Tre?"  lød  Gjæstens 
ret  velbegrundede  Sporgsmaal  tilbage. 

„Naa  jo,  for  .  .  .  hehel  Ja,  undskyld,  men  jeg 
troede  maaske,  Hr.  Forfatteren  havde  truffet  den  unge 
Roulund  og  den  ligedanne  Bottger,  undskyld!" 

„Truffet  Roulund  og  Bottger?"  gjentog  Gad  og 
rystede  paa  Hovedet,  opgivende  at  fatte  den  gode  Værts 
tilsyneladende  saa  umotiverede  Tankegang.  „Næ,  jeg  skal 
kun  have  to  Glas,  men  De  maa  gjerne  sætte  fire  kvart 
Sodavand  ud  til  os!  .  .  .  Men  sig  mig  forresten,  hvor- 
for jeg  just  skulde  have  truffet  de  to  Ynglinge?" 

„Fire  Sodavand!"  brølede  Værten  ud  af  Lemmen  i 
Buffetens    underste    Kvadrat  med  en  Kommandostemme, 

der  ikke  kunde  have  været  mere  skrap  og  bydende,  end 
om  han  havde  rekvireret  Champagne  til  Alverdens  Jour- 
nalister, og  som  da  ogsaa  bevirkede,  at  baade  hans 
Kone  og  Pigen  ude  i  Kjokkenet  med  alle  Tegn  paa  en 
aandelig  Rystelse  sprang  op  fra  de  Stole,  hvorpaa  de 
havde  været  blideligen  indslumrede,  og  under  flere  kor- 
porlige Sammenstød  klinkede  livligt  med  hinanden  for 
at  efterkomme  den  extraordinære  Leverance.  Og  først 
da  Værten  ved  et  Kig  ud  gjennem  Lemmen  havde  for- 
visset sig  om,  at  han  var  bleven  forstaaet,  vendte  han 
sig  til  Gad  og  besvarede  dennes  Forespørgsel  med  den 
Oplysning:  „Jo,  jeg  skal  sige  Dem,  de  To  er  nede  paa 
Keglebanen!" 

„Ah,  ja  saa,  meget  interessant!"  bevidnede  den  unge 
Forfatter  i  en  Tone,  der  skulde  være  overlegen  ironisk. 

Saa  optagen  var  han  imidlertid  af  denne  værdifulde 
Nyhed,  at  han  øjeblikkelig  meddelte  Arthur  den,  da  han 
var  vendt  tilbage  til  Verandaen;  men  Huslæreren  var 
betydeligt  ærligere,  da  han  svarede:  „Saa?  Er  Roulund 
og  Bøttger  paa  Keglebanen?  ...  Ja,  oprigtig  talt,  saa 
formaar  jeg  ikke  at  aflokke  dette  Faktum  nogen  mere 
speciel  Interesse." 

„Vist  saa!"  korrigerede  Gad  ham.  „Vi  skal  have 
Hdt  Løjer  med  Hr.  Bøttger  junior,  jeg  har  Lyst  at  drille 
ham!  Han  virkede  saa  usympathetisk  paa  mig  i  Aftes 
.  .  .  rent  umiddelbart  ...  Og  jeg  har  nu  den  Svaghed 
at  dømme  efter  det  første  Indtryk,  jeg  faar  af  et  Menneske. 
.  .  .  Han  er  en  Snob!  .  .  .  Ja,  om  Forladelse,  hvis  jeg 
udtaler  mig  for  frit,  det  er  maaske  en  Ven  af  Dem?" 

„En  Ven  af  mig  —  De  vil  nok  pumpe  mig?"  sva- 
rede Arthur  og  klemte  snu  det  ene  Øje  til.  „Næ,  saa 
naiv  er  jeg  heller  ikke  I" 

„Jamen  saa  kom  med   —  men  stille!" 

.Hvor  vil  De  hen?" 

„Til  Keglebanen  naturligvis!" 

„Aa  nej,  lad  os  hellere  undgaa  deres  Selskab  I  Xu 
havde  vi  det  saa  rart  her!    Hvad  vil  De  desuden  gjore?" 

„Vi  skal  slet  ikke  i  Selskab  med  de  to  moderne 
Diskoskastere,  vi  gaar  ned  til  Keglerejseren  og  allierer 
os  med  ham.  Ser  De  dette  Stykke  Seglgarn,  som  jeg 
tik  Jomfruen  til  at  give  mig?    Det  er  hele  mit  Apparat!" 

„Naa  ja,  lad  os  saa  gaa!  Jeg  er  nysgjerrig  efter  at 
se,  hvad  De  vil  bruge  det  til." 

Hotellets  Keglebane  laa  i  et  Hjørne  af  Haven,  mod- 
sat det,  hvoi-  Verandaen  fandtes,  og  det  var  en  Mellem- 
ting imellem  en  lukket  og  en  aaben  Bane,  idet  et  Rum 
i  Gavlen  af  Gaardens  Udhus  tjente  til  Opholdssted  for 
Spillerne,  medens  selve  Planken  ikke  var  overdækket. 
Til  Ly  for  Keglerne  og  deres  Vogter,  den  altid  skjorte- 
ærmede  og  altid  pjasksvedende  lille  Rasmus,  var  der  op- 
ført et  Skur,  der  udmærkede  sig  ved  alt  andet  end  Luft- 
tæthed, eftersom  navnlig  den  nederste  Del  af  Brædderne 
viste  store  Huller,  fremkaldte  ved  kraftige,  for  ej  at  sige 
vilde  Slag  med  Kuglerne  af  Egnens  Bonderkarle. 

Stilfærdigt  listede  Reinhold  og  Arthur  sig  i  en  lang 
Bue  bag  det  dækkende  Buskads  hen  til  nævnte  Skur  og 
stillede  sig  paa  Lur. 

»Hvad  nu?"  hviskede  Huslæreren,  der  ikke  kunde 
begribe,  hvad  den  Anden  vilde  foretage  sig. 

„Tys,  vi  maa  vente,  til  de  er  ude  med  Potten  og 
skal  gjøre  Regnskabet  op,'*  forklarede  Reinhold  og  gjorde 
samtidigt  Tegn  om  at  tie  til  Rasmus,  der  hensynsløst 
udsatte  sit  unge  Liv  for  den  ojensynligste  Fare  blot  for 
at  kigge  ud  efter,  hvad  de  to  Luskepetere  havde  for. 

Heldigvis  varede  det  ikke  længe,  inden  Sofus  og 
Peter  fik  spillet  Potten  ud,  og  medens  de  vendte  Ryggen 
til  for  at  tælle  Antallet  af  Points  sammen,  kaldte  Gad 
Drengen  ud;  han  kjendte  godt  Rasmus,  da  han  i  sine 
første  ensomme  Aftener  stundom  havde  taget  til  Takke 
med  at  slaa  en  Passiar  af  med  den  ret  opvakte  Knøs. 
Som  alle  sine  ungdommelige  Kolleger  paa  Livets  forskjel- 
lige  Baner  var  Rasmus  altid  oplagt  til  Sjov,  og  det  var 
derfor  Kjobenhavneren  en  let  Sag  at  sætte  ham  ind  i 
sit  lumske  Forebavende.  Og  dette  lod  kort  og  godt 
saalunde:  „Ser  Du,  Rasmus,  vi  har  lidt  Løjer  for  med 
Hr.  Roulund  og  Hr.  Bøttger!  Nu  gjør  Du  dette  Segl- 
garn  fast  om  den  nederste  Del  af  Keglerne,  og  saa  ræk- 
ker Du  mig  Enden  deraf  ud  gjennem  Hullet,  og  hver 
Gang  Hr.  Roulund  saa  slaar,  trækker  jeg  til,  saa  alle 
Keglerne  dratter  om.     Forstaar  Du?" 

„Naada!  Den  er  god  for  Balleberg!"  svarede  Ras- 
mus og  stak  den  Femogtyveøre,  Gad  gav  ham,  ned  i 
sin  rummelige  Vestelomme,  der  var  saa  udspilet,  som 
gabede  den  altid  efter  Drikkepenge. 

„Skynd  Dig  ind,  de  er  strax  færdige  med  Regn- 
skabet!" formanede  Gad  ham  og  puffede  ham  ind  i 
Skuret,  hvor  den  nævenyttige  Dreng  fik  travlt  med  at 
lægge  Slyngen  om  Keglerne. 

Han  fik  da  ogsaa  Arbejdet  i  Stand,  til  Peter  og  Sofus 

atter  tog  fat  paa  Spillet.  Den  Forste  lagde  for  med  en 
temmelig  ordinært  slaaet  Kugle,  men  med  et  kort  og  af- 
snuppet „RatschI"  ramlede  Kongen  og  hans  otte  om- 
givende Undersaatter  om  og  bleve  liggende  paa  Pladsen, 
regelmæssigt  ved  Siden  af  hverandre,  som  vare  de  mejede 
om  med  et  og  samme  Leehug. 

„Alle  ni!"  vrælede  Rasmus  himmelglad,  saa  det 
skingrede  over  hele  Haven,  og  gjorde  Honnør  for  Spille- 
ren ved  at  staa  paa  eet  Ben. 

-Du  lægger  Fanden  kontrollere  mig  godt  fori"  ud- 
brod Sofus  med  en  gryntende  Latter,  der  skulde  være 
lystig,  men  nok  saa  meget  smagte  af  den  ramme  Bitter- 
tilsætning, den  havde.  Og  derpaa  lod  han  tilsyneladende 
sit  daarlige  Humor  gaa  ud  over  den  Kugle,  han  hentede 
op  af  Renden;  i  det  mindste  spyttede  han  den  paa  een 
Gang  saa  at  sige  lige  op  i  Øjnene  og  gav  sig  oven  i 
Kjobet  til  at  tvære  den  delikate  Vædske  ud  over  hele 
det  kuglerunde  Ansigt. 

Det  skyldtes  vel  ogsaa  denne  ringeagtende  Behand- 
ling, at  Kuglen  indskrænkede  sig  til  at  rive  eller  rettere 
sagt  knubse  fire  Kegler  omkuld,  og  det  endda  paa  en 
modvillig  Maade,  som  vidste  den  ikke  en  Gang  rigtigt, 
om  den  gad  gjøre  det;  den  udviste  med  andre  Ord  akku- 
rat samme  Iver  og  Lyst,  som  en  fornærmet  Skoledreng 
lægger  for  Dagen,  naar  han  er  kommanderet  til  at  re- 
dressere en  af  sine  Spilopstreger.  Medens  Peter  med  et 
spodsk  Smil  noterede  sin  Modstander  for  de  sexten  Points, 
paakaldle  denne  med  sammenbidte  Tænder  et  større  ud- 
valgt Selskab  af  Dæmoner  til  at  staa,  flyve,  fare  og  gjore 
andre  ekvilibristiske  Evolutioner  med   Keglekuglerne,   og 

hans  Harme  steg  til  Kogepunktet,  da  der  atter  for  Peters 
næste  Slag  segnede  en  hel  Bataillon. 

„Kan  den  Kugle  ogsaa  give  alle  ni?"  raabte  han 
Fnysende  til  Peter,  som  selv  var  oprigtigt  forbauset  over 
\'irkningen  af  sit  Slag.  „Det  var  jo  .  .  .  Vil  Du  holde 
Mund  med  dine  Hm-raraab  dernede,  din  vindbenede  Ugle- 
unge! .  .  .  Det  var  jo  en  elendig  Gammelmandskugle, 
som  næppe  kunde  holde  sig  paa  Benene,  men  var  ved 
at  løbe  af  et  Par  Gange.  Og  sikken  Keglerne  saa  faldt! 
De  stod  og  dinglede,  som  de  var  fulde,  og  dejsede  først 
om  længe  efter,  at  Kuglen  var  kommen  i  Ro!  .  .  .  Man 
kan  jo  ikke  spille  med  Dig,  naar  Du  har  saadant  et 
styrtende  Svineheld!" 

Sofus  var  saa  opbragt,  at  Gad  fandt  det  raadeligst 
for  en  Stund  at  indstille  sin  underfundige  Virksomhed. 
De  to  Modstandere  kæmpede  nu  under  lige  Kaar  og 
viste  sig  i  nogle  Slag  hinanden  saa  temmelig  jævnbyrdige, 
hvorfor  ung  Bottger  paany  besteg  Haabets  letløbende 
Traver. 

Det  var  Gad  en  altfor  stor  Fryd  strax  igjen  at 
kunne  sætte  nævnte  Væddeløber  ud  af  Kondition,  til  at 
han  ikke  skulde  benytte  sig  af  sin  Magt,  og  da  Sofus 
tilmed  var  saa  heldig  at  slaa  otte  Kegler,  greb  han  atter 
Tøjlerne  (n:  Sejlgarnsenden). 

For  ikke  at  sakke  agter  ud  satte  Peter  sin  paa- 
folgende  Kugle  ud  i  meget  stærkt  højre  Spænd,  saa 
vovet,  at  han  ansaae  det  for  fornødent  at  afbalancere 
sig  selv  paa  venstre  Ben,  gjøre  de  særeste  Svingninger 
i  Luften  med  det  resterende  Ben  og  sætte  sine  Arme  i 
Virksomhed    som    Vingerne    paa   en    løbsk  Vejrmølle  — 

Bevægelser,  hvis  Nytte  og  Formaalstjenliglied  enhver 
Keglespiller  strax  vil  indromme  — ,  medens  Sofus  an- 
modede Dælen  om  at  ryste  sig,  hvis  han  nogensinde  i 
sit  Liv  havde  set  en  saa  høj  Kugle.  Takket  være  den 
stærke  Fart  holdt  denne  sig  dog  paa  den  yderste  Kant, 
saa  at  sige  paa  tre  Haar  af  Planken;  men  just  som 
den  var  lige  ved  Maalet,  svippede  den  paa  en  gaadefuld, 
uopklaret  Maade  af  og  forvandledes  med  Et  til  den 
ynkeligste  „Puddel",  der  med  en  letforklarlig  Skamfuld- 
hed tumlede  ind  og  søgte  Ly  i  den  inderste  Krog  af 
Skuret. 

Lige  betuttede  over  denne  uforudsete  Strømkæntring 
stirrede  de  to  Spillere  maalløse  paa  hinanden,  Sofus 
med  et  meget  lidt  deltagende  Smil  og  Peter  med  en  mere 
end  misfornøjet  Rynken  paa  Næsen.  Og  dog  var  denne 
Overraskelse  for  det  rene  Barnemad  at  regne  mod  den, 
der  fulgte  efter,  da  samtlige  Kegler  med  Hans  Majestæt 
i  Spidsen  slog  de  mest  krampagtige  Kuldbøtter  og  styr- 
tede om  som  ramte  af  et  Slagtilfælde. 

Saa  snart  de  to  Modstanderes  respektive  Munde, 
der  ved  det  uforklarlige  Syn  vare  smækkede  op  paa  vid 
Gab  som  et  Par  Døre  for  en  Stormvind,  tillod  deres 
Ejermænd  at  tale,  udbrød  disse  i  et  skjønt,  enstemmigt: 
„Hvordan  Pokker  gik  det  til?" 

Som  Svar  paa  dette  Spørgsmaal,  hvoraf  han  selv 
kun  kunde  tilregne  sig  Halvdelen,  udtalte  Sofus:  „Det 
maa  være  Hexeri!  Keglerne  kan  da  ikke  falde  af  sig 
selv!" 

„Vrøvl!"  tordnede  Peter  mere   oprigtigt  end   høfhgt. 

9* 

^Der  maa  være  nogle  Hokuspokus  ved  det  dernede.  Lad 
os  gaa  ned  og  se  efter!" 

I  Stormskridt  vandrede  de  Begge  ned  ad  Planken, 
og  da  Peter  allerede  paa  Afstand  tilraabte  Rasmus: 
,.Hvad  er  der  ved  det  hernede?"  svarede  Drengen,  idet 
han  loftede  Armen  som  for  at  afbøde  den  i  Luften 
svævende  Lussing:  ^Det  var  ikke  mi  gi  Det  var  virke- 
lig ikke  mis;!" 

„Hvem  vil  Du  da  give  Skylden?"  spurgte  Sofus  host, 
„Her  er  jo  ingen  Andre  end  Dig!" 

..Jo,  der  er  to  Skurke,  som  staar  bag  det  Hele," 
sagde  Gad,  idet  han  sammen  med  Arthur  traadte  frem. 
..Det  vil  sige,  jeg  paatager  mig  hele  Skylden!  Det  var 
min  Ide  at  lægge  Keglerne  denne  Lasso  om  Fodderne, 
og  det  var  mig,  der  var  saa  klodset  at  spænde  Ben  for 
dem  nu,  skjondt  Kuglen  ikke  ramte." 

„Det  er  udmærket!  Det  er  s'gu  morsomt  fundet 
paa!  Den  skal  jeg  bruge  en  Gang!"  erklærede  Peter 
med  en  gemytlig  Latter.  „Men  hvorfor  .  .  .  hvordan 
fandt  De  paa  at  spille  os  det  Puds?" 

,.Ja,  hvorfor  .  .  .  hvordan  fandt  De  paa  det?"  gjen- 
tog  Sofus  paa  Ekkomaner. 

..Jo,  det  kom  af,  ser  De  .  .  .  det  var,  fordi  .  .  .," 
stammede  Forfatteren,  til  han  fandt  paa  følgende  Udflugt: 
„Jeg  vilde  have  Dem  op  med  at  drikke  et  lille  Bæger; 
men  da  jeg  var  bange  for,  at  de  Herrer  ikke  var  til- 
bøjelige til  at  opgive  Deres  interessante  Spil  for  det 
Første,  saa  .  .  .ja,  undskyld!  .  .  .  saa  valgte  jeg  at  gjøre 
det  umuligt  for  Dem  ved  stadiet  at  lade  den  Ene  vinde." 

„Tak,  fordi  Dr  valgte  mig  til  den  Heldige!^  sagde 
Peter  muntert. 

..?sii  furstaar  jeg  dine  mange  Alle-ni'ere!"  henvendte 
Sofus  med  knusende  Spydighed  til  sin  Modpart. 

„Skal  vi  saa  gaa  op?  De  vil  finde  fire  Sodavand 
med  tilhørende  Kognak  serverede  paa  Verandaen,"  bød 
Gad,  med  stor  Aandsnærværelse  benyttende  sig  af  den 
tilfældige  Omstændighed,  at  han  havde  bestilt  dobbelt 
Besætning  til  Arthur  og  sig  selv. 

„Men  hor,  Riegel,  hvordan  har  De  egenlig  fundet 
herind  paa  Hotellet  i  Aften?"  henvendte  Peter  til  Arthur, 
da  Selskabet  kort  efter  var  blevet  bænket  paa  Verandaen, 
og  Gad  til  Velkomst  havde  klinket  med  sine  Gjæster. 
..De  gaar  da  ikke  hen  og  bliver  udsvævende  paa  Deres 
gamle  Dage?" 

„Det  var  Gad,  som  bad  mig  se  indenfor,  da  jeg 
kom  forbi  paa  min  Aftentur,"  oplyste  Arthur  saa  af- 
færdigende, som  det  paa  nogen  Maade  lod  sig  gjøre, 
naar  han  ikke  vilde  være  ligefrem  uhoflig  mod  Spørgeren. 

„Naa,  saa  De  var  kommen  ud  paa  Aftentur?  Det 
er  Nyt,  som  sjeldent  sker!  ...  De  havde  vel  ikke  tænkt 
at  gjøre  et  lille  Løb  over  til  Preislers?"  spurgte  Peter 
videre  med  et  skarpt  pointeret,  drilagtigt  Tonefald. 

„Hvorfor  skulde  jeg  netop  have  havt  i  Sinde  at 
hjemsøge  den  Familie?" 

„Aa,  ikke  for  noget  bestemt  .  .  .  men  fordi  .  .  , 
jeg  mente,  at  man  jo  i  Reglen  ikke  spaserer  uden  at 
have  et  bestemt  Maal;  man  ender  jo  gjerne  hos  en  eller 
anden  Familie.     Sofus  kom  saaledes  ind  til  os  før;  men 

saa  fulgte  han  med  mig  herind,  da  han  ikke  traf  hende, 
han  søgte  ..." 

„Hende?!"  rog  det  uvilkaarhgt  ud  af  den  pludsehg 
interesserede  Huslærer. 

„Ja,  min  Søster  Ehba,  hun  var  gaaet  over  til  Preis- 
lers .  .  .  Veed  De  forresten,  hvad  Sofus  her  vilde  hende? 
Han  vilde  takke  hende  for  i  Aftes." 

„Takke  specielt  hende?  Hvorfor  det?"  spurgte  Gad. 
der  ikke  kunde  entholde  sig  fra  at  blande  sig  i  Sam- 
talen. 

„Lad  være  at  fortælle  det!"  bad  Sofus  i  en  spag- 
færdig Tone,  der  dannede  den  fuldstændigste  Modsætning 
til  den  forsorne  Keglebanetone,  han  hist  ovre  havde  an- 
set sig  forpligtet  til  at  istemme. 

„Næ,  gu',  om  jeg  gjør!  Dertil  er  Historien  altfor 
morsom,"  erklærede  Peter  ubarmhjertigt.  „Ser  De,  Hr. 
Gad,  kort  og  godt:  Sofus  vilde  overbringe  Ebba  en  noti- 
ficiereret  Taksigelse  ...  er  det  ikke  saadan,  det  hedder? 
.  .  .,  fordi  hun  i  Aftes  paa  Tømmerpladsen  frelste  hans 
kostbare  Liv." 

Paa  Gads  Opfordring  fortalte  Peter  nu  Gaarsaftenens 
Hændelse,  og  medens  han  lyttede  andægtigt  til,  betroede 
den  unge  Forfatter  sig  selv:  „Det  er  meget  bedre  end 
det,  jeg  har  skrevet  om  Tømmerpladsen  .  .  .  Kuloplags- 
pladsen. Det  maa  jeg  forandre!"  Og  da  Peter  havde 
sluttet,  brast  den  med  et  saa  godt  Moment  berigede 
Autor  ud  i  en  lige  saa  oprigtig  som  taknemlig  Latter. 

Sofus  skjævede  meget  misfornøjet  til  ham  og  sner- 
rede saa  paa  vrængende  Vis  over  mod  ham:  „Ja,  det  er 
jo    mageløst   morsomt,    hehe!    mageløst    morsomt!      Men 

jeg  opnaaede  dog,  hvad  jeg  vildel  Jeg  forstyrrede  Riegel 
i  ...  i  at  læse  sine  smægtende  Oversættelser  op  for 
Frøken  Ebba." 

..Sine  smægtende  Oversættelser?"  gjentog  Gad  lige 
saa  overrasket  som  nysgjærrig.    -Hvad  er  det  for  nogle?" 

„Aa,  det  er  ikke  Noget  at  tale  om,  det  er  noget 
Pjank I~  erklærede  Arthur  og  vilde  slaa  Sporgsmaalet  hen. 

„Ja,  Pjank,  det  er  det  rette  Ord  I"  udbrød  Sofus,  be- 
gejstret over  efter  sin  Opfattelse  at  have  Oversætterens 
egen  Vurdering  af  Arbejdet  at  holde  sig  til,  hvorpaa  han 
forklarede  Gad:  ^Jo.  det  er  Riegel,  der  gaar  og  oversætter 
saadan  nogle  oversukrede  franske  Digte,  som  kan  gjøre 
unge  Piger  helt  kulrede." 

„Ej,  ej  I"  mumlede  Reinhold  Gad  halvt  hen  for  sig 
selv  og  henvendte  saa  til  Arthur:  „Det  fortalte  De  ikke 
noget  om  før?" 

„Det  er  ogsaa  Bagateller,  som  det  ikke  er  værdt  at 
tale  oml  .  .  .  Men  jeg  ser.  Klokken  er  bleven  mangel 
Undskyld,  jeg  maa  bryde  opl" 

„Hvad,  vil  De  allerede  gaa?"  spurgte  Gad  beklagende, 
medens  Peter  samtidig  benyttede  sig  af  den  mere  folke- 
lige Form:  „Aa  hvad,  det  javer  vel  ikke  saadan?" 

„Jo,  jeg  har  Arbejde  hjemme  ...  ja,  det  er  ikke 
Oversættelser!  .  .  .  nej,  det  er  betydeligt  mere  under- 
holdende, —  jeg  skal  rette  fem  aandrige  danske  Stile. 
Farvel  I     Godnat.  Gad,  og  tak   —  tak  fui-  i  Aften!" 

„Jamen  vi  kan  vel  nok  drikke  en  Sodavand  til?" 
spurgte  Gad  de  to  tilbageblevne  Ynglinge,  da  Arthur 
var  gaaet,  og  tilfojede  saa,  idet  han  gjorde  Mine  til  at 
rejse  sig:  „Nu  skal  jeg  gaa  ud  og  faa  fat  i  Kjeldsen." 

„Næ,  De  skal  skam  ikke  have  Ulejlighed!  Lad  en 
af  os!"  udbrod  Peter  og  lagde  Haanden  afværgende  paa 
Gads  Arm,  hvorpaa  han  i  samme  kommanderende  Princi- 
paltone, hvori  hans  Fader  talte  til  Bottger  senior,  sagde 
til  Sofus:  „Aa,  vær  saa  god  at  gaa  ind  og  bestille  det 
Sodavand!" 

Sofus  adlod  paa  samme  halvt  ydmyge  og  halvt 
protesterende  Maade,  som  Faderen  anvendte  i  slige  Til- 
fælde lige  overfor  Roulund  senior,  og  saa  snart  han  havde 
Ijernet  sig,  spurgte  Peter  med  et  svedent  Grin  Gad: 
,.Veed  De,  hvor  han,  Riegel,  nu  gik  hen?" 

„Næ  ...  ja,  det  vil  sige,  han  sagde  jo,  han  vilde 
gaa  hjem,"  svarede  Gad  troskyldigt. 

„Han  gjør  Pokker,  gjør  han!  Han  gaar  over  til 
Preislers-  for  at  træffe  Ebba;  kan  De  ikke  regne  den  ud?" 

Den  unge  Forfatter,  der  netop  i  sin  Bog  havde  havt 
Vanskelighed  ved  at  skaffe  Betzy  Kryger  og  Børge  Svej- 
strup en  uforstyrret  téte-å-téte,  blev  glad  over  at  finde 
en  Losning,  som  han  nok  kunde  akceptere,  og  han  ud- 
brød derfor  veltilfreds:  „Over  til  Preislers?  Det  er  godt, 
det  er  morsomt!" 

„Jamen,  veed  De,  hvad  det  Morsomste  er  af  det? 
.  .  .  Jo!     At  det  ikke  er  sandt!" 

„Er  det  ikke  sandt?!"  raabte  Gad  med  tilgivelig 
Overraskelse. 

„Ja,  ikke  det!  Riegel  er  nok  gaaet  derover,  men 
—  Ebba  er  der  ikke!  Det  var  blot  Noget,  jeg  fandt  paa 
for  at  drille  ham  med!" 

Gad,  der  først  havde  troet  at  finde  en  Forbunds- 
fælle i  Peter,  indsaae  sin  Fejltagelse  og  følte  sig  højligt 

skuffet:  men  da  han  fik  en  anden  Ide,  sagde  han  nok 
saa  lumsk  til  Peter:  „Bare  det  knnde  gaa  an,  at  vi  og- 
saa  gik  derover!  Jeg  kunde  have  Lyst  til  at  se  Riegel 
blive  rigtig  til  Aal.'^ 

„Ja,  vi  To  kunde  jo  sagtens  —  jeg  veed,  Preislers 
har  bedt  Dem  se  over  til  sig,  —  men  vi  kan  ikke  faa 
Sofus  med.     Bottgers  og  Preislers  omgaaes  ikke." 

.,Ikke?~  udbrod  Gad  og  lod,  som  han  var  himmel- 
falden over  den  Nyhed. 

Fortsættelsen  af  deres  Samtale  blev  forhindret,  da 
Sofus  paa  dette  Tidspunkt  vendte  tilbage,  fulgt  af  Pigen 
med  Drikkevarerne,  og  der  indtraadte  nu  delte  kjedelige, 
forsumpende  Dodvande,  som  næsten  ethvert  Selskab 
periodevis  bliver  hjemsogt  af.  Forgjæves  søgte  Soda- 
vandspropperne  at  give  Situationen  en  fest-  og  forlystel- 
sesagtig  Karakter  ved  at  give  Salut  med  de  lystigste 
Knald,  og  forgjæves  anstrængte  selve  Vandet  sig  for,  med 
en  meget  bogstavelig  Opfattelse,  at  sætte  Sprut  paa  Stem- 
ningen. Intet  hjalp.  Konversationen  slæbte  sig  svag- 
benet, mere  og  mere  hinkende  afsted  som  en  Skygge  af, 
hvad  den  for  havde  været,  og  Humoret  havde  forlængst 
tabt  sin  Friskhed  og  Livskraft  og  viste  sig  yderst  nervøst 
og  krampagtigt,  hver  Gang  det  kom  til  Syne;  det  var 
tydeligt  at  se,  at  den  en  Gang  saa  muntre  og  frejdige 
Sammenkomst  ikke  havde  langt  tilbage. 

Pludselig  tog  Peter  sig  sammen,  sprang  op  og  ud- 
brød, idet  han  ligesom  korporligt  rystede  Dvaskheden  af 
sig:  „Næ,  hor,  dette  her  en  fejl  Gænge,  Gemytligheden 
har  faaet;  det  er  nok  forbi  med  Sildene  for  i  Aarl  .  .  . 

Nu  byder  jeg  Farvaal!  Jeg  tror,  jeg  vil  gaa  over  til 
Preislers  og  hente  Ebba." 

Gad  forstod  selvfølgelig  strax  Vinket  og  sluttede  sig 
til  ham,  idet  han  sagde:  „Saa  gaar  jeg  med!  .  .  .  Gjør 
De  os  ikke  Følgeskab,  Hr.  Bøttger?" 

„Næ-æ!  Næ,  jeg  gaar  hellere  hjem!"  svarede  Sofus 
ligegyldigt,  som  for  at  vise,  at  han  ogsaa  kunde  spille 
Komedie. 


VIL 

Selskabet  oploste  sig  altsaa,  og  Gad  og  Peter  satte 
Kursen  mod  det  lille  Posthus,  der  laa  skraas  over  for 
Hotellet  og  vigtigede  sig  med  sit  ovale,  officielle  Skilt  lige 
saa  selvbevidst,  som  en  Deltager  i  en  Sangfest  ellei- 
Kongres  er  af  det  adgangsaabnende  Emblem  i  Kjolens 
Knaphul. 

En  lille  rund  Klokke  var  som  et  Centrum  paa  en 
Skydeskive  anbragt  indvendigt  midt  paa  Indgangsdøren, 
og  da  den  ved  en.  af  Postmesteren  i  egen  begavede  Per- 
son opfunden,  sindrig  Mekanisme  stod  i  Forbindelse  med 
Haandtaget,  lod  den,  saa  snart  der  rortes  ved  dette,  et 
højtskingrende  Bim  —  bim  paa  adskillige  Gykleklokkers 
Kraft  lyde  gjennem  Forstuen.  I  næste  Nu  blev  Doren 
til  Kontoret  reven  op  paa  halv,  og  Preislers  Hoved  og 
halve  Overkrop  bleve  stukne  ud,  ikke  ulig  en  af  de 
Reklamefiffurer  for  Cigaretter,  som  i  sin  Tid  bleve  klæ- 
bede  paa  Spejlglasdorene  til  Cigarbutikkerne.  Hele  Ud- 
trykket i  det  nervøse,  spidsnæsede  Ansigt  var  saa  nys- 
gjerrigt  spændt,  som  ventede  han  at  skue  mindst  et 
halvthundrede  Personer,  der  ønskede  øjeblikkeligt  at  be- 
fordres   med    Extrapost,    og    det    Penneskaft,    som    stak 

laiii^t  ud  bag  hans  Øre,  gav  ham  en  ikke  uetVen  Lighed 
med  en  efter  Bytte  spejdende  Hejre.  Maaske  sænkede 
hans  højtløftede  Øjenbryn  sig  endel,  da  han  først  fik  Øje 
paa  Peter;  men  aldrig  saa  snart  opdagede  han  Gad,  før 
de  atter  foer  op  paa  Panden  paa  den  Nyfigenhedens 
Udkigspost,  hvor  de  tilbragte  det  meste  af  deres  Til- 
værelse. 

„Ah,  god  Dag,  god  Aften,  velkommen!"  tilraabte 
han  den  Sidste,  idet  han  saa  at  sige  sprang  den  Indfødte 
over.  „Stor  Ære!  Skal  strax  være  til  Tjeneste!  .  .  . 
Vil  De  ikke  idejlige  Dem  ned  i  Haven  til  min  Hustru 
saa  længe?  .  .  .  Folger  efter  pr.  omgaaende,  jeg  har 
blot  en  Sag  paa  et  Par  Minutter,  højst  kuriøs  Sag,  inter- 
essant indviklet  og  uforstaaelig,  kan  desværre  ikke  betro 
Dem  noget  om  den,  —  Posthemmelighed,  De  forstaar! 
.  .  .  Aa,  Peter,  vil  De  ikke  vise  Hr.  Gad  ned!  Jeg  an- 
tager. De  træffer  Gertrude  i  Lysthuset,  Riegel  er  vist 
dernede!" 

Efter  at  have  afgivet  denne  Prøve  paa  sin  Svada 
forsvandt  Postmesteren  med  samme  lynsnare  Gesvindig- 
hed,  hvormed  han  havde  aabenbaret  sig,  og  smækkede 
med  et  rapt  Slag  Døren  i  efter  sig,  saa  den  omtalte 
Hejreprydelse  svævede  i  Fare  for  at  blive  nippet  af. 

Postmesterens  Have  frembød  ikke  nogen  større  Inter- 
esse; beskedent  og  uanseeligt,  fiadt  og  ensformigt  ind- 
rammede den  det  lille  Posthus.  Den  gjorde  Tjeneste  paa 
samme  Maade  som  den  Træflade,  der  spiller  Have  rundt 
om  de  lige  saa  bekjendte  som  billige  udskaarne  Legetøjs 
Schweizerhuse:  den  gjorde  Indtryk  af  kun  at  existere, 
for   at  Huset    kunde    have    noget  at  staa  paa.     Kun  faa 

Buske  og  endnu  færre  Træer  ragede  op  i  den;  det  var 
tydeligt  at  se,  at  Jordbunden  ikke  lod  sig  byde  meget, 
hverken  i  Retning  af  kraftigt  Arbejde  eller  af  Finesser. 
Det  storste  Areal  indtoges  da  ogsaa  ligesom  i  Smaabor- 
gernes  Haver  af  Kaal,  Kartofler,  Petersille  og  andre  for 
Suppegryden  bestemte  Urter;  en  Undtagelse  dannede  dog 
—  om  man  saa  kan  kalde  det  —  Rødgrødsdistriktet. 
hvor  Ribs-,  Hindbær-  og  Solbærbuske  bredte  sig  ret  tal- 
rigt. Og  hertil  svai-ede  det  godt,  at  Havens  diminutive 
Blomsterafdeling  med  de  tallerkenstore,  uroligt  farvede 
Blomsterpartier,  de  smalle  Krimskramsgange  og  de  kruse- 
dullede  Snirkler,  der  gjorde  de  hæderligste  Bestræbelser 
for  at  tage  sig  ud  som  Tæppebede,  mest  af  Alt  lignede 
en  overpyntet  Lagkage  fra  en  billig  Kukkenbager. 

Nede  i  et  Hjørne  ud  mod  Vejen  hævede  Terrænet 
sig  til  en  Høj,  der  vel  kunde  være  dobbelt  saa  stor  som 
en  almindelig  Skjærvebunke,  og  paa  denne  laa  Lysthuset, 
som  gav  Haven  sit  originale  Anstrøg.  Jo  mere  Peter 
og  Gad  havde  nærmet  sig  Højen,  desto  stærkere  fængslede 
Lysthusets  Ydre  og  Skabelon  Kjøbenhavneren ;  han  syntes 
saa  bestemt,  han  havde  set  den  Arkitektur  før,  men  det 
var  ham  ikke  strax  muligt  at  erindre  hvor.  Han  maatte 
helt  derhen  for  at  opdage,  hvad  det  var;  men  saa  saae 
han  ogsaa,  at  Lysthuset  bestod  af  Overbygningen  af  en 
ældre,  udrangeret  Diligence,  hvis  Dør  var  fjernet  sam- 
tidigt med,  at  der  af  Hensyn  til  dens  nuværende  Brug 
var  indsat  flere  og  større  Vinduer.  Dette  Fænomen  til- 
talte Gad  overordenligt,  og  han  var  strax  paa  det  Rene 
med,  at  han  absolut  maatte  have  en  postal  Embedsmand 
med  tilhørende  Have  med  i  sin  Fortælling. 

Saa  snart  Fru  Preisler  saae  de  to  unge  Mennesker 
nærme  sig,  kom  hun  til  Syne  i  Diligence-Lysthusets 
Aabning.  som  var  hun  en  Konduktor,  der  vilde  give 
Postvognen  Signal  til  at  holde,  og  nikkede  saa  venligt, 
som  hendes  mælkesure  Miner  tillod  det. 

Peter  traadte  forst  frem  mod  hende  og  spurgte,  idet 
han  rakte  hende  Haanden:  „God  Aften!  Er  Ebba  ikke 
her?  .  .  .  Aa,  sidder  De  der,  Riegel?  Jeg  troede.  De 
var  hjemme  og  sled  i  det  I" 

Efter  at  have  budt  Gad  Velkommen  svarede  Fruen: 
„Nej,  Ebba  er  her  ikke  I  Har  hun  da  talt  om  at  gaa 
herover?  .  .  .  Saa  er  hun  nok  gaaet  et  andet  Sted  hen; 
saadan  gaar  det  jo  altid,  naar  Nogen  tænker  paa  at  se 
ind  til  os.  Ingen  bryder  sig  om  os,  vi  lever  saa  ensomt 
her.« 

„Naa,  i  Aften  synes  jeg  da  ikke,  Fruen  kan  beklage 
sig  I  De  to  Trediedele  af  Hylkedams  mandhge  Befolkning 
er  jo  forsamlede  her,"  sagde  Gad  i  det  forfængelige  Haab 
at  troste  hende;  han  kjendte  jo  endnu  ikke  den  gode 
Kones  Lyksalighed  ved  at  føle  sig  ulykkelig. 

„Ja,  i  Aften,  det  er  nu  saadan  en  ren  Undtagelse! 
...  Og  saa  tænk,  hvor  uheldigt!  Saa  kan  jeg  ikke  en 
Gang  byde  Dem  saa  meget  som  en  Portion  Jordbær; 
min  Mand  og  jeg  spiste  alle  dem,  der  var,  i  Middags. 
Jeg  tænkte  saamænd  nok,  vi  vilde  komme  til  at  fortryde 
det!  .  .  .  Naa,  men  nu  maa  De  undskylde  mig;  jeg  maa 
ned  at  pirre  ved  Herman,  ellers  kommer  han  aldrig  fra 
Kontoret,  vi  har  netop  faaet  saadan  en  magelos  interessant 
Sag,  aa,  saa  interessant  —  det  er  ikke  muligt  at  forstaa 
et  Ord  af  den!" 

.,TiIl(uler  Fruen,  jeg  ledsager  Dem?"  tilbød  Gad 
galant. 

„Aa,  Tak  skal  De  have,  De  er  altfor  god!  Det  er 
saa  sjeldent.  Nogen  viser  mig  den  Opmærksomhed," 
klagede  Fruen,  medens  hun,  fulgt  af  sin  Gjæst,  satte  sig 
i  Marsch  op  mod  den  med  den  indviklede  Sag  manøv- 
rerende Postmesters  Aandslahoratorium. 

Saa  meget  havde  Gad  dog  nu  begrebet,  at  den  rette 
Maade  at  tage  denne  moderne  Grædekvinde  paa  var  at 
give  hende  Anledning  til  at  beklage  sig,  og  han  spurgte 
derfor,  om  hun  var  meget  kjed  af,  at  Frk.  Roulund  var 
udebleven. 

„Hvis  jeg  ikke  var  saa  vant  til  den  Art  Skuffelser, 
vilde  jeg  naturligvis  tage  mig  det  nær,  fordi  jeg  ikke 
veed,  hvormed  jeg  har  fortjent  en  saadan  Behandling; 
men  da  jeg  fra  ganske  Ung  har  været  vant  til  .  .  .," 
begyndte  Fruen  paa  en  ny  Jeremiade,  men  blev  her  af- 
brudt af  Gad,  som  sagde:  „Saa  kan  jeg  Gudskelov  trøste 
Fru  Postmesterinden!  Frøken  Roulund  har  ikke  tænkt 
paa  at  gjæste  Dem  i  Aften." 

„Min  Gud,  har  hun  ikke  tænkt  derpaa?"  udbrød 
hun  grædefærdigt.  „Næ — æ,  jeg  kunde  da  næsten  be- 
gribe det  .  .  .  saadant  Noget  arriverer  aldrig  Andre  end 
os!  .  .  .  Men  hvorfor  i  alle  Helgenes  Navn  spørger  de 
saa  Allesamnien  efter  Ebba?  Først  kom  Riegel  og  spurgte 
efter  hende,  og  saa  kom  Peter  og  De  og  spurgte  ..." 

„Næ,  ikke  jeg!  Jeg  spurgte  ikke!  Jeg  vidste,  at 
Frøkenen  ikke  var  her. ' 

„Vidste  De  det?!" 

„Ja!     Jeg  havde  faaet  det  at  vide  af  Peter." 

„Af  Peter?  .  .  .  Saa  niaa  han  jo  ogsaa  have  vidst 
det!  .  .  .  Men  hvorfor  spurgte  han  saa?  .  .  .  Saa  har 
Riegel  formodenhg  ogsaa  vidst  det?  Jeg  Ulykkehge  har 
været  den  Eneste,  som  ikke  vidste,  at  hun  ikke  var  her 
.  .  ,  Næ,  det  er  heller  ikke  saadan,  for  jeg  vidste  det 
jo  ogsaa,  allerhedst  naturligvis  I  .  .  .  Næ,  jeg  opgiver  at 
forstaa,  hvordan  det  hænger  sammen  I" 

„Det  var  netop  derfor,  jeg  ønskede  at  tale  med  Dem 
og  bede  om  Deres  Assistance.  Ser  De,  Riegel  troede 
virkelig,  Frokenen  var  her.  Peter  Roulund  lavede  jo 
netop  flistorien  af  Hensyn  til  Riegel,  der  —  som  De 
veed  —  ikke  kan  undvære  Froken  Roulund,  og  da  nu 
hendes  Nærværelse  netop  vilde  have  passet  saa  udmærket 
i  Historien  for  mig  ..." 

„Hvad  for  en  Historie?     Den,  Peter  har  lavet?'' 

„Næ,  ikke  den  .  .  .  ikke  den  ...  en  anden,  som 
.  .  .  som  jeg  selv  laver  ..." 

„Hvad?  Laver  De  ogsaa  en  Historie?  Det  er  dog 
en  forskrækkelig  Masse  Historier!  Den  ene  inde  i  den 
anden  ligesom  de  kinesiske  Æsker! 

„Jeg  skal  nok  strax  forklare  det!  Sagen  er,  at  jeg 
ikke  paa  egen  Haand  kan  faa  Noget  ud  deraf,  —  De 
maa  hjælpe  mig,  og  netop  med  Hensyn  til  Frøken  Rou- 
lund, som  jeg  ikke  kan  undvære  i  Aften  ..." 

„Ikke  undvære?  .  .  .  Hvad?  ...  Er  De  da  ogsaa 
forelsket  i  Ebba?" 

„Nej,  nej,  nej.  De  misføi'staar  mig!  Jeg  synes  skam, 
der  er  nok  om  Budet  uden  mig!  Næ,  jeg  interesserer 
mig  kun  for  hende  og  Riegel  under  Eet,  og  derfor  havde 
jeg   saa    gjerne    set,    at    de  To  netop    nu  havde  havt  en 

téte-ii-téte;  det  vilde  passe  i  Situationen  for  at  distancere 
Sofus  Bøttger.  Og  det  er  af  den  Grund,  jeg  er  kommen 
—  ellers  vilde  jeg  ikke  have  vovet  at  gjøre  første  Visit 
her  paa  denne  Tid  af  Dagen  — ,  jeg  er  nemlig  som  sagt 
paa  Riegels  Parti  mod  Bøttger." 

„Jeg  ogsaa!"  erklærede  Fruen  og  traadte  af  lutter 
Iver  en  lille  Menuet  i  det  nærmeste  Bed  Sommerlevkøjer. 
,.Er  der  Noget,  De  vil  have  min  Hjælp  til,  saa  er  jeg 
Deres!" 

„Tak!  Jeg  ventede  det,  derfor  har  jeg  talt  til  Dem! 
Ser  De,  hvis  De  nu,  naar  vi  har  faaet  fat  i  Deres  Mand, 
gik  over  og  hentede  Frøken  Roulund,  saa  var  Alt  i 
Orden.  Vi  hjalp  Riegel  og  narrede  baade  den  lumske 
Peter  og  hans  Protegé.     Forstaar  De?" 

„Fuldkomment!  Det  er  udmærket!  Lad  os  skynde 
os  afsted  og  faa  min  Mand  purret  ud!" 

Hastigt  ilede  de  to  Sammensvorne  op  mod  Huset, 
medens  Gad  hviskede  til  sig  selv:  „Nu  begynder  jeg  at 
spille  den  frelsende  Engel!" 

„Næ,  gaa  dog  med  ind!  Det  batter  meget  bedre 
paa  min  Mand,  naar  jeg  har  en  Fremmed  med,"  for- 
klarede Værtinden,  da  Gad  diskret  vilde  holde  sig  tilbage 
ved  Havetrappen.  „Ja,  saadan  er  nu  en  Gang  de  gode 
Herrer!  Jeg  fik  det  at  vide  som  ung  gift  Kone  af  en 
stakkels  Veninde,  jeg  havde;  hun  bad  aldrig  sin  Mand 
om  Foræringer,  uden  naar  der  var  Fremmede  tilstede, 
for  saa  kunde  han  jo  ikke  saa  godt  sige  Nej." 

Man  skulde  tro,  at  Hylkedams  glorværdige  Post- 
mester, naar  han  havde  lukket  sig  inde  i  sit  Kontor,  ved 
en  lige  saa  hemmehg  som  sindrig  Mekanisme  stod  i  For- 

10 


146 

bindelse  med  alle  Dørene  i  Husets  Forstue,  thi  den 
samme  Scene  som  ved  Peters  og  Gads  Ankomst  før 
gjentog  sig  nu.  I  samme  Øjeblik,  da  Fru  Preisler  traadte 
ud  af  Dagligstuedøren,  vippede,  som  dreven  af  en  Staal- 
fjeder,  hendes  Mands  nysgjerrige  Hoved  og  halve  Over- 
krop i  den  tidligere  omtalte  Cigaretskilt-Stilling  frem  i 
Kontordøren,  der  foer  op  paa  Klem.  Og  som  før  var 
det  Gad  umuligt  at  tænke  sig,  hvorledes  Manden  bar  sig 
ad  med  at  forhindre  Resten  af  Legemet  i  at  følge  efter 
og  flyve  midt  ud  i  Forstuen. 

„Naa,  det  er  ikke  Andre  end  Dig?"  udbrød  Preisler, 
fortrydelig  over  Forstyrrelsen;  men  da  han  i  det  Samme 
opdagede  Gad,  tilføjede  han  hastigt  et  formildende  ,,min 
Ven!",  der  passede  omtrent  hge  saa  godt  til  den  skarpe 
P'orsætning,  som  f.  Ex.  Strøsukker  gjør  til  Aal  i  Karry. 

„Ja,  jeg  vilde  blot  sige  Dig,  at  nu  maa  Du  virkehg 
komme  ned  til  de  Fremmede,"  fordrede  hans  Kone  be- 
stemt. „Du  kan  nok  begribe,  at  Herrerne  kjeder  sig  ved 
at  være  alene  med  mig." 

„Ja!"  indrømmede  Manden  ubetinget,  uden  at  det 
skal  afgjores,  om  dette  Affirmativ  skulde  tjene  som  Svar 
paa  den  første  eller  den  sidste  Del  af  Hustruens  Replik. 
„Nu  kan  jeg  ogsaa  godt  holde  op  for  i  Aften,  for  jeg 
tror,  jeg  er  begyndt  at  faa  fat  paa  Enden  af  Traaden 
i  den  mystiske  Sag.  Nu  skal  Du  hore!  ...  De  und- 
skylder,   Hr.  Gad,    det  er  en  lille  Embedshemmelighed!" 

„Nej,  nej,  ikke  nu!  Det  kan  jo  vente  .  .  .  jeg  kan 
altid  faa  det  at  vide!"  indvendte  Fruen  nervøst  affær- 
digende. 

„Kan  vente?  Altid  faa  det  at  vide?  Det  kalder 
man  at  have  Kjærlighed  til  og  Interesse  for  sin  Livs- 
opgave! Du  hliver  aldrig  Generalpostmester  I  Jeg  for- 
staar  ikke,  hvad  der  gaar  af  Dig  i  Aften,  Du  plejer  jo 
dog  ellers  nok  at  ville  vide  Besked." 

-Jamen  nu  vil  jeg  forelobigt  ud  at  ...  at  sørge 
for  iSoget  til  Herrerne,"  forklarede  Fruen  og  forfojede 
sig  bort,  medens  Gad  gav  hende  et  underfundigt  „Kom 
nu  blot  ikke  med  altfor  store  Overraskelser!"  med  paa 
Vejen,  Noget,  Preisler  ikke  forstod  —  og  vel  heller  ikke 
godt  kunde  forstaa  —  anderledes,  end  at  han  beskedent 
svarede:  „Aa,  det  bliver  kun  et  Glas  Et  eller  Andet  i 
al  Tarvelighed!  Vi  er  ikke  forvænte  her  i  denne  Ud- 
kant af  Verden," 

Maaske  var  det  for  ogsaa  for  sit  eget  Vedkommende 
at  pointere  dette,  at  Postmesteren  bevæbnede  sig  med  en 
Kasse  med  en  halv  Snes  Cigarer  til  den  ikke  uover- 
kommelige Pris  af  fem  Øre  Stykket,  hvorpaa  de  to  Herrer 
fulgtes  ned  til  Lysthuset. 

Den  Konversation,  der  fortes  her,  medens  Firkloveret 
ventede  paa  Værtinden,  var  ikke  mere  aandrig,  end  at 
man  staar  sig  ved  at  undlade  at  gjøre  Bekjendtskab  med 
dens  Detailler.  Den  varede  da  heldigvis  heller  ikke  saa 
længe,  at  Deltagerne  for  sig  selv  ytrede  Lyst  til  at  fole 
sig  hensatte  til  Dovstummeinstitutet  eller  et  lignende  frede- 
ligt Sted,  thi  pludselig,  og  for  de  tre  Fjerdedele  af  Sel- 
skabet meget  overraskende,  viste  Husets  Frue  sig  med 
Ebba. 

„Her  har  De  den  saa  meget  efterspurgte  unge  Dame!" 
meldte  Fru  Gertrude    og   saae  for  et  Øjeblik  saa  tilfreds 

ud,  som  det  var  denne  kvindelige  Ridder  af  den  bedrøve- 
lige Skikkelse  muligt. 

„Ja,  maa  jeg  spørge,  hvad  det  skal  betyde,  Peter, 
at  Du  kommer  ber  og  fortæller,  at  jeg  var  gaaet  her- 
over?" spurgte  Ebba  temmelig  hvast  sin  Broder. 

„Jo  .  .  .  ja  .  .  .  det  kom  af  ..."  stammede  Synderen 
forfjamsket  i  det.  „Jeg  sagde  ikke,  at  det  var  saadan 
afgjort  .  .  .  men  mere  saadan  aldeles  ikke  bestemt  .  .  . 
Riegel  spurgte  jo  forresten  ogsaa  efter  Dig,  da  han  kom, 
saa  han  maa  jo  ogsaa  ..." 

„Du  er  utaalelig  .  .  .  væmmelig!"  slyngede  Ebba 
ud  mod  ham,  og  hendes  sorte,  sydlandske  Øjne  lynede 
med  et  uheldsvangert  Glimt,  der  ledte  Ens  Tanke  hen 
paa  siciliansk  Blodhævn  og  andre  stedlige  Behageligheder 
dernede  fra. 

„Naa,  naa,  naa,  ingen  Skjændsmaali  Her  i  denne 
Diligence  kommanderer  jeg!"  udbrød  Postmesteren  med 
humoristisk  Autoritet.  „Sæt  Dem  nu  ned,  for  der  kommer 
Karen  med  de  flydende  Varer!  Vi  kan  vel  nok  faa 
Plads,  skjøndt  der  egenlig  er  flere  end  det  lovbefalede 
Antal  Passagerer." 

„Maa  jeg  ikke  byde  Frøkenen  min  Plads?"  hen- 
vendte Gad,  idet  han  rejste  sig,  til  Ebba.  „Aa,  De  maa 
ikke  sige  Nej!  Jeg  vil  ærligt  tilstaa,  det  er  ikke  af 
lutler  Høflighed,  jeg  gjør  det;  men  jeg  .  .  .  jeg  kan  ikke 
saa  godt  taale  at  kjøre  baglænds!" 

Grunden  til,  at  den  unge  Forfatter  saa  gjerne  vilde 
have  Ebba  anbragt  paa  denne  Plads,  som  hun  nu  med 
et  Smil    tog    imod,    var  en  dobbelt.     For  det  Første  var 

den  ved  Siden  af  Riegel,  og  for  det  Andet  var  den  ved 
Vinduet  ud  mod  Landevejen. 

Medens  Peter  og  Postmesteren  gik  i  Gang  med  at 
brygge  Toddyer,  og  Arthur  og  Ebba  hurtigt  kom  i  en 
fortrolig  Samtale,  der  ikke  var  bestemt  for  Andres  Øren, 
hviskede  Fru  Preisler  til  Gad,  som  havde  faaet  Plads 
mellem  hende  og  Peter:  „Det  var  fififigt  gjort  af  Dem 
forst  selv  at  okkupere  Pladsen  ved  Siden  af  Riegel  og 
derpaa  overlade  den  til  Ebba." 

,,Aa  ja,  man  kan  da  heldigvis  arrangere!"  indrom- 
mede den  unge  Forfatter  med  klædelig  Beskedenhed. 
„Men  De  aner  ikke  det  bedste  af  det  Hele!  Jeg  har 
slaaet  to  Fluer  med  eet  Smæk!  Jeg  opdagede  nemlig 
før,  at  Sofus  Bøttger  gaar  og  patrouillerer  frem  og  til- 
bage ude  paa  Landevejen,  og  derfor  fik  jeg  det  forelskede 
Par  anbragt  ved  Vinduet.  Det  var  jo  Synd,  at  han,  som 
ogsaa  troede,  at  Froken  Roulund  var  her,  ikke  skulde 
have  godt  af  Synet  af  den  téte-å-téte!  ...  Se  derud  om 
lidt  —  ikke  strax  —  og  forsigtigt,  saa  vil  De  opdage, 
hvor  rasende  Skildvagten  spankulerer  op  og  ned  med 
de  mest  vredespruttende  Øjekast;  man  kan  formelig  høre 
ham  skjære  Tænder  af  Raseri." 

„Aa,  hvor  det  glæder  mig!  ...  Ja,  det  er  jo  egen- 
lig ikke  rigtigt  at  glæde  sig  over  Andres  Ulykker;  men 
naar  man  har  saa  faa  Fornøjelser  her  i  Livet,  saa  tager 
man  naturligvis  dem  med,  man  kan  faa!  .  .  .  Jeg  maa 
se,  hvordan  han  tager  sig  ud!" 

Gad  havde  nok  havt  nødigt  at  formane  Fruen  til 
Forsigtighed,  men  desværre  frugtede  det  saa  lidt,  thi  om 
der   saa  havde  været  en  Snes  internationale  Væddeløbs- 

heste,  en  hottentottisk  Kvindeudstilling  eller  et  Vogntog 
af  vel  bespiste,  kaudervælske  Journalister  at  skue,  kunde 
den  gode  Kone  ikke  have  opført  sig  paa  en  mere  excen- 
trisk, opsigtvækkende  Maade  end  den,  hun  nu  fandt  det 
hensigtsmæssigt  at  anvende.  Det  var  nemlig  ikke  nok, 
at  hun  rejste  sig  op  i  Sædet,  satte  sine  Øjne  paa  Stilke 
ud  af  deres  Huler  —  omtrent  som  Folk  ved  festlige 
Lejligheder  stikke  deres  Flag  ud  af  Vinduerne  —  og  var 
ved  at  drysse  Hovedet  af  sig  med  smaa  prompte  og 
skadefro  Nik,  der  sagde  saa  meget  som:  „Det  har  han 
rigtigt  godt  af,  rigtigt  godt  af!"  Da  hun  atter  satte  sig 
ned,  begyndte  hun,  der  var  ved  at  blive  forvandlet  til 
en  Askehob,  saaledes  brændte  hun  efter  at  indvie  sin 
kjære  Herman  i  den  superbe  Hemmelighed,  paa  en  sinds- 
svag Maade  at  plire  Sekundblink  med  Øjnene  og  skjære 
Ansigter  som  en  tummelumsk  Klown  over  mod  sit  Hjertes 
Fortrolige  i  Post-  og  Telegrafhemmeligheder,  medens  hun 
med  korte,  akavede  Ryk  med  Hovedet  i  Retning  af  Vin- 
duet syntes  at  gjøre  Forberedelser  til  at  stritte  denne 
kostbare  Legemsdel  ud  paa  Vejen. 

Den  ellers  for  alle  Sorter  Signaler  saa  aarvaagne 
Herman  var  dog  altfor  optagen  af  med  Flasken  i  Haanden 
at  docere  for  Peter,  hvad  det  var  for  en  magnifik  Jamaica 
Rom,  han  havde  tilkjøbt  sig  ved  den  sidste  Strandings- 
auktion  paa  Vestkysten,  til  at  han  skulde  have  Øje  eller 
Tanke  for  hendes  Tegn  og  underlige  Gjerninger.  Der- 
imod opnaaede  hun  at  faa  Peter  til  at  begribe,  at  der 
maatte  være  et  eller  andet  Fænomen  at  betragte  ude  paa 
Landevejen,  hvorfor  den  provinsielt  nysgjerrige  Yngling 
først    strakte  Hals,    som    tænkte    han  paa  at  konkurrere 

med  Alverdens  GiratTer  og  Flamingoer,  og,  da  dette  ikke 
hja.lp,  lettede  sig  halvt  i  Vejret  ligesom  Fruen  før  for  at 
spejde. 

Da  Skildvagten  udenfor  imidlertid  just  ikke  i  Øje- 
blikket passerede  Lysthuset  paa  sin  Ronde,  maatte  Peter 
gjentage  sine  Hop  å  la  Gunmiibold  op  fra  Bænken  en 
tre — fire  Gange,  og  dette  i  Forbindelse  med  hans  mere 
end  aandsfraværende  Horen  efter  det  oplysende  Foredrag 
om  den  ti  Graders  Rom  vakte  tilsidst  Mistanke  hos 
Postmesteren,  som  nu  ogsaa,  takket  være  et  ret  kraftigt 
Spark  paa  Skinnebenene,  lagde  Mærke  til  sin  Kones 
paafaldende  Livlighed. 

„Hvad  er  der  at  se  ude  paa  V^ejen?  Hvad  kigger 
I  Allesammen  derud  efter?"  spurgte  han  og  begyndte  at 
spille  Bold  med  sit  eget  lille  Kropstykke  lige  som  Peter, 

Han  fik  ikke  —  og  behøvede  heller  ikke  —  noget 
Svar,  thi  strax  efter  forkyndte  to  drønende  Bump,  at 
han  og  Peter  af  Overraskelse  over,  hvem  de  havde  set 
gaa  paa  Vagt  udenfor,  atter  paa  en  noget  haandgribelig 
Maade  indtog  deres  respektive  Pladser  paa  den  sig 
ømmende  Bænk. 

Selvfølgelig  fulgte  Arthur  og  Ebba  de  Andres  Exempel 
og  drejede  sig  om  for  at  se,  hvad  det  var  for  et  Særsyn, 
der  vakte  saa  overordenlig  en  Opsigt,  og  betegnende  for 
deres  forskjellige  Karakterer  var  det,  at  medens  Ebba 
ved  Synet  af  den  Patrouillerende  nok  saa  oprigtigt  gav 
sin  Lystighed  Luft  i  en  frisk  Latter,  syntes  Arthur  at 
blive  ligesom  flov  derved,  —  maaske  fordi  han  gjennem- 
skuede  sin  nye  Vens  Intriger. 

Halvt  ærgrende  og  halvt  morende  sig  over  den 
Maade,  hvorpaa  hans  Planer  vare  blevne  krydsede,  ud- 
brod Peter:  „Det  er  Dem,  Hr,  Gad,  der  har  lavet  den 
Komedie!  .  .  .  Jo,  det  er!  Det  kan  ikke  nytte  Dem 
noget,  at  De  ser  saa  uskyldig  ud  som  en  Hestepranger, 
der  vil  af  med  en  Kulret." 

„Jeg?!"  tog  Gad  til  Gjenmæle  og  gjorde  Forsøg  paa 
at  se  ud  som  den  omtalte  Pranger,  uden  at  han  rigtigt 
vidste,  hvordan  han  skulde  bære  sig  ad  dermed.  „Hvor- 
dan kan  De  sige  det?  Kan  jeg  gjore  for,  at  Deres 
Søster  har  indfundet  sig  her?" 

„Aa — aa,  ja,  god  Morgen,  Madam  Dick!  Tror  De 
ikke,  jeg  kan  regne  ud,  at  Fru  Preisler  og  De  har  stukket 
Hovederne  sammen?" 

„Ja,  det  er  hge  meget,  hvem  der  har  arrangeret  det," 
faldt  Postmesteren  ind.  „Det  er  godt  gjort,  den  Snøbel 
har  ærligt  fortjent  det!  .  .  .  Hør,  næste  Gang,  han  gaar 
forbi,  saa  hæver  vi  Allesammen  Glassene  og  klinker 
lystigt;  det  vil  ærgre  ham!" 

Værtens  Forslag  fandt  almindelig  Tilslutning;  men 
saa  sagde  Gad  henkastet:  „Jeg  veed  nok  det,  der  vilde 
ærgre  ung  Bøttger  mere!" 

„Hvad  er  det?"  lød  det  spændt  fra  Alle,  som  syntes 
at  have  lige  stærkt  Hang  til  lastværdigt  Drilleri. 

„Jo — o,"  svarede  den  unge  Forfatter  og  lod,  som 
han  generede  sig  for  at  komme  frem  med  sin  Plan, 
„hvis  Riegel  —  kun  for  Løjers  Skyld,  naturligvis!  — 
vilde  indlade  sig  paa  at  gjore  lidt  synlig  Kur  til  Frøken 
Roulund  —  blot  ved  for  Exempel,  hvis  Frøkenen  tillader 

det,  at  lægge  sin  Arm  om  hendes  Liv,  —  saa  tror  jeg 
nok,  Ynglingen  paa  Landevejen  vilde  flyve  i  Flint." 

Arthur  og  Ebba  rodmede  begge  saa  dybt,  at  Gad 
næsten  fortrod  sin  Kaadhed;  men  han  glemte  hurtig  sin 
Anger,  da  Fru  Preisler  helt  glædestraalende  udbrod:  „Ja, 
det  er  udmærket,  det  skal  I  gjore!  ...  Jo,  vist  saa! 
.  .  .  Jeg  vilde  blot  ønske,  Sofus  havde  sine  Forældre 
med  som  to  Gefreitere!  De  kunde  ogsaa  have  godt  af 
at  se  det!  .  .  .  Jøsses,   der  er  han  allerede!     Kom  nu!" 

„Nej,  det  gaar  jeg  ikke  ind  paa!"  erklærede  Ebba 
afgjort. 

„Du  synes  maaske,  det  er  Synd  for  Sofus?  .  .  . 
Eller  I  veed  maaske  ikke,  hvordan  I  bærer  Jer  ad  der- 
med? .  .  .  Kom  Riegel,  ræk  mig  Deres  Haand  bag  Ebbas 
Ryg!  .  .  .  Saadan!  .  .  .  Se,  nu  ligger  Armen,  som  den 
skal,  om  hendes  Liv!" 

Paa  denne  lumske  Maade  lykkedes  det  virkelig 
Fruen  at  faa  en  tilsyneladende  Omfavnelse  i  Stand,  og 
Virkningen  var  fuldt  ud  efter  Ønske. 

Sofus  Bøttger,  der  havde  gaaet  og  skjævet  over 
mod  Parret  i  Lysthuset  med  smertefulde  Blikke  —  i 
dobbelt  Forstand,  aldenstund  hans  Øjne  sved  afAnstræn- 
gelsen  ved  uafladeligt  at  opholde  sig  i  det  inderste  af 
Øjekrogene  — ,  drejede  med  Eet  Hovedet  helt  over  imod 
Stedet  for  at  overbevise  sig  om,  at  han  ogsaa  saae  rig- 
tigt, at  det  var  en  virkelig  Omfavnelse.  —  Jo,  der  var 
ingen  Tvivl!  Det  var  dog  det  Skamløseste,  Ebba  og 
Riegel  endnu  havde  budt  Verden,  saaledes  at  favnes  i 
mange  Vidners   Overværelse.     Dette    var   for    oprørende! 

Han  skulde  hævne  sig  grusomt,  han  vilde  fortælle  Skan- 
dalen baade  til  Ebbas  og  sine  Forældre,  han  vilde  .  .  . 
han  skulde  .  .  .  han  niaatte  —  —  —  og  saa  pladask! 
der  gik  han  paa  Hovedet  i  en  Bunke  Skjærver,  som 
han  de  andre  Gange  nok  saa  pænt  var  gaaet  af  Vejen 
for,  og  som  nu  ikke  en  Gang  til  Gjengjæld  vai'  saa  hen- 
synsfuld at  flytte  sig  for  den  forargede  Yngling. 

Skjondt  han  ved  Faldet  skrabede  baade  Hænder  og 
Ansigt  ikke  saa  lidt  paa  de  spidse  Sten,  ovenpaa  hvilke 
han  laa  paa  Maven  og  sprællede  med  alle  fire  Lemmer 
spærrede  ud  fra  Kroppen  omtrent  i  Positur  som  en  Skrub- 
tudse, der  ikke  kan  klatre  op  ad  en  smattet  Groftevold, 
gav  han  dog  ikke  et  Kny  fra  sig,  da  han  haabede  paa 
ikke  at  være  bleven  observeret  af  Selskabet  derovre. 
Men  dette  Haab  viste  sig  snart  foi'fængeligt,  da  en  skral- 
dende Lattersalve,  som  nærmest  blev  fremkaldt  ved  den 
humoristiske  Ytring  af  Gad:  „Der  kan  De  se,  hvad  jeg 
sagde:  han  fløj  i  Flint!",  lød  ovre  fra  Lysthuset  og  over- 
beviste ham  om,  at  hans  ufrivillige  Visit  i  Skjærvebunken 
var  bleven  iagttagen  —  og  nydt. 

Slukøret  luskede  den  uheldige  Skildvagt,  der  hurtigt 
var  kommen  paa  Benene  igjen,  hjemad  under  en  trist 
Beskuelse  af  sine  stærkt  marmorerede  Hænder,  medens 
han  maatte  indskrænke  sig  til  en  Bef'olelse  af  sit  ædle 
Aasyn,  da  han  ikke  kjendte  et  saadant  Raffinement  som 
at  have  Lommespejl  hos  sig. 

Kort  efter  denne  lille  opmuntrende  Begivenhed  bod 
Postmesterens  Fremmede  god  Nat,  og  de  fire  unge  Menne- 
sker  fulgtes    ad    ned    ad  Landsbygaden,    Gad  foran  med 

Peter,  og  Parret  fra  Vinduet  bagefter.  Og  det  syntes 
næsten,  som  om  Arthur  havde  været  saa  lærenem,  at 
han  allerede  havde  faaet  Øvelse  i  at  lægge  sin  Arm  om 
Ebbas  Liv.  For  vist  kunde  man  imidlertid  ikke  sige 
det.  Aftenskumringen  gjorde  jo  Alt  saa  utydeligt,  det  var 
muligvis  kun  en  Skygge,  der  faldt;  men  saa  meget  er 
sikkert,  at  var  det  en  Skygge,  saa  har  den  Gavtyv  nok 
vidst,  hvad  den  gjorde,  da  den  kjælent  listede  sig  rundt 
om  den  unge  Piges  smækre  Taille. 

Ret  lang  var  Spaseretureu  jo  ikke;  men  Gad  fik 
dog  Tid  til  lempeligt  at  paavirke  Peter  til  Fordel  for 
Forbindelsen  mellem  Sosteren  og  Riegel,  og  ved  Afskeds- 
tagningen saae  han  akkurat  LejHghed  til  hviskende  at 
erindre  denne  Sidste  om  hans  Lofte  i  Verandaen  ved 
koii  at  spørge:  >Naa,  er  vi  nu  ikke  snart  blevne  saa 
gode  Venner,  at  De  kan  betro  mig  Noget?" 

Glad  over  Dagens  Udbytte  lagde  den  unge  Skribent 
sig  til  Ro.  Han  havde  jo  erhvervet  sig  hele  to  nye 
Forbundsfæller  i  Hemmelighedskræmmerfamilien  Preisler, 
og  saa  havde  han  endda  en  til  —  Peter  —  i)i  mente. 
Og  hvad  hans  Bog  angik,  saa  havde  han  jo  fundet  en 
tilfreds-biillende  Losning  af  Opgaven  at  skaffe  Betzy 
Kryger  og  Børge  Svejstrup  det  nødvendige  Stævnemode, 
og  den  Løsning  havde  jo  bestaaet  sin  Prove  i  Praxis 
med  Arthur  og  Ebba.  Gudbevares,  hvor  han  egenlig 
var  dygtig!  —  betroede  han  sig  selv.  Han  arbejdede 
samtidigt  paa  ikke  mindre  end  to  unge  Pars  Fremtid, 
det  ene  i  Fantasiens  Verden  og  det  andet  i  Hylkedam. 
Videre   kunde   dog  vist  ikke  nogen  Forfatter  bringe  det, 

nærmere  kunde  man  formentlig  ikke  komme  til  Begrebet: 
„Dichtung  und  Wahrlieit".  Og  med  den  Ro  i  Sindet, 
som  Bevidstheden  om  en  vel  anvendt  Dag  og  Følelsen 
af  eget  ophøjet  Værd  yder,  sov  den  kjære  Forfatter 
barnetrygt  ind. 


VIII. 

Næste  Formiddag  træffe  vi  atter  den  flittige  unge 
Mand  ved  sit  Arbejdsbord,  det  mærkelige  med  Skuffen  i; 
han  havde  skrevet  hge  fra  den  tidlige  Morgen  og  var 
da  ogsaa  bleven  færdig  med  det  Stævnemøde  mellem 
Betzy  Kryger  og  Borge  Svejstrup,  som  den  foregaaende 
Dag  havde  stedet  ham  i  slig  en  Vaande.  Let  og  rask 
var  Arbejdet  gaaet  fra  Haanden,  hvad  der  ikke  var  til 
at  undres  over,  eftersom  han  kun  havde  leveret  en  nøj- 
agtig Gjenfortælling  af  Gaarsaftenens  Hændelser,  hvor- 
til han  nok  mente  sig  berettiget,  da  de  fleste  af  Til- 
dragelserne jo  skyldtes  hans  egne  glimrende  Paafund. 

Han  havde  set  sig  nødsaget  til  i  sin  Fortælling  at 
lægge  en,  ikke  fra  først  projekteret  Landsby  i  Nærheden 
af  Krygers  Fabrik;  men  den  skulde  slet  ikke  ligne  Hylke- 
dam,  og  saa  var  der  da  ikke  noget  Uberettiget  deri  — , 
Herregud,  der  laa  jo  i  Almindelighed  Smaabyer  saadan 
op  ad  slige  større  Industrivirksomheder.  Mere  betænke- 
ligt forekom  det  ham,  at  han,  for  at  kunne  benytte  det 
originale  Diligence-Lysthus,  havde  været  nødt  til  at  lade 
vedkommende  Familie  sortere  under  Postvæsenet;  men 
han  trøstede  sig  for  det  Første  med,  at  han  havde  lavet 

Poststationen  om  til  et  Brevsamlingssted,  og  for  det  An- 
det med,  at  Preislers  vare  blevne  til  en  ganske  alminde- 
lig, tarvelig  Kjobmandsfamilie,  —  saa  kunde  Ingen  kjende 
dem  igjen,  mente  han. 

Aldeles  uforvarende  og  Gad  ganske  uafvidende  var 
den  brevsamlende  Kjobmandskone  imidlertid  bleven  en 
stakkels,  ulykkelig  Skabning,  hvis  sørgmodigt  optrukne 
Øjenbryn  gav  hende  Udseende  af  stedse  at  være  Bytte 
for  en  dyb  Fortvivlelse  over  Et  eller  Andet  og  paa 
Nippet  til  at  briste  i  Graad.  Og  Forfatteren  havde  videre 
udmalet,  hvorledes  dette  sorrigfulde  Udtryk  i  den  gode 
Kones  Ansigt  bedst  var  at  ligne  ved  en  Etikette,  der 
angav  det  hos  hende  fremherskende  Karaktertræk.  Hun 
var  bleven  en  ægte  Klynkepeter  —  eller  Klynkepetrine, 
maatte  det  vel  hedde  — ,  der  fuldt  og  fast  følte  sig  over- 
bevist om,  at  Alt  og  Alle,  kort  sagt  hele  Verdensgangen 
var  indrettet  med  det  Formaal  at  fortrædige  hende,  og 
for  hende  var  det  Livets  største  Nydelse  at  spaa  sig  selv 
Ulykker.  Kom  der  paa  en  Dag  —  saaledes  havde  Gad 
skrevet  —  paa  en  Dag,  hvor  Familien  ventede  Selskab, 
Brev  til  hende,  sagde  hun  ufravigeligt  til  sin  Mand: 
„Du  skal  se,  det  er  nok  Afbud  fra  Nogen  .  .  .  Det  er 
nok  Holsts,  som  ikke  kan  komme!  Saadan  gaar  det  os 
jo  altid,  naar  vi  beder  Nogen!"  —  Ringede  det  pludselig 
stærkt  paa  hos  dem,  udbrod  hun  ganske  og  aldeles 
umotiveret:  „Bare  der  ikke  er  bleven  Nogen  syg  hjemme 
hos  Moder!"  —  Ja,  end  ikke  en  Daase  Hummer  eller 
Asparges  kunde  hun  aabne  uden  mistrøstigt  at  udtale  den 
ubegrundede  Formodning:  „Jeg  er  nu  vis  paa,  den  ikke 
duer!"    —    Maaske   vilde   En   og   Anden   sige,    at   dette 

justement  var  betegnende  for  Fru  Preisler,  —  men  det 
forstaar  sig,  det  træffer  jo  ikke  saa  sjeldent,  at  to  Men- 
sker,  som  ikke  have  det  Mindste  med  hinanden  at  gjore, 
ligne  hinanden  saavel  i  Ydre  som  i  Indre. 

Saa  oplagt  til  Arbejde  folte  Forfatteren  sig,  at  ban 
ufortøvet  gav  sig  til  at  spekulere  over  Fortsættelsen. 

„Se,  nu  forlanger  jo  Retfærdigbeden,  at  vi  ogsaa 
en  Gang  taler  Modpartens  Sag,"  betroede  han  sig  selv, 
medens  han  lænede  sig  tilbage  og  gav  sig  til  at  tygge 
paa  sit  Penneskaft,  til  hvis  Egenskab  som  tankevækkende 
Sut  han  nærede  den  storste  Tillid.  „Det  kan  selvfølge- 
lig ikke  gaa  an,  at  jeg  hele  Tiden  lader  mig  og  mit 
Parti  gaa  af  med  Sejren,  saa  ryger  Spændingen  i  Lyset. 
Nu  skal  Roulund  og  Bottgers  have  deres  heldige  halve 
Time  .  .  .  Roulund  og  Bottgers,  siger  jeg,  jeg  mener 
naturligvis  Kryger  og  hans  Fabrikmester,  Selmer  .  .  . 
det  er  nødvendigt,  at  den  Sidstes  Søn,  som  jeg  har  kaldt 
Martin,  skjøndt  jeg  havde  den  største  Lyst  til  at  skrive 
Sofus,  at  han  faar  en  lille  Favør  lige  overfor  Betzy. 
Baade  Kryger  og  Selmer  bar  nu  til  Morgen  allerede 
flere  Gange  spurgt  mig,  om  jeg  helt  havde  glemt  dem, 
og  om  de  slet  ikke  skulde  frem  mere;  og  det  plager 
mig,  for  de  bar  Ret!  Men  det  er  svært  at  hitte  en 
Situation  .  .  .  det  er  ogsaa  kjedeligt,  at  de  Mennesker 
aldrig  selv  kan  finde  paa  Noget  I  .  .  .  Men  bille  den  I 
Jeg  sidder  jo  her  og~  glemmer  det  vigtigste  af  det  Hele! 
Nu  kan  jeg  ikke  vente  længere  med  Visiten  hos  Hau- 
bergs,  det  er  jo  en  Evigbed,  siden  jeg  bar  set  de  Men- 
nesker!    Jeg  maa  strax  derhen!" 


160 

Med  dette  Udbrud  sprang  den  unge  Mand  op,  gjorde 
en  Smule  Toilette  og  begav  sig  saa  ned  ad  Gaden. 

Som  Enke  efter  en  knapt  aflagt  Toldkontrollør  svøm- 
mede Fru  Hauberg  ikke  i  Guld,  men  beboede  derimod 
et  af  de  beskedne  Smaahuse  paa  Vejen  ned  til  Havnen, 
som  paa  Grund  af  deres  pilne,  ærbare  Udvortes  havde 
gjort  et  vist  Pebermø-Indtryk  paa  Gad.  Det  laa  lige  ud 
til  Gaden,  kun  skilt  fra  denne  ved  en  meningsløs  Strim- 
mel Forhave  paa  en  Alens  Bredde,  delt  i  to  Stykker  af 
Opgangen  til  Huset;  det  tog  sig  nærmest  ud  som  to 
Cigarkasser  med  Grønt,  der  vare  stillede  op  foran  de  to 
Vinduer  paa  hver  sin  Side  af  Gadedøren. 

Gad  kjendte  jo  Stedet  fra  den  Aften,  han  havde 
fulgt  Damerne  hjem  fra  Roulunds,  og  gik  rask  til  hen 
imod  Døren;  men  han  naaede  ikke  saa  langt,  thi  fra  det 
ene  Vindue  blev  han  raabt  an  af  en  Damestemme.  Da 
han  øjeblikkeligt  gjenkjeudte  Herthas  Stemme,  gjorde 
han  rask  omkring  og  gik  det  Par  Skridt  tilbage,  han 
var  kommen  forbi  bemeldte  Vindue. 

Indenfor  i  et  Værelse,  som  han  efter  Møblementet 
at  dømme  vurderede  til  at  være  Pigekamret,  stod  den 
unge  Pige  ved  et  Bord  ved  Vinduet  og  rørte  rundt  i  en 
appetitligt  udseende,  æggegul  Dejg  i  et  stort  brunt  Ler- 
fad. Hun  var  i  en  poset,  lysegraa  Morgenkjole  med 
sarte,  lila  Striber  og  en  lille  Pibestrimmel,  der  tittede 
op  over  Kraven  og  krusede  sig  saa  kjælent  om  den 
smækre  Hals,  hvor  de  smaa  Hudfolder  laa  saa  uendeligt 
blødt  som  Fløjlslæg,  og  dertil  bar  hun  et  stort  Kjokken- 
forklæde  med  en  Smæk,  som  var  indrammet  med  lidt 
koket,    morkeblaat   Snorebroderi.      Ærmerne   havde    liun 

stroget  op  til  Albuerne,  som  akkurat  fik  Lov  til  at  vise 
deres  skjælniske  Smilehuller,  og  det  misklædte  ikke  de 
runde,  hvide  Underarme,  at  der  hist  og  her  sad  sniaa 
Stænk  af  Dejgen,  det  tog  sig  tværtimod  saa  overorden- 
lig kjokkendueligt  ud;  hun  saae  —  det  fandt  i  det  mindste 
Gad  —  ud  som  den  mest  fortryllende  lille  Madmoder, 
man  kunde  tænke  sig. 

„God  Dag,  Hr.  Gad!  Vil  De  ind  til  os?"  spurgte 
hun,  der  pressede  Læberne  sammen  og  slog  nogle  smaa, 
bekymret  trætte  Rynker  i  Panden  af  Anstrængelsen  med 
den  afbrudte  Røren  rundt  med  Sleven.  „Ja,  De  maa 
undskylde,  jeg  bliver  ved  med  Arbejdet;  men  det  skal 
gaa  jævnt  som  paa  en  Karussel,  stadigt  tilhøjre,  ellers 
klumper  det." 

„God  Morgen,  Frøken  Hauberg!  Jeg  saae  Dem 
ikke  strax,"  svarede  Gad  og  stillede  sig  op  udenfor 
Vinduet  med  Foden  paa  Forhavens  lille  Dukke-Rækværk. 
,.Ja  vel  kommer  jeg  for  at  gjøre  Visit  hos  Dem!" 

„Det  er  saamænd  ogsaa  paa  Tiden,  for  vi  skal  have 
Roulunds  i  Aften,  og  Moder  vilde  gjerne  have  bedt  Dem 
med;  men  —  naar  De  ikke  først  har  gjort  Visit  her, 
kan  det  umuligt  lade  sig  gjøre  efter  den  Hylkedamske 
Etikette.     Derfor,  skynd  Dem  ind  til  Moder!" 

„Ja  .  .  .  javel  .  .  .  jamen  De  kommer  da  ind  med?" 

„Saa  snart  jeg  er  færdig,  det  forstaar  sig!  ...  Pyh! 
De  kan  tro,  det  er  et  varmt  Arbejde  i  denne  Hede!" 
sagde  Hertha  og  strøg  ubekvemt  med  det  opkiltrede 
Kjoleærme  et  Par  lette  Svedperler  af  Panden.  „Men  jeg 
kan  ikke  gaa  fra  dette  her,  saa  faar  De  ingen  Smaa- 
kager  i  Aften." 

11 

„Aa.  det  er  Kager,  De  laver?  Saa  skal  jeg  nok 
huske  at  berømme  dem  for  deres  fortryllende  Smag." 

„Tag  saa  blot  ikke  fejl  af  dem,  min  Søster  lavede 
i  Aftes!" 

„Det  skal  jeg  ikke  I  De  maa  da  være  lette  at  kjende, 
for  det  maa  da  være  Søsterkage." 

„Maadelig  til  Karakter!  Den  var  meget  daarligl" 
vurderede  Hertha  Vitsen  til  og  truede  ad  Gad  med  Sleven; 
men  et  lystigt  Glimt  i  Kineserøjnene  viste  tydeligt,  at 
det  ikke  var  saa  slemt  bevendt  med  Vreden.  „Naa, 
skynd  Dem  nu  ind!" 

„Jeg  vil  hellere  blive  staaende  her,  til  De  er  færdig." 

„Det  faar  De  ikke  Lov  til!  Vil  De  blot  gaa  ind  til 
Moder;  det  er  hende,  der  staar  for  Invitationerne!" 

„Saa  løber  jeg!"  erklærede  Gad  og  stod  i  et  Par 
Spring  ved  Gadedøren. 

Da  der  ikke  fandtes  nogen  Entréklokke,  bestemte 
den  unge  Mand  sig  med  megen  Aandsnærværelse  til 
ikke  at  ringe  paa,  men  at  træde  ind  uden  den  Ceremoni. 
Han  kjendte  nu  saa  godt  Hylkedamsk  Skik,  at  han  ikke 
tog  i  Betænkning,  efter  kort  at  have  banket  paa  den 
formentlige  Dagligstuedør,  selv  at  aabne  den  og  gaa  ind. 

Da  han  var  et  almindehgt  høfligt  Menneske,  var  det 
hans  oprindelige  Bestemmelse  ved  sin  Entré  belevent  at 
byde  „God  Dag!";  men  dette  blev,  uden  Skyld  fra  hans 
Side,  forvandlet  til  det  til  Indtrædelseshilsen  sjeldnere 
anvendte  „Atisch!",  hvilket  han  med  en  trompetsmældende 
Klang  sendte  ud  over  Lokalet.  Eftersom  han  selv  blev 
lige  saa  forbauset  som  de  i  Dagligstuen  Tilstedeværende 
over  denne  Form  af  Høflighedsbevisning,   sendte  han  — 

for  at  forklare  sig  Grunden  —  sit  Blik  paa  Rejse  op  i 
Loftet,  hvorfra  en  tæt,  graasort  Støvsky  af  Strandvejs- 
Karakter  hvirvlede  ned,  og  gjennem  denne  opdagede  han 
nu  et  kvindeligt  Væsen,  som  fra  Toppen  af  en  Trappe- 
stige med  let  Haand  kostede  Stovet  ned  fra  Dørgesinisen, 
uden  at  det  dog  dermed  skal  være  sagt,  at  det  var  den 
almindelige  Modtagelsesceremoni  der  i  Huset. 

For  at  undgaa  mere  Nysepulver  tog  den  visitgjørende 
Herre  et  Par  Stormskridt  til  Siden;  men  dette  bragte 
kun  ham,  der  var  halvt  blindet  af  Støv,  fra  Scylla  i 
Charybdis,  idet  han  her  kolliderede  med  en  Spand  Vand, 
hvori  han  kun  undgik  at  faa  sig  et  upaaregnet  Fodbad 
ved,  at  han  blev  greben  kraftigt  i  Armen  og  slynget 
midt  ud  i  Stuen,  hvor  han  paa  en  forvirrende,  øje- 
forblændende  Maade  drejede  rundt  om  sig  selv  som  en 
Balletdanser,  der  afleverer  Slutningseffekten  af  sit  Solo- 
nummer. 

„Undskyld!"  udbrod  han,  da  han  opdagede,  at  det 
var  Husets  P'rue,  der  havde  ageret  Kæmpekvinde.  „Jeg 
kommer  vist  til  Ulejlighed?" 

„Paa  ingen  Maade!  De  skal  tvertimod  være  vel- 
kommen!" svarede  den  trivelige  Kone  med  en  Oprigtig- 
hed i  de  godlidende  Øjne,  som  ingen  Tvivl  lod  tilbage. 
„Vi  er  blot  ved  at  gjøre  lidt  rent  til  i  Aften.  Men  det 
var  da  ogsaa  forfærdeligt  uheldigt,  at  De  netop  skulde 
komme,  da  Anna  var  i  Færd  med  Dørkarmen;  De  maa 
rigtignok  meget  undskylde!  .  .  .  Anna,  kom  nu  ned,  mit 
Barn!" 

Den  unge  Pige,  hvis  allerede  mere  end  buttede 
Skikkelse  viste,  at  hun  med  paaskjønnelsesværdig,  datter- 
Il* 

lig  Ærbodighed  uddannede  sig  efter  Moderens  Model, 
truntede  just  ikke  overdrevent  gratiost  ned  ad  Trappe- 
stigens Trin  og  præsenterede  sig  i  lignende  Toilette  som 
baade  Moderen  og  den  gulvskruppebevæbnede  Tjeneste- 
pige o:  indhyllet  i  strikket  Vest  og  med  Tørklæde  paa 
Hovedet  å  la  svensk  flicka.  Hun  var,  ikke  alene  kor- 
porligt, men  ogsaa  aandeligt,  betydeligt  tungere  i  det  end 
Søsteren;  hun  havde  end  ikke  trukket  paa  Smilebaandet 
ad  Gads  dog  altid  noget  excentriske  Introduktionsscene, 
men  sagde  nu  kun,  efter  at  have  trykket  Gjæstens 
Haand  til  God  Dag,  ligesom  lidt  fornærmet  over  at  være 
bleven  overrasket  i  Stuepigegjerningen:  „Skal  vi  ikke 
gaa  ind  i  Kabinettet?     Her  er  jo  ikke  til  at  være!" 

„Gud  ja,  det  har  Du  Ret  i,  min  Pige!  Lad  os  gaa 
ind  i  Kabinettet!"  indrommede  den  skikkelige  Moder  med 
et  anerkjendende  Tonefald,  som  vilde  hun  sige,  at  den 
Udvej  vilde  hun  ikke  være  falden  paa,  om  hun  saa  havde 
spekuleret  derpaa  til  Dommedag. 

Man  forføjede  sig  altsaa  ind  i  Kabinettet,  idet  de 
strikkede  Veste  og  Schaletterne  undervejs  kom  af,  og 
her  antog  Visiten  den  internationale,  aandsfortærende 
Karakter,  hvor  Pauserne  strides  om  Overherredømmet 
med  den  fremhyklede,  umaadelige  Interesse,  de  Vedkom- 
mende lægge  for  Dagen  for  Spørgsmaal,  der  ellers  vilde 
være  dem  saa  usigeligt  ligegyldige.  Kun  var  der  den 
Forskjel,  at  den  Hjertelighed,  hvormed  Gad  blev  behand- 
let, gjorde  hans  Følelse  af  at  være  velkommen  saa  hævet 
over  enhver  Tvivl,  saa  velgjorende  ægte,  hvad  der  end 
yderligere  bekiæftedes  af  en  —  om  man  saa  kan  sige 
—  fortløbende   Række    Minutskud  af  jydsk  Gjæstfrihed, 


165 

der  bedst  kan  gjengives  ved  følgende  udvexlede  Spørgs- 
maal  og  Svar:  „Vil  De  ikke  have  en  Bid  Frokost?"  — 
„Tak,  jeg  har  Hge  spist!"  .  .  .  Saa  en  Bajer  da?"  — 
„Tak,  jeg  drikker  aldrig  01  saa  tidligt  paa  Dagen!"  .  .  . 
„Men  en  Kop  Kaffe  kan  De  da  drikke?"  —  „Tak,  det 
er  ikke  et  Kvarter  siden,  jeg  har  drukket!"  —  „Det  er 
da  sært,  der  slet  ikke  er  Noget,  De  vil  nyde!  Lidt 
Stikkelsbær  er  vel  ikke  Noget  at  byde?"  —  „Tak,  Frue, 
jeg  trænger  slet  ikke  til  Nogetsonihelst!" 

Tiden  begyndte  imidlertid  at  falde  Kjøbenhavneren 
lidt  lang  —  og  de  rengjørende  Kvinder  vel  ogsaa  for 
den  Sags  Skyld  — ,  Konversationen  sløsede  mere  og 
mere  hen;  men  paa  een  Gang  kom  der  Liv  i  Tingene, 
da  Døren  foer  op,  og  Hertha  kom  farende  ind  som  en 
Stormvind. 

„Gud,  Moder,  vil  Du  tænke  Dig,  hvad  for  en  ræd- 
som Ulykke  der  er  passeret!"  udbød  hun,  højt  jamrende 
og  paakaldende  Himlen  eller  maaske  kun  Stueloftet  med 
sine  Arme.  „Jeg  havde  lige  faaet  Dejgen  slaaet  op  paa 
Bordet  ^,  aa,  den  laa  der  saa  tynd  som  det  fineste 
Handskeskind  og  saa  glinsende  fed  som  det  rene  Smør 
—  og  skulde  just  til  at  stikke  den  af;  men  medens  jeg 
vender  mig  for  at  faa  fat  i  Kagejernet,  tænk,  saa  springer 
brogede  Mis  ind  af  Vinduet  og  giver  sig  nok  saa  ugenert 
til  at  tage  sig  en  gemytlig  Spaseretur  op  og  ned  ad 
Dejgen  ..." 

„Ih,  Du  evige  Alforbarmende,  det  var  dog  gysehgt!" 
udbrød  Fru  Hauberg  og  gik  bagover  i  Sofaen,  saa  hun 
nær  med  Nakken  havde  slaaet  højsalig  Frederik  VII, 
der  paraderede  paa  Væggen,  af  Hesten. 


166 

„Ja,  var  det  ikke  frygteligt?  Uh,  jeg  kunde  have 
myrdet  den,  —  skjondt  det  ved  Gud  alHgevel  klædte 
det  søde  Bæst  saa  yndigt  at  gaa  der  og  trykke  sine 
hvide  Poter  ned  i  Dejgen  og  ryste  dem  af,  naar  der 
hang  Noget  ved.  Det  er  i  Grunden  et  rigtigt  nydehgt 
Mønster,  den  har  lavet  i  Dejgen,  ret  fint  og  helt  aparte! 
Jeg  har  tænkt  paa  .  .  .  Tror  Du  ikke,  vi  kunde  bruge 
Dejgen,  som  den  er?" 

„Ih  nej,  fy  for  Katten!"  raabte  Husmoderen  med 
et  ubevidst,  vel  anvendt  A-propos. 

„Jeg  kan  ikke  begribe,  at  Du  saadan  kan  lade  Dig 
narre,  Moder!"  hvislede  Anna,  snøvlende  foragteligt  paa 
det.  „Kan  Du  ikke  se  paa  Hertha,  at  det  er  en  af 
hendes  sædvanlige  —  pyh,  morsomme  Historier?" 

„Men  Gud,  Hertha,  er  det  ikke  sandt?"  spurgte 
Moderen  og  vendte  sig  mod  den  skarnagtige  Datter. 

„Nej,  lille  Moder,  ikke  et  Ord!"  bevidnede  Hertha 
og  kastede  sig  omfavnende  over  Moderen.  „Du  skal  faa 
nogle  aldeles  brillante  Kager!" 

„Hør,  Hertha,  det  ender  med,  at  jeg  en  Gang  for 
Alvor  bliver  vred  paa  Dig!" 

„Næ,  Du  gjør  ikke,  Moder!  Det  ligger  slet  ikke  for 
Dig!" 

„Jamen  det  er  dog  for  galt!  .  .  .  Hvor  kan  det 
falde  Dig  ind  at  narre  og  forskrække  mig  saadan?" 

„Jo,  fordi  Du  altid  gaar  saa  yndigt  i  Stykker  paa 
saadan  en  Geschichte,  og  saa  bliver  Du  altid  dobbelt  saa 
glad  og  kjær  som  ellers,  naar  Du  hører,  det  ikke  er 
sandt!"  sagde  Hertha,  afsluttede  Debatten  herom  med 
et  Smækkys    paa    de   moderlige    Læber  og  spurgte  saa: 

„Hør,  for  at  tale  om  noget  Andet,  Du  har  da  inviteret 
Hr.  Gad?  .  .  .  Ikke  det?  .  .  .  Men  Gudbevares,  Du  kan 
da  nok  forstaa,  at  det  er  for  at  faa  en  Indbydelse  til  i 
Aften,  at  Hr.  Gad  gjor  Visit  her," 

„Men  Jøsses  dog.  Barn!"  afbrød  Moderen  hastigt 
sin  Gavstrik  af  Datter.     „Hvad  er  det.  Du  siger?" 

„Sandheden,  Fru  Hauberg!"  bekræftede  Gjæsten  til 
lige  stor  Forbauselse  for  alle  Damerne.  „Det  vil  sige: 
Sandhed  med  Modifikation!  De  veed  nok,  Deres  Frøken 
Datter  er  altfor  bly  til  at  kunne  taale  at  se  den  nøgne 
Sandhed  og  derfor  gjerne  giver  den  en  eller  anden  Maske- 
i'adedragt  paa.  Frøkenen  atrapperede  mig  nemlig  før, 
da  jeg  var  paa  Vej  herind,  og  det  var  hende,  der  for- 
talte mig,  at  der  maaske  nok  vilde  vanke  en  Invita- 
tion ..." 

„Javel,  fuldkomment  rigtigt!  Men  sagde  De  maaske 
saa  ikke,  at  saa  vilde  De  skynde  Dem   ind    til   Moder?" 

„Jo-o,  ganske  vist,  men  .  .  .  Næ,  De  er  for  slem! 
Men  jeg  skal  huske  Dem  Deres  Lumskhed,  kan  De  tro!" 

„Aa,  bryd  Dem  ikke  om  hende!  Hun  er  en  ren 
Vildbasse  til  at  lave  Komedier!"  faldt  Fruen  afbødende 
ind  og  henvendte  saa  med  sin  bestikkende  Hjertelighed 
til  ham:  „Men  saa  vil  De  jo  nok  gjøre  os  den  Glæde  at 
komme?  .  .  .  Det  var  jo  prægtigt,  Tak  skal  De  have! 
Ja,  nu  maa  De  undskylde,  jeg  løber!  Jeg  maa  ind  at 
se  efter  Pigen!  Aa,  hun  er  da  saa  skammelig  sjuske- 
vorn;  naar  man  ikke  altid  følger  hende  i  Hælene,  er 
man  aldrig  sikker  paa,  at  hun  kommer  rigtigt  rundt  i 
Krogene!  .  .  .  Naa,  Farvel,  Hr.  Gad,  og  Tak  for  Visiten! 
Saa  kommer  De  Klokken  syv,    men  heller  ikke  senere." 

Med  disse  Ord  lob  Fruen  —  rt:  ikke  altfor  bog- 
staveligt at  forstaa,  Gad  i  det  mindste  mindedes  nok  tid- 
ligere at  have  set  mere  iltre  Bevægelseshastigheder  — , 
og  de  tre  Unge  vare  alene  tilbage. 

Gad  forsøgte  med  prisværdig  Upartiskhed  at  bringe 
en  fælles  Konversation  i  Stand  og  henvendte  afvexlende 
Ordet  til  Hertha  og  Anna;  men  da  den  Sidste  var  ab- 
normt længe  om  først  at  overveje  Spørgsmaalet  og  der- 
efter formulere  Svaret,  endte  det  i  Reglen  med,  at  den 
hurtigttænkende,  repliksnare  Hertha  tog  Brødet  ud  af 
Munden  paa  Sosteren  og  svarede  for  hende.  Det  var 
derfor  ikke  saa  underligt,  at  Anna  efter  kort  Tids  For- 
løb blev  kjed  af  at  sidde  og  fabrikere  endel  Svar,  som 
hun  aldrig  kunde  komme  af  med,  hvorfor  hun  bod  Gjæsten 
Farvel  og  gik  ind  i  Dagligstuen  for  atter  at  slutte  sig  til 
Rengjoringskorpset. 

Da  Gad  var  bleven  ene  med  Hertha,  spurgte  han 
hemmelighedsfuldt  hviskende,  hvilket  var  saa  uendeligt 
overflødigt  og  ogsaa  kun  motiveredes  ved,  at  han  fandt 
det  saa  fortryllende  at  have  Hemmeligheder  med  den 
unge  Dame:  ..Riegel  kommer  vel  med  i  Aften?" 

„Naturligvis I"  svarede  Hertha  med  en  for  den  nævnte 
YngUng  just  ikke  smigrende  Vrippen.  „Han  følger  jo 
altid  med  Roulunds,  ligesom  Skovriderens  Hektor  altid 
følger  med  sin  Herre,  selv  om  den  ikke  er  udtrykkeligt 
bedt." 

„Fy,  fy,  ikke  ondskabsfuld!  .  .  .  Saa  kan  vi  to 
Sammensvorne  da  rigtigt  arbejde  for  Ham  og  Hende  i 
Aften,"    gottede    den    unge  Forfatter  sig  ved  at  sige  og 

glemte  i  Øjeblikket  rent  sin  ædelmodige  Beslutning  fra 
om  Formiddagen  om  at  lade  Modpartiet  vinde   lidt  med. 

„Bottgers  kommer  med!"  lød  Herthas  korte,  men 
meget  sigende  Oplysning. 

„Av!    ...    Naa,    saa    det    skal    altsaa    være    stort 

Selskab?^ 

„Ja,  Gudbevares,  der  kommer  mange  Flere,  end  der 

er  Plads  til  I'' 

..Naa  ja,  Betzy  Kry  .  .  .  hvad  jeg  vilde  sige.  Froken 
Roulund  og  Riegel  trænger  jo  egenlig  heller  ikke  fore- 
løbigt til  vor  Assistance.    Nu  hjalp  jeg  dem  i  Aftes  .  .  ."* 

„Ja,  jeg  har  hort  det!  Jeg  kan  se,  De  vil  sige: 
„Allerede?"  —  men,  ser  De,  saadan  en  Nyhed  bliver 
ikke  gammel  her  i  Byen!  .  .  .  Jeg  forstaar  forovrigt  ikke, 
hvad  De  mener  med,  at  Ebba  og  Riegel  forelobigt  ikke 
trænger  til  vor  Assistance." 

„Jo-o!  Man  maa  jo  ogsaa  tænke  paa  det  andet 
Parti  for  at  faa  Balance  i  Tingene." 

„Det  andet  Parti  .  .  .  Balance  i  Tingene  .  .  .  jeg 
fatter  ikke!" 

„Jo  Herregud,  Selmers  maa  da  ogsaa  en  Gang  have 
en  hlle  Profit." 

„Selmers?     Hvem  er  Selmers?" 

„Hvem  Selmers  er?  .  .  .  Aa,  jeg  beder  om  For- 
ladelse, jeg  sidder  her  og  vrovler  i  det!  Jeg  skal  sige 
Dem,  jeg  har  arbejdet  meget  strængt  hele  Morgenen  paa 
min  Bog,  og  saa  .  .  .  saa  har  jeg  endnu  ikke  faaet  de 
tossede  Navne  ud  af  mit  Hoved." 

„Naa,    saadan    at    forstaal     Ja,    bland   endelig   ikke 

Deres  Fantasiskikkelser  ind  i  den  lille  Hverdagshistorie, 
vi  laver,  for  dér  passer  de  vist  ikke." 

„Naa-aa,  tror  De?"  spurgte  Gad  og  kom  uvilkaarligt 
til  at  nynne  Omkvædet:  „Vidste  Du  bare!"  for  sig  selv. 
„Det  er  nu  forresten  kjedeligt,  at  Bøttgers  kommer,  for 
jeg  havde  glædet  mig  lil,  at  jeg  en  Gang  kunde  have 
faaet  talt  uforstyrret  —  rigtigt  med  Dem." 

„Jeg  veed  ikke.  hvad  man  forstaar  ved  saadan  at 
tale  rigtigt  med  En!  Jeg  veed  kun,  at  jeg  i  Skolen  slet 
ikke  holdt  af,  naar  Lærerinden  lovede  at  tale  rigtigt 
med  mig  efter  Timen,  og  især  var  det  galt,  naar  det 
hed:  rigtigt  alvorligt." 

„Næ,  Gudbevares,  alvorligt  paa  den  Maade  var  det 
ikke,  jeg  vilde  tale  med  Dem!  Det  kunde  aldrig  falde 
mig  ind  paa  Lærerindevis  at  tampe  Alvoren  ind  i  Folk. 
De  kommer  ogsaa.  Frøken  Hauberg,  hundrede  Gange 
længere  og  uendeligt  lettere  gjennem  Livet  med  Deres 
lyse  Sind  og  glade  Humør;  det  vilde  være  Synd  og  Skam, 
hvis  De  skulde  miste,  om  det  saa  kun  var  det  mindste 
Gran  af  den  Skat,  De  besidder  deri.  De  har  arvet  Deres 
Moders  lykkelige  Naturel,  De  vil  en  Gang  blive,  som 
hun  nu  er.  Der  gives  ældre  Kvinder,  som  skaber  Lykke, 
Tilfredshed  og  Livsglæde  omkring  sig,  fordi  de  selv  sid- 
der inde  med  saa  stort  et  f^ond  deraf.  Om  dem  flokker 
de  Unge  sig  uvilkaarligt,  baade  unge  Piger  og  unge 
Mænd,  og  der  er  hos  de  Sidste  noget  som  af  en  For- 
elskelse i  den  Magt,  hvormed  de  trods  Alderens  Forskjel 
foler  sig  dragne  til  disse  Kvinder." 

„Tak,  fordi  De  føler  og  taler  saa  smukt  for  Moder! 
.  .  .  Men   jeg   fortjener    ikke    at    lignes    ved    hende  .  .*. 

der  mangler  mig  det  Afgjøreiide,  Gemyttet,  eller  hvad  det 
hedder,"  svarede  Hertha;  hun  talte  dæmpet  og  nølende 
og  sad  i  Tanker  og  trykkede  den  opstaaende  Kant  paa 
Klaverets  nærmeste  Lys  ned.  „Det  er  ikke  for  Ingen- 
ting, at  mine  Veninder  og  de  andre  unge  Piger  her  altid 
har  betragtet  mig  som  en  Slags  Klown." 

„Ah,  De  er  hypokonder  som  alle  store  Humorister!" 

„Aa,  hvorfor  vil  De  gjøre  Nar?" 

Til  sin  store  Ærgrelse  blev  Gad  forhindret  i  at  ud- 
bryde i  de  lige  saa  indignerede  som  oprigtige  Tilbage- 
visninger af  denne  Beskyldning,  der  svævede  ham  paa 
Læberne,  thi  i  det  Samme  røg  Dagligstuedøren  op  for  et 
kraftigt  Spark,  hvilket  blev  afleveret  af  Familiens  mere 
for  Kraftkunster  end  for  Balletbevægelser  anlagte  Tjene- 
stepige, som  nu  kom  stolprende  afsted  gjennem  Kabinet- 
tet, slæbende  paa  en  Spand  afbenyttet  Gulvvaskevand  i 
højre  Haand,  medens  hendes  venstre  Arm  som  Kontra- 
vægt i  sære  Svingninger  daskede  løs  i  Luften,  som 
gjorde  den  Forberedelser  til  at  uddele  et  større  Antal 
Lussinger. 

Hertha  brast  i  Latter,  da  Pigen  havde  smækket 
Døren  til  Kjøkkenet  i  efter  sig,  og  Gad,  der  mærkede, 
at  Stemningen  fra  før  var  brudt,  rejste  sig  og  tog  Afsked. 

Paa  Slaget  syv  tog  Gad  Afsked  med  Kjeldsen,  der 
slet  ikke  syntes  fortvivlet  over,  at  hans  Gjæst  saa  jævn- 
ligt modtog  Indbydelser  til  at  spise  ude,  og  da  den  unge 
Mand  en  tre — fire  Minutter  senere  traadte  ind  i  de  Hau- 
hergske  Selskabslokaler,  opdagede  han,  der  mente  at 
komme  i  udmærket  Tid,  at  han  var  sidste  Mand.  Hertha 
havde  havt  Ret:  Lokalet  var  stuvende   fuldt,  —  fyldt  til 

Trængsel,  som  det  moderne  Anmeldersprog  fordrer  det  — , 
saa  han  maatte  nøjes  med  en  Staaplads  ved  Dø^en,  og 
han  erfarede  nu,  at  i  Hylkedam  var  en  Indbydelse  til 
Klokken  syv  ensbetydende  med,  at  man  satte  sig  tilbords 
paa  dette  Klokkeslet. 

Dagligstuen  og  Kabinettet  vare  propfulde  af  Menne- 
sker, paa  hvem  man  kunde  se,  at  de  ventede,  og  Stem- 
ningen var  ikke  mere  munter  og  livfuld,  end  den  gemen- 
lig er  hos  Folk,  der   hengive  sig  til   denne  Adspredelse. 

Den  korte  Tomands  Sofa,  der  var  saa  underligt 
sammentrykt  som  en  Rullepølse,  der  er  mislykket  i  Pres- 
ningen, var  reserveret  de  to  Familiemødre,  og  det  over- 
steg ikke  deres  Evner  at  besætte  den  fuldstændigt. 

Fru  Roulund  havde  været  saa  fornuftig  ikke  at  over- 
anstrænge  sig  med  Hensyn  til  Toilettet  for  at  spise  til 
Aften  hos  sin  Svigerinde;  hun  havde  taget  Søndags- 
kjolen  og  Pyntekappen  paa,  hvilket  vilde  sige  lige  saa 
meget  som  den  Paaklædningsgrad,  der  hos  Herrerne 
hedder:  Selskabsfrakke  og  ren  Flip.  Utaalmodigt  rok- 
kede hun  frem  og  tilbage  i  sit  Sofahjørne,  thi  Vente- 
tiden forekom  hende  skrækkelig  lang;  hundrede  af  Gange 
havde  hun  sin  Haand  nede  i  Lommen  paa  Fiskeri  efter 
Strikketøjet,  men  lige  saa  mange  Gange  kom  den  op 
igjen  uden  Bid,  —  hun  betænkte  sig,  det  passede  ikke 
efter  Hylkedamsk  Etikette  at  tage  Haandarbejdet  frem 
før  efter  Spisningen.  Med  et  resigneret  Suk  trøstede 
hun  sig  med  at  tælle  Masker  og  Sting  i  alle  strikkede, 
broderede  og  hæklede  Sager,  som  fandtes  indenfor  hendes 
Rækkeevne;   men    saasom    hun    havde    udført   dette    sta- 

tistiske  Arbejde  ved  utallige  tidligere  Lejligheder,  kunde 
det  ikke  antages  at  more  hende  synderligt. 

Fru  Bøttger  derimod  var  i  Gaia  og  ragede  med  sin 
hvidfødte  Rankhed  stivt  op  i  den  hende  anbetroede  Del 
af  Sofaen  som  et  Benpenneskaft  i  et  Pennestativ.  Ved 
at  se  hende  sidde  der  stram  og  retrygget  i  sin  gammel- 
dags, fra  Kommodeskuffen  fremdragne  Pynt,  saa  at  sige 
urørlig  i  den  med  talrige  Brystlæg  forsynede,  kaffebrune 
Silkekjole  og  med  den  struttende,  baandbesatte  Kappe 
kom  man  til  at  tænke  paa  en  af  de  i  vore  Bedstefædres 
Tid  moderne  Stadsestuer,  hvor  der  ingen  Mennesker  kom 
undtagen  om  Søndagen  eller  ved  festlige  Lejligheder. 

Konversationen  mellem  de  to  Damer  gik  kun  trevent, 
stødvis.  Fru  Roulund,  som  endnu  kun  overfor  Bøttgers 
bevarede  noget  af  sin  tidligere  Dronningeværdighed,  hørte 
naadigt  efter,  hvad  den  Anden  forebragte  hende,  men 
interesserede  sig  ikke  for  Samtalen;  og  det  gjorde  da 
Fru  Bøttger  paa  sin  Side  heller  ikke,  hun  talte  kun  af 
Pligt.  Men  saa  fandt  hun  paa,  sledsk  som  hun  var,  at 
insinuere  sig  hos  den  kjedsommelige  Strikkepose  —  det 
var  Fru  Bøttgers  Betegnelse  af  Fru  Roulund,  ikke  vor 
—  ved  ydmygt  at  anholde  om  en  yderligere  Forklaring 
paa  den  strikkede  Firkant  af  et  Sengetæppe,  hun  for 
nylig  som  en  Naadegave  havde  faaet  overladt  af  be- 
meldte Pose.  Og  det  hjalp,  nu  fik  Fruen  Munden  paa 
Gang. 

Roulund  havde  til  en  Begyndelse  havt  travlt  med 
at  prøve  forskjellige  Stole,  af  hvilke  han  i  næste  Sekund 
røg  op,  da  de  knagede  og  bragede  under  Vægten  af 
ham;   men  omsider  havde   han   dog  fundet  et  Exemplar, 

som  til  Trods  for,  at  Benene  rystede  under  det  af  Angst, 
blev  erklæret  for  brugeligt.  Og  her  tronede  han  nu  bred 
og  hyggelig  og  var  ved  med  det  gemytligste  Ansigt  af 
Verden  at  bringe  sin  Søster  Juliane  —  i  fortrolig  Tale: 
Ane  —  fra  Sands  og  Samling  ved  at  opramse  Alt,  hvad 
en  forvænt  Kjobenhavner  som  Gad  fordrede  af  et  Sel- 
skab. 

Bottger  havde  i  Anledning  af  Festen  forsynet  sig 
med  en  Vest  med  eens  Knapper,  men  saae  forøvrigt  saa 
hungrig  ud  som  nogensinde.  Man  kunde  ligefrem  se 
paa  Manden,  at  han  ikke  havde  spist  til  Middag;  en 
bedre  Model  til  en  forsulten  Stakkel,  der  venter  udenfor 
en  ..Samaritan",  skulde  man  søge  om.  Han  havde  stillet 
sig  mellem  Spisestuedøren  og  den  Dør,  ad  hvilken  Gad 
skulde  komme,  og  havde  let  ved  samtidig  at  holde  Øje 
med  dem  begge,  thi  den  Omstændighed,  at  han  med  sit 
sunde  Øje  skelede  mod  Spisestuen,  var  tilstrækkelig  for 
dets  rebelske  Kollega  til  at  svippe  hen  til  den  anden 
Side  og  paa  egen  Haand  holde  Udkig  med  Indgangs- 
døren. 

De  Unge  klumpede  sig  tause  sammen  i  Krogene, 
hvor  de  vare  nødte  til  at  staa  op,  da  de  fleste  Stole 
havde  modtaget  midlertidigt  Engagement  ved  Spisebordet. 
Den  eneste  Livlige  var  Hertha,  der  gik  rundt  til  de  andre 
unge  Piger  og  tilbød  Paré  paa,  at  Bøttger  om  Formid- 
dagen havde  været  inde  hos  Byens  Slagter  og  forhørt 
sig  om,  hvilket  Stykke  Kjød  hendes  Moder  havde  faaet. 

Endelig  arriverede  da  Gad,  og  det  bragte  Liv  i  For- 
samlingen, mest  i  Husets  Frue.  der  strax  truntede  hen 
til  ham  og  næppe  gav  sig  Tid  til  at  trykke  hans  Haand 

for  hurtigst  muligt  at  forsviude  ud  i  Kjokkenet  i  tung 
Sidegalop,  som  forforte  Chiffonnieren  og  det  lille  Bogskab 
til  gladeligt  at  give  sig  til  at  hoppe  paa  Stedet  i  dm 
Tro,  at  der  skulde  gjores  Gymnastik. 

Et  kvart  Minut  efter  gik  eller  rettere  sagt  stormede 
nu\n  tilbords,  og  Alt  gik  i  en  saadan  Fart  og  Hurlum- 
hej, at  det  var  Gad  lige  saa  umuligt  at  sørge  for  sine 
Protegéer,  som  det  var  ham  selv  at  faa  Plads  hos  Hertha, 
hvorfor  han  fattet  slog  sig  sammen  med  Riegel. 

„Hvorfor  har  De  ikke  passet  paa  at  blive  Froken 
Roulunds  Bordkavaler?"  tilhviskede  han  Arthur,  medens 
Brodbakkerne  foretog  deres  tause  Introduktionsronde.  „Var 
De  ikke  paa  Deres  Post,  da  vi  gik  herind?  .  .  .  Det  er 
sandt:  om  Forladelse,  jeg  spørger!  De  vil  jo  ikke  betro 
mig  Noget." 

„Jo,  det  kan  jeg  godt  fortælle  Dem!"  svarede  Arthur, 
og  et  humoristisk  Blink  lyste  op  i  de  kløgtige  Øjne. 
„Lige  før  vi  skulde  tilbords  ..." 

„.  .  .  .  søgte  De  at  komme  paa  Siden  af  Froken 
Roulund  —  det  kan  jeg  nok  begribe  —  men  .  .  .  saa 
kommer  men 'et,  det  er  det,  vi  skal  have,  spring  det 
Andet  over!" 

„Naa,  ja,  naar  det  har  saadan  en  Hast!  ...  Jeg 
var  paa  Siden  af  hende,  men  saa  i  sidste  Øjeblik  kom 
Frøken  Hertha  til  .  .  ." 

„Ja,  hun  forhindrede  Dem  da  ikke  i  at  faa  Frokun 
Roulund  til  Borddame?" 

„Jo,  paa  en  Maade,  for  hun  og  Froken  Ebba  leverede 
en  lille  Bataille  —  aldeles  privat,  forstaar  sig!  —  om 
den  Lanipeskjærm  ..." 

„  Lampeskjærm  ? ! " 

„Ja,  den  lille  Scene  forleden  Aften  hjemme  hos  os 
,  .  .  hvor  Froken  Hertha  trak  den  til  Side  og  .  .  .  Aa, 
De  husker  det!" 

„Naa  ja,  Frøken  Hauhergs  udelikate  Afsløring,  — 
ja,  den  havde  Frøken  Roulund  ogsaa  Ret  til  at  være 
fornærmet  over." 

„Det  var  hun  skam  ogsaa,  og  det,  saa  det  kunde 
forslaa!  Hun  sagde  ligefrem,  at  det  var  uforskammet 
Drilleri  og  Lumskeri,  og  at  hun  hverken  havde  fortjent 
eller  ventet  det  af  sin  Kusine,  Og  saa  svarede  Frøken 
Hertha,  at  naar  Ebba  .  .  .  hm  I  det  er  Frøken  Hertha, 
der  taler,  forstaar  De  nok!  .  .  .  naar  Ebba  tog  en  lille 
Kaadhed  paa  den  Maade,  saa  kunde  hun  sejle  sin  egen 
Sø,  og  saa  skulde  Frøken  Hertha  saamænd  ikke  gjore 
sig  nogen  Ulejlighed  med  at  hjælpe  paa  hendes  Affærer! 
.  .  .  Se,  det  Sidste  forstod  jeg  ikke,  det  var  der  jo  ikke 
Mening  i,  vel?" 

„Ikke  Spor!  Hvad  skulde  hun  vel  hjælpe  sin  Kusine 
med?" 

„Nej,  vist  saa!  .  .  .  Men  jeg  listede  af,  for  der  er 
Ingenting  saa  uhyggeligt  som  at  høre  to  unge  Piger 
skjændes.  Ens  Illusioner  faar  saadant  et  ubehageligt  Knæk 
derved  —  det  vil  sige,  naar  man  holder  af  de  paagjæl- 
dende  unge  Piger." 

„Akkurat!  Det  er  ligesom  første  Gang,  man  op- 
dager, at  Duerne  slet  ikke  er  de  blide  og  fromme  Fugle, 
man  udgiver  dem  for,  men  derimod  meget  mere  er  i 
Familie  med  de  bekjendte  Havgasser!  .  .  .  Naa,  se,  se, 
saa  det  er  Froken  Hauberg,  der  har  gjort  Ulykker!    Mod 

sin  Villie,  naturligvis  .  .  .  men  hvis  det  nu  blev  gjort 
af  Vrede,  fordi  Veninden  skjældte  ud,  saa  kunde  det 
maaske  bruges  .  .  .  det  skal  jeg  dog  probere!" 

Dette  Sidste  havde  Gad  mumlet  hen  for  sig,  saa 
Arthur  kun  kunde  opsnappe  enkelte  Ord,  og  han  spurgte 
derfor  troskyldigt:  ,,Hvad  er  det.  De  vil  probere?  Er 
det  maaske  de  røgede  Sild?" 

„De  rogede  Sild?I"  gjentog  Kjobenhavneren,  hojligt 
forvirret  over  at  blive  reven  ud  af  sin  Tankegang  ved 
et  saa  materielt  Spørgsmaal;  men  han  var  ikke  længe 
om  at  fatte  sig,  og  med  et  Smil  sagde  han:  „Næ,  jeg 
vilde  kun  bede  Dem  præsentere  mig  for  Deres  venstre 
Sidekammerat,  den  ærede  Mørbrad:  den  har  et  saa 
vindende  Ydre,  at  jeg  gjerne  vilde  gjøre  dens  nærmere 
Bekjendtskab." 

Længere  hen  under  Maaltidet  spurgte  Gad  sin  Ven: 
„Hor,  der  er  en  Ting,  jeg  rent  har  glemt  at  tale  med 
Dem  om.  Hvad  er  det  for  Oversættelser,  som  De  efter 
Sofus  Bøttgers  Udtalelser  forleden  Aften  giver  Dem  af 
med?" 

„Aa,  det  er  ikke  Noget!"  svarede  Arthur  og  skrabede 
i  sin  Forlegenhed  paa  det  omhyggeligste  Krummerne  paa 
sin  Tallerken  sammen  med  Kniven.  ..Det  er  blot  nogle 
franske  Digte,  som  jeg  .  .  .  som  jeg  for  min  Fornøjelse 
har  oversat  ...  de  er  ganske  ubetydelige." 

„Det  kan  De  ikke  selv  saadan  bedomme.  Har  De 
v^ist  Nogen  dem?  Har  De  ikke  tænkt  paa  at  lade  dem 
tiykke?" 

„Jo!  Jeg  vil  være  ærlig  lige  overfor  Dem!  Da  jeg 
havde  oversat  en  halv  Snes  Stykker  af  dem,  syntes  jeg 

selv  saa  godt  om  dem,  at  jeg  sendte  dem  over  til  et  af 
vore  Blade;  men  ..." 

„De  fik  dem  tilbage  med  en  Beklagelse  fra  Redak- 
tionen over,  at  skjondt  der  var  baade  Følelse,  Varme, 
Inderlighed,  Talent  og  saa  videre  i  dem,  saa  egnede  de 
sig  desværre  ikke  til  Optagelse  i  Bladet,  hvorfor  de  med 
Højagtelse  og  Tak  for  den  Nydelse,  Redaktionen  havde 
havt  af  Gjennemlæsningen,  ærbødigst  returneredes." 

„Ja I  .  .  .  Men  hvordan  kan  De  vide  det?" 

„Jeg  kjender  Formlen  for  den  Slags  behagehge  Hen- 
rettelsesskrivelser;  jeg  er  ogsaa  i  min  Begyndelsesperiode 
bleven  opmuntret  paa  den  Maade!  .  .  .  Hør,  lad  mig  se 
Oversættelserne!  De  vil  vel  nok  lade  mig  læse  dem 
igjennem?" 

„Med  største  Fornøjelse,  blot  De  ikke  kommer  til 
at  fortryde  det!  .  .  .  Jeg  skal  komme  hjem  til  Dem  med 
Manuskriptet  den  Dag  imorgen." 

De  unge  Mænd  afbrødes  her  i  deres  Samtale  ved  et 
kraftigt  Skrig,  for  ikke  at  sige  Brøl,  som  lød  nede  fra 
Bordenden,  hvor  Roulund  præsiderede  og  hidtil  havde 
besørget  Gemytligheden  ved  at  slaa  sig  til  Ridder  paa 
sin  let  overvindelige  Søster  ved  afvexlende  at  skamrose 
hendes  Mad  og  erklære,  at  Kammerraad  Ginderup  og 
Fru  Nimb,  Soyer  og  Fru  Johnstad  lige  overfor  Ane 
kunde  gaa  hjem  og  lægge  sig,  saaledes  som  højsalig 
Madam  Mangor  alt  havde  gjort,  og  afvexlende  at  kritisere 
Anretningen  ved  saadanne  spøgefulde  Vendinger  som, 
at  Smørret  smagte  af  Monsted,  at  Rullepølsen  var  i  intim 
Familie  med  de  fedtede  Tællelys  til  tolv  paa  Pundet,  at 

Søsteren  til  næste  Udstilling  skulde  konkurrere  med  sine 
syltede  Jordbær  under  Gjærprodukter,  o.  s.  v. 

Man  var  kommen  til  Theen  og  de  ovenfor  omtalte 
Smaakager,  der  ikke  alene  gjorde  Lykke  hos  Gad;  og 
for  de  Herrer,  der  ikke  drak  The,  blev  der  serveret 
Sherry. 

Roulund,  der  selvfølgelig  ikke  rangerede  under  The- 
vandsherrernes  Klasse,  havde  næppe  taget  en  Mundfuld 
af  sit  Glas,  før  han  med  Eet  syntes  forvandlet  til  en 
Fontæne,  der  sendte  et  spruttende  Styrtebad  af  Sherry 
ned  over  Gulvet  bag  Nabostolen;  og  da  han  havde  ind- 
stillet denne  hydrauliske  Virksomhed,  som  endte  med  en 
støjende,  kvælende  Hoste,  tiltordnede  han  med  Stentor- 
stemme Søsteren,  der  befandt  sig  ved  Bordets  nederste 
Pol:  „Hvad  er  det,  Ane?  Du  vil  da  vel  ikke  udgive 
dette  ugudelige  Pøjt  for  Roulunds  berømte  Sherry  å  Krone 
en,  halvtreds  pr.  Bouteille?" 

„Jo,  det  veed  Gud,  jeg  vil!"  erklærede  den  af  de 
idelige  Reklamationer  opskræmmede  og  nervøse  Vært- 
inde i  saa  overbevisende  ærlig  en  Tone,  at  Enhver  uden 
Betænkning  vilde  have  aflagt  Ed  paa,  at  hun  talte  sandt. 
„Er  der  Noget  i  Vejen  med  den?" 

„Om  der  er?!  Jeg  veed  s'gu  ikke,  hvad  det  er, 
den  smager  af;  for  jeg  kan  ikke  hitte  ud  af,  om  Du  har 
sat  Sildelage  til  den  eller  kogt  den  af  me^  Klipfiskeben 
eller  klaret  den  med  Ansjosskind." 

„Ih,  vor  Herre  bevares!"  skreg  Fru  Ane  og  slog 
ud  for  sig  med  Hænderne  som  for  at  skubbe  en  saa 
graverende  Mistanke  fra  sig. 

„Det  er  slet  ikke  os,  Onkel,  der  har  gjort  Noget  ved 

Vinen,"  faldt  nu  Hertha  afvisende  ind.  ,,Det  er  din 
egen  Bestyrer,  der  har  forfalsket  den." 

„Bøttgerl"  udbrod  Kjobmanden  og  drejede  Hovedet 
bøst  mod  sin  højre  Haand,  der  forøvrigt  in  casu  sad 
paa  hans  venstre  Haand. 

Hans  inkvisitoriske  Mine  havde  til  Følge,  at  den  — 
om  man  saa  kan  sige  —  ærbødigst  brødebetyngede  Be- 
styrer sænkede  sit  Blik,  hvilket  dog  kun  tildels  kunde 
siges  at  lykkes  ham:  thi  medens  det  normale  Øje  lydigt 
dalede  ned  mod  det  underste  Øjelaag,  steg  dets  stridige 
Tvillingbroder  sporenstregs  tilvejrs,  til  det  stødte  mod 
Yderkanten  af  det  øverste  Øjelaag,  hvor  det  med  trium- 
ferende Glæde  over  sin  Trods  syntes  at  staa  paa  eet 
Been  og  raabe  Hurra  lige  saa  letsindigt  som  en  Luft- 
skipper  under  Opstigningen  paa  Gondolens  Rand. 

„Aa,  bevares!  Er  der  Nogen,  der  har  set  det?  Er 
der  Nogen,  der  kan  smage  det?"  vaandede  han  sig,  for- 
resten mest  ulykkelig  over  at  være  nødsaget  til  at  gjore 
en  Pause  i  sin  Spisning. 

„Er  der  Nogen,  der  har  set  det?  Er  der  Nogen, 
der  kan  smage  det?"  vrængede  Principalen.  „Hvad  er 
det  for  et  Svar?  Tal  tydeligt,  ud  med  Sproget!  Hvad 
har  De  gjort  ved  Vinen?" 

„Jo,  før  da  Karaflen  gjorde  Holdt  ved  mig,  saa 
troede  jeg  ikke,  den  skulde  videre,  og  saa  vilde  jeg  sætte 
Proppen  i  den.  Men  saa  var  jeg  saa  uheldig  at  se  fejl 
af  den  og  et  af  de  smaa  Glassaltkar,  der  stod  ved  Siden 
af  den  ...  de  er  jo  af  samme  Størrelse  og  ligner  hin- 
anden en  Del  .  .  .  jeg  troede  ikke,  der  var  kommet  noget 

Salt  i  Vinen,  for  jeg  opdagede  naturligvis  strax  Fejl- 
tagelsen, da  .  .  .  da  .  .  ." 

„Da  De  vilde  sætte  Saltkarret  i  Flaskehalsen?  Ja 
Tak,  det  var  s'gu  for  sent!  Vinen  er  jo  saa  salt,  som 
den  havde  faaet  en  Dukkert  i  Kattegat.  Det  er  ogsaa 
en  kivsom  Indretning  med  de  Ficcolomini-Saltkar!  Ingen 
Nytte  gjør  de,  for  naar  man  har  stukket  til  dem  een 
Gang,  ligger  Resten  af  Indholdet  ved  Siden  af  paa  Dugen, 
og  nu  seer  man,  hvad  Ulykke  de  kan  gjore!  .  .  .  Naa, 
Ane,  Du  skal  ikke  være  forknyt  for  det!  Lad  Mette 
løbe  hjem  til  mig  efter  en  anden  Flaske,  —  jeg  veed, 
Du  har  kun  kjøbt  een  Flaske!  .  .  .  Men  det  vil  jeg  sige 
Dem,  min  gode  Bøttger,  den  bliver  skreven  paa  Deres 
Regning!" 

Bestyreren  forstod  godt,  at  det  behagede  hans  høje 
Overordnede  at  skjæmte,  og  derfor  ansaae  han  det  for 
sin  Pligt  at  smile  skjælmsk,  hvad  der  dog  kun  tog  sig 
betingelsesvis  godt  ud,  da  det  rebelske  Øje  nægtede  at 
assistere  og  istedetfor  stirrede  stivt  ud  for  sig  paa  en 
hadefuld,  skrækindjagende  Maade. 

Efterat  dette  lille  Intermezzo  imidlertid  saaledes  var 
endt,  og  den  indkaldte  Reserveflaske  i  en  Fart  tømt, 
hævedes  Taflet. 

Man  havde  ikke  tilbragt  to  Minutter  i  de  andre 
Stuer,  før  Roulund,  der  i  Selskaber  altid  virkede  som 
Uroen  i  Uhrværket,  spurgte  sin  Søster:  „Naa,  Ane,  hvad 
har  Du  nu  tænkt  Dig,  vi  skulde  tilbringe  Resten  af 
Aftenen  med?  ...  I  plejer  altid  at  have  saadanne  origi- 
nale Ideer  hernede  hos  Jer." 

„Aa,  det  mener   Du  vist    ikke,    Christian!"    svarede 


182 

Fru  Hauberg  med  et  mistroisk  Smil.  „Men  forresten 
saa  har  Hertha  foreslaaet,  at  vi  Alle  skulde  gaa  en  Tur 
op  til  Iskjælderbakken." 

„Til  Iskjælderbakken?  Det  er  jo  over  en  halv  Times 
Marsch!  Det  var  da  et  af  de  mest  tovvelige  Indfald,  Pige- 
barnet endnu  har  havt!" 

„Aldeles  ikke!"  protesterede  Hertha,  der  traadte  til, 
da  hun  hørte,  hvorom  Talen  drejede  sig.  „Vi  synes  jo 
Alle,  der  er  saa  smukt  deroppe,  og  derfor  vil  vi  vise 
Hr.  Gad  den;  han  kjender  den  jo  endnu  ikke!  .  .  .  Nu 
skal  Du  være  en  god  Onkel  Christian  og  gaa  med!  .  .  . 
Og  hor,  nu  skal  jeg  hviske  Dig  Noget:  der  serveres 
Toddy  deroppe!  Hvad  siger  Du  saa?  Gloende  varm 
Toddy  opad  en  Iskjælder,  er  det  ikke  Noget,  der  kan 
friste  Dig?" 

„Du  taler  godt  for  dine  Varer,  det  maa  man  lade 
Dig!"  indrømmede  Onklen  og  kneb  hende  i  Kinden. 
„Naa  ja,  lad  gaa!  Men  lad  os  saa  komme  afsted  strax; 
Du  veed,  jeg  kan  ikke  lide  at  vente  paa  min  Aftendrik." 

Da  Roulunds  Ønsker  endnu  besad  kongelig  Kraft  i 
den  Kreds,  hvor  han  for  Øjeblikket  befandt  sig,  kom 
man  hurtigt  afsted. 


IX. 

Den  omtalte  Bakke  laa  i  en  stor,  gammel  Skov,  der 
ejedes  af  den  nærboende  Fideikommisbesidder,  men  som 
Hylkedams  Indvaanere  betragtede  som  dem  tilhørende, 
hvad  de  næsten  ogsaa  kunde.  Beboerne  af  Slottet  —  det 
kaldtes  virkelig  endnu  der  paa  Egnen  for  „Slottet"  — 
kom  nemlig  saa  godt  som  aldrig  udenfor  den  med  Skoven 
sammenhængende,  forøvrigt  ogsaa  tilstrækkeligt  store 
Have  nærmest  Bygningen,  som  de  havde  forbeholdt  sig, 
medens  Skoven  liberalt  stod  aaben  først  for  Hylkedam- 
merne  —  som  disse  med  Vigtighed  paastod  —  og  der- 
efter for  alle  Andre,  naar  man  blot  entholdt  sig  fra  at 
medtage  Hunde  og  medtage  Haven  ved  Udsmykninger 
med  Madpapir,  Æggeskaller,  etc.  eller  ved  at  lade  den 
ungdommelige,  ikke  tobakstaalende  Naaletræsbeplantning 
tænde  ved  Ens  Cigar  samt  i  det  Hele  opførte  sig  pænt 
og  artigt. 

Fra  Hylkedam  gik  Turen  først  et  Stykke  ud  ad 
Ghausséen.  Den  støvdækte  Landevej  laa  som  en  Kridt- 
streg mellem  paa  den  ene  Side  det  vidtstrakte  Engdrag, 
i  hvis  grønne,  blomstervirkede  Tæppe  sorte,  skaldede 
Tørvejordspletter  grinede  frem,  som  var  det  skæmmende 

Huller,  og  paa  den  anden  Side  Forpagterens  indhegnede 
Plads,  hvor  Ungkvæget  automatisk  gumlende  allerede 
havde  lagt  sig  tilrette  for  Natten,  medens  Plagene  span- 
kede sindigt  om  paa  de  opløbne  Stolper  af  Ben  og  tog 
sig  et  sidste  Aftenfoder,  Langs  Groftekanterne  stod  de 
gamle,  stærkt  stævnede  Popler  i  Geled  med  en  enkelt 
Gren  ragende  langt  op  paa  den  ene  Side  af  Kronen, 
som  var  det  en  overmægtig  Bajonnet,  mellem  Træerne 
ragede  Telefonstængerne  op,  med  deres  øverst  oppe  an- 
bragte Klokker  mindende  om  kæmpemæssige  Stænger 
med  Kirsebær,  og  paa  de  lange,  tynde  Traade  holdt  tal- 
rige Svaler  Aftenstævne.  Vejen  var  saa  kjedsommelig 
ensformig,  kun  et  enkelt  Sted  dannede  et  Par  Træbomme, 
der  af  Skræk  over  et  eller  andet  Usynligt  vare  ved  at 
gaa  bagover,  en  Afvexling,  og  Grunden  til  deres  Nær- 
værelse angav  det  hlle  Vandløb,  som  kluk-klukkede  svagt 
nede  i  Stenkisten, 

Alt  var  stille,  uforanderligt  stille;  det  var  denne 
dybe  Stilhed,  som  man  næsten  synes  at  fornemme  i 
Ørerne.  Man  blev  glad  for  hver  lille  Afbrydelse:  naar 
en  lille  Fugl  med  et  ængsteligt  Pip  fløj  op  fra  et  Træ 
og  sky  flygtede  bort;  naar  en  fjern  Vognrummel  lod  sig 
høre,  eller  naar  man  ovre  fra  Forpagtergaardens  reson- 
nansgivende  Mælkestue  fornam  de  hule  Drøn,  naar  der 
blev  rumsteret  med  Bøtterne. 

Mosekonen  var  begyndt  saa  smaat  at  fyre  op  i  sit 
Bryggers,  og  Træernes  Kupler  i  den  bortliggende  Skov 
fortonede  sig  i  blaa  Aftendis;  foruden  de  ubevægelige 
Kreaturer  paa  Marken  saaes  intet  levende  Væsen,  kun 
en   enkelt  Kat   listede   sig  afsted   paa  sin  ulovlige  Jagt. 

Den  leverede  et  meget  talende  Bevis  paa  det  Praktiske 
i  den  jagtelskende  Godsherres  Foranstaltning  at  lade 
Ørerne  hugge  af  alle  Katte  paa  Godset,  fordi  de  formentlig 
afholde  sig  fra  at  jage,  naar  Duggen  falder  dem  i  Ørerne. 

Under  lystig  Snakken  los,  der  stod  i  den  stærkest 
mulige  Disharmoni  med  Naturens  tyste  Ro,  vandrede 
Selskabet  fremad. 

Paa  Grund  af  den  lovede  Forfriskning,  som  Onkel 
Christian  naturligvis  ikke  skulde  være  ene  om,  var  der 
endel  Bagage  at  bære  paa,  og  Besværet  hermed  faldt 
udelukkende  paa  Damerne. 

Man  veed,  hvorledes  det  ved  slige  Lejligheder  gaar 
til  i  kjobenhavnske  Kredse.  Til  en  Begyndelse  ere  alle 
Kurve  og  Tasker  anbragte  paa  de  kvindelige  Arme  eller 
i  de  dertil  hørende  Hænder;  efter  et  ganske  kort  Tidsrum 
er  det  imidlertid  umuligt  for  Herrerne  at  undgaa  at  se, 
hvor  skrækkeligt  besværede  de  arme  Damer  ere  af  disse 
Byrder,  og  da  de  ædle  Kavalerer  ikke  formaa  at  udholde 
Synet  af  denne  nedværdigende  Trældom,  fole  de  sig  for- 
pligtede til  at  tilbyde  deres  Assistance.  I  Førstningen 
ville  Damerne  ikke  høre  Tale  om  at  overlade  dem  Pakke- 
nellikerne; Gud  nej,  de  kunne  saa  udmærket  godt  selv, 
hverken  Kurve  eller  Tasker  ere  tunge  eller  genere,  det 
er  en  ren  Fornøjelse  at  bære  dem.  Herrerne  skulle  saa- 
mænd  ikke  have  Ulejlighed  med  det  Stads.  Herrerne 
ere  egoistiske  nok  til  et  Øjeblik  at  glæde  sig  over  Af- 
slaget; men  ikke  desto  mindre  sker  der  det  Mærkelige, 
at  hele  Bagagen  et  Øjeblik  efter  kan  ses  at  være  læsset 
over  paa  de  chevalereske  Mandfolk. 

Helt  anderledes  forholdt  det  sig   her  i  det  idylliske 

Hylkedam.  Det  faidt  ikke  med  en  Tanke  en  eneste  af 
Herrerne  ind  at  tilbyde  Hjælp,  og  det  faldt  ikke  et  Øje- 
blik Damerne  ind,  at  der  kunde  være  Tale  om  et  saa- 
dant  Tilbud.  I  deres  Enfoldighed  mente  de,  at  Hus- 
geraadet  og  hvad  dertil  borte  sorterede  under  dem,  og 
derfor  slæbte  de  paa  Godset  under  Anførsel  af  den  brave 
Værtinde,  som  i  sit  Ansigts  Sved  asede  sig  skjæv  paa 
en  tyksakket  Torvekurv,  med  Hatten  gleden  ned  ad  Nakken 
og  ifort  en  underlig,  kortstilket  Mantille,  der  saae  ud 
som  et  moderne  Skulderslag,  der  ikke  kunde  finde  det 
Overstykke,  det  borte  til. 

Ogsaa  Ebba  havde  sin  Part  at  bære,  en  temmelig 
omfangsrig,  med  to  Hanke  forsynet  Kurv,  hvis  Hoved- 
beskjæftigelse  ellers  var  at  forvare  Fru  Haubergs  plads- 
optagende  Stadskappe  under  Transporten  fra  og  til  de 
stedlige  Selskaber.  Den  unge  Pige  havde  kun  Halværmer 
i  sin  Kjole,  og  de  uopdragne  Hanke  paa  Kurven  skar 
derfor  brutalt  en  dyb  Fure  i  hendes  blottede,  jorafruhvide 
Underarm. 

Hvor  allerkjæreste  rosenrød  end  den  Farve  var,  som 
Trykket  fremkaldte  paa  Randene  af  Furen,  kunde  Arthur 
naturligvis  ikke  ret  længe  holde  ud  at  se  paa  et  saa 
gruopvækkende  Syn,  der  strax  fik  alle  de  rædselsfulde 
Afbildninger  af  Inkvisitionens  Torturpinsler,  han  i  sit 
Liv  havde  set,  til  at  staa  levende  for  hans  Fantasi,  og 
han  tilbød  derfor  Frøken  Roulund  at  befri  hende  for 
hendes  Lidelser. 

Sofus,  der  længe  havde  kredset  om  samme  unge 
Dame  og  overanstrængt  sin  Hjerne  med  at  finde  paa  en 
Introduktionsreplik,  fik  nu  endelig  en  Idé  og  traadte  hen 

til  Ebba,  idet  han  sagde:  „Maa  jeg  ikke  bære  Kurven 
for  Dem,  Froken  Ebba?" 

„To  Tilbud  paa  een  Gang  om  at  bære  den  Smule 
Kurv  —  det  er  virkelig  overvældende!"  lo  den  unge 
Pige  baade  med  Mund  og  Øjne.  „Det  ligner  en  Tur  i 
Kotillon!     Jeg  er  i  den  storste  Forlegenhed!" 

„Aa,  lad  mig  faa  den!"  bad  begge  de  tjenstivrige 
Ynglinge. 

„Jeg  bliver  nodt  til  selv  at  beholde  den,  for  jeg  veed 
sandelig  ikke,  hvem  jeg  skal  give  den  til." 

„Til  mig,  naturligvis!"  erklærede  Arthur  afgjort. 
„Det  var  mig,  der  først  tilbod  min  Tjeneste." 

„Jamen  jeg  har  mere  Krav  derpaa  ...  jo,  jeg  har!" 
postulerede  Sofus,  da  baade  Ebba  og  Arthur  saae  for- 
bauset  spørgende  paa  ham.  „De  har  reddet  mit  Liv. 
Frøken  Ebba,  og  nu  kan  De  ikke  forholde  mig  at  gjøre 
lidt  Gjengjæld  ved  at  befri  Dem  for  en  Byrde.  Jeg  har 
ligefrem  Ret  til  at  forlange,  at  De  tager  det  Hensyn  til 
mig!" 

Ebba  lo  hjerteligt  af  den  sære,  nye  Forpligtelse,  hun 
her  havde  faaet,  og  imedens  listede  Sofus  Kurven  af 
hendes  Arm.  Da  det  imidlertid  kun  lykkedes  ham  at 
faa  fat  i  den  ene  Hank,  var  Arthur  ikke  sen  til  at  gribe 
den  anden  for  at  gjoi-e  ham  Byttet  stridigt,  hvorved  Situa- 
tionen afgav  det  sjeldne  Skue  af  to  Rivaler,  som  strides 
om  at  faa  en  Kurv  fra  den  Elskede. 

„Vil  De  se,  De  slipper!"  vare  de  iltre  Ynglinge  lige 
saa  enige  om  at  raabe,  som  de  vare  uenige  om,  hvem 
der  skulde  efterkomme  Opfordringen,  og  følgelig  slap 
ingen  af  dem  sit  Tag.    Et  Par  Sekunder  halede  de  hver 

i  sin  Hank,  som  ovede  de  den  Idræt  at  trække  Tov, 
og  saa  indtraf  det  ikke  uforudseelige  Resultat,  at  Hankene 
gav  sig  og  tilsidst  gik  løs,  hvorpaa  Kurven  med  et  Brag 
drattede  ned  paa  Vejen,  efterladende  de  bolde  Kæmper 
hver  med  sin  Hank  i  Haanden. 

Som  hilsende  af  Glæde  over  at  være  bleven  fri  for 
yderligere  Overlast  lettede  Kurven  paa  Laaget,  saa  snart 
den  naaede  Jorden,  hvorpaa  der  fra  dens  Indre  opsteg 
en  lige  saa  sjelden  som  skjøn  Fontæne  af  maskinskaaret 
Sukker,  blandet  med  et  Dusin  Theskeer,  og  lækre  The- 
ki-andse,  efterfulgte  af  en  Raketbuket  af  Cigarer  med  til- 
horende Tændstikker,  medens  nogle  lystige  Bajere  gav 
Salut  fra  Bunden  af  Kurven  og  derpaa  gav  sig  til  at 
vande  Landevejen  med  deres  kostbare  Indhold. 

Et  skingrende  Rædselshvin  fra  Damerne  blandede 
sig  smukt  med  forbandelsessvangre  Kraftudbrud  fra  Her- 
rernes dybere  Stemmer,  medens  de  to  ungdommelige 
Synderes  „Det  var  ikke  min  Skyld!"  unægteligt  tog  sig 
noget  puerilt  ud. 

„Død  og  al  Landsens!  Det  var  dog  vel  ikke  Kognaks- 
flasken,  der  sprang?"  raabte  Roulund  med  den  højeste 
Forfærdelse. 

„Næ,  Gudskelov,  den  har  jeg!"  oplyste  hans  Søster. 
„Men  det  var  dog  alligevel  en  skrækkelig  Ulykke!  Tænk, 
alt  det  dejhge  Sukker  og  .  .  ." 

„Aa  ja,  hvad  saa?  Saa  faar  vi  et  Stykke  Sukker 
mindre  i  Toddyen,  det  maa  vi  s'gu  finde  os  i!"  trøstede 
Kjobmanden  baade  Ane  og  sig  selv  med. 

Og  saa  gik  de  Ældre  videre,  medens  de  Unge  blev 
tilbage  for  at  samle  op,    og  medens  de  i   dette  Øjemed 

boltrede  sig  i  broget  Klynge,  kom  Gad  til  —  sans  com- 
paraison forresten  —  at  mindes  den  ikke  ukjendte  kjøben- 
havnske  Scene,  hvor  Gadens  Ungdom  er  Sælgekonen 
behjælpelig  med  at  redde  hendes  Stikkelsbær  og  Kirse- 
bær, som  strømme  ud  fra  den  væltede  Vogn  og  paa  egen 
Haand  søge  at  lave  Marmelade  paa  Stenbroen. 

Men  paa  den  korte  Strækning  hen  til  Skoven  be- 
nyttede Hr.  og  Fru  Bøttger  sig  nok  saa  listeligt  af  Lejlig- 
heden til  at  sværte  Arthur  Riegel.  Naturligvis  vare  de 
for  beregnende  til  at  gjøre  det  direkte  henvendt  til  Rou- 
lund,  nej,  de  beklagede  kun  Fru  Hauberg  for  Ødelæg- 
gelsen af  hendes  dejlige  Kurv  og  gav  Riegel  hele  Skylden, 
da  ethvert  fornuftigt  og  bare  en  lille  Smule  praktisk 
Menneske  jo  kunde  have  indset,  at  man  ikke  saadan  kan 
rive  og  slide  i  en  Kurv,  som  en  Anden  holder  fast  paa. 
Og  navnlig  den  Udtalelse,  at  Riegel  var  upraktisk,  faldt 
i  god  Jord  hos  Principalen;  den  kunde  han  fuldt  ud  holde 
med  dem  i.  Hvorefter  det  værdige  Ægtepar  opmuntret 
vovede  sig  frem  med  en  let  Antydning  af,  at  det  var 
ligesom  en  Skjæbnens  Tilskikkelse,  at  hans  Ebba  og 
deres  Sofus  stedse  stod  sammensluttede,  naar  Riegel 
gjorde  en  Fadæse. 

Havde  Gad  overværet  denne  Stump  Samtale,  maaske 
havde  han  her  hentet  et  Moment  af  nogen  psykologisk 
Interesse  til  sin  Roman;  men  han  var  jo  —  som  oven- 
for omtalt  —  beskjæftiget  med  at  studere  Scenen  med 
Kurven. 

Efter  et  kort,  kvikt  Landevejsløb  indhentede  de  Til- 
bageblevne snart  Avantgarden,  og  i  samlet  Trop  mar- 
cherede man  ind  i  Skoven. 

En  saakaldt  Græsvej,  der  kun  bestod  af  et  enkelt 
Hjulspor  og  intet  Andet,  førte  ind  i  den  tætte  og  lune 
Ungskov,  hvor  Hindbærbuske,  Bregner  og  Nælder  i 
kjærlig  Forening  dannede  et  helt  Vildnis  paa  hver  nok 
saa  lille  Lysning,  medens  de  visne  Blades  bruntfalmede 
Tæppe,  sparsomt  isprængt  med  Smaagrønt  som  Syre, 
Skovmærker,  Snerre  og  overgjemt  Anemoneløv,  laa  bredet 
under  Fødderne  paa  de  lige,  opløbne  Ungbøge,  der  i  For- 
hold til  de  gamle,  korpulente  Træer  tog  sig  ud  som 
Suppeasparges  i  Forhold  til  de  Udvalgte  af  første  Klasse 
„SUk".  Uden  at  ænse  Fordybninger  eller  Træstubbe 
skraaede  Vejen  lige  frem  mod  sit  Maal,  og  hist  og  her 
paa  sumpede  Steder  vare  større  og  mindre  Grene  lagte 
i  Række  paatværs  af  Vejen  for  at  hindre  Vognene  i 
at  synke  for  dybt  i;  man  saae  strax,  det  var  en  lidet 
befærdet  Gjenvej,  kun  vidnede  enkelte  Græsstraa,  som 
hang  højt  oppe  paa  Grenene,  om,  at  der  nylig  var  kjørt 
Skovbo  ind. 

Et  Stykke  inde  i  Skoven  hævede  Iskjælderbakken 
sig  saa  underligt  pludseligt  og  umotiveret  i  ensom  Maje- 
stæt. Den  var  fra  Øverst  til  Nederst  bedækket  med  gamle 
Træer,  rynkede  Ege  og  vejrbidte  Bøge,  og  deres  mægtige 
Rødder  løb  i  vildt  Kaos  ned  langs  Siderne,  fantastisk 
snoede,  krampagtigt  forvredne,  uløseligt  sammenfiltrede, 
undertiden  med  lange  Partier  hængende  helt  blottede  i 
Luften,  men  altid  saa  man.  saae  den  øverste  Del  af  dem 
sno  sig  frem  i  .Jordskorpen,  —  man  kom  til  at  tænke 
paa  de  spændte,  opsvulmede  Aarer  paa  en  Oldingehaand. 

Bakken  var  af  en  meget  anseelig  Højde  og  fuldstæn- 
digt i   Buddingeform;   €nd    ikke    det    sædvanlige  Sirat  i 

Toppen  af  en  saadan  manglede.  I  en  lav  Fordybning 
laa  nemlig  heroppe  en  lille,  af  utilhugne  Kampesten  op- 
fort og  med  Straatag  tækket  Hytte,  der  i  fordums  Tider 
var  bleven  benyttet  til  Iskjælder  samt  til  at  give  Bakken 
Navn,  men  som  nu  laa  ubrugt  og  forsømt  og  saae  saa 
kummeriig  ud  som  alle  forfaldne  Subjekter,  der  have 
kjendt  bedre  Dage.  Tæt  herved  havde  Godsets  Herskab, 
da  Bakken  var  bleven  et  yndet  Valfartssted,  ladet  op- 
sætte en  lang,  rummelig  Familiebænk,  der  i  Hestesko- 
form rundede  sig  udenom  et  Bord,  som  ikke  kunde  be- 
skyldes for  Mangel  paa  Soliditet,  aldenstund  Pladen 
bestod  af  en  imponerende,  afskediget  Mollesten  og  Foden 
af  en  forsvarlig  Egetræsbul. 

Strax  ved  Ankomsten  til  dette  Sted  flokkedes  Fru 
Hauberg  og  Døtre  samt  Ebba  paa  en  Plet  i  Nærheden 
af  Bordet  og  syntes  meget-  optagne  af  at  opføre  sig  som 
Roselille,  da  hun  stirred  i  Græsset  for  sin  Fod. 

Da  Gad  ikke  trods  al  Spejden  kunde  opdage  noget 
Mærkeligt  at  skue  just  der,  forespurgte  han  sig  om  An- 
ledningen til  Damernes  Studium  af  Jordsmonnet  og  fik 
nu  oplyst,  at  det  halve  Dusin  Sten,  som  laa  sammen- 
hobede der,  udgjorde  Ildstedet, 

„Ah,  et  gammelt  Offersted?"'  spurgte  han  videre, 
idet  han  ærbødigt  blottede  Hovedet. 

„Aa  Gud,  nej!"  svarede  den  velvillige  Husmoder. 
„Det  betyder  saamænd  ikke  Andet,  end  at  det  er  her, 
vi  skal  koge  Vandet  til  Toddyen." 

..Mere  prosaisk,  men  højst  praktisk!  .  .  .  Man  har 
saa  rart  nemt  til  Brændet,  thi  —  som  Digteren  saa 
træffende  synger  —  „Skoven  er  kun  Brænde,  ja.  Skoven 

er  kun  Brænde,"  sang  Gad  i  den  Tro.  at  han  var  højst 
vittig. 

„Mener  De,  man  kunde  bruge  de  fugtige  Grene, 
som  Hgger  her,  selv  om  man  havde  Lov  til  det?  Næ, 
vi  maa  saamænd  pænt  fore  hver  en  Pind  nied  os  .  .  . 
jo,  vi  maa  saa  skam!  Det  var  derfor,  min  Kurv  var 
saa  tung;  den  er  fuld  af  Pindebrænde." 

Gad  undlod  at  udtale  sin  unægteligt  ret  betydelige 
Forbauselse,  da  han  faldt  i  Tanker  over,  hvad  i  Alverden 
en  kjøbenhavnsk  Husmoder  vilde  sige,  hvis  hun  person- 
ligt skulde  fore  Brænde  med  paa  sine  Skovture. 

Imidlertid  vare  Ebba  og  Jenny  begyndte  paa  Anstal- 
terne til  at  gjøre  Ild,  og  Arthur  og  Sofus  havde  strax 
meldt  sig  til  Tjeneste  hos  den  Første  som  Fyrbødere, 
medens  Jenny  resigneret  atter  ved  denne  Lejlighed  spil- 
lede den  Overflødige. 

Til  en  Begyndelse  blev  de  unge  Mænd,  for  at  Da- 
merne kunde  faa  Noget,  som  Tændstikkerne  kunde  fange 
i,  satte  til  at  pinde  Pindebrændet  yderligere  ud,  og  ihvor- 
vel denne  Virksomhed  vel  nok  maatle  siges  at  være  af 
praktisk  Art,  udmærkede  Arthur  sig  ubetinget  fremfor 
Sofus  ved  at  levere  de  mest  udsøgte,  papirstynde  Træ- 
spaan,  hvorfor  han  ogsaa  høstede  megen  Anerkjendelse 
af  de  to  Kogejomfruer. 

Medens  disse  Fire  altsaa  tog  sig  af  denne  Del  af 
Arbejdet,  begyndte  Hertha  at  beskjæftige  sig  med  Glassene, 
og  formentlig  blot  for  at  hun  ogsaa  kunde  have  mandlig 
Assistance,  tilbod  Gad  sin  Hjælp.  Skjondt  de  stod  umiddel- 
bart ved  Siden  af  de  Andre,  kunde  de  godt  tale  ugenert 

sammen,    da  disse  vare  altfor  optagne  af  sig  selv  til  at 
agte  paa,  hvad  nogen  Anden  sagde. 

„De  har  da  ikke  opgivet  Ebba?"  spurgte  Reinhold, 
medens  han,  eftei-haanden  som  han  pakkede  Glassene 
ud,  rakte  hende  dem,  for  at  hun  kunde  torre  dem  af 
i  det  medbragte  Viskestykke. 

„Hvorfor  tror  De  det?"  spurgte  Hertha  tilbage,  idet 
hun  aandede  ind  i  et  Glas,  der  forekom  hende  at  trænge 
til  extra  Pleje. 

„Fordi  De  ikke  havde  sørget  for,  at  Riegel  ved  Bordet 
fik  Plads  hos  Frøken  Roulund.  Dem  havde  det  været 
en  let  Sag  at  arrangere  det;  men  De  er  vel  vred  paa 
hende,  fordi  hun  har  skjændt  paa  Dem  for  det  Puds, 
De  spillede  hende  med  Lampeskjærmen?" 

„Hvor  veed  De  det  fra?" 

„Jo,  jeg  har  hørt  det!  Jeg  kan  se.  De  vil  sige: 
„Allerede?"  —  men,  ser  De,  saadan  en  Nyhed  bliver 
ikke  gammel  her  i  Byen!" 

„Det  er  højst  smigrende,  at  De  citerer  mig!  Men 
istedetfor  at  bebrejde  mig  min  Fortrydelse,  som  forlængst 
er  gaaet  over,  skulde  De  nu  se  at  skaffe  Riegel  af  med 
Sofus  Bøttger;  det  vilde  han  vist  være  Dem  meget  tak- 
nemlig for." 

„Nej,  Riegel  fortjener  ikke  at  hjælpes,  han  har 
baaret  sig  kluntet  ad,  han  kan  have  godt  af  at  faa  En 
over  Næbet!     Han  kan  da  ikke  altid  have  Medgang!" 

„Ja,  noget  Lignende  sagde  De  i  Formiddags;  men 
jeg  forstaar  Dem  ikke.  Hvis  vi  Kvinder  turde  tale  med 
om   Logik,    saa   vilde   jeg  sige,    at   det  forekommer  mig 

ulogisk,  at  De  bebrejder  mig,  at  jeg  ikke  arbejder  for 
Riegel,  medens  De  ikke  selv  vil  gjøre  det." 

„Det  er  ogsaa  ulogisk,  frygteligt  ulogisk  .  .  .  Det 
vil  sige,  det  vilde  være  det,  hvis  Riegel  ikke  for  mig 
var  to  Personer  ..." 

„To  Personer?" 

„Ja,  han  er  jo  baade  Riegel  og  Svejstrup  ..." 

„Svejstrup  —  hvad  er  det  for  et  Navn?  Er  det 
nu  igjen  Deres  Bog,  der  spøger  Dem  i  Hovedet?" 

„Om  Forladelse!  Jeg  kan  ikke  .  .  .  jeg  skal  nok 
en  Gang  senere  forklare  Dem  det  .  .  .  men  lad  os  nu, 
jeg  beder  Dem,  tale  lidt  om  os  selv  I  Det  er  meget 
behageligere  og  interessantere,  og  man  skal  dog  ikke 
ganske  glemme  sig  selv  for  Andre,  vel?" 

„Næ — æ!    Men  hvad  skulde  den  Tale  dreje  sig  om?" 

„For  det  Første  vil  jeg  sige  Dem,  at  jeg  til  min 
allerede  grænseløse  Beundring  for  Dem  som  Menneske, 
Skjønhed,  Aand  og  saa  videre  idag  har  føjet  en  uind- 
skrænket, dybfølt  Højagtelse  for  Dem  som  Husalf  —  Hus- 
moder lyder  saa  prosaisk.  Saadan  som  De  har  fore- 
staaet  hele  Arrangementet!" 

„De  giver  Deres  Smiger  en  fejl  Adresse;  det  er  mest 
min  Søster,  den  tilkommer." 

„Muligt,  hun  er  dygtig,  det  tvivler  jeg  ikke  om: 
men  det  klæder  hende  ikke  nær  saa  fortryllende,  som 
det  klæder  Dem!  Tro  ikke,  jeg  er  altfor  slem  en  Materia- 
list! Jeg  er  blot  saa  grumme  alsidig,  skal  jeg  sige  Dem. 
Jeg  kan  nyde  Synet  af  en  ung  Pige,  naar  hun  stille  og 
tankefuld  sidder  bøjet  over  sit  Haandarbejde;  jeg  kan 
nyde  det,    naar  hun  slraalende  og  jublende  glad  svinger 

sig  i  Balsalen:  jeg  kan  nyde  det,  naar  hun  ene,  drøm- 
mende vandrer  under  Bogenes  Hvælving;  men  jeg  kan 
ogsaa  nyde  det,  naar  hun  er  i  Kjokkenforklæde  eller 
travlt  vimser  om  for  at  gjore  det  saa  godt  som  muligt 
for  Husets  Gjæster.  Der  kan  være  en  saadan  medfødt 
Gratie  i  den  Maade,  hvorpaa  hun  for  Exempel  blot  rækker 
En  en  Kop,  en  saa  ubeskrivelig  Ynde  i  den  Maade,  hun 
byder  om  paa,  at  jeg  kan  blive  helt  ude  af  mig  selv  af 
Begejstring,  at  jeg  faar  Lyst  til  at  fare  op  og  tage  hende 
i  Favn  eller  falde  ned  for  at  tilbede  hende  ...  Ja,  det 
er  vist  skrækkeligt  sentimentalt,  hvad  jeg  her  staar  og 
siger;  men  er  det  det,  saa  Gud  ske  Lov  for,  at  jeg  er 
sentimental!  .  .  .  Og  saadan  har  De  just  været  i  Aften, 
hele  Dagen  ..." 

Hertha  havde  bort  taust  til;  hun  var  ikke  vant  til, 
at  der  blev  talt  saaledes  til  hende.  Gads  Ord  lød  saa 
smukke  og  saa  oprigtige,  forekom  det  hende;  men  det 
var  vist  kun  Forfatterfantasier.  Hvorfor  gjorde  hans 
Tale  hende  saa  sensibel,  hvorfor  bankede  hendes  Hjerte 
saa  uroligt,  og  hvorfor  rystede  hendes  Haand  —  den 
tossede  Haand  —  saa  dirrende  stærkt?  Hun  vilde  ikke 
være  nervøs  —  hun  foragtede  det  Ord  I 

For  at  hore  efter  Gads  Ord  havde  hun  holdt  inde 
med  sit  Arbejde,  og  den  Haand,  hvori  hun  holdt  Tøraf- 
Klædet,  var  uvirksomt  sunken  ned.  Hun  stod  der  saa 
genert,  hun  vidste  ikke  sit  levende  Raad  for,  hvad  hun 
skulde  sige,  —  og  Gad  ventede  øjensynligt,  at  hun  skulde 
tale,  —  og  intet  Paaskud  til  at  løbe  sin  Vej  kunde  hun 
finde  paa  .  .  .  Gud,  hvad  hun  dog  ogsaa  var  baade  dum 
og  klodset  og  kantet  og  kejtet  .  .  . 

Det  havde  uden  Tvivl  været  hendes  Hensigt  at  fort- 
sætte denne  Række  behagehge  Epitheta,  af  hvilke  hun 
lod  til  at  have  et  større  Oplag  paa  Lager,  men  saa  blev 
hun  afbrudt  i  dette  gemytlige  Tidsfordriv  ved  at  blive 
opskræmmet  af  et  højt  Skrig  fra  Søsteren. 

„Der  er  Ild  i  Viskestykket!"  raabte  Anna  af  begge 
sine  Lungers  Kraft. 

Betuttede  saae  Alle,  baade  de  Unge  paa  Stedet  og 
de  Gamle  henne  ved  Bordet,  hen  mod  Klædet,  som  Hertha, 
aandsfraværende  og  uagtsom,  havde  ladet  komme  for 
nær  til  de  nu  lystigt  blussende  Flammer  i  det  landlige 
Baal,  og  som  allerede  begyndte  at  brænde  i  Lue.  Med 
et  rask  Tag  rev  Arthur,  der  stod  hende  nærmest,  det 
ud  af  Haanden  paa  den  uopmærksomme  unge  Pige.  Da 
Ilden  i  Klædet  ved  denne  stærke  Bevægelse  blussede 
stærkere  op,  saa  den  unge  Mand  stod  i  Fare  for  at 
brænde  sine  Fingre,  kastede  han  det  fra  sig,  men  kastede 
det  saa  ubehændigt,  at  det  fløj  over  mod  Ebbas  blonde- 
besatte Forklæde,  som  strax  fængede. 

Skriget  fra  før  forplantede  sig  nu  til  Alle,  da  Situa- 
tionen virkelig  saae  ret  farlig  ud;  men  resolut  greb  Sofus 
saa  kraftigt  fat  i  Forklædet,  at  Baandet  om  Livet  sprang, 
og  ved  at  kaste  det  lille  Klædningsstykke  paa  Jorden 
og  træde  paa  det  lykkedes  det  ham  at  faa  Ilden  slukket, 
saa  hele  Skaden  indskrænkede  sig  til,  at  det  ene  Hjørne 
af  Forklædet  blev  svedet  af. 

Alle  vare  imidlertid  sprungne  op  og  samledes  nu 
—  om  man  saa  kan  sige  —  ved  Brandstedet  under  mere 
eller  mindre  stærke  Udtalelser  om  den  skrækkelige  Ulykke, 
der  nær  kunde  være  sket. 

Arthur  Riegel  saae  selvfølgelig  umanerligt  brode- 
betynget  ud  og  beklagede  i  de  ynkeligste  Toner  sit  Uheld, 
et  Udtryk,  den  stærkt  ophidsede  Roulund  aldeles  ikke 
vilde  akceptere,  eftersom  det  var  mere  end  en  blot  og 
bar  Ubehændighed,  her  var  Tale  om,  Riegel  var  en  top- 
maalt  Klodri  ...  en  upraktisk  Papegøje,  vilde  Roulund 
foretrække  at  sige,  det  var  ikke  injurierende  .  .  .  det 
var  nu  anden  Gang  i  Aften,  at  Riegel  gjorde  Ulykker 
.  .  .  Men  nu  protesterede  Ebba,  som  var  den,  der  tog 
Sagen  med  størst  Ro,  og  hun  undskyldte  Riegel  med, 
at  det  Hele  skyldles  Herthas  mærkelige  Distraktion.  For 
at  komme  sin  Datter  til  Hjælp  holdt  derpaa  den  skikke- 
lige Fru  Hauberg  en  længere  Jeremiade  over  det  dejlige 
Forklæde  til  de  mange  Penge  og  endte  med  at  spørge, 
hvad  hendes  Svigerinde  vilde  sige  til  dette. 

Da  der  ikke  indlob  noget  Svar  fra  denne  Dame, 
enedes  man  temmelig  hurtigt  om,  at  dette  rimeligvis  laa  i, 
at  Fru  Roulund  ikke  var  tilstede.  Og  da  den  alminde- 
lige Opmærksomhed  var  bleven  henledet  paa  dette  Fak- 
tum, paafulgte  der  talrige  gjensidige  Forespørgsler  om, 
hvor  hun  var  bleven  af. 

Alle  nægtede  at  vide  Besked;  paa  een  Gang  udbrod 
imidlertid  Roulund,  idet  han  med  et  inkvisitorisk  Bhk 
fixerede  sin  Søster:  „Du  veed  det,  Ane  I  .  .  .  Jo,  Du  gjør! 
Jeg  kan  se  det  paa  Dig!" 

^Nej,  Christian,  jeg  forsikrer  .  .  .,"  stammede  Fru 
Hauberg,  klynkende  som  en  Skoletøs,  der  beskyldes  for 
at  fordølge  Sandheden.  -.Jeg  aner  ikke,  hvor  hun  lander 
.  .  .  det  er  virkelig!  .  .  .  men  jeg  veed  .  .  .  jeg  veed 
saa  meget,  at  hun  ...  at  hun  ..." 

„Naa,  for  syv  Satan!  At  hun  ...  at  hun  ...  at 
hun  .  .  .  Hvorfor  laver  Du  Hakkeboeuf  paa  det?" 

„At  hun  havde  sit  Strikketøj  med!'*  busede  det  ud 
af  Søster  Ane,  og  Gad  undrede  sig  kun  over,  at  hun 
ikke  gav  sig  til  at  tudskraale. 

„Saa  veed  jeg,  hvor  Moder  er!"  erklærede  den  Efter- 
lystes Datter,  Jenny,  i  en  mere  afgjort  end  om  Tone. 
„Saa  har  hun  naturligvis  skjult  sig  paa  Bænken  omme 
i  Krattet!  Det  er  ogsaa  skrækkeligt,  man  altid  skal  have 
de  Scener  med  Moder  og  Strikketøjet  .  .  .  jeg  plejer 
ellers  altid,  naar  vi  gaar  i  Selskab  om  Sommeren,  at 
passe  paa,  at  hun  ikke  faar  det  med;  men  idag  har  hun 
alligevel  narret  mig.     Nu  sidder  hun  der  og  .  .  ." 

„Og  tæller:  en  —to— tre  og  et  lille  bitte  Hop  .  .  . 
eller  hvad  det  hedder  paa  hendes  Strikke-Mesopotamiske!" 
faldt  Roulund  ind.  „Løb  om  og  hent  hende,  min  Tøs! 
Men  løb  endelig  ikke  bus  paa  hende,  saa  hun  taber  en 
Maske  af  B'orskrækkelse,  for  saa  varer  det  en  Evighed, 
inden  hun  kommer." 

Jenny  fløj  afsted  som  en  Pil,  og  der  hengik  ikke 
et  Minut,  inden  hun  indbragte  Flygtningen,  som  endnu 
holdt  det  kriminelle  Strikketøj  i  sine  Hænder,  og  da 
Fru  Hauberg  i  det  Samme  meddelte,  at  Vandet  kogte, 
bænkede  man  sig  rundt  om  Møllestensbordet. 

Maaske  vilde  den  lille  Ildebrandsscene  være  gaaet  i 
Glemmebogen  med  det  Samme,  hvis  Fru  Roulund  ikke 
skulde  have  været  delikateret  med  en  udførlig  Beretning 
om  Tildragelsen;  men  det  var  jo  absolut  nødvendigt. 
Og  hun  fik  den  da  tilmed  udsat  for  to  Stemmer,  idet 
hverken    Fru    Bøttger    eller   Fru    Hauberg    vilde    afgive 

Partiet,  men  ganske  uafhængigt  af  hinanden  satte  i  af 
fuld  Kraft,  og  det  forøgede  ikke  saa  lidt  Virkningen  af 
Foredraget,  at  det  dramatiske  Epos  paa  de  mest  bevægede 
Steder  blev  tilsat  med  kraftige,  fuldtonende  Korindsatser 
af  samtlige  Tilstedeværende,  hvorved  der  opnaaedes  en 
imponerende  Massevirkning. 

Hvad  der  var  det  Uheldige  i  denne  Opfriskning  af 
Historien,  var  imidlertid,  at  Roulund,  der  hidtil  kun  havde 
havt  Blikket  aabent  for  Riegels  Misgjerninger,  nu  — 
navnlig  ved  Fru  Bøttgers  stærkt  farvede  Fremstilling  — 
fik  Øjet  op  for  Sofus'  Meriter.  Da  han  besad  stor  Ret- 
færdighedsfølelse, pointerede  han  dette  lige  overfor  sin 
Kone  ved  at  sige:  „Ja,  Mutter,  det  var  virkelig  særdeles 
flinkt  gjort  af  Sofus,  særdeles  flinkt!  .  .  .  Kom,  Sofus, 
lad  mig  drikke  et  Glas  med  Dem  og  takke  Dem ;  jeg  fik 
ikke  Lejlighed  til  det  for!  .  .  .  Jeg  vil  ærligt  tilstaa,  jeg 
havde  ikke  troet,  De  var  i  Besiddelse  af  saa  megen  Kon- 
duite; De  er  stegen  betydeligt  i  min  Agtelse,  ja,  De  er! 
.  .  .  Jeg  vilde  ønske,  jeg  paa  en  eller  Maade  kunde  vise 
Dem  min  Erkjendtlighed." 

„Det  kan  De,  Hr.  Roulund,  det  kan  De!"  faldt  Fru 
Bøttger  ind,  næsten  i  Extase.  „Ingen  kan  bedre  end 
De  hjælpe  vor  Sofus  til  Opfyldelsen  af  hans  kjæreste 
Ønske,  det  behøver  jeg  vist  ikke  at  sige  en  Mand  som 
Dem." 

Hendes  Mand  saae,  at  hans  Principal  tog  denne 
utilslørede  Hentydning  i  saa  mange  Menneskers  Nærvæ- 
relse fortrydeligt  op,  og  drejede  derfor  betænksomt  af 
ved  at  bemærke  i  en  sledsk  Tone  og  med  et  Øjekast, 
der  var  tænkt  som  indsmigrende,    men  paa  Grund  af  de 

lokale  Ejendoninieligheder  faldt  ud  til  en  diabolsk  Skelen: 
„Her  er  ikke  Tale  om  nogen  Erkjendtlighed,  Hr.  Rou- 
lundl  Vor  Familie  skylder  Dem  saa  Meget,  at  det  kun 
er  vor  simple  Pligt  altid  og  paa  enhver  Maade  at  yde 
Dem  og  Deres  den  ringe  Bistand,  vi  forniaar.  Hvad 
min  Søn  har  gjort,  er  ikke  Andet,  end  hvad  Enhver 
med  blot  Udi  Omløb  i  Hovedet  vilde  have  gjort,  —  jeg 
er  vis  paa,  at  selv  Riegel  vilde  have  fundet  paa  det, 
om  han  blot  havde  faaet  lang  Tid  nok  til  at  tænke  sig 
om.  Næ,  det  er  os,  der  staar  i  Erkjendtlighedsgjæld 
og  endnu  mere,  siden  Froken  Ebba  reddede  vor  Søn. 
Det  var  en  Heltedaad,  som  fortjener  at  mindes,  en  Helte- 
daad,  udført  af  en  Kvinde,  ...  det  var  med  eet  Ord: 
stort!" 

„Naa,  naa,  naa,  nu  overdriver  De,  min  gode  Bottgerl" 
svarede  Roulund  og  lo  genert  med  en  gryntende  Latter, 
der  —  saa  at  sige  —  svedte  af  Velbehagelighed.  „Jeg 
veed  nok,  at  jeg  i  sin  Tid  har  gjort  Lidt  for  Dem  .  .  . 
Noget  ...  en  Del,  kan  jeg  vel  sige  ..." 

„Sig  Alt,  Hr.  Roulund,  det  er  ikke  for  meget  sagt! 
Jeg  haaber  ogsaa  i  Fremtiden  at  kunne  glæde  mig  — 
og  os  —  ved  Deres  Protektion." 

„Aa,  Protektion  .  .  .  Protektion!  Lad  os  nu  holde 
op  med  de  Komplimenter!" 

„Det  er  alligevel  ligesom  en  Skjæbnens  Tilskikkelse, 
at  vor  Sofus  to  Gange  i  Aften  har  kunnet  være  den 
kjære  Ebba  til  lidt  Gavn,"  kunde  Fru  Bøttger  ikke  lade 
være  at  anbringe;  men  et  Blik  fra  hendes  Mand  standsede 
i  Øjeblikket  videre  Udtalelser  fra  hendes  Side. 

Gad  havde  lyttet  saa  spændt  til  ovenanførte  Samtale, 

at  han  helt  havde  forsomt  Hertha,  der  sad  ved  Siden 
at'  ham.  At  hun  imidlertid  ikke  from  og  fattet  vilde 
finde  sig  heri,  var  jo  ikke  Andet  end  rimeHgt,  hvorfor 
hun  da  ogsaa  ved  lette,  venskabelige  Smaapuf  i  Siden 
paa  Kjøbenhavneren  gjorde  denne  opmærksom  paa  sin 
Tilværelse  og  umiddelbare  Nærhed. 

I  Begyndelsen  agtede  Gad  ikke  mere  herpaa,  end 
at  han  aldeles  automatisk  gav  et  pludseligt  Knix  ned  i 
den  Side,  i  hvilken  han  blev  prikket,  udstødte  et  kort, 
halvhøjt  og  letklukkende  „He!",  der  betød  saa  meget 
som,  at  det  kildrede,  og  saa  strax  rettede  sig  op  igjen, 
som  var  han  en  mekanisk  Dukke,  der  lystrede  en  Staal- 
fjeder. Da  Mellemrummene  mellem  Puffene  imidlertid 
forkortedes  mere  og  mere,  og  disse  sidste  blev  kraftigere 
og  kraftigere,  kunde  man  høre  den  unge  Mand  for  hvert 
Stød,  han  modtog  i  sine  Ribben,  fortrydeligt  mumle: 
„Lad  være  med  det  PufTeri!"  .  .  .  „Lad  være  med  det 
Putferi!"  og  saa  gjorde  han  —  ogsaa  ganske  uvilkaar- 
ligt  —  et  Forsøg  paa  det  Umulige,  at  rykke  til  Siden, 
hvor  han  uhjælpeligt  strandede  paa  den  klippefaste  Rou- 
lund. 

Da  Gad  sidste  Gang  kom  med  sit  trevne  „Lad  være!" 
hviskede  Hertha  bestemt  til  ham:  „Nej,  De  faar  ikke 
Fred,  jeg  vil  tale  med  Dem!  .  .  .  Hvor  kan  De  sidde 
roligt  og  høre  paa  den  Tale,  som  Bøttger  fører?" 

„Jo,  naar  jeg  blot  kan  faa  Lov  til  det,  kan  jeg  saa 
udmærket  godt  sidde  roligt!"  svarede  den  unge  Forfatter 
og  gned  sine  Sideben. 

„Jamen  det  faar  De  ikke!  .  .  .  Sig  dog  Noget,  gjør 

dog  Noget  for  Riegel!  Kan  De  ikke  se,  hvor  Bøttgers 
vinder  Terræn?" 

„Jovel  kan  jeg  det  I  Men  det  er  jo  netop  udmærket: 
det  passer  mig  saa  fortræffeligt,  som  tænkes  kan!" 

„Hvor  kan  det  være  udmærket?  Det  er  jo  stik 
imod,  hvad  vi  ønsker." 

„Netop!  Aa,  det  kan  ikke  være  bedre!  Jeg  har 
fundet  paa  Noget,  som  kan  bruges." 

„Naa,  De  har  fwndet  paa  Noget?  Ja,  det  er  jo  en 
anden  Sag,  det  kunde  De  have  sagt  strax.  Hvad  er  det, 
der  kan  bruges?" 

„Det  Hele,  Altsammen:  Handlingen,  Situationen. 
Dekorationen  og  alle  Personerne;  men  mest  er  det  dog 
Hr.  Bøttger,  jeg  har  at  takke." 

„Hr.  Bøttger?  Det  var  det,  jeg  mindst  ventede! 
Har  De  Noget  at  takke  ham  for,  den  Rævepels?" 

„Ja!  Han  har  sagt  det  afgjørende  Ord,  blot  et 
eneste  lille  Ord,  som  vil  hjælpe  over  alle  Vanskeligheder." 

„Hvem  vil  det  hjælpe?     Ebba  og  Riegel?" 

„Ja,  Ebb  .  .  .  Frøken  Roulund,  mener  jeg!  .  .  . 
Frøken  Roulund  og  Riegel,  Dem  og  mig,  Betzy  og  Poul, 
alle  Mennesker!  Jeg  betragter  det  næsten  allerede,  som 
Romanen  var  afsluttet,  og  det  kan  jeg  alisammen  takke 
Hr.  Bøttger  for,  den  udmærkede,  elskelige  Mand!" 

„Hvor  meget  Kognak  har  De  kommet  i  Deres  Soda- 
vand, Hr.  Gad?" 

„Naa  Tak!  De  tror,  jeg  er  i  den  Tilstand?  .  .  . 
Ja,  ør  i  Hovedet  er  jeg  ogsaa;  men  det  er  en  Forfatter- 
rus, en  Skaberrus,  jeg  har!  .  .  .  Kan  De  forstaa,  hvor 
overstadig    man    bliver,    naar  man   i   lange,    lange  Tider 

er  bleven  plaget  af  en  Snes  Mennesker  med  uafladelige 
Sporgsmaal  om,  hvad  de  skal  foretage  sig,  hvad  de  skal 
sige,  hvordan  de  skal  bære  sig  ad  med  at  være  sympa- 
thetiske,  interessante  eller  vittige  og  saa  videre  —  hvor 
overstadig  man  bliver,  siger  jeg,  naar  man  saa  pludselig 
paa  een  Gang  kan  sige  til  dem  Alle:  „iS'u  har  jeg  det  I 
Kom  nu  kun  an  med  Jeres  irriterende,  taabelige  Sporgs- 
maal I  Nu  veed  jeg,  hvad  I  Allesammen  har  at  gjore, 
og  I  skal  ikke  faa  Lov  til  at  gjore  Andet,  end  hvad  jeg 
vil,  I,  Plageaander,  I,  Burrer,  som  —  som  jeg  alligevel 
holder  saa  meget  af!  ...  Kan  De  forstaa,  hvor  ubeskrive- 
ligt lettet  man  foler  sig?  Kan  De  forstaa,  at  man  bliver 
sejrsberuset,  ellevild  af  Glæde  og  Lykke  og  blæser  ad 
Alverdens  smaa  Sorger  og  Bekymringer?" 

„Naar  jeg  skal  være  ærlig,  vil  jeg  tilstaa,  at  jeg 
ikke  fatter  det  Halve  af  Deres  overspændte  Tale!  Og 
navnlig  løber  alle  de  mange  Mennesker,  De  primer  om. 
mig  rundt  i  Hovedet;  vi  har  jo  slet  ikke  med  saa  Mange 
at  gjore  .  .  .  Naa,  men  det  er  nu  det  Sammel  Sig  mig 
blot,  hvad  det  er  for  et  lille  magisk  Ord,  der  kan  klare 
det  Hele,  som  De  siger!" 

„Det  vilde  ikke  nytte  Noget,  om  jeg  sagde  Dem  det! 
Der  maa  en  lang  Forklaring  til,  som  jeg  ikke  kan  give 
Dem  her,  hvor  vi  ikke  kan  tale  uforstyrret." 

„Næ  hør,  veed  De  hvad!  Jeg  melder  mig  virkelig 
snart  ud  af  dette  forborgne  Forbund,  hvor  Stormesteren 
stadig  har  Hemmeligheder  for  Forbundets  virksomste, 
loyaleste  og  desuden  eneste  Medlem." 

„For  Himlens  Skyld,  nej,  det  maa  De  endelig  ikke 
gjøre!    Der  existerer  ingen  Udmeldelsesprotokol!  .  .  .  Nej, 

gjør  ikke  det!  Hvad  skulde  der  saa  blive  af  mig?  Jeg 
kan  ikke  undvære  Dem  I*' 

Gad  havde  sagt  dette  i  Spøg;  men  det  slog  ham, 
hvilken  Betydning  der  kunde  ligge  i  den  sidste  Sætning, 
en  Betydning,  hvis  dybere  Sandhed  først  gik  op  for  ham 
i  dette  Øjeblik.  Og  ligesom  spørgende  sig  selv,  om  det 
virkelig  ikke  ogsaa  forholdt  sig  saa,  og  indprentende  sig 
Konsekvensen  gjentog  han  langsomt  og  dæmpet:  „Jeg 
kan  ikke  undvære  Dem  I" 

„Næ,  jeg  kan  forstaa,  at  en  Enmands-Forening  ikke 
kan  være  videre  underholdende  I"  svarede  Hertha  og 
kommanderede  med  Opbydelse  af  hele  sin  Kraft  sit  An- 
sigt til  at  bibeholde  sit  sædvanlige  Skjælmsmester-Udtryk; 
men  den  dumme  Haand  forraadte  igjen,  da  den  greb  om 
Glasset  for  at  fore  det  til  hendes  Mund,  ved  sin  ængstelige 
Rysten,  at  Lystigheden  ikke  var  ganske  ægte. 

Højst  belejligt  for  den  unge  Pige  blev  de  her  af- 
brudte af  hendes  Onkel,  som  med  et  Slag  paa  Skulderen 
sagde  til  Gad:  „Næ,  nu  skal  vi  ikke  have  mere  af  disse 
tohændige  Hviskerier!  Vi  er  komne  sammen  for  at 
more  os  i  Fællesskab,  lad  os  nu  faa  en  gemytlig  Passiar, 
vi  Alle  kan  tage  Del  i!  .  .  .  Det  er  sandt,  jeg  skylder 
Dem  jo  en  Historie!  Nu  skal  De  faa  den  om  Svenskeren 
og  hans  syv  Kjærester,  den  vil  justement  tage  sig  ud  i 
denne  Belysning,  og  her  kan  Mutter  ikke  tænde  Lampen!" 

„Aa,  Hr.  Gad,  vil  De  ikke  laane  mig  Deres  Tændstik- 
æske?" bad  Hertha  og  rejste  sig. 

„Gjerne!"  svarede  Forfatteren  og  sendte,  noget  for- 
bauset  over  det  aparte  Forlangende,  sine  Hænder  paa 
Rekognoscering  rundt  i  sine  Lommer. 

„Jeg  har  en  her,  mit  Barn!"  tilbød  Roulund.  „Men 
hvad  vil  Du  med  den?  ...  Du  vil  da  vel  ikke  ogsaa 
have  en  Cigar  med?" 

„Næ  Tak,  jeg  vil  kun  tænde  Lys!"  svarede  Hertha 
og  tog  mod  den  tilbudte  Æske.  „Jeg  kunde  jo  nok 
begribe,  Onkel  Christian,  at  Du  vilde  komme  paa  det 
Stadium  en  Gang  i  Aften,  og  har  derfor  taget  de  to 
smaa  Spillestager  og  Lys  med.     Nu  skal  jeg  tænde!" 

„Hahaha!"  lo  Roulund,  der  i  høj  Grad  gouterede 
den  Art  Indfald.  „Er  det  dog  ikke  en  Pokkers  Tøs!? 
.  .  .  Det  er  s'gu  næsten,  som  jeg  selv  kunde  have  fundet 
paa  det,  haha!  .  .  .  Næ,  lige  overfor  Dig  giver  jeg  for- 
tabt! .  .  .  Jeg  skal  love  at  holde  mig  i  Skindet,  —  er 
Du  saa  glad?  —  men  lad  os  saa  slippe  for  at  faa  Lysene 
tændte,  for  ellers  tager  vel  Mutter  ogsaa  sit  Strikketøj 
frem,  og  saa  bliver  det  minsæl  altfor  hjemligt!" 

Hertha  gik  ind  paa  Kompromiset  og  tog  atter  Plads. 

Imidlertid  var  Roulund  kommen  i  Humor,  og  under 
hans  Forsæde  hengled  den  Timestid,  man  endnu  tilbragte 
paa  Iskjælderbakken,  let  og  behageligt  med  døsende  Vel- 
være og  stilfærdig  Pokulation,  med  skjæmtsom  Gammel- 
mandspassiar  og  klingende  Ungpigelatter. 

Den  stærke  Skumring  under  Træernes  højthvælvede 
Kroner  havde  allerede  forraadt,  at  Tiden  var  vidt  frem- 
skreden, da  Fru  Bøttger  konstaterede  dette  Faktum  ved 
varsomt  at  rykke  sin  Mand  i  Frakkeærmet  og  paa  sin 
Jydsk  sige:  „Veed  Du,  Bøttger,  at  Klokken  kun  rester 
fem  Minutter  i  ti?" 

Denne  Udtalelse  virkede  paa  hele  Selskabet  som  Signal 
til  Opbrud,  og  Damerne  fik  travlt  med  at  pakke  ind. 

Medens  Flasker,  Sukkerskaal,  Theskeer  o.  s.  v.  for- 
svandt fra  Møllestensbordet,  og  de  afbenyttede  Glas  ved 
Hjælp  af  Avispapir  fik  sig  en  foreløbig  Aftørring,  saae 
man  pludselig  Fru  Hauberg,  saa  febrilsk,  som  hun  kunde 
blive,  tridse  om  og  kigge  i  alle  Kurve,  endevende  hvert 
Stykke  Indpakningspapir  og  lade  sit  Hoved  forsvinde 
under  Bord  og  Bænk  paa  smaa  Undersøgelsesrazziaer. 

„Søger  Du  Noget?"  spurgte  Fru  Roulund,  der  som 
Privathævn  for  Mandens  Ytring  om  Strikketøjet  allerførst 
havde  fjernet  hans  Toddyglas. 

„Ja!"  svarede  Svigerinden,  der  jo  ikke  godt  kunde 
fragaa  Kjendsgjerningen.  „Jeg  kan  ikke  begribe,  hvor 
Laaget  til  den  lille  Spaanæske  er  blevet  afl  .  .  .  Er  der 
Ingen,  der  har  set  det?  .  .  .  Det  er  ikke  for  det,  det  var 
ikke  stort  værdt,  for  det  var  lidt  itu  ..." 

„Var  det  .  .  .  var  det  et  ovalt  Trælaag,  som  var 
lidt  itu?"  spurgte  Arthur  Riegel  og  saae  saa  betuttet  ud, 
saa  det  lyste  ud  af  hans  Haarspidser. 

„Ja,  ganske  rigtigt!"  svarede  Fru  Hauberg  i  glad 
Forventning.     „Har  De  det  der?" 

„Her?  ...  Næ!  ...  Næ,  jeg  har  det  ikke!"  for- 
sikrede den  unge  Mand  saa  troværdigt,  at  Alle  og  Enhver 
kunde  mærke,  der  var  noget  Galt  paafærde. 

„Saa  kan  jeg  sige,  hvor  Laaget  er  blevet  af!"  er- 
klærede Sofus  Bøttger  i  en  afgjørende  Tone.  „Det  er 
brændt!" 

..Brændt?!"  lød  det  i  samlet  Kor  under  Direktion 
af  Værtinden. 

,,Ja!"  forklarede  Sofus  videre.  „Jeg  kunde  nok  ikke 
begribe  før,  da  Riegel  og  jeg  skulde  levere  Antændings- 

brænde,  hvorfra  han  fik  de  tynde  Spaaner,  men  nu  for- 
staar  jeg  det." 

Arthur  forsvarede  sig  ikke,  han  stod  der  med  sænket 
Hoved  s  om  en  overbevist  Misdæder,  mod  hvem  Alles 
fortornede  Blikke  vare  rettede.  Men  Roulund  brast  i 
Latter,  idet  han  sagde:  „Næ,  nu  begynder  det  s'gu  lige- 
frem at  blive  morsomt  med  Dem,  Riegel?  Har  De  brændt 
Laaget?  Aldrig  har  jeg  dog  kjendt  Mage  til  Kludre- 
mikkell  ISæ,  De  er  umulig  I  Tre  Gange  paa  een  Aften 
Kodille,  føj  for  al  Landsens  I"* 

„Stakkels  Riegel,  han  er  dog  ogsaa  magelos  uheldig  I" 
hviskede  Hertha  til  Gad,  saadan  midtvejs  mellem  Med- 
ynk og  Latter. 

-Ja,  han  har  ikke  havt  nogen  god  Aften  —  som 
det  hedder  i  Theatersproget,"  svarede  Gad  og  tilfojede 
med  et  mere  overlegent  end  klædeligt  Smil:  _Men  det 
gjor  ikke  2sogetI  Vent  kun  et  Par  Dage,  saa  viser  jeg 
mig  som  hans  frelsende  Engell" 

Selskabet  var  nu  rejsefærdigt  og  begav  sig  tilbage 
til  Byen,  hvor  det  hurtigt  opløstes. 

Da  Gad  kom  hjem,  var  han  i  altfor  godt  Humor 
til  strax  at  gaa  til  Ro.  Alt  var  jo  som  ved  Trylleri 
gaaet,  som  han  havde  ønsket  det:  Bøttgers  o:  Selmers 
havde  havt  Fremgang,  og  det  var  just  det,  han  havde 
villet,  og  Riegels  o:  Svejstrups  Sager  stod  saa  slet,  som 
det  tænkes  kunde.  Det  kunde  ikke  være  bedre  I  Det 
var  Altsammen  til  at  bruge.  Og  hvilket  storartet  Held 
var  det  saa  ikke,  at  Bottger  selv  havde  givet  Oplosningen! 
Gad  kunde  tilgive  Manden  hans  sledske  Væsen,  hans 
Kærighed,  hans  beregnende  Egoisme,  kort  sagt  alle  hans 

slette  Egenskaber,  ja,  selv  næsten  det  onde  Øje;  han  havde 
jo  sagt  det  forløsende  Ord:  Protektion.  Det  var  ad  den 
Vej,  Riegel  skulde  naa  sit  Maal,  han  skulde  lade  sig 
protegere  af  Roulund.  Naar  denne  blot  fik  Lov  til  at 
vise  sin  Overlegenhed  —  eller  tro,  at  han  gjorde  det, 
det  var  lige  meget  — ,  saa  vilde  hans  Antipathi  mod 
Riegel  nok  tabe  sig.  Men  hvorledes  skulde  dette  naaes? 
Den  unge  Forfatter  satte  sig  til  at  gruble;  men  da 
der  var  gaaet  en  halv  Timestid,  uden  at  nogen  brugbar 
Ide  havde  meldt  sig,  rejste  han  sig  med  et  utaalmodigt, 
ungdommeligt:  „Naa,  det  finder  jeg  nok  ud  af  imorgen!" 
og  gik  tilsengs. 


X. 

Hylkedams  Visittid  faldt  paa  det  for  Stadbeboere 
noget  forbausende  Klokkeslet  ti — elleve  om  Formiddagen, 
og  i  denne  Time  kunde  den  følgende  Dag  Arthur  Riegel 
ses  at  begiv'e  sig  hen  imod  Byens  Hotel,  bærende  under 
Armen  et  Kollegiehefte,  hvis  umakulerede  og  ukrøllede 
blaa  Omslag  bar  Vidne  om,  at  Heftet  med  kjærlig  Omhu 
blev  værnet  mod  at  falde  i  profane  Hænder. 

Øjensynligt  tvivlraadig  standsede  han  foran  Ind- 
gangsdøren, saae  med  et  sky  Blik  op  ad  Husets  Facade, 
tog  sig  en  lille  Bid  Negl  af  de  delikateste  forhaanden- 
værende  —  hvilket  til  alle  Tider  har  været  anset  som 
et  Universalmiddel  mod  Angst,  Raadvildhed,  Forskræk- 
kelse og  alle  andre  hermed  beslægtede  aandelige  Svæk- 
kelsestilstande —  og  skulede  derpaa  til  alle  Sider,  som 
havde  han,  hvis  han  ikke  blev  observeret  af  Nogen, 
Lyst  til  at  vende  om  og  løbe  sin  Vej.  Han  teede  sig 
kort  sagt,  som  om  der  boede  en  Tandlæge  i  Huset,  og 
han  selv  var  en  mere  nødtvungen  end  godvillig  Patient, 
der  med  yderst  ringe  Held  havde  samlet  Mod  til  den 
smertelige  Visit. 

Betydeligt    mere    resolut    styrede    Preisler   samtidigt 

med  stolt  fejende,  afgjorte  Hanekyllingefjed  fra  det  sted- 
lige Posthus  med  Bybudeskiltet  paa  Brystet  over  mod 
Hotellets  Gadedør.  Og  da  de  to  Mænd  saaledes  havde 
samme  Maal,  vil  Ingen  forbauses  over  at  erfare,  at  de 
stødte  sammen  ved  de  to  lave  Stentrin,  paa  hvilke  vi 
sidst  saae  Hotelværten,  Hr.  Kjeldsen,  nedlade  sig,  da  hans 
Mægling  mellem  de  stridende  Bonderkarle  var  bleven 
tilbagevist.  De  Modendes  højst  reserverede  „Goddag I"' 
tydede  imidlertid  ingenlunde  paa,  at  dette  Sammentræf 
havde  noget  særligt  Tiltalende  for  nogen  af  dem. 

Postmesterens  Øjne,  der  stedse  skod  Funker  af  Nys- 
gjerrighed,  havde  strax  opdaget  det  omtalte  Kollegiehefte 
under  Riegels  Arm,  og  da  han  nok  kunde  have  Lyst  til 
at  vide,  hvad  det  var  for  et,  stillede  han  den  embeds- 
mæssige Forespørgsel:  „Det  er  da  vel  ikke  Noget,  De 
skal  over  med  til  mig?" 

„Næ,  det  er  ikke  Postsager!"  svarede  Arthur  saa 
forekommende,  som  man  plejer  at  svare  paa  et  Spørgs- 
maal,  man  er  gal  i  Hovedet  over. 

„Naa,  ikke!"  sagde  Preisler  og  lod,  som  han  var 
overordenlig  tilfredsstillet  med  Svaret;  men  da  hans 
Øjne,  efter  uden  Maal  at  have  strejfet  om  fra  Sted  til 
Sted  ligesom  et  Par  forvildede  Duer,  atter  søgte  tilbage 
til  det  blaa  Hefte,  fremsatte  han  lidt  genert  den  Formod- 
ning: „Saa  er  det  vel  nogle  lærde  Opgaver,  De  som  en 
moderne  Peripariteri  .  .  .  Peripatetiker  gaar  og  studerer 
paa?" 

„Næ,  det  er  ikke  I"'  snerrede  Arthur  stærkere,  da 
han  mærkede,  at  hans  første  Afvisning  ikke  havde  været 
kraftig  nok. 

,,Naa  ikke!"  gjentog  Preisler  og  havde  virkelig  be- 
stemt ikke  at  spørge  niere:  men  da  de  ulyksalige  nys- 
gjerrige  Øjne  ikke  kunde  afholde  sig  fra  at  kredse  om 
det  gaadefulde  Hefte,  foreslog  han  blidt:  „En  af  Elever- 
nes Stilebøger?" 

„Nej!!"  brølede  Arthur,  denne  Gang  med  en  Kraft, 
saa  Postmesteren  var  ved  at  smække  Benene  i  Vejret 
og  durnpe  ned  paa  Værtens  Yndlingsplads. 

„Ja,  ja  .  .  .  undskyld  .  .  .,"  stammede  han,  medens 
han  stivede  sig  af  mod  Muren.  „Det  var  ikke  af  Nys- 
gjerrighed,  jeg  spurgte  .  .  .  jeg  vilde  kun  .  .  .  jeg  troede 
kun  .  .  .  jeg  mente  kun  .  .  .  jeg  vilde  kun  op  til  Hr. 
Gad!" 

„Naa,  ham  er  jeg  ogsaa  paa  Vejen  til." 

„Saa  kan  vi  niaaske  følges  ad?" 

„Ja,  naar  De  synes  det!" 

De  to  Herrer  fulgtes  derpaa  op  ad  Trappen  med  de 
mest  oprigtige,  gjensidige  Ønsker  for  hvert  Trin  om,  at 
den  Anden  hellere  vilde  gaa  Pokker  i  Vold  end  benytte 
sig  af  denne  Rute. 

Med  oprigtig  Glæde  modtog  Gad  dem  paa  sit  Værelse, 
der  som  bekjendt  mere  udmærkede  sig  ved  sit  stilfulde, 
uskatterlige  Møblement  end  ved  sin  Rummelighed;  og  det 
var  derfor  ogsaa  med  et  let  sarkastisk  Anstrøg,  at  han, 
efter  at  have  faaet  tildelt  Postmesteren  Seniorpladsen 
i  den  fængslende  Lænestol  og  Riegel  og  sig  selv  de 
resterende  to  underordnede  Rorstole,  erklærede  at  ville 
hænge  den  røde  Lygte  ud,  da  alle  Siddepladser  nu  vare 
optagne. 

Den  humoristiske  Samtaleform  lod  imidlertid  ikke  til 

at  ligge  for  bans  Gjæster,  thi  et  Par  blegsotige  Smil 
var  hele  det  Svar,  han  modtog. 

Efter  en  Pause,  som  Værten  mente  bedst  at  udfylde 
ved  at  byde  Cigarer  om,  lagde  Arthur  for  i  den  ene 
saliggjørende  Visitkonversation  ved  at  bemærke:  „Det  er 
voldsomt  lummert  idag,  vi  faar  vist  Torden." 

„Barometret  staar  paa  Stadigt,"  oplyste  Preisler  i  en 
vis  forretningsmæssig,  meteorologisk  Tone. 

„Derfor  kan  vi  godt  faa  Torden  I" 

„Det  lader  til  det  I"  sagde  Gad  ret  træffende  og  tog 
Maal  af  Gjæsternes  Ansigter  for  at  læse,  hvad  der  var 
i  Vejen  mellem  dem. 

Og  hermed  var  Samtalen  forbi,  kort  som  en  officiel 
Avismeddelelse  om  Vejrliget. 

Efter  en  anden  Pause,  der  ikke  blev  udfyldt  af  ISoget- 
somhelst,  eftersom  Værten  ikke  havde  Mere  at  byde, 
henvendte  Postmesteren  til  Huslæreren:  „Er  Sommer- 
ferien allerede  begyndt?" 

„Næ!"  svarede  den  Adspurgte  trevent.  „Hvorfor 
skulde  den  være  det?" 

„Aa,  jeg  mente  kun,  fordi  De  har  Tid  til  at  opholde 
Dem  her  om  Formiddagen." 

„Jeg  har  givet  Drengene  fri  til  Klokken  tolv,  — 
naar  De  saa  gjerne  vil  vide  det  I  .  .  .  Men  hvor  kan  De 
være  borte  fra  Deres  Kontor?" 

„Gertrude  passer  det  imedens,  —  naar  De  saa  gjerne 
vil  vide  det!" 

„Deres  Kone  befinder  sig  dog  vel?"  spurgte  For 
fatteren  for  at  give  Samtalen  et   mindre   ki-igerisk  Præg. 

„Jo  Tak,  Gudskelov,  hun    har   det   godt!     Hun    har 

lige  faaet  Brev  om,  at  en  Fætter  af  hende  er  ved  at  gaa 
Fallit!" 

Gad  havde  Moje  med  at  bare  sig  fur  at  le  af  denne 
aparte  Form  paa  en  Bulletin,  og  da  han  ikke  svarede, 
indtraadte  Pause  Nr.  3,  som  udfyldtes  med,  at  de  to 
Gjæster  spiste  hinanden  med  Øjnene,  hvilket  Maaltid  — 
at  domme  efter  deres  bittersure  Miner  —  ikke  syntes 
udelukkende  at  bestaa  af  Syltetoj. 

„Nu  er  Klokken  tre  Kvarter  til  tolv,  nu  skal  De 
vel  snart  afsted?"  spurgte  Postmesteren  Arthur  med  en 
henrivende  Tydelighed. 

„Aa,  det  haster  ikke!  Jeg  kan  lade  Drengene  holde 
Frikvarter  med  det  Samme,"  svarede  Huslæreren  og 
gjorde  et  Forsøg  paa  at  sætte  sig  mageligt  tilrette  paa 
den  lille  Rorstol,  hvilket  omtrent  tog  sig  lige  saa  natur- 
tro ud,  som  naar  en  Cirkusartist  fingerer  at  have  det 
bekvemt  paa  Toppen  af  den  persiske  Stang.  „Men  skal 
De  ikke  hjem  til  Middag?  Jeg  synes,  De  spiser  ved 
Tolvtideh?" 

„Halvet,  Kjære!  Maaske  endda  lidt  senere  idag,  for 
vi  skal  have  nem  Mad;  vi  har  Storvask.  Næ,  der  for- 
regnede De  Dem  I" 

Med  den  ham  egne,  skarpe  Begavelse  havde  Gad 
indset,  at  hans  to  Gjæster  vilde  af  med  hinanden,  hvoraf 
han  sluttede,  at  de  hver  for  sig  havde  Hemmeligheder 
at  tale  med  ham  om,  og  han  fandt  derfor  paa  at  be- 
skjæftige  Preisler  et  Øjeblik  ved  at  give  ham  en  Kon- 
volut og  spørge,  om  Afgangsstemplet  fra  Kjøbenhavn 
og  Ankomststemplet  fra  Hylkedam  stemmede  overens. 
Imedens    Embedsmanden    var    optagen   af  denne   Under- 

sogelse,  lænede  Gad  sig  henimod  Arthur  og  hviskede: 
,.Har  De  Noget  at  tale  med  mig  om?" 

„Aa,  nej,  ikke  saadan  videre  I"  hviskede  Huslæreren 
tilbage.  ..Det  var  blot  de  Oversættelser  her,  jeg  vilde 
give  Dem." 

»Takl  Lad  dem  blot  ligge  der  paa  Bordet  og  gjør 
mig  saa  den  Tjeneste  at  forsvinde!  Jeg  kan  se  paa 
Postmesteren,  han  har  x\oget  at  betro  mig,  og  det  kan 
maaske  være,  det  er  til  Fordel  for  os  Begge  ...  ja,  jeg 
skal  nok  en  anden  Gang  forklare  mig  nærmere!" 

Arthur  parerede  strax  Ordre  og  anbefalede  sig,  og 
Postmesteren  og  Gad  vare  saaledes  alene, 

Efterat  den  Første  havde  afgivet  sit  Skjøn  om  den 
omtalte  Konvolut,  sagde  han  med  en  ærgerlig  Rommen: 
„Det  er  Pokker  til  Menneske  til  at  burre  sig  paa,  den 
Huslærer!  Jeg  kan  ikke  begribe,  at  han  ikke  kunde 
mærke,  jeg  vilde  tale  med  Dem  under  fire  Øjne!  .  .  . 
De  har  vist  for  længe  siden  forstaaet,  at  det  er  derfor, 
jeg  er  kommen?" 

„Det  har  jeg!"  indrømmede  Gad  villigt.  „Naa,  og 
hvad  er  det  saa?" 

Skjondt  det  —  som  det  vil  erindres  —  var  forbun- 
det med  storre  Vanskelighed  at  komme  op  af  Læne- 
stolen, rejste  Postmesteren  sig  dog,  da  det  for  at  afgive 
en  saadan  længere  Forklaring  var  absolut  nødvendigt  for 
den  lille  iltre  Mand  at  hage  sin  Pegefinger  fast  i  Knap- 
hullet paa  den,  der  skulde  lyksaliggjores  med  Meddelel- 
sen. Efterat  han  lykkelig  og  vel  havde  faaet  Gad  paa 
Krogen,  begyndte  han:  ..Ser  De,  Højstærede!  Med  Posten 
for   en   Time  siden   kom  der   en  Kasse  fra  Aalborg,  jeg 

tor  nok  sige  en  Kasse,  som  var  egnet  til  at  vække  Efter- 
tanke. Tilfældigvis  fik  min  Kone,  der  —  som  De  nok 
veed  —  tillige  er  en  Slags  Fuldmægtig  hos  mig,  forsi  fat 
i  den  og  stod  længe  og  stirrede  stivt  paa  den.  —  Naa! 
Jeg  veed,  hvad  det  betyder,  naar  min  Kone  stirrer  saa- 
dan  paa  en  Kasse,  og  saa  siger  jeg  til  hende  —  i  Embeds- 
niedfor,  forstaar  sig,  ikke  af  Nysgjerrighed :  „Hvorfor, 
Gertrude,  stirrer  Du  saadan  paa  den  Kasse?"  —  „Det  for- 
staar jeg  ikke,  Hermani"  svarer  hun.  —  „Forstaar  Du 
ikke,  Gertrude,  hvorfor  Du  stirrer  saadan?  Det  forstaar 
jeg  ikke!  Hold  dog  op  med  at  lave  de  Øjne  til  Kassen  I 
Hvad  er  der  i  Vejen  med  den,  hvem  er  den  fra,  hvem 
er  den  til?  Er  der  noget  Galt  med  Vægten  eller  med 
Portoen  eller  med  Adressebrevet?"  —  «Nej,  det  er  rigtigt 
nok!"  svarer  Gertrude.  ..Men  der  er  det  Besynderlige,  at 
Kassen  er  adresseret  til  Sofus  Bottger,  men  at  den  skal 
afleveres  paa  Hotellet!"  —  „Det  har  Du  Ret  i,"  svarer  jeg, 
„at  det  er  et  højst  overordenligt,  særdeles  meget  ube- 
gribeligt Aber!"  —  „Det  betyder  Noget,"  siger  hun.  — 
„Det  betyder  Noget,"  siger  jeg.  —  „Men  hvad?"  spørger 
hun.  —  „Men  hvad?"  spørger  jeg.  —  „Lad  mig  tænke  mig 
om!"  siger  Gertrude  saa  og  lægger  sit  Hoved  i  Blod,  og  jeg 
lægger  mit  ved  Siden  af.  —  Saa  tænker  vi  i  fem  Minutter, 
vi  tænker  i  ti  Minutter,  et  Kvarter.  Saa  længe  tænker  vi 
ellers  aldrig  ad  Gangen  .  .  .  paa  saadant  Noget,  mener 
jeg  naturligvis!  —  Pludselig  raaber  Gertrude  saa  højt, 
at  Sørensen  vaagner  op  og  er  ved  at  trimse  ned  af 
Stolen  —  Sørensen,  det  er  ham,  der  sidder  og  sover 
paa  Kontoret  hos  mig  .  .  .  Naa,  hvad  var  det  nu?  .  .  . 
Jo,  det  er   sandt!     Saa   raaber    hun:    „Nu    har  jeg    det, 

Hermani  Det  er  Ebba  Roulunds  Fodselsdag  imorgen, 
Kassen  er  naturligvis  en  Present  til  hende  .  .  .  Det  vil 
sige,  Indholdet  begribeligvis,  og  det  er  en  stor  Ting, 
hvad  det  saa  er,  fin  og  kostbar  og  skrøbelig,  for  der  er 
malet  baade  Glas  og  ,,Fm'sigtig'^  paa  Kassen  .  .  .  uh, 
hu,  hul  Gud,  hvad  det  er  sørgeligt!"  —  „Hvad  er  det, 
der  er  saa  sorgeligt,  Gertrude?"  spørger  jeg,  da  hun  be- 
gynder at  vande  Høns,  —  De  har  nok  lagt  Mærke  til, 
at  min  Kone  er  født  paa  Vandkunsten?  —  „Er  det  saa 
sørgeligt,  at  Ebba  faar  en  Present  med  Glas  paa  Kassen?" 
spørger  jeg.  —  Svarer  hun:  .;Nej,  men  er  det  ikke  trist, 
at  hun  skal  have  saadan  en  dejlig  Present?  Se,  om 
Nogen  nogensinde  skal  komme  til  mig  med  en  saadan 
Overraskelse!  Hun  bliver  naturligvis  himmelstvrtende 
lykkelig,  —  buh  uhu,  jeg  arme  Kone!"  —  «Stop  en  halv, 
der  er  Ugler  i  Mosen!"  raaber  jeg  saa  stærkt,  at  Ger- 
trude med  det  Samme  blev  helt  tørskoet.  „Bare  Sofus 
Bøttger  ikke  stikker  Riegel  ud,  for  han  har  naturligvis 
ikke  tænkt  paa  nogen  Present.  Vi  maa  varsko  Hr.  Gad, 
at  han  ogsaa  kan  hitte  paa  Noget!" 

„Undskyld,  jeg  afbryder  Dem,  hvis  De  ikke  frem- 
deles ønsker  Ordet,"  faldt  Gad  blidt  ind.  „Men  hvorfor 
i  Alverden  sagde  De  ikke  Alt  det,  medens  Riegel  var 
her?    Det  kunde  jo  ikke  have  truffet  sig  heldigere  ..." 

„Umuligt,  Højstærede!  Det  forbød  min  Stilling  som 
Postmester  mig!  Riegel  kunde  som  Huslærer  hos  Rou- 
lund  ikke  ane  denne  Kasses  Existens." 

„Som  Huslærer  hos  Roulund?  .  .  .  Jeg  fatter  ikke!" 

„Naturligvis!  Derfor  maa  De  jo  være  Mellemmand! 
For  De  kunde  som  Logerende  her  paa  Hotellet  have  op- 

Haget  denne  Kasse.  Ikke  sandt?  Og  nu  veed  De,  hvad 
De  har  at  gjore!" 

„Javel!  Jeg  opdager  Kassen  og  meddeler  Riegel  min 
Opdagelse  —  meget  diplomatisk!" 

„Netop!  .  .  .  Ja,  nu  maa  De  undskylde  mig!  De 
veed,  Gertrude  venter  mig  med  den  nemme  lille  Middags- 
mad, formodenlig  Finker.     Farvel!" 

Med  disse  Ord  svippede  Postmesteren  ud  af  Døren, 
og  Gad  satte  sig  til  at  spekulere  paa,  hvad  der  var  at 
gjore  ved  denne  Sag.  Ret  længe  formaaede  den  dog  ikke 
at  fængsle  hans  Opmærksomhed;  thi  da  hans  Øje  faldt 
paa  Riegels  Manuskript  paa  Bordet,  lod  hans  tilgivelige 
Nysgjerrighed  ham  ingen  Ro,  før  han  fik  taget  fat  derpaa. 

Det  meste  af  et  Par  Timer  sad  Gad  og  læste  dybt 
interesseret  i  sin  unge  Protegés  Oversættelser.  Han 
kunde  ikke  nægte,  at  han  blev  overrasket;  der  var 
Rhytme  og  Kraft,  Flugt  og  Fart  i  Digtene,  fandt  han; 
der  var  ingen  Tvivl  om,  at  Riegel  virkelig  havde  Talent. 
Det  var  nu  hans  ærlige  og  inderlige  Overbevisning;  men 
hver  Gang  han  lagde  Bogen  fra  sig  for  at  nyde  den 
Stemning,  der  aandede  ud  af  saa  mange  af  Romancerne, 
eller  frydes  ved  den  Ynde,  der  gjorde  Kjærlighedssonnet- 
terne  saa  indtagende,  spurgte  han  mistænksomt  sig  selv, 
om  det  ikke  var  det  Venskab,  han  følte  for  Oversætteren, 
som  blændede  hans  Øje  og  daarede  hans  Øre,  saa  Rhyt- 
merne  dansede  og  sang  sig  ind  i  hans  Sjæl  og  hildede 
hans  Dømmekraft  i  deres  koglende  Garn.  Men  mere  og 
mere  skubbede  han  Mistanken  fra  sig.  Det  er  umuligt 
Andet  —  mente  Gad,  sikrere  og  sikrere  i  sin  Sag  — 
end  at  de  Oversættelser  vil  gjøre  Riegels   Lykke,   det  er. 

mere  end  Oversættelser,  det  er  Omdigtninger;  han  vil 
blive  modtagen  med  Begejstring  og  Tak  af  Publikum, 
Fremtiden  vil  ligge  lys  og  smilende  for  ham,  Ebba  Rou- 
lund  vil,  om  muligt,  elske  ham  højere   end   for,   og  .  .  . 

og  hvad  vil  saa  Roulund  sige? Ja-a,  Roulundl  .  .  . 

Forstod  han  sig  paa  Sligt?  Kunde  en  praktisk  Kjøb- 
mand  som  han  vindes  ved  en  Samling  Digte?  Kunde 
han  overhovedet  bringes  til  at  interessere  sig  for  Poesi? 
.  .  .  Jo,  vent  lidt!  Der  var  maaske  en  Methode  .  .  . 
Men  kunde  det  ogsaa  gaa?  Var  det  ikke  for  dristigt? 
Turde  han  pro  ve  derpaa?  ...  Jo!  Han  vilde  forsøge 
det,  han  maatte!  Riegels  Lykke  skulde  gjøres,  og  det 
var  at  slaa  to  Fluer  med  eet  Smæk,  hvis  Vovestykket 
lykkedes." 

Tiden  var  løben  fra  den  unge  Forfatter,  saa  Pigen 
overraskede  ham  ved  at  banke  paa  Døren  og  melde,  at 
Middagsmaden  var  serveret.  Og  da  hans  Mave  samtidig 
—  og  maaske  paa  Foranledning  heraf  —  knurrende 
meldte  ham,  at  han  var  sulten,  forføjede  han  sig  ned  i 
Spisestuen. 

Her  traf  han  sin  Bordkammerat,  Kjeldsen,  der  til 
Trøst  og  Husvalelse  for  sig  selv  havde  forkortet  Vente- 
tiden med  at  studere  Hotellisten  i  et  ældre,  krøllet  Exem- 
plar  af  „Morgenberlingeren",  hvis  Tilstand  og  Tilstede- 
værelse forklaredes  af,  at  den  havde  været  brugt  som 
Indpakningspapir,  og  nøjagtigt  summere  op,  hvor  mange 
Rejsende  Hotel  Fønix,  d'Angieterre  og  Kongen  af  Dan- 
mark havde  kunnet  glæde  sig  ved  at  have  faaet  siden 
sidste  Listes  Opgjorelse. 

Gad  var   for   optagen    af  sine  mange  Spekulationer, 

til  at  han  i  Begyndelsen  af  Maaltidet  lod  sig  friste  af 
sin  Værts  forskjellige  Tilbud  om  at  indlede  en  aandrig 
Konversation.  Da  han  imidlertid  ikke  kunde  faa  Lov  til 
at  sidde  i  Ro,  mente  han,  at  han  lige  saa  godt  kunde 
indvie  Kjeldsen  i  et  af  de  underordnede  Punkter,  der  be- 
skjæftigede  ham  selv,  og  han  fremsatte  derfor  det  Sporgs- 
maal,  nærmest  henvendt  til  sig  selv:  „Hvordan  mon  man 
bedst  kan  faa  Roulund  i  Tale?" 

„Hvordan  man  bedst  kan  faa  Roulund  i  Tale?" 
gjentog  Værten  og  gav  sig  til  at  grunde,  som  var  der 
blevet  forelagt  ham  en  ny  Udgave  af  Fixerbilledet  „Hvem 
kan  finde  Katten?"  Da  Gad  imidlertid  ikke  lod  til  at 
ville  forklare  sit  Sporgsmaal  nøjere,  foreslog  Kjeldsen 
lidt  frygtsomt:  „Man  kunde  maaske  gaa  ind  til  ham." 

„De  siger  s'gu  Noget!  Fandt  De  paa  det  nu,  eller 
har  De  før  benyttet  det  Kneb?"  udbrød  Forfatteren  haan- 
ligt,  men  indrømmede  dog  ved  sig  selv,  at  han  ikke  for- 
tjente andet  Svar,  hvorfor  han  ogsaa  i  en  mere  om- 
gængelig Tone  tilføjede:  „Næ,  jeg  skal  sige  Dem,  hvor- 
for det  ikke  kan  gaa:  jeg  ønsker  nemlig  at  tale  under 
fire  Øjne  med  Roulund,  og  det  kan  jeg  ikke  let  komme 
til  hjemme  hos  ham." 

„Nej,  det  har  De  Ret  i,  dertil  er  Fruentimmerkon- 
klavet for  stort  derhjemme,"  indrømmede  Kjeldsen,  glad 
over  at  have  fundet  paa  et  saa  betegnende  Udtryk.  „Men 
De  kan  jo  sende  Bud  efter  ham,  Hr.  Gad;  han  kommer 
strax,  naar  han  hører,  det  er  her  paa  Hotellet,  hans 
Nærværelse  ønskes.  Det  giver  jo  altid  Anledning  til  .  .  . 
De  forstaar  nok  .  .  .  til  .  .  ." 

„Til    en    gemytlig    Thevandspuns,    mener    De?      Ja, 

jeg  niaa  nu  bedrove  Dem  med  at  betage  Dem  Udsigten 
til  den  Leverance,  for  jeg  har  alvorlige  Forretninger  at 
tale  om  med  Roulund.  Men  maaske  De  vil  faa  Bud  ind 
til  ham  og  sende  ham  op  til  mig,  naar  han  kommer. 
Uden  at  vække  Opsigt,   forstaar  De,   det  kan  De  nok?-' 

„Det  skal  jeg!"  svarede  Værten  og  kvalte  et  paa- 
begyndt Suk,  da  han  fandt  paa,  højst  merkantilt,  al  føje 
til:  ,.Men  De  kan  jo  saa  godt  faa  Forfriskningerne  bragte 
op  paa  Deres  Værelse!'' 

„Tak  for  Tilbudet!"  sagde  Gad  med  et  Smil.  „Næ, 
vi  venter  allenfals  med  at  drikke,  til  vi  har  afsluttet 
Affæren." 

..Naa  ja.  Gudbevares!  Først  Affærer,  saa  drikker 
man  Lidkjob  bagefter." 

„Det  er  et  godt  Udtryk!  Maaske  Roulund  og  jeg 
kommer  herned  og  drikker  Lidkjob.  Hernede  sidder  man 
hyggeligere." 

„Ja,  jeg  tror  nok,  jeg  kan  smigre  mig  med,  at  Hylke- 
dam  Badehotel  er  hyggeligt  som  faa,  smagfuldt  og  familiært 
sans  eæcellencel  Jeg  kan  ikke  vide,  om  jeg  ved  en  tid- 
ligere Lejlighed  maaske  har  omtalt  en  Enkefrue  fra  Silke- 
borg og  en  Konsul  fra  Hobro?  Men  baade  de  og  mange, 
mange  Aalborgere  har  udgydt  sig  i  de  mest  smigrende 
Udtalelser  om  Lokalernes  Kongfort.  Og  her  er  netop  i 
denne  Stue  blevet  drukket  mangt  et  fint  og  flot  Lidkjob, 
der  har  saamænd  været  baade  en  finsk  Skibskaptajn, 
der  bød  paa  Banko,  og  en  Proprietær,  der  gav  hele  fire 
hele  Flasker  old  gammel  Portvin  .  .  ." 

„Og  en  Mejeriforpagter,  der  trakterede  med  Mælke- 
toddy, og  en  Knaldproprietær,  der  gav   Champagne  .  .  . 


221 

ja,  jeg  kan  saa  udmærket  godt  tænke  mig  Resten,  bedste 
Kjeldsen;  men  jeg  har  desværre  ikke  Tid  nu  .  .  .  lad 
os  sige:  fortsættes  i  næste  Nummer  .  .  .  Jeg  maa  op  til 
mit  Arbejde!"  sagde  Gad  og  afsluttede  for  sit  Vedkom- 
mende Middagskonversationen  ved  at  forsvinde  ud  af 
Døren  og  op  ad  Trappen. 

Hvad  man  saa  end  vilde  sige  om  den  brave  Hotel- 
vært, expedit  var  han,  og  det  viste  sig  da  ogsaa  i  dette 
Tilfælde. 

Gad  var  akkurat  naaet  op  paa  sit  Værelse  og  havde 
stoppet  sig  en  Efterniiddagspibe,  da  Døren  fløj  op  med 
en  Kraft,  som  stod  selve  Boreas  udenfor  og  blæste  paa 
den,  hvorpaa  den  ellers  ret  modstandskraffige  Roulund 
saa  villieløst  som  et  Halmstraa  eller  en  Stump  Avis- 
papir i  Storm  kom  flyvende  ind  med  udspilede  Arme  og 
jordvindende  Ben,  som  havde  bemeldte  vindige  Gud  været 
saa  venlig  ogsaa  at  hjælpe  ham  paa  Gled. 

„Men  Du  gevaldige  Neapolitaner,  hvad  er  der  i 
Vejen?"  fremførte  han  meget  stakkateret  med  den  Rest  af 
Stemme,  som  Stormløbet  havde  ladet  ham  beholde.  „Er 
De  syg?  Er  De  ved  at  brænde  inde?  Skal  De  arre- 
steres?    Er  De  kommen  tilskade?     Eller  hvad   er  der?" 

„Har  De  faaet  Agentur  for  et  Ulykkesforsikrings- 
selskab,  eller  er  De  bleven  Redaktør  af  „UlykkeHge 
Hændelser"  til  et  af  Toøresbladene?  Jeg  synes.  Deres 
Tale  tyder  derpaa,"  spurgte  Kjøbenhavneren  istedetfor  at 
give  Svar. 

„Ja, *De  kan  s'gu  sagtens  staa  der  saa  roligt!  Men 
jeg   maa    da    tro,   der  er  sket   en  Ulykke,   naar  jeg  faar 

Bud  om,  at  jeg  endelig  øjeblikkelig  maa  komme  ind 
til  Dem." 

„Det  er  ikke  min  Skyld,  hvis  Buddet  har  lydt  saa- 
ledes!  Det  er  Kjeldsens  Vittighed!  Jeg  har  kun  i  al 
Almindelighed  bedt  ham  sende  Bud  efter  Dem." 

„Gud,  hvor  det  ligner  ham,  den  skimlede  Lemon- 
asie!  Det  er  ikke  nok  med,  at  han  lider  af  Storheds- 
vanvid, fordi  han  ikke  fik  den  Seminaristexamen,  nu 
kan  han  s'gu  ikke  en  Gang  bruges  til  Bybud!  .  .  .  Naa, 
men  De  vil  altsaa  dog  tale  med  mig?" 

„Ja!  Men  sæt  Dem  først  ned  og  kom  til  Ro!  Det 
er  en  alvorlig  Sag,  jeg  vil  bede  om  Deres  Assistance 
til!  .  .  .  Vær  saa  artig,   der  staar  Cigarer  paa  Bordet!" 

„Alvorlig  Sag  .  .  .  Assistance?"  gjentog  Roulund, 
medens  han  tog  Plads  og  bed  Spidsen  af  en  Cigar.  „De 
er  da  ikke  i  Aftes  paa  Iskjælderbakken  gaaet  hen  og 
har  tilsat  Noget,  som  De  mener,  at  jeg  qua  Onkel 
kan  .  .  .?" 

„Det  er  ikke  mig,  der  er  Tale  om  her!"  faldt  Gad 
hastigt  ind,  alt  Andet  end  glad  over,  at  Exkongen  viste 
sig  at  være  en  saa  skarp  Iagttager.  „Det  er  en  anden 
ung  Mand,  hvis  Sag  jeg  gjerne  vilde  tale  hos  Dem." 

„Saa  er  det  Riegel;  det  gjælder  en  gammel  Tre- 
mark! Jeg  har  nok  set,  at  De  og  han  er  bleven  rigtige 
Busenfreunde." 

„Ja,  vist  er  det  ham!  Jeg  veed  nok  —  De  har 
jo  selv  sagt  mig  det  — ,  at  De  ikke  er  saa  gunstigt  stemt 
for  en  Forbindelse  mellem  Deres  Datter  og  ham,  fordi 
De  ikke  synes  om  ham  og  den  Livsbane,  han  har  valgt; 

men  naar  De  horer,  hvad   han   er  værd,  vil  De  nok  faa 
andre  Tanker  om  ham." 

„Hvad  han  er  værd?  En  filologisk  Student?  .  .  . 
Aa  ja,  lad  mig  en  Gang  høre  det!" 

„De  veed  maaske  nok,  at  han  i  sin  Fritid  har  syslet 
med  Oversættelser  af  fransk  Poesi?" 

„Ja,  den  Redelighed  kjender  jeg!  Det  er  dermed, 
han  har  sat  Pigebarnet  Fluer  i  Hovedet;  han  har  ikke 
en  Gang  havt  noget  Originalt  at  skulle  sige!" 

„De  Digte  vil  gjøre  hans  Lykke." 

„Hos  Ebba,  ja,  det  er  nok  muligt,  men  s'gu  ikke 
hos  mig!  Ser  De,  naar  man  er  kommen  til  min  Alder, 
saa  har  man  ingen  Smag  for  vammel,  snavet  Barnemad. 
Jeg  kan  ikke  huske,  om  jeg  i  min  Ungdom  fandt  Behag 
i  at  række  Tungen  ud  af  Vinduet,  jeg  tror  det  ikke; 
men  nu  har  jeg  det  allenfals  ikke,  det  veed  jeg!" 

„De  kjender  jo  ikke  Riegels  Arbejde,  altsaa  kan  De 
ikke  bedømme  det;  men  jeg  har  læst  Digtene  igjennem 
og  finder  dem  fortræffelige." 

„Aa,  Fa'n  vel?  .  .  .  Jamen,  selv  om  de  er  nok  saa 
udmærkede  og  ...  og  romanneske,  hvad  det  hedder? 
.  .  .  Hvad  kan* det  saa  nytte,  naar  de  ikke  er  kurante? 
Man  kan  ikke  leve  af  at  proppe  sine  Skuffer  og  Gjem- 
mer  med  den  Slags  Bras,  det  giver  ikke  Føde  i  Munden, 
og  det  er  blot  et  Bevis  paa  Mosjø  Riegels  upraktiske 
Blik,  at  han  spilder  sin  Tid  med  at  arbejde  paa  saa- 
dant  noget  værdiløst  .  .  .  jeg  veed  ikke,  hvad  jeg  skal 
kalde  det!" 

„Men    det    er    langt    fra  værdiløst,   langt  fra!     Han 

har  blot  ikke  det  praktiske  Greb,  det  er  Tingen,  Den 
Samling  Digte  vil  skaffe  ham  baade  Ære,  Berømmelse 
og  Penge." 

„Penge?  Hvordan  det?  Jeg  vil  s'gu  ikke  kjøbe 
dem  af  haml" 

„Det  skal  De  heller  ikke  I  Saa  stort  et  Offer  skal 
De  ikke  bringe.  Men  nu  er  vi  ved  Spørgsmaalets  Kjærnel 
Det  gjælder  om  at  skaffe  Digtene  ud  i  Verden,  at  slaa 
til  Lyd  for  Riegels  Navn,  at  skaffe  ham  en  Forlægger 
—  og  det  er  det,  jeg  vil  bede  om  Dei-es  Assistance  til  I" 

».Jamen  kjære,  unge  Menneske,  De  kan  da  begribe, 
at  jeg  ikke  kjender  en  eneste  Mand,  der  er  letsindig  nok 
til  at  sætte  sine  Penge  i  Digte." 

„Men  det  gjør  jeg!  Forresten  betaler  den  Letsindig- 
hed sig  undertiden  slet  ikke  saa  galt.  Naa,  men  Alt, 
hvad  jeg  forlanger  af  Dem,  er  Deres  Navn  paa  en  An- 
befaling af  Digtene,  saa  skal  jeg  nok  sørge  for  Resten." 

„Jeg  skulde  anbefale  Riegels  Oversættelser?"  ud- 
brød Roulund  og  gav  af  Overraskelse  et  højt  Sæt  i 
Stolen.  „Maa  jeg  for  det  Første  sige  Dem,  at  jeg  s'gu 
aldrig  tror,  mit  Navn  kan  nytte  noget  i  den  Forbindelse; 
det  har  vel  nok  endnu.  Gudskelov,  en  god  Klang  i  For- 
retningsverdenen, men  ..." 

„Netop,  det  er  just  en  Forretningsmands   Navn,   en 
praktisk    Mands    Navn,   jeg    har   Brug  for,"    sagde   Gad 
med  stor  Suffisance,  men  saa  var  han  ikke  saa  sikker 
det  Følgende,  thi  han  vidste,  hvor  højt  Spil  han  spillede 
„Jeg  skal  sige  Dem  I     Det  forstaar  sig,  at  jeg  ogsaa  an 
befaler  Digtsamlingen,  og  det  af  min  inderste  Overbevis 
ning;  men  mit  Navn  alene  er  ikke  nok.     Enhver  For 

lægger,  enhver  ReHaktor  nærer  Mistanke  om,  at  det,  naar 
een  Forfatter  anbefaler  en  anden,  sker  af  W^iskab  eller 
for  at  blive  fri  for  Overhæng  eller  af  en  eller  anden  per- 
sonlig Grund.  Der  maa  en  Udenforstaaende,  en  Upartisk 
til.  Det  er  ligesom  med  visse  Dokumenter,  der  kræver 
to  Mænds  Underskrift  —  det  kjender  De  jo  nok?" 

„Javel,  ja!  Det  kan  jo  have  sin  Rimelighed  .  .  . 
det  er  jo  altid  det  Forsigtigste  .  .  .  men  .  .  .  jeg  kan 
alligevel  ikke  begribe,  hvad  mit  Navn  vejer  ..." 

,.Af  Deres  Protektion  afhænger  Alt,  hele  Riegels 
Fremtid,  og  derfor  kan  og  bor  De  ikke  nægte  ham  den, 
—  og  De  vil  det  heller  ikke,  vel?" 

„Min  Protektion  .  .  .  næ,  naturligvis!  Men  .  .  . 
men  ...  Ja,  saa  var  der  det,  jeg  for  det  Andet  vilde 
sige.  jeg  kan  dog  ikke  anbefale  Noget,  jeg  ikke  kjender?" 

„Vil  De  læse  Samlingen  igjennem?  Eller  det  er  vel 
nok,  naar  jeg  læser  et  Par  af  Digtene  op  for  Dem?" 

„Vor  Hei'i-e  bevare  mig  vel?  Vil  De  tage  Livet  af 
mig?  .  .  .  Næ,  jeg  stoler  fuldkommen  paa  Deres  Dom, 
men  .  .  .  Hoi",  kan  jeg  ikke  slippe?" 

„De  vil  gjore  Riegel  ulykkelig  og  umulig?  Det  kan 
ikke  være  Deres  Mening!  ...  De  veed  ikke  selv,  hvad 
E)eres  Protektion  er  værd!  .  .  .  Blot  De  vil  give  mig  en 
skriftlig  Tilladelse  til  at  benytte  Deres  Navn,  hvis  det 
skulde  vise  sig  nodvendigt,  det  vil  være  fuldkomment 
tilstrækkeligt!" 

„Ja,  det  kan  jeg  vel  nok  gaa  ind  paa  ...  De  er 
en  Basilisk,  Gad,  men  De  er  en  Hædersmand!  Det  er 
godt  at  have  Dem  til  Ven,  det  maa  Riegel  sande." 

Om  Gad  ikke  havde  kunnet  mærke  det  af  Andet,  at 

lian  havde  vundet  Roulund,  saa  sluttede  han  sig  dertil 
af,  at  denne  for  første  Gang  sagde  „Gad"  uden  det  cere- 
monielle „Hr."  foran;  thi  saa  Meget  vidste  han,  at  naar 
en  Jyde  bortkaster  Hr.'et,  saa  har  han  fattet  Tillid  til 
og  Godhed  for  Vedkommende. 

Halvvejs  havde  den  unge  Mand  Samvittighedsnag 
over  sit  skjændige  Bedrageri  mod  den  brave  Roulund; 
men  denne  Følelse  veg,  naar  han  tænkte  paa,  at  det  var, 
om  ikke  den  eneste,  saa  den  nemmeste  Vej,  ad  hvilken  han 
kunde  skaffe  Riegel  sin  vordende  Svigerfaders  Bevaagen- 
hed.  Og  han  saae  derfor  ogsaa  med  koldt  Blod  Kjob- 
manden  udstede  sin  lige  saa  højtidelige  som  betydnings- 
løse Erklæring,  den  Gad  gjemte  i  sin  Brevtaske  saa  om- 
hyggeligt, som  var  det  en  Vexel  paa  mange  tusinde 
Kroner,  der  skulde  indlemmes  i  den  der  beroende  Reli- 
kviesamling af  de  mest  heterogene  Ting  fra  en  Lok  af 
forskjellige,  hinanden  afløsende  Elskede  til  et  Frikort  til 
„National". 

Beklagelsesvis  niaa  det  tilsidst  tilføjes,  at  der  til 
uendelig  Sorg  for  Kjeldsen  intet  Lidkjøb  blev  drukket. 
Hverken  Roulund  eller  Gad  tænkte  derpaa;  de  havde 
hver  for  sig  ganske  andre  Tanker,  da  de  skiltes.  Men 
den  saa  grusomt  skuffede  Hotelvært  stod  i  Gadedøren  og 
fældede  en  stille  Taare,  da  han  saae  Exkongen  vandre 
bort  med  tor  Hals,  og  han  var  nærved  —  men  han  be- 
tænkte sig  heldigvis  derpaa  —  at  ønske  sin  eneste  Gjæst 
ned  i  den  dybeste  Svovlpøl,  naar  denne  Mand  var  hen- 
synslos nok  til  at  afslutte  Forretninger,  som  ikke  krævede 
Lidkjøb. 

Senere    hen    paa    Eftermiddagen    fik    Gad    Besøg    af 

Arthur  Riegel,  som  efter  en  frygtsom  Banken  paa  Døren 
skubbede  sig  saa  meget  som  en  Alen  ind  i  Stuen  og 
blev  staaende  der,  forlegent  slikkende  sig  om  Munden 
som  en  Hund,  der  har  en  ond  Samvittighed. 

.,Ja,  undskyld,  jeg  kommer  igjen.  men  det  er  kun, 
tordi  .  .  .  fordi  jeg  gaar  strax  igjen,"  hvislede  han  med 
sammenknebne  Læber.  „Jeg  har  nemlig  de  største  af 
mine  Elever  staaende  hernede,  for  jeg  skal  ud  at  botani- 
sere  med  dem.  „Næ,  jeg  vilde  kun  .  .  .  jeg  mente  kun 
.  .  .  Nej,  ellers  Tak,  jeg  skal  ikke  sidde!  .  .  .  Næ,  som 
sagt,  jeg  mente  kun  .  .  .  jeg  vilde  kun  ..." 

„Ja,  De  vilde  spørge,  om  jeg  har  læst  Deres  Mester- 
værk, om  jeg  synes  om  det,  og  saa  videre  - —  ja,  det 
veed  jeg  nok!"  svarede  Gad,  hvis  Tanker  kredsede  om, 
hvorvidt  han  skulde  betro  Arthur  sit  Forehavende  med 
Roulund  eller  ej ,  men  som  dog  foreløbigt  bestemte 
sig  til  at  betænke  sig  herpaa.  ..Jeg  har  naturligvis  strax 
i  den  lange  Tid,  siden  vi  sidst  saaes,  paa  det  Grundigste 
studeret  alle  syvogtredive  Digte  igjennem:  men,  o,  unge 
Mand,  jeg  vil  tale  ærhgt  til  Dem!  Jeg  maa  beklage,  at 
Udbyttet  desværre  ikke  har  svaret  til  mine  Forventninger; 
ja,  naar  jeg  vil  tale  rent  ud  af  Posen,  saa  maa  jeg  til- 
staa,  at  jeg  ikke  mindes  før  at  have  spildt  trende  Timer 
saa  komplet  til  ingen  Verdens  Nytte." 

„Er  de  saa  slette?"  mumlede  Arthur  svagt  hen  for 
sig  og  bojede  sørgmodigt  Hovedet. 

„Næ  hør.  De  er  da  ogsaa  det  største  Barn,  jeg  har 
kjendt!"  udbrød  Gad  og  slog  Armen  trofast  om  den 
unge  Vens  Skulder.  „Tror  De  virkelig,  det  er  min 
Mening?     Og  tror  De,  selv  om  det  var  Tilfældet,  at  jeg 

kunde  udtale  den  saa  ubaimhjertigt?  Nej,  det  kunde 
jeg  ikke,  om  jeg  saa  fandt  alle  Digtene  under  al  Kritik!  .  .  . 
Naa!  Væk  med  den  Bedemandsmine!  Jeg  kan  trøste 
Dem  med,  at  jeg  har  kigget  i  Samlingen  og  følt  mig  til- 
talt af  det,  jeg  har  læst;  men  De  maa  sandelig  give  mig 
lidt  bedre  Tid,  jeg  er  ingen  Pelikan,  der  kan  tage  saa- 
dan  en  Mundfuld  paa  een  Gang.  Jeg  skal  love  at  sige 
Dem  Besked,  saa  snart  jeg  kan;  men  Herregud,  det 
haster  jo  heller  ikke  saa  forfærdeligt." 

„Næ,  naturligvis!  Har  det  varet  saa  længe,  kan 
det  gjerne  vare  Dyrehavstiden  med,"  citerede  Arthur,  atter 
oplivet.  „Men  De  forstaar  nok  min  Nysgjerrighed  .  .  . 
Naa,  nu  skynder  jeg  mig  igjen  ned  til  mine  unge 
Botanikere!" 

„Nej,  stop  lidt!  Det  var  meget  heldigt.  De  kom, 
for  jeg  har  en  anden  Meddelelse  at  gjøre  Dem,  og  det 
er  Noget,  der  haster." 

I  saa  faa  Ord  som  muligt  fortalte  Gad  nu  Arthur 
Historien  om  Kassen,  og  denne  —  o:  Arthur,  ikke  Kas- 
sen —  blev  i  høj  Grad  allarmeret. 

„Hvor  skal  jeg  i  dette  Hul  skaffe  en  Gave  fra  i 
den  Fart?"  klagede  den  vaandestedte  Yngling  sig.  „Det 
er  ogsaa  noget  rigtigt  Lumskeri  af  Bøttger,  vi  plejer 
aldrig  at  give  Noget!  .  .  .  Jeg  maa  se  at  finde  paa  en 
Ting  .  .  .  han  veed  naturligvis  godt,  den  udspekulerede 
Hallunk,  at  der  er  Ingenting,  der  bestikker  Kvinder,  som 
Presenter  .  .  .  Kan  De  ikke  hjælpe  mig.  Gad?" 

„Jeg  har  s'gu  ikke  Noget  at  tilbyde!  Jeg  tager 
aldrig  noget  Lager  af  Fødselsdagspresenter  med,  naar  jeg 

tager  ud  blandt  vildft-emniede  Mennesker  I  .  .  .  Men  det 
er  vel  ikke  helt   umuligt  at  finde  paa  en  anden  Udvej!"* 

-Ja,  De  siger  xSoget!  Skal  jeg  ikke  se  at  stjæle 
Kassen  og  gjeninie  den?" 

-Fy,  fy,  fojl  Vil  De  gjore  Dem  til  Tyv?  Næ,  lad 
hellere  mig  raadel  Ser  De,  Bottger  maa  jo  komme  her 
i  Aften  for  at  hente  Kassen,  saa  skal  jeg  se  tilfældigvis 
at  træffe  ham:  maaske  der  saa  lader  sig  arrangere  Et 
eller  Andet." 

„Aa  ja,  saa  er  jeg  ganske  rolig;  De  finder  altid  paa 
Noget!  ...  De  veed  ikke,  hvor  jeg  er  Dem  taknemlig! 
.Jeg  vilde  onske,  at  jeg  en  Gang  kunde  faa  Lejlighed  til 
at  vise  Dem  Gjengæld  ved  at  gjore  Dem  saadan  en  .  .  . 
uf!  .  .  .  saadan  en  rigtig  knusende  Venskabstjeneste ! 
Men  forelobig  veed  jeg  slet  ikke  .  .  .  foreløbig  staar  jeg 
saa  magtesløs  ..." 

-Foreløbig  skulde  De  gaa  ned  til  Deres  unge  Planter, 
de  længes  vist  efter  den  botaniske  Exkursion." 

„Ja,  det  er  skam  sandt!  .  .  .  Farvel,  Gad,  og  se  nu 
at  finde  paa  noget  rigtigt  Godt!"  sagde  Arthur  og  for- 
svandt betydeligt  hurtigere,  end  han  var  kommen. 

Den  begavede  Forfatter  havde  Ret  i  sin  Formodning. 
Søren  Bøttger  indfandt  sig  ganske  rigtigt  om  Aftenen; 
men  han  var  ikke  alene,  han  havde  Peter  Roulund  med 
sig,  eller  maaske  det  snarere  var  omvendt.  Kaade  og 
støjende  traadte  de  unge  Mænd  ind,  og  de  vare  øjensyn- 
ligt oplagte  til  at  more  sig.  De  opsøgte  Gad  ved  Aftens- 
bordet, og  uden  at  Kjøbenhavneren  kunde  huske,  han 
havde  anmodet  dem  derom,  rykkede  de  et  Par  Stole  hen 
til  Bordet  og  smed  sig  paa  dem,  medens  de  med  landlig 
Ugenerthed  strax  tog  fat  paa  at  krydre  ham  Maaltidet 
med  Duften  af  tvende  aromatiske  Hylkedammer-Trabucos. 

Kjeldsen,  der  —  som  han  med  en  elegant  Vending 
kaldte  det  —  kunde  se,  at  der  var  Støv  i  Halsen  paa 
de  Indtrædende,  valsede  forekommende  ud  fra  sin  Stol, 
idet  han,  saa  godt  det  lod  sig  gjøre,  førte  sin  anseelige 
Serviet  som  en,  dog  lovlig  slank  Dame.  Med  et  sirligt 
Buk  inklinerede  han  for  Sofus  Bøttger,  udbad  sig  et 
Øjebliks  fortrolig  Samtale  med  ham  og  førte  ham  med 
smidige,  letbenede  Balances  hen  i  et  Hjørne  af  Stuen. 
Hvad  der  taltes  om  her,  behovede  Gad  ikke  at  spørge 
om;  af  ung  Bøttgers  glade  Miner   og  hemmelighedsfulde 

Smaanik  forstod  han,  at  Kassens  Ankomst  blev  ham  an- 
meldt. 

Som  om  han  var  Ordforende  for  en  storre  Forsam- 
Hng,  henvendte  imidlertid  Peter  til  Gad:  „Vi  er  komne 
for  at  sige  Dem  Tak  for  Traktementet  sidst  her,  Hr. 
Gad!  laften  tillader  vi  os  at  indbyde  Dem  paa  en  lille 
Sprutlimonade,  og  den  skal  blive  daisy  bell,  for  jeg  skal 
nemlig  betro  Dem,  at  Sofus  og  jeg  har  vundet  paa  en 
Halv  i  det  kongelige,  dertil  indrettede  Klasselotteri!" 

„Ja,  vi  har  vundet  i  Lotteriet!"  gjentog  Sofus  som 
lydigt  Ekko  af  Principalsønnen.  „Er  det  ikke  storartet? 
Det  kan  nok  være,  vi  skal  slaa  paa  Tromme  iaften!  Vi 
har  lagt  for  med  en  lille  Snaps  Kognak,  fine  Champagne 
Vierge,  X.  S.  O.,  a.  b.  c.  og  saa  videre,  saa  glade  blev 
vi,  da  vi  saae  Trækningslisten." 

„Jeg  kan  mærke  det,  —  hvor  stor  Deres  Glæde  er, 
mener  jeg  naturligvis!  Maa  jeg  spørge,  er  det  selve 
Hans  Majestæt  paa  de  Hundredeogtreds,  der  —  som  det 
hedder  i  Avissproget  —  er  faldet  paa  fire  Kvartlodder, 
tilhørende  ubemidlede  unge  Mænd?" 

„Det  var  ikke  videre  skarpsindigt  sluttet,  Hr.  Gad," 
indvendte  Peter.  „De  maa  dog  vide,  at  naar  man  vin- 
der saa  stor  en  Gevinst,  saa  bliver  man  taus  bevæget 
og  gribes  af  Øjeblikkets  Alvor,  mest  fordi  man  indser 
det  Haablose  i  paa  een  Gang  at  kunne  solde  alle  Pengene 
op.  Men  en  af  de  smaa  Gevinster  derimod,  den  sætler 
En  i  Humør,  da  man  strax  maa  i  Aktivitet  med  at  faa 
det  g.jort  af  med  den." 

„De  har  Ret,  det  var  en  Dumhed  af  mig!  Man 
ærgrer   sig   over,    at    Ens   Nummer  er  kommet  med  saa 


232 

Lidt,  naar  det  endelig  har  gjort  sig  den  Ulejlighed  at  vise, 
at  det  virkelig  findes  i  Lykkehjulet,  og  den  Ærgrelse 
gjør  man  bedst  i  at  drukne  paa  Bunden  af  Bægeret. 
Jeg  deler  fuldstændigt  Deres  Anskuelse!  .  .  .  Hvor  Meget 
har  De  at  ærgre  Dem  for?" 

,.Som  De  veed,  er  det  fjerde  Klasse.  Elleve  Kroner 
er  hele  Kæfertlegatet!" 

„Aa,  dem  kan  vi  Fire  vel  nok  med  lidt  god  Vilje 
faa  Bugt  med?  ...  Ja,  jeg  siger  „vi  Fire",  for  jeg  an- 
tager, Hr.  Kjeldsen  ogsaa  skal  være  med?" 

„Naturligvis!"  sagde  Peter  flot,  fordi  han  ikke  havde 
tænkt  paa  en  saadan  Indbydelse,  og  „Naturligvis!"  sagde 
Sofus,  fordi  han  var  Ekko. 

Da  den  jydske  Blæst  paa  sin  sædvanlige  tyranniske 
Vis  havde  okkuperet  Verandaen  og  ikke  taalte  noget 
levende  Væsen  dér,  var  man  nødt  til  at  holde  sig  til 
Spisestuen,  hvis  afkræftede  Stankelbens  Rørstole,  aflange 
Pladebord  med  de  tilstøvede  Tøjblomster  i  den  pletterede 
Skaal  paa  den  paa  sin  Maade  lige  saa  pletterede  Dug 
og  blanktfernisei-ede  Nøddetræs  Buffet,  der  saae  saa  kron- 
raget ud,  fordi  den  manglede  ethvert  Spor  af  Opsats, 
for  almindelige  Dødelige  tog  sig  højst  almindelige  ud 
til  Trods  for,  at  Kjeldsen  paastod,  at  Stuen  var  møbleret 
i  Pariser  Restaurant-Stil.  Derimod  maatte  det  indrøm- 
mes, at  Vægprydelserne  vare  særdeles  praktiske,  idet  de 
overflødiggjorde  Vinkort,  eftersom  de  kun  bestod  af  store, 
kolorerede  Reklameplakater  og  skjøntindfattede  Skilderier 
med  Anbefaling  for  de  fortræff'eligste  Sager  som  „Madeira, 
old  south,  dry",  „Porter,  Barclay  Perkins  &  Co.",  „Brama 
Bitter  fra  Frederikshavn",  o.  s.  v. 

Med  nervos  Uro  spurgte  Sofus,  medens  man  ventede 
paa  Lotteri-Traktementet:  «Hor,  hvad  skal  vi  nu  tage 
os  for?" 

„Undskyld,  jeg  sporger,  men  jeg  er  jo  fremmed  her: 
Er  der  om  Aftenen  Andet  at  tage  sig  for  her  i  Hylke- 
dam  end  at  drikke  sin  Toddy  med  saa  og  saa  mange 
Stykker  Sukker  i  og  saa  og  saa  mange  Stykker  Anek- 
doter til?"*  spurgte  Gad  og  tilfojede  saa  med  en  let  for- 
klarlig Ængstelse  for  sit  Observationstalent:  „Her  skulde 
da  ikke  i  en  eller  anden  Del  af  Staden  være  en  For- 
lystelseshave  eller  en  Varieté,  som  jeg  har  overset?" 

„Aa-aa!  De  veed  jo  godt,  at  her  ikke  er  anden 
Morskab  end  den,  som  vi  selv  skaffer  os:  men  jeg  har 
.  .  .  jeg  kan  ikke  forklare,  hvorfor  .  .  .  jeg  har  saadan 
en  voldsom  Lyst  til  noget  Extraordinært  iafteni" 

..Da  jeg  jo  som  Kjøbenhavner  nok  er  vant  til  en 
Smule  mere  Afvexling,  end  Hylkedam  i  Reglen  bydei* 
paa,  er  jeg  naturligvis  med  til,  hvad  det  skal  være 
af  Extraordinært.  Men  i  hvilken  Smag  har  De  tænkt 
Dem  det?" 

„Aa,  jeg  veed  ikke!  .  .  ,  Kan  vi  ikke  have  lidt 
Løjer  med  Kjeldsen?  Han  er  saa  god  til  det  Brug! 
.Sidst  vi  var  inde  til  Marked,  kan  De  tro,  vi  havde  Sjus 
med  haml  Han  havde  kjøbt  en  Pose  fuld  af  nogle 
sjeldne  Ærter,  som  han,  naar  han  kom  hjem,  vilde  lægge 
her  i  sin  Have.  Vi  turede  jo  ordenligt  rundt,  vi  var 
inde  at  se  paa  Kæmpekvinden,  vi  kjørte  paa  Karussel. 
borte  paa  Sangerinder  og  saae  paa  en  Menneskeæder, 
der  efter  Foreviserens  Udsagn  var  født  i  uciviliseret  Til- 
stand,  —  det  var  forresten  en   Skomagersvend   fra  Aar- 

hus.  Efterhaanden  blev  vi  jo  lidt  lystige,  for  alle  Steder 
vankede  der  Dyppelse,  og  tilsidst  kom  vi  da  ind  i  et 
Dansetelt.  Kjeldsen  havde  hele  Tiden  irriteret  os  ved  at 
gaa  og  stikke  med  sin  Pose  med  Ærter  under  Armen, 
og  da  han  nu  ikke  en  Gang  vilde  slippe  den,  da  han 
skulde  til  at  danse,  blev  Peter  Roulund  gnaven,  og  idet 
Kjeldsen  dansede  ud,  skar  Peter  et  lille  Hul  i  Posen. 
Alt  medens  Kjeldsen  svingede  sig,  dryssede  Ærterne  ud 
paa  Gulvet,  og  pladask!  gik  der  et  Par  hist  og  et  Par 
her  paa  Næsen  over  Ærterne,  saa  der  blev  et  farligt 
Hurlumhej.  —  „Hvem  er  det,  der  gaar  og  kaster  Ærter 
paa  Gulvet?"  brølede  Danseinspektoren.  —  „Han  skal 
smides  ud!"  blev  der  raabt  paa  den  ene  Side,  og  „Han 
skal  ha'e  Klø!"  skreg  man  fra  den  anden  Side.  —  Dansen 
var  holdt  op,  og  Alle  stimlede  sammen  om  Kjeldsen,  da 
man  opdagede  ham  med  den  tomme  Pose  under  Armen. 
Istedetfor  at  nægte  sig  skyldig  jamrede  han  blot:  „Hvor 
er  alle  mine  dejlige  Ærter  henne?  Hvor  er  alle  mine 
dejlige  Ærter  henne?"  Og  saa  blev  der  Ballade,  kan 
De  begribe!  Men  Peter  og  jeg  stak  naturligvis  af,  og 
Kjeldsen  slap  kun  for  at  faa  læsterlige  Prygl  paa  den 
Betingelse,  at  han  maatte  feje  Gulvet.    Uh,  hvor  vi  lo!" 

„Ja,  det  var  ogsaa  umaadeligt  morsomt!"  indrøm- 
mede Gad  og  udstødte  et  koldt,  uoverbevist  „Hahaha!"' 
—  „Men  det  bliver  vanskeligt  at  stille  noget  Lignende 
paa  Benene  her.  Vi  har  saa  faa  Midler  at  operere  med: 
vi  er  lige  saa  hjælpeløse  som  en  Taskenspiller,  der  er 
berøvet  sine  Apparater  ..." 

„Taskenspiller?     Ja,  det   var  da   strax   en  Ide!  .  .  . 

Aa,  hør,  Peter,  g^jør  nogle  af  dine  Behændighedskunsterl 
Det  vil  more  Hr.  Gad  I" 

Den  unge  Forfatter  var  maaske  nok  i  Tvivl  om, 
hvor  vidt  dette  vilde  blive  Tilfældet;  men  da  ung  Bøtt- 
ger  udtalte  sig  med  saa  uforgribelig  Bestemthed,  dristede 
han  sig  ikke  til  at  sige  imod. 

En  Anelse  sagde  ham  imidlertid,  at  han  i  den  Hylke- 
dammer  Kunstner  kun  vilde  træfTe  en  Olietryksudgave 
af  de  fra  det  kjobenhavnske  Selskabsliv  ikke  ukjendte 
Amatortaskenspillere,  og  han  vurderede  sandt  at  sige 
ikke  denne  Klasse  af  Salonkomikere  synderligt  højt. 
Hvad  der  især  irriterede  ham,  var  —  om  man  saa  kan 
kalde  det  —  Texten  til  Kunststykkerne,  idet  det  var 
ham  umuligt  at  goutere  de  Aandrigheder,  som  under 
Operationerne  afliredes  saavel  af  D'hrr.  professionals 
som  af  Amatørerne.  Selv  om  han  ikke  ligefrem  turde 
paastaa  at  have  bort  disse  Morsomheder  før,  havde  han 
dog  en  Følelse  af,  at  de  vare  sagte  Hundreder  af  Gange 
tidligere.  De  havde  for  ham  sanmie  afkogte  Smag  som 
de  Vittigheder,  Skolelærere  Aar  for  Aar  aflevere  til  hvert 
nyt  Hold  Elever,  og  han  blev  flov  paa  deres  Vegne,  der 
sagde  dem. 

Peter  Roulund  var  strax  parat  til  at  optræde,  — 
Provinsamatører  gjøre  sig  aldrig  saa  kostbare  som  de 
kjøbenhavnske,  maaske  fordi  de  forud  ere  visse  paa  det 
kjendte  Publikums  Velvilje,  —  og  det  viste  sig  da  ogsaa 
strax,  at  Gad  havde  Ret  i  sin  Antagelse.  Repertoiret 
var  det  gamle  kjendte.  Udførelsen  dilettantmæssigt  virk- 
ningsløs   og    irriterende    selvbehagelig,    og    Vittighederne 

ikke  nyere,  end  at  de  mageligt  kunde  gaa  ind  paa  en 
Antik  vi  tetsauktion. 

Medens  Kjobenhavneren  saae  paa  disse  Behændig- 
hedskunster  med  omtrent  samme  Øjne,  hvormed  en  ny- 
modens blaseret  Olding  paa  tredive  Aar  ser  paa  Tivolis 
Pantomimer,  undrende  sig  over  nogensinde  at  have  kunnet 
more  sig  over  Sligt,  vare  Sofus  og  Værten,  der  havde 
været  saa  storartet  heldig  at  komme  til  ved  Seancens 
Begyndelse,  uafbrudt  et  Bytte  for  idel  salig  Henrykkelse, 
og  det  mærkværdigt  nok,  jo  bedre  de  kjendte  det  paa- 
gjældende  Nummer.  Med  største  Beredvillighed  laante 
de  Kunstneren  Pengestykker,  Lommetørklæder  og  andre 
lignende  Gjenstande,  som  en  Taskenspiller  aldrig  synes 
personligt  at  være  i  Besiddelse  af;  med  største  minutiøse 
Nøjagtighed  undersøgte  de  de  afbenyttede  Sager,  naar 
de  fik  dem  leverede  tilbage;  og  med  største  Hengivelse 
i  Skjæbnen  erklærede  de  sig  ude  af  Stand  til  at  begribe, 
hvordan  det  gik  til. 

For  ikke  at  risikere  af  Kjedsommelighed  at  faa  en 
lignende  Øjensvaghed  som  Hr.  Bøttger  senior  gav  Gad 
sig  til  at  tænke  paa,  hvorledes  han  skulde  klare  Spørgs- 
maalet  med  den  mistænkelige  Kasse,  og  nu  viste  det  sig, 
at  Taskenspillerens  Optræden  dog  var  god  for  Noget, 
idet  den  henledede  den  unge  Forfatters  Opmærksomhed 
paa,  hvad  der  nutildags  plejer  at  slutte  de  professionelle 
Forestillinger  i  den  højere  Magi. 

Da  Peter  langt  om  længe  erklærede  ikke  at  kunne 
flere  Kunststykker  —  og  der  var  ingen  Tvivl  om,  at 
denne  Erklæring  var  strengt  overensstemmende  med  Sand- 
heden — ,  spurgte  Gad  ham,  om  han    ikke  kunde  slutte 

med  ot  lille  Nummer  i  Hypnotisme,  Clairvoyance,  eller 
hvad  han  vilde  kalde  det. 

Saa  vidt  naaede  Hylkedammer  Ynglingens  Dygtig- 
hed ikke,  og  han  erklærede  til  Overflod  slet  ikke  at  tro 
paa  den  Slags  Humbug. 

„Tror  De  ikke  derpaa?"  udbrod  Gad  og  ansaae  det 
for  fornødent  at  udtrykke  sin  Betuttelse  over  denne  for- 
mastelige Udtalelse  ved  et  knaldende  Klask  i  sine  Hæn- 
der. „Det  er  skrækkeligt  at  hore  Sligt  i  vort  oplyste 
Aarhundrede.  Ingen  tvivler  længere  om  Aandernes  Nær- 
værelse i  Theatersale,  Selskabslokaler  og  andre  dertil 
egnede  Rum.  Jeg  har  selv  en  Gang  givet  mig  af  med 
Aandemanen  og  Clairvoyance  og  bragte  det  dog  saa  vidt, 
at  jeg  kunde  bringe  et  Menneske  til  at  se  Noget,  der 
ikke  befandt  sig  i  samme  Stue  som  vi  og  forklare  dets 
Udseende  og  Væsen." 

„Næ,  kunde  De?"  hvæsede  de  tilstedeværende  Herrer, 
paa  hvem  Øjenbryn  og  Hovedhaar  foretog  en  forvent- 
ningsfuld Rejsning. 

„Ja!  Og  jeg  kunde  have  Lyst  til  at  prove  paa  at 
overbevise  de  Herrer,  da  de  Alle  lader  til  at  være  lige 
vantro." 

„Aa,  ja!"  raabte  den  omtalte  Trio  i  bønligt  Kor. 
„Aa,  ja!" 

„Var  jeg  blot  ganske  sikker  i  min  Sag,  skulde  det 
være  mig  en  Fornojelse  .  .  .  men  .  .  .  jeg  vil  nodigt 
prostituere  mig,  som  en  Dilettant  i  Faget  gjorde  paa  en 
Kafé  ...  ja,  den  Historie  kjender  De  vel?  .  .  .  Ikke? 
Jo,  han  paastod,  at  han  havde  hypnotiseret  Opvarteren; 
og  da  han  saae  stivt  paa  denne  og  bød:  „En  halv  Bajer!", 

kom  Opvarteren  ogsaa  strax  med  et  skummende  Glas. 
Og  lige  saa  gik  det,  da  Herren  befalede:  „Surbrod  med 
Tunge  og  Rugbrød  med  Holland!"  og  senere:  „Tænd- 
stik!" Stadig  lystrede  Opvarteren  blindt  hans  Ordre; 
men  da  Herren  saa  tilsidst  vilde  vække  ham  og  derfor 
kommanderede:  „Vaagn!",  maa  Opvarteren  have  hørt 
forkert  af  Konsonanten,  for  han  hentede  en  Droske." 

Sex  meget  skeptiske  Øjne  hvilede  et  Øjeblik  paa 
Forfatteren,  men  saa  bad  Peter:  „Aa,  gjør  en  Gang  et 
Forsøg  med  mig!" 

„Næ,  Dem  tør  jeg  ikke  binde  an  med,  en  Mand, 
der  paa  en  Maade  selv  gjør  i  samme  Fag,"  svarede  Gad 
og  lod  meget  ængstelig.  „Næ,  hvis  en  af  de  andre 
Herrer  har  Lyst,  skal  jeg  gjerne  anstille  en  Prøve." 

„Maa  jeg?"  raabte  Sofus  og  Værten  paa  een  Gang 
og  vare  paa  Nippet  til  at  række  Pegefingeren  i  Vejret 
som  et  Par  Drenge,  der  kunne  deres  Lektie. 

„Ja-a,"  sagde  Gad  og  trak  paa  det,  som  om  han 
betænkte  sig  paa  Valget.  ..Maaske  saa  De  vil,  Hr. 
Bøttger!  .  .  .  Men  vi  maa  have  lidt  Lys,  Hr.  Vært!  Kan 
vi  ikke  tænde  de  to  Lamper,  dei-  staar  paa  Buffeten?" 

„Jeg  veed  skam  ikke,  om  de  kan  brænde,"  svarede 
Kjeldsen  betænkeligt.  „Det  er  ellers  et  Par  perfekte 
Lamper,  men  de  har  ikke  været  tændte  siden  en  Gang 
i  Marts,  da  Vaabenbrødrene  havde  Fest  her." 

Efter  endel  Overtalelser  viste  de  to  Oplysningens 
Befordrere  sig  heldigvis  ikke  utilbøjelige  til,  om  ikke  at 
udsende  noget  Flammehav,  saa  dog  at  lade  deres  Lys 
skinne,  hvorefter  de  bleve  posterede  paa  hver  sit  lille 
Bord.     Mellem  disse  blev  saa  den   udkaarne  unge  Mand 

anbragt  paa  en  Stol,  et  Stykke  fjernet  fra  de  to  Publi- 
kuninH-re. 

Som  Introduktion  holdt  Hypnotisøren  følgende  alvors- 
fulde Formaningstale  til  sit  Medium:  „De  maa  love  mig 
at  tage  dette  Forsøg  alvorligt  og  hellere  sige  mig  det 
rent  ud,  hvis  De  agter  at  gjore  Løjer  dermed,  for  saa 
hverken  kan  eller  vil  jeg  prøve  derpaa.  De  maa  heller 
ikke  sige  til  Dem  selv,  at  De  ikke  vil  under  Indflydelse, 
for  De  har  for  stærk  en  Hjerne,  for  skarpt  et  Hoved 
til,  at  jeg  i  saa  Fald  kan  faa  Bugt  med  Dem." 

Sofus,  der  følte  sig  særdeles  smigret  over  at  blive 
vurderet  saa  højt,  svarede,  bandende  paa  sin  pjattede, 
ufornærmende  Maade:  „Jeg  skal  ved  Gud  i  Himlen  ikke 
gjore  Noget  derimod!  Men  jeg  vil  iforvejen  sige,  at  jeg 
ligesom  Peter  ikke  tror  derpaa."' 

,,Gjør  Ingenting!"  forsikrede  Gad  med  Selvtillidens 
Overlegenhed  og  henvendte  derpaa  til  Værten:  „Har  De 
ikke  en  skinnende  Gjenstand,  Hr.  Kjeldsen?" 

„En  skinnende  Gjenstand?"  gjentog  denne  med  efter- 
tænksomt rynkede  Øjenbryn,  hvilke  han  dog  strax  igjen 
anbragte  paa  deres  sædvanlige  Plads,  da  han  opdagede: 
-Kakkelovnen   derhenne!     Den   blev   poleret  i   Lørdags." 

„Næ,  haha,  den  er  s'gu  dog  for  stor!"  indvendte 
Gad  og  kunde  ikke  bare  sig  for  at  le.  „Det  skulde  være 
Noget,  Hr.  Bøttger  kunde  holde  i  Haanden." 

,.Naa-aa!  Jeg  har  jo  Masser  af  andre  Ting,  der 
skinner  .  .  .  lad  mig  se!  ...  en  af  de  Pletstager,  jeg 
vandt  ved  Fugleskydningen  det  andet  Aar,  .  .  .  eller  et 
Kasserollelaag  fra  Kjokkenet  .  .  .  eller  jeg  kan  lade  Laus 
børste  en  Støvle  rigtig  godt  ..." 

„Det  er  ikke  saadant  Noget,  Hr.  Gad  mener,"  faldt 
Peter  foragteligt  ind.  „Jeg  har  en  blank  Tokrone  fra 
Guldbrylluppet;  kan  De  bruge  den?" 

„Den  er  udmærket!"  svarede  Kunstneren,  der  jo 
blot  for  et  Syns  Skyld  havde  Brug  for  saadan  en  Gjen- 
stand,  og  som  desuden  betroede  sig  selv,  at  han  ikke 
let  kunde  tænke  sig  noget  mere  Idiotisk  end  at  sidde 
med  en  Tokrone  i  Haanden  uden  at  give  den  ud. 

Sofus  fik  altsaa  Pengestykket  i  Haanden,  og  dette 
blev  samvittighedsfuldt  anbragt  saaledes,  at  Skinnet  fra 
Lamperne  faldt  paa  det. 

Gad  begyndte  derpaa,  efter  at  have  paabudt  den 
dybeste  Taushed,  at  bære  sig  ad,  som  han  havde  set 
diverse  Hypnotisører  gjøre.  Som  en  Kat  listede  han  sig 
rundt  om  Sofus,  trykkede  af  og  til  paa  Siderne  af  hans 
Hoved  og  gjorde  Strygninger  ned  ad  hans  Sider.  Da 
han  syntes,  disse  Hokuspokus  havde  varet  tilstrækkeligt 
længe,  raabte  han  med  saa  dæmonisk  truende  en  Stemme, 
han  kunde  tilvejebringe:  „Nu  sover  De!" 

„Næ,  jeg  gjør  ikke!"  protesterede  Sofus.  „Jeg  kan 
umuligt  falde  i  Sovn,  naar  De  saadan  hvert  Øjeblik 
smider  mig  et  Par  Snese  Fingre  i  Øjnene  og  børster 
mine  Frakkeærmer  og  Benklæder,  som  om  jeg  havde 
ligget  i  Sengen  med  Tøjet  paa." 

„Ikke  humoristisk!  Det  lovede  De  mig,"  formanede 
Gad  ham  og  tog  igjen  fat  paa  Manipulationerne  for  eftei- 
en  Stunds  Forløb  igjen  at  udstøde  sit  villiestærke:  „Nu 
sover  De!" 

„Nej!"  skreg  Sofus,  tilsyneladende  indigneret  over 
Beskyldningen. 

„Jo!"  raabte  Gad  stærkere.  »De  sover!  De  er 
under  Indflydelse!  De  veed  ikke,  hvor  meget  nitten 
Gange  syvhundrede  og  treogtyve  er." 

_Jo,  naar  jeg  maa  faa  en  Blyant  og  et  Stykke  Papir, 
skal  jeg  sige  Dem  det,"  tilbod  den  begavede  Yngling. 

Et  Par  Gange  til  gjentog  disse  Experimenter  sig  med 
samme  ugunstige  Resultat,  men  saa  samlede  Gad  hele 
sin  Kraft  og  brolede  mere  dæmonisk  end  nogensinde: 
-Nu  sover  De!  .  .  .  Svar  ikke,  nægt  det  ikke!  .  .  .  Der 
staar  en  Kasse  ude  i  Hotellets  Kontor,  ikke?" 

„En  Kasse?"^  .  .  .  Ja,  hvor  .  .  .  hvor  skal  jeg  kunne 
vide  det?-  stammede  Sofus. 

„Jo,  De  ser  den!  Ikke  sandt.  De  veed,  den  er  der? 
Den  bærer  Deres  Adresse!" 

„Ja,  det  kan  nok  være  .  .  .  det  er  meget  muligt  .  .  . 
en  stor  Kasse  med  min  Adresse  ..." 

„Som  er  kommen  med  Posten  .  .  .  Svar!  Er  den 
ikke  kommen  med  Posten?" 

„Jo  .  .  .  jo  .  .  .  jo!"  stammede  Sofus  og  begyndte 
at  blive  forvirret. 

„Hvad  Pokker!  Jeg  tror  min  Sandten.  han  er  under 
Indflydelse!"  hviskede  Peter  til  Kjeldsen. 

„Den  er  kommen  fra  Aalborg  ...  De  kan  se  Post- 
stemplet, ikke?  .  .  .  Eller  er  den  maaske  fra  Kjoben- 
havn?" 

„Nej  .  .  .  nej  ...  fra  Aalborg!" 

„Det  er  s'gu  besynderligt!  Hvor  veed  han  det  fra?" 
spurgte  Peter  sagte  Kjeldsen. 

„Ja,  at  Bottger  veed  det,  er  endda  ikke  saa  mærke- 
ligt,"  hviskede  Værten  tilbage.     „Men   hvor   Pokker  har 

Kjøbenhavneren  det  fra?  Jeg  har  jo  gjemt  Kassen  for 
Alle  og  Enhver." 

„Naa,  det  er  altsaa  sandt?  Saa  er  det  mystisk!" 
erklærede  Peter. 

„Ja!"  vedblev  Gad,  der  hørte  det  sidste  Ord.  „Der 
er  noget  Mystisk  ved  den  Kasse,  siden  De  ikke  har 
ladet  den  sende  til  Deres  Hjem.  Hvad  indeholder  den? 
Naa!" 

„Næ,  det  kan  jeg  ikke  ..." 

„Jo,  De  kan!  .  ,  .  Sig,  hvad  det  er!" 

„Nej,  jeg  vil  ikke  ..." 

„Jo,  vist  saa!"  raabte  Peter  og  glemte  i  sin  Ivrig- 
hed, at  han  skulde  tie  stille.  „Lad  os  høre,  hvad  det  er! 
Du  kan  jo  sagtens  sige  det!" 

„Nej,  nej,  nej!  Det  skal  jo  være  en  Hemmehghed!" 
stønnede  den  arme  Sofus. 

„En  Hemmelighed?!"  raabte  Gad  og  slog  en  uhygge- 
lig vild  Latter  op.     „Skal  jeg  sige,  hvad  det  er?" 

„Nej  ...  nej  ...  De  maa  ikke!  ...  De  kan  ikke!" 

„Kan?!  Er  det  maaske  en  Gave  til  en  Person,  De 
har  kjær  .  .  .?" 

Helt  vild  og  ude  af  sig  selv  sprang  Sofus  op  og 
skreg  ulykkehg:  „Nej,  nu  vil  jeg  ikke  mere!  .  .  .  Dette 
her,  det  er  Humbug!  Jeg  har  ikke  et  Sekund  været 
fra  mig  selv!  .  .  .  Det  har  Fanden  ikke  Noget  at  bestille 
med  Hypnotisme!  De  vil  bare  lokke  Hemmeligheden 
ud  af  mig!" 

„Ja,  det  er  det,  der  er  Clairvoyage!"  forklarede 
Værten,  glad  over  at  have  faaet  et  nyt  Ord.  „Men  hvor- 
for begyndte  De  ogsaa  at  snakke  om  den  Kasse?" 

„Jeg?!  .  .  .  Det  var  jo  ikke  mig!  Det  var  jo  Hr. 
Gad!" 

„Mig?"  faldt  den  snedige  Kjøbenhavner  ind.  „Hvor 
skulde  jeg  vide  Noget  om  Deres  Kasse  fra?" 

„Næ,"  bekræftede  Peter,  ..hvor  skulde  Hr.  Gad  vide 
Noget  om  den  fra?" 

„Ja,  det  veed  jeg  ikke!  .  .  .  Formodenlig  har  Kjeld- 
sen, der  aldrig  kan  holde  tæt  med  Noget,  plapret  ud 
med  det." 

„Maa  jeg  frabede  mig  Deres  Insini  .  .  .  sinuationer!" 
tordnede  Værten.  „Jeg  har  selv  taget  mod  Kassen  og 
strax  sat  den  ind  i  mit  Kontor,  og  dér  har  ikke  et 
Menneske  sat  sine  Ben  idag,  det  har  jeg  passet  paa!" 

„Der  kan  Du  se,  det  er  altsaa  Dig  selv,  der  har 
røbet  det!  Det  er  da  tydeligt  bevist!"  mente  Peter. 
„Naa,  lad  os  saa  faa  at  vide,  hvad  der  er  i  den  Kasse? 
Det  kan  da  ikke  være  noget  saa  frygteligt  Hemmeligheds- 
fuldt! Det  er  vel  Drikkevarer?  Andet  kan  jeg  da  ikke 
tænke  mig,  man  adresserer  til  en  Kro  .  .  .  om  Forladelse! 
Hotel,  skulde  jeg  nok  sige!" 

„Ja,  har  De  ikke  selv  Lyst  til  at  se  Indholdet,  Hr. 
Botlger?"  spurgte  Kjeldsen.  „Nu  er  det  dog  saa  sent 
paa  Aftenen,  at  ingen  Andre  faar  det  at  vide  end  som 
vi  her,  og  det  kan  da  ingen  Ulykker  gjøre." 

„Næ,  det  er  sandt,"  indrømmede  Sofus  mat  og  med- 
gjorlig.  „Nu  kan  det  jo  ikke  blive  røbet,  for  hun  skal 
dog  have  Kassen  strax  imorgen  tidlig,  det  er  jo  hendes 
Fødselsdag." 

„Aa,  er  det  Noget   til  Ebba,   saa   lad   os   endelig   se 

det!"  bad  Peter.  „Lad  os  faa  Kassen  ind,  Kjeldsen,  og 
011  Flaske  til;  den  her  trænger  til  Fornyelse!" 

„Ja,  lad  os  faa  Mere  at  drikke!"  ordinerede  Sofus 
og  greb  sit  Glas  for  at  skylle  det  Par  Mundfulde  ned, 
som  han  havde  levnet.  ,.Jeg  vil  ikke  mere  tænke  paa, 
hvordan  den  Kasse  kom  paa  Tale,  jeg  forstaar  det  dog 
alligevel  ikke;  enten  er  det  mig,  der  ikke  har  vidst, 
hvad  jeg  sagde,  eller  ogsaa  er  det  Hr.  Gad,  der  har 
sagt,  hvad  han  ikke  vidste,  —  purr!  .  .  .  Naa,  nu 
kan  det  ogsaa  være  det  Samme,  jeg  er  ikke  i  Humør 
til  at  grublisere  i  Aften!  .  .  .  Skaal!  Lad  os  være 
gade,  Hr.  Glad  .  .  .  hehehe!  glade,  Hr.  Gad,  vilde  jeg 
sige!" 

Kjeldsen,  der  havde  været  borte  et  Øjeblik,  vendte 
nu  tilbage  med  saavel  Drikkevarer  som  Kassen,  og  der 
kan  maaske  være  Grund  til  at  fremhæve,  at  den  sidste 
foreløbigt  i  en  for  Værten  betænkelig  Grad  svækkede 
Interessen  for  de  første. 

Med  den  mest  nænsomme  Varsomhed  aabnede  Adres- 
saten nu  det  meget  omtalte,  mystiske  Stykke  Pakgods 
og  begyndte  derefter  Udpakningen  af  den  indeholdte  Gjen- 
stand  ved  at  fjerne  den  ene  Avis  efter  den  anden,  hvil- 
ket Arbejde  tog  forsvarlig  Tid,  da  bemeldte  Gjenstand 
syntes  at  være  Abonnent  paa  de  fleste  kjobenhavnske 
og  samthge  jydske  Blade.  Ulejligheden  lønnede  sig 
imidlertid  ogsaa,  thi  tilsidst,  da  den  nærmeste  Omkreds 
af  Gulvet  var  bleven  saa  oversaaet  med  forkrøllet  Avis- 
papir som  Frederiksberg  Have  en  Sondag  Eftermiddag, 
aabenbarede  der  sis  et  i  en  smagfuld  Ramme  indfattet, 
fint  Kobberstik. 

Det  var  Marcus  Stone's  ^In  love'^,  det  bekjendte, 
smukke  Billede,  hvor  en  ung  Mand  i  Kejserdømmets 
klædelige  Dragt  —  lian  er  Kunstner,  man  ser  Mappen 
bag  paa  hans  Ryg  —  har  taget  Plads  paa  den  halv- 
runde Bænk  under  Havens  skyggefulde  Træer  og  lader  sit 
Blik  saa  usigeligt  ømt  og  trofast  hvile  paa  den  unge  Pige, 
der  tilsyneladende  er  saa  fuldstændigt  optagen  af  sil  Ar- 
bejde ved  Bordets  anden  Ende,  medens  han  tovende  og 
spørgende  sig  selv  tænker  paa,  om  han  tør  vove  det  .if- 
gjorende  Sporgsmaal,  der  saa  længe  har  ligget  ham  paa 
Sind,  —  og  som  hun  sikkert  har  ventet  paa  akkurat  lige 
saa  længe. 

Alle  gav  deres  oprigtige  Bifald  tilkjende,  og  selv 
Gad,  som  saa  gjerne  vilde  have  gjort  alle  de  Indvendinger, 
der  kunde  udspekuleres,  bojede  sig  i  Taushed  for  Bil- 
ledets stemningsfulde  Skjønhed.  Men  det  skal  ikke 
skjules,  at  han  følte  en  vis  Tilfredsstillelse  —  som  en 
Slags  Lettelse  eller  Oprejsning  — ,  da  Sofus  meddelte, 
at  han  havde  valgt  just  dette  Billede,  fordi  han  vidste, 
at  Frøken  Ebba  var  saa  indtaget  deri. 

Da  man  havde  set  sig  mæt  paa  Kunstværket,  blev 
dette  atter  omhyggeligt  indpakket  —  denne  Gang  dog 
kun  i  et  Udvalg  af  Pressens  Produkter  —  og  lagt  hen 
paa  et  af  Sidebordene,  medens  man  atter  tog  fat  paa  de 
forsømte  Flasker  og  Glas. 

Stemningen  blev  hurtigt,  som  det  med  den  alminde- 
lige Eufemisme  kaldes,  animeret;  man  talte  eller  rettere 
skraalede  saa  hojt,  som  befandt  man  sig  i  en  Forsam- 
ling af  Stokdøve;  over  de   mest  taabelige,    luneløse   Ind- 

fald  henfaldt  man  i  den  uendeligt  simple,  pjankede  Skrald- 
latter,  der  kun  høres  paa  et  vist  Stadium  af  Gildet,  og 
Lystigheden  udartede  til  den  kaade  Vildskab,  som  ikke 
engang  klæder  Ungdommen,  hvor  al  Støj  og  Spektakel 
er  velset,  hvor  Sang  bliver  til  Brøl,  hvor  korporlig 
Kraft  lovprises  over  Alt,  og  hvor  det  er  rask  at  slaa 
Glas  itu. 

Medens  Sofus,  der  paa  Grund  af  de  mange  Sinds- 
bevægelser, han  Aftenen  igennem  havde  været  Bytte  for, 
ikke  kunde  taale  de  stærke  Sager,  var  bleven  mest  med- 
tagen, holdt  Gad  sig  bedst,  da  han  stadig  spekulerede 
paa,  hvorledes  han  skulde  hjælpe  Arthur.  Endelig  fik 
han  en  Ide:  han  maatte  se  at  fjerne  Skilderiet  fra  Sofus. 
Under  Paaskud  af  at  ville  traktere  med  Kjøbenhavner- 
Cigarer  rejste  han  sig  for  at  hente  disse  oppe  paa  sit 
Værelse.  Paa  sin  Vej  passerede  han  Bordet,  hvor  Skilde- 
riet laa,  og  han  havde  allerede  fat  i  dette,  da  Peter  til- 
raabte  ham:  „Tag  Dem  i  Agt!  Riv  ikke  Skilderiet 
ned!" 

I  første  Øjeblik  gav  det  et  Sæt  i  ham,  som  var  han 
greben  i  et  Forsøg  paa  Tyveri;  men  hans  Tanke  arbejdede 
altid  bedst  i  kritiske  Øjeblikke,  og  med  største  Aandsnær- 
væi'else  svarede  han:  „Ja,  det  var  skam  nær  gaaet  i 
Gulvet.  Det  er  ikke  værd,  det  ligger  herinde;  nu  skal 
jeg  tage  og  lægge  det  ind  i  Gjæstestuen;  dér  ligger  det 
sikkert,  dér  kommer  Ingen!" 

Da  dette  fornuftige  Forslag  vandt  almindeligt  Bifald, 
fjernede  han  sig  med  Kobberstikket  og  lo  ved  sig  sel^v 
over,  at  han  endog  havde  erholdt  Ejerens  Tilladelse  til 
at  tage  det  med  sig.     Det  varede  længe,  inden  han  vendte 

tilbage,  og  han  inaatte  doje  adskillige  drilagtige  Spørgs- 
maal,  om  det  havde  været  meget  vanskeligt  at  komme 
op  og  ned  ad  Trappen,  om  han  ikke  havde  kunnet  finde 
Nøglehullet  paa  sin  Dør,  om  Cigarkassen  havde  valset 
rundt  i  Stuen  for  hans  Øjne,  o.  s.  v.;  men  han  taalte 
let  alle  disse  Spørgsmaal  og  smilede  kun  med  den  Selv- 
behagelighed, som  Bevidstheden  om  et  vel  udført  Kup 
giver. 

Omsider  viste  de  elleve  Kroner  sig  at  være  op- 
brugte, og  da  ingen  af  de  Tilstedeværende  sandt  at  sige 
trængte  til  mere  Vædelse,  brød  man  op. 

Hvis  Gad  havde  gjort  Regning  paa,  at  ung  Bøttger 
skulde  have  glemt  sit  kjære  Skilderi,  havde  han  for- 
regnet sig;  men  det  lod  da  forresten  heller  ikke  til  det, 
da  Gad  selv  personligt  overrakte  det  i  Ejermandens 
Hænder,  saasnart  denne  anmodede  om  at  faa  det  ud- 
leveret. Og  med  sin  Skat  under  Armen  fjernede  Sofus 
sig  saa,  fulgt  af  Peter. 

Det  var  heldigt  nok  for  den  unge  Mand,  at  han 
havde  Følgeskab,  thi  rigtig  sikker  var  han  ikke  paa 
sine  Ben,  som  ytrede  Forkjærlighed  for  Grøfterne  frem- 
for Landevejen,  havde  Tilbøjelighed  til  at  trine  op  paa 
Skjærvebunkerne  for  at  tilbyde  deres  Ejermand  at  be- 
tragte Udsigten  og  syntes  at  nære  en  speciel  Aversion 
mod  Afviserstenene,  som  de  langede  ud  efter  for  at  sparke 
omkuld.  Da  hans  dinglende  Gang  ikke  var  uden  Fare 
for  den  skrøbelige  Pakke,  han  bar  paa,  tilbød  Peter  flere 
Gange  at  bære  den  for  ham;  men  med  den  Stædighed 
og  Overbevisning  om  egen  Kraft,  som  en  Rus  giver,  af- 

slog  Sofus  hver  Gang  Tilbudet,  idet  han  lavt  insinuerede, 
at  hans  Ven  kunde  hitte  paa  at  gjøre  nogle  Fixfaxerier 
med  Skilderiet.  Og  han  fik  da  ogsaa  Ret  i  sine  stadigt 
tilbagevendende  Forsikringer  om,  at  han  godt  kunde 
selv,  —  han  naaede  virkelig  velbeholden  hjem  med  sit 
Klenodie. 


XII. 

Fra  den  næste  Morgen  tidligt  smeldede  Dannebrog 
lystigt  i  Roulunds  Have  for  den  friske  Vind  og  ruskede 
af  og  til  saa  gemytligt  op  i  den  langhalsede,  stivryggede 
Flagstang,  at  den  ogsaa  gjorde  enkelte  ceremonielle  For- 
overbojninger  med  Overdelen,  og  samtidigt  flagedes  der 
i  Byen  og  paa  Havnen,  baade  Postgaarden,  Hotellet  og 
Fru  Haubergs  beskedne  Ejendom  gjorde  Honnør  for 
Ebba;  Dagen  var  jo  bendes.  Hun  havde  Ret  til  at  til- 
regne sig  hele  Æren,  og  hun  kunde  ikke  forlange  den 
større,  —  selv  paa  Dronningens  Fødselsdag  var  Hylke- 
dams  Flagrigdom  ikke  større. 

Gratulationen  begyndte  paa  et  Tidspunkt  af  Dagen, 
paa  hvilket  Kjobenhavnerne  knap  nok  endnu  have  naaet 
til  at  være  morgengnavne,  med  andre  Ord:  Klokken  ti; 
hvilket  skete  for  det  Første  af  Hensyn  til  Gjæsternes 
tidlige  Middagstime,  og  for  det  Andet,  fordi  man  vilde 
lade  den  hjemsøgte  Familie  lidt  Ro  til  Forberedelserne 
til  Aftengildet.  Alle  Gratulanterne  vidste  nemlig,  at  de 
som  Løn  for  at  have  drukket  den  Roulundske  Formiddags- 
chokolade  modtog  en  venskabelig  Indbydelse  til  at  komme 
igjen  om  Aftenen. 

Af  toilettelige  Grunde  havde  El)l)a  ikke  været  til- 
stede ved  Thebordet  om  Morgenen,  og  Arthur  Riegel 
satte  derfor  Alt  ind  paa  at  blive  første  Gratulant  ved 
—  eller  rettere  før  —  Kuren,  og  dette  lykkedes  ham 
da  ogsaa. 

Da  Vejret  havde  givet  sin  allernaadigste  Tilladelse 
til,  at  Sammenkomsten  blev  afholdt  i  fri  Luft,  opsøgte 
han  hende  nemlig  i  Haven,  hvor  hun  med  fødselsdags- 
barnligt Despoti  udstedte  drakoniske  Love  om  Arrange- 
mentet, som  bragte  hendes  Søstre  til  i  fuldt  Firspring  at 
fare  afsted  mellem  Pavillonen  og  Forhuset,  saa  de  vare 
ved  at  slide  sig  lavbenede.  De  saae  derfor  ikke  ugjerne, 
at  Huslæreren  bortforte  Festens  Dronning  til  en  af  Havens 
fredeligere  Gange,  skjøndt  Ebbas  tolvaarige  Soster  kom 
med  en  visnæset  Bemærkning  om,  at  hun  ikke  kunde 
begribe,  hvorfor  Riegel  ikke  kunde  gratulere  Ebba  i  deres 
Paahør,  men  absolut  vilde  have  hende  hen  bag  de  tætte 
Buske,  hvor  Ingen  kunde  se,  hvad  de  foretog  sig. 

Da  Arthur  og  Ebba  vare  komne  hen  i  det,  efter  den 
unge  Frøkens  Mening  kriminelle  Skjul,  trykkede  han 
kjærligt  hendes  Haand  og  saae  hende  trofast  og  glad 
ind  i  de  mørke  Øjne,  der  til  Morgen  havde  et  saa  fløjls- 
blødt Blik,  —  om  han  foretog  sig  Andet  og  Mere,  ved- 
kommer ikke  noget  Menneske,  saa  det  kan  ikke  nytte 
Nogen  mere  end  den  Tolvaarige  at  være  nysgjerrig  — , 
og  saa  sagde  han:  „Jeg  behøver  ikke  fine,  slebne  Ord 
til  min  Lykønskning!  Du  veed,  kjæreste,  bedste  Ebba, 
det  kommer  fra  Hjertet,  naar  jeg  ønsker,  at  hvert  Haab, 
hvert  Ønske,  Du  har,  maa  faa  Væxt  og  opfyldes  i  det 
kommende  Aar,  saa  vist  som  Du  fortjener  Lys  og  Lykke 

af  Livet  I  .  .  .  Det  er  egenlig  den  skammeligste  Egoisme 
af  mig  at  udtale  sligt  et  Ønske,  thi  min  Lykke  kan 
ikke  skilles  fra  din  ..." 

„Nej,  vor  Lykke  horer  uadskilleligt  sammen  I"  svarede 
Ebba,  idet  hun  gjengjældte  hans  Haandtryk  og  .  .  .  Ja, 
det  kommer  igjen  ikke  noget  Menneske  ved,  om  der  pas- 
serede Mere;  hvad  skal  den  indiskrete  Nysgjerrighed  til? 

„Jeg  haaber,  jeg  er  den  Forste  udenfor  Familien. 
der  gratulerer?"  spurgte  Arthur,  idet  de  Ann  i  Arm  gik 
fremefter  med  dvælende  Skridt. 

„Det  er  Du  I  Du  kan  jo  sige  Dig  selv,  at  det  er 
altfor  tidligt  paa  Dagen  til,  at  her  skulde  have  været 
Nogen." 

„Ja,  jeg  ventede  det  ogsaa  og  glædede  mig  dertil 
.  .  .  men  .  .  .  jeg  tænkte  maaske  .  .  .  Om  der  end  ikke 
har  været  Nogen,  saa  kunde  Du  jo  have  faaet  sendt 
Noget  ...  en  eller  anden  Gave  .  .  .,"  spurgte  Arthur 
nysgjerrigt  videre,  thi  han  kunde  ikke  forklare  sig,  at 
han  ikke  havde  hørt  fra  Gad. 

„Faaet  sendt  Noget?"  gjentog  Ebba  lidt  forbauset. 
„Saa  højtideligt,  veed  Du  jo  godt,  det  ikke  gaar  til  her. 
De  faa  Presenter,  jeg  faar,  overrækker  jo  Vedkommende 
mig  altid  selv  personligt." 

„Ja  .  .  .  ja  .  .  .  ganske  vist  .  .  .  det  veed  jeg  nok 
.  .  .  men  i  Aar  .  .  .  det  kunde  jo  være  .  .  .  som  en 
Undtagelse  .  .  .,"  jappede  den  stakkels  Huslærer  i  det. 

„Arthur,  Du  veed  Noget!  Du  har  en  Hemmelighed, 
som  Du  ikke  vil  ud  med  I  .  .  .  Kommer  der  Noget  til 
mig?     Aa,  fortæl!     Er  det  Noget  fra  Dig  .  .  .  hvad  er 

det?  .  .  .  Aa,  jeg  vilde  blive  saa  glad  I"  jublede  Ebba 
og  lo  over  hele  det  smukke  lille  Ansigt. 

„Fra  mig?  Nej,  nej!"  udbrød  Arthur,  ulykkelig 
over,  at  hans  Ord  blev  saaledes  misforstaaede.  ~Næ, 
jeg  kommer  tomhændet  som  sædvanlig;  det  er  ikke  mig, 
som  har  havt  den  Ide  .  .  .  Det  er  sandt,  som  Din  Fader 
siger,  jeg  er  ikke  praktisk,  næ,  jeg  er  ikke!" 

„Aa,  det  er  ogsaa  kjedeligt!"  surmulede  Ebba,  medens 
Smilet  blev  afløst  af  nogle  fortrydelige  Rynker.  „Men 
der  er  altsaa  en  Anden,  som  sender  mig  Noget?  .  .  . 
Hvem  er  det?  .  .  .  Nej,  jeg  bryder  mig  ikke  om  at  vide, 
hverken  hvem  han  er,  eller  hvad  det  er  .  .  .  Jo,  jeg 
gjor!  .  .  .  Hvem  er  det  saa?  Sig  mig  det,  Arthur,  jeg 
ei-  saa  rædsom  nysgjerrig!  .  .  .  Veed  Du  ogsaa,  hvad 
det  er?" 

Til  sit  store  Held  slap  den  unge  Mand  for  at  svare, 
idet  Roulund  i  det  Samme  bøjede  ind  i  den  samme  Gang, 
hvori  de  befandt  sig.  Det  gav  et  Sæt  i  begge  de  Unge, 
der  med  Lynets  Farl  foer  fra  hinanden,  saa  langt  som 
Pladsen  tillod  det,  og  et  ærgerligt  Smæk  med  deres  re- 
spektive Læber  bød  ikke  saa  meget  Familiefaderen  vel- 
kommen,   som    det    sagde:    „Saa!    Nu   er  Freden  forbi!" 

Istedetfor  som  ventet  at  fremknurre  nogle  Ubehage- 
ligheder sagde  Roulund  glad  og  gemytlig:  „Naa,  her 
gaar  I?" 

„Ja,  vi  .  .  .  vi  .  .  .  vi  traf  hinanden,"  stammede 
Arthur  ubehjælpsomt.  ..Deres  Datter  bad  mig  hjælpe 
hende  en  Bænk  ned  til  Pavillonen." 

„Næ,  De  kan  s'gu  ikke  spille  Komedie,  Riegel! 
Lad    hellere    være    med    det!"    udbrød  Kjøbmanden    med 

den  brede  Latter,  der  angav,  at  han  var  i  godt  Humør. 
..De  behøver  da  ikke  at  gjøre  Undskyldninger,  fordi  De 
spaserer  her  med  Ebba.  Har  De  nogensinde  hørt  mig 
gjøre  Ophævelser  om  det?" 

Baade  Arthur  og  Ebba,  der  tydeligt  mindedes  at 
have  hørt  dette  adskillige  Snese  Gange,  saae  først  for- 
undrede paa  Roulund  og  vexlede  saa  et  spørgende  Blik, 
—  de  syntes  Begge,  den  Gamle  paa  een  Gang  var  bleven 
saa  underhgt  velvillig.  Det  var  dem  næsten  mistænke- 
ligt, og  ikke  bedre  blev  det,  da  Roulund  i  samme  joviale 
Tone  fortsatte:  ,.Ja,  De  har  vel  givet  Drengene  fri  idag. 
Riegel  ■?" 

„Næ,  jeg  plejer  ikke  .  .  .,'•  svarede  Arthur,  som 
var  glad  over  at  faa  et  Bevis  paa,  at  han  endnu  var  i 
Besiddelse  af  sin  Mund,  da  han  ikke  var  vis  paa,  om 
han  ikke  alt  af  Forbauselse  havde  tilsat  baade  den  og 
Næse. 

„Jo,  det  skal  De  gjøre!"  vedblev  Roulund  og  gav 
Arthur  et  venskabeligt  Klap  paa  Skulderen.  ,.Paa  saa- 
dan  en  Dag  skal  De  ikke  slide  i  det,  den  skal  De  til- 
bringe sammen  med  os  i  Fryd  og  Gammen,  og  Choko- 
lade og  Sukkerkringler!  .  .  .  Naa,  jeg  maa  nok  videre! 
Jeg  .skal  ned  i  Pavillonen  med  Cigarerne  her." 

Med  et  fortroligt  Nik,  der  syntes  ledsaget  af  et  sve- 
dent Smil,  rullede  Kjøbmanden  videre  og  efterlod  de 
Unge  som  Bytte  for  den  mest  ublandede  Forbauselse. 

„Jeg  synes,  din  Fader  var  saa  besynderlig  .  .  .  saa- 
dan  næsten  ligefrem,  jeg  vil  sige  venlig  idag?"  sagde 
Arthur,  drævende  stærkt  paa  det. 

„Ja,   jeg   fatter   ikke,    hvad    der  gik  af  ham!"    ind- 

rommede  Ebba  eftertænksomt.  „Han  maa  have  faaet 
gode  Tidender  med  Morgenposten,  siden  han  var  i  saa 
godt  Humor,  Andet  kan  jeg  ikke  tænke  mig!  .  .  .  Men, 
det  var  den  Present,  vi  kom  fra!" 

„Den  Present?  .  .  .  Naa  ja,  den  Present!  ...  Ja, 
jeg  veed  jo  slet  ikke,  om  der  kommer  nogen  Present 
.  .  .  naar  det  ikke  er  fra  mig,  hvor  skulde  jeg  saa  ...?•' 

„Jo,  Du  veed  det!  Spænd  mig  nu  ikke  længere  paa 
Pinebænken!" 

Atter  slap  Arthur  for  at  svare,  thi  oppe  fra  Pavil- 
lonen lod  Fru  Roulunds  Stemme:  „Ebba!  Tante  og 
Kusinerne  er  kommen!" 

Den  unge  Pige  vendte  hastigt  Hovedet  efter  Lyden, 
og  saa  løb  hun,  idet  hun  raabte:  „Aa,  det  er  maaske 
fra  Hertha,  hun  har  skyldt  mig  en  Filipinepresent  i  et 
halvt  Aar!  Det  kunde  ligne  hende  at  komme  med  den 
idag!" 

I  en  Fart  naaede  hun  hen  til  Pavillonen,  og  hun 
havde  knap  Tid  til  at  tilkaste  Tanten  og  Kusine  Anna 
et  flygtigt  „Goddag!"  og  et  meget  jappet,  intetsigende 
Flyvekys  for  at  komme  hen  til  Hertha,  der  strax  ved 
sin  Ankomst  var  smuttet  ind  i  Pavillonen  for  at  liste 
sig  til  et  lille  Forskud  af  Tante  Maries  Makroner,  hvilken 
Sort  Kager  nød  kvalificeret  Agtelse  i  hele  Familien. 

Det  lod  imidlertid  ikke  til,  at  bemeldte  slikvorne 
unge  Dame  vilde  give  andre  Fødsels-  og  Filipinepresenter 
end  det  lange,  ægte  og  inderlige  Kys,  hun  trykkede  paa 
Kusinens  Læber.  Det  vilde  vist  ogsaa  være  blevet  be- 
tragtet som  en  fuldkommen  tilstrækkelig,  ja,  endog  meget 
værdifuld  Gave   af  mange  Andre,  —  Een  kjende  vi  da 

ialfald;  men  Ebba,  der  kom  med  andre  Forventninger, 
blev  skuffet  og  spurgte  nok  saa  naivt  ligeud:  »Har  Du 
ikke  Noget  til  mig?"* 

,,Hvad  skulde  det  være?"  spurgte  Hertha  med  ufor- 
stilt Forbauselse.  ..Skulde  jeg  maaske  have  havt  Bogen 
fra  Læseselskabet  med  til  Dig?" 

„Aa  næ,  jeg  mener  naturligvis  en  Gave  i  Anledning 
af  Dagens  Højtidehghed." 

-Hvor  falder  Du  paa  det?  Vi  giver  jo  aldrig  hin- 
anden Noget  I  .  .  .  Og  saa  Meget  vil  jeg  virkelig  sige 
Dig,  min  Pige:  Du  maa  virkelig  se  Dig  om  efter  en 
anden,  bedre  beslaaet  Tante,  hvis  Du  ikke  er  fornøjet 
med  de  to  Flakon'er  Opoponax,  som  Moder  hvert  Aar 
paa  Familiens  Vegne  betænker  Dig  med,  og  Du  Resten 
af  Aaret  bestænker  Dig  med,  .  .  .  kan  Du  høre,  jeg  kan 
rime?" 

Ebba,  der  blev  lidt  flov  over  Svaret  —  saa  temmelig 
umotiveret  forøvrigt  — ,  sadlede  hurtigt  om  og  sagde: 
.,Aa,  kan  Du  ikke  forstaa,  det  skulde  være  en  Skose  for 
den  Filipinepresent,  Du  saa  længe  har  skyldt  mig?" 

„Naa — aa!  .  .  .  Næ,  min  Pige!  Husk,  hvad  Digtert-n 
siger:  ,.De  maa  vente,  Kjæ-re,  De  maa  vente  I  Det  kan 
junte  komme  strax!"  Du  veed  da  nok,  at  man  med 
Filipinepresenter  har  Aarskredit  ligesom  hos  Skomager 
og  Skrædder.  Næ,  aa  bevares,  jeg  er  ikke  kommen 
videre  end  til  at  tænke  over,  om  det  skal  være  et  Broderi 
til  at  sætte  paa  en  Ting,  Du  selv  kan  kjøbe  Dig,  eller 
en  Ting  med  Plads  til  et  Broderi,  som  Du  selv  kan  bal- 
dyre Dig." 

Deres  Samtale  blev  her  afbrudt  af  Ægteparret  Preisler, 

som  traadte  ind,  for  hans  Vedkommende  i  stiveste  Puds, 
idet  han  havde  ombyttet  sin  daghge  Uniform,  hvis  blank- 
shdte  Bryst,  afblegede  Guldbroderi  og  posede,  fedtglin- 
sende  Albuer  tydede  paa  mange  Aars  trofast,  opslidende 
Kontorarbejde,  med  sin  straalende  Gaiauniform,  der  havde 
været  ny  i  en  halv  Snes  Aar.  Med  opløftende  Anstand 
og  værdige  Skridt  traadte  han  frem  for  Fødselsdagsbarnet, 
gjorde  et  retvinklet  Buk  og  angav  strax  sig  selv  som 
en  af  de  lokale  Festtalere  ved  i  festlig  Tone  at  fremføre 
Følgende:  „Kjære  Frøken  Ebba  Roulund!  Naar  jeg  idag, 
paa  denne  Dag,  hvor  De  fylder  Deres  enogtyvende  Fødsels- 
dag, træder  frem  for  Dem  for  at  føje  Gertrudes  og  min 
Lykønskning  til  alle  de  Andres,  som  ønsker  Dem  til 
Lykke  idag  i  Dagens  Anledning,  da  vil  jeg  bede  Dem 
være  overbevist  om,  at  denne  hjertelige  Lykønskning 
kommer  fra  vore  fulde,  varme  Hjerter,  som  er  fulde  af 
Glæde  over  at  kunne  ønske  Dem  til  Lykke  paa  denne 
Dag  i  Aar  ligesom  de  tidligere  Aar,  hvor  vi  altid  paa 
denne  Dag  med  Glæde  mindedes  Deres  kjære  Fødselsdag. 
Vi  siger  i  Aar  som  i  de  forbigangne,  henrundne  Aar: 
De  er  et  godt  Barn,  bliv  ved  med  det!  ...  Modtag  som 
et  ringe  Bevis  paa  vor  kjærlige  Hyldest  disse  Blomster  I 
Vel  veed  vi,  at  De  har  smukkere  Blomster  i  Deres  Have; 
men  vore  kommer  fra  et  Sted,  hvor  to  Hjerter  altid  staar 
Dem  aabne,  og  hvor  De  som  hidtil  stedse  kan  gaa  ind 
og  ud  som  en  Datter  af  Huset!  Held  og  Lykke  idag.  i 
det  kommende  Aar  og  i  mange,  mange  kommender  af 
Aar!" 

Noget   fattigt  ovenpaa  denne  festlige  Svada  tilføjedn 
Gertrude  i  sin  sædvanlige  Klynketone:    „Kom,  Ebba,  lad 

Dig  et  Kys  og  ogsaa  ønske  Dig  til  Lykke, 
skjøndt  det  sandelig  ikke  er  Noget  at  være  glad  over  at 
blive  et  Aar  ældre,  naar  man  er  over  de  tyve,  og  især 
naar  man  staar  her  i  Livet  uden  Kjæreste,  hvad  Du  jo 
.  .  .  naa,  det  er  sandt!  ...  ja,  hm  I  .  .  .  Det  er  vold- 
somt varmt  idag;  det  ser  ud,  som  vi  nok  kunde  faa  en 
Byge  opad  Dagen." 

„Naa,  der  kommer  endelig  Jenny  med  Chokoladen!" 
bebudede  Roulund,  der  i  Spidsen  for  Resten  af  Selskabet 
traadte  ind  i  Pavillonen.  „Og  saa  kan  vi  jo  Gudskelov 
i  Dagens  Anledning  begynde  at  fordærve  vore  Maver 
med  det  søde  Stadseri!" 

Uagtet  Indbydelsen  jo  nok  maatte  siges  at  være 
formuleret  noget  besynderligt,  og  uagtet  den  opstillede 
Udsigt  just  ikke  kunde  kaldes  særligt  lokkende,  lod  dog 
ingen  af  de  Tilstedeværende  sig  afskrække;  Alle  tog 
Plads  om  Bordet  og  gik  med  frisk  Mod  løs  paa  den 
dampende  Chokolade  med  Tilbehør.  Alt  som  Behold- 
ningen i  den  omfangsrige  Familiekande  sank,  steg  Stem- 
ningen fra  Morgenhumørets  „Ustadigt"  til  Sammenspis- 
ningens „Klart",  og  den  eneste  Sygdom,  der  syntes  at 
resultere  af  den  farlige  Drik,  var  Snakkesygen,  men  den 
blev  ogsaa  hurtigt  epidemisk,  navnlig  blandt  Kvinde- 
kjønnet. 

Efterhaanden  kom  der  flere  og  flere  Gratulanter  til, 
saa  mange,  at  deres  Ankomst  næsten  ingen  Opmærksom- 
hed vakte,  og  Folk  gik,  som  det  passede  dem  bedst,  i 
Hold  til  og  fra  Bordet,  der  næsten  til  Stadighed  kunde 
glæde  sig  ved  udsolgt  Hus. 

Gad   havde   ogsaa   indfundet   sig,    og  saa  snart  han 

havde  faaet  den  obligatoriske  Kop  Chokolade  tillivs,  blev 
han  antastet  af  den  saa  lidt  nysgjerrige  Postmester,  der 
under  Forsøg  paa  at  stange  Næse  med  ham  hemmelig- 
hedsfuldt hviskede:  „Naa,  hvad  blev  det  saa  til  med 
Kassen?     Har  De  og  Riegel  fundet  paa  Noget?" 

„Ja,  det  er  i  Orden!"  svarede  Gad  kort  for  at  blive 
fri  for  flere  Spørgsmaal.  „Men  jeg  ser  ikke  den  unge 
Bøttger  nogetsteds;  er  han  ikke  kommen?" 

„Nej,  hans  Forældre  kom  for  lidt  siden  alene;  de 
sagde,  han  fulgte  strax  efter,  han  var  ikke  rigtig  færdig 
endnu." 

„Næ,  jeg  kan  nok  forstaa,  han  har  lidt  svært  ved 
at  blive  færdig  idag." 

„Ja,  Chokolade,  det  er  vist  ikke  Noget  for  ham  til 
Morgen!  ...  Jo,  jeg  har  hørt  det!  Jeg  var  før  tilfældigt 
et  lille  Løb  ovre  hos  Kjeldsen,  og  der  hørte  jeg  tilfældigt, 
at  den  gode  Sofus  nok  havde  svært  med  Pudder  i  Pa- 
rykken iaftes." 

„Men  det  gjør  mig  dog  lidt  urolig,  at  han  ikke 
kommer!  Bare  han  ikke  .  .  .  Undskyld,  jeg  maa  have 
fat  i  Riegel  og  spørge  ham!" 

Gad  skyndte  sig  over  til  Arthur  og  fik  ham  med 
ud  i  Haven,  hvor  de  hurtigst  muligt  opsøgte  den  mest 
ensomme  Plet,  de  kunde  finde. 

„Jeg  er  meget  urolig  over,  at  Sofus  Bøttger  ikke  er 
kommen  endnu,"  begyndte  Arthur,  saa  snart  de  vare 
udenfor  de  Andres  Hørevidde. 

„Tak!  I  lige  Maade!  Jeg  har  selv  lige  gjort  den 
samme    aandrige   Bemærkning,"    svarede   Gad,    der   blev 

betydeligt  beroliget,  da  han  saae,  at  der  var  En,  som  var 
endnu  mere  befippet. 

„Jeg  har  ventet  Dem  hele  Morgenen  ..." 

„Tak!  I  lige  Maade!  .  .  .  Aa,  jeg  har  spekuleret, 
saa  jeg  var  ved  at  blive  tumbet;  men  nu  har  jeg  ogsaa 
fundet  ud  af,  hvorledes  gamle  Kryger  skal  faa  Interesse 
for  Partiet  og  vælge  den  Svigerson,  jeg  vil  have." 

„Gamle  Kryger?  ...  De  mener  Roulund!" 

„Ja  .  .  •  ja,  naturligvis!  Naar  jeg  siger  Kryger, 
mener  jeg  altid  Roulund!  Det  er  saadan  en  Ejendomme- 
lighed, jeg  har!  .  .  .  Men  hvorfor  har  De  ikke  været 
hos  mig?" 

„Skulde  jeg  være  kommen  til  Dem?  Ja,  det  havde 
maaske  ogsaa  været  det  mest  passende  .  .  .  Hvad  skulde 
jeg  forresten  hos  Dem?" 

„Hvad  De  skulde?  .  .  .  Men  Gudbevares,  faa  Kobber- 
stikket med!"  sagde  Gad  som  den  mest  selvfølgelige  Sag 
af  Verden. 

„Kobberstikket?!"  udbrød  Arthur  og  tilbød  af  Over- 
raskelse at  sætte  sig  ned,  hvad  han  dog  klogeligt  opgav, 
da  der  ingen  Bænk  fandtes  paa  Stedet. 

„Aa,  det  er  sandt;  De  veed  jo  slet  ikke,  hvad  der 
er  passeret!" 

Med  saa  faa  Ord  som  muligt  fortalte  Gad  nu  den 
foregaaende  Aftens  Hændelser  og  endte  med  at  fortælle, 
at  nu  befandt  det  meget  omstridte  Kunstværk  sig  skjult 
bag  Klædeskabet  ude  i  Roulunds  Forstue,  hvor  Arthur 
kunde  tage  det.  Herpaa  vilde  dog  denne  ikke  paa 
nogen  Maade  indlade  sig,  da  han  hørte,  hvordan  Gad 
var  kommen  lil  det. 

17* 

..Hvad  skal  jeg  med  det  Billede?"  spurgte  Arthur 
og  tilfojede  med  tilsyneladende  Ret:  „Jeg  kan  dog  ikke 
forære  Froken  Ebba  hans  Billede!" 

„Jo,  hvorfor  ikke?  .  .  .  Bad  De  mig  ikke  selv  om 
at  forhindre  Bottger  i  at  give  hende  den  Present?  .  .  . 
Naa,  ja!  Og  kunde  jeg  bedre  opfylde  Deres  Ønske  end 
ved  at  stille  Presenten  til  Deres  Disposition?" 

„Næ,  ganske  vist,  paa  en  Maade  .  .  .  men  paa  en 
anden  Maade  saa  kan  jeg  dog  ikke  ..." 

„Ja,  nu  har  jeg  gjort,  hvad  jeg  kunde;  nu  kan  De 
gjøre,  hvad  De  vil!  .  .  .  Der  har  vi  Manden!  Kom  med, 
vi  maa  op  at  se,  hvad  han  vil  gjore!"  sagde  Gad  og 
fjernede  sig  hastigt  i  Retning  af  Pavillonen. 

„Men  Du  gode  Gud,  han  har  jo  Skilderiet  under 
Armen!"  raabte  Arthur  efter  den  Anden;  men  da  han 
ikke  blev  bort,  fulgte  han  efter,  idet  ban  betroede  sig 
selv:  „Han  maa  have  fundet  det  i  Forstuen!  Naa,  det 
er  jeg  i  Grunden  glad  over,  for  jeg  veed  ikke,  hvad  jeg 
.skulde  have  gjort  med  det." 

Stolt  og  sejrsvis  saaes  Sofus  at  skride  op  mod  det 
i  og  om  Pavillonen  samlede  Selskab;  den  unge  Mand 
havde  Sans  for  det  dramatisk  Effektfulde,  og  derfor 
kunde  han  ikke  nægte  sig  den  Fornøjelse  at  overrække 
Billedet  i  Alles  Paasyn. 

Saa  ostentativt  som  muligt  styrede  han  lige  los  mod 
Ebba,  der  var  omringet  af  en  Kreds  af  unge  Veninder, 
som  plagede  hende  om  at  lukke  op  for  en  af  Parfume- 
flakonerne, efter  Foregivende  dog  kun  for  at  lugte  dertil, 
men  i  Virkeligheden  i  Haabet  om  at  kunne  lumske  sig 
til  at   hjemføre  et  større  eller  mindre  Kvantum  Essents 

paa  deres  Lommetørklæder,  —  unge  Piger  forholde  sig 
til  deres  Veninders  Eau-de-Cologne  som  unge  Herrer  til 
deres  Venners  Cigarer,  de  tiltro  sig  et  Slags  Medejen- 
domsret. 

Sofus  var  endnu  et  Par  Skridt  fjernet  fra  Fødsels- 
dagsbarnet, da  han,  saa  rask  paa  det  som  en  essig  Hane- 
kylling, med  høj  og  sikker  Rost  begyndte:  „Froken  Ebba! 
Maa  jeg  herved  af  mit  ganske  Hjerte  tillade  mig  at  ønske 
Dem  ..."  Saa  længe  slog  akkurat  den  forvovne  Yng- 
lings Dumdristighed  til;  men  saa  gik  det  ham,  som  det 
gaar  de  fleste  uøvede  Talere:  de  mange  stivtstirrende 
Øjne  og  den  forventningsfulde  Taushed  bragte  ham  fra 
Koncepterne  og  gjorde  ham  det  umuligt  i  Øjeblikket  at 
erindre,  hvad  det  var,  han  ønskede  hende,  —  han  vaklede 
imellem,  om  det  var  Velbekomme  eller  God  Bedring  — , 
og  saa  fortsatte  han  halvt  bevidstløs  og  med  krampagtig 
Stammen:  „.  .  .  at  ønske  Dem  en  glædelig  Fødselsdag 
og  mange  ...  af  samme  Slags  ...  i  lige  Maade!  Jeg 
vil  bede  Dem  ikke  lade  være  at  forsmaa  denne  Ubetyde- 
lighed, som  .  .  .  som  naturligvis  burde  være  en  meget 
større  Ubetydelighed,  naar  den  .  .  .  naar  den  skulde  ud- 
trykke mine  Følelser  og  Ønsker  for  Dem!  .  .  .  Gratu- 
lerer!" 

„Tak!  De  overrasker  mig!"  sagde  Ebba,  der  virkeHg 
var  højst  overrasket  over,  at  Gaven  kom  fra  den  Kant. 

Medens  Sofus  med  skjæl vende  Hænder  pakkede 
Skatten  ud,  faldt  der  samtidig  fra  to  forskjellige  Sider 
følgende  modstridende  Kommentarer: 

„Aa,    det    var    kjedeligt!"    hviskede   Preisler   til    sin 


262 

Kone.  „Saa  har  Gad  og  Riegel  dog  ikke  kunnet  for- 
hindre, at  Sofus  fik  Kassen." 

„Næ,  naturligvis!"  sukkede  den  altid  forfulgte  Ger- 
trude. „Naar  jeg  blot  ikke  havde  blandet  mig  i  det, 
var  Alting  nok  gaaet  godt  I     Jeg  har  jo  altid  Uheld!" 

Og  paa  samme  Tid  hviskede  Fru  Bottger  til  sin 
Mand:  ,,Det  er  et  udmærket  Indfald  af  vor  Sofus  med 
den  Present!     Ja,  den  Dreng  har  gode  Ideer!" 

„Aa  ja,  det  er  ikke  saa  galt  regnet  ud,"  indrommede 
Bestyreren;  „men  hvor  faar  han  Raad  til  det  .  .  .  jeg 
mener  ikke  til  Ideerne,  men  til  Presenten?  .  .  .  Naa,  jeg 
maa  nok  over  at  passe  Forretningen,  man  er  jo  Slave!" 

„Vil  Du  ikke  blive  og  se,  hvad  det  er?"  spurgte 
Konen,  der  ikke  kunde  fatte,  at  Manden  ikke  idetmindste 
var  nysgjerrig. 

„For  at  ærgre  mig  over  alle  de  Penge,  som  Drengen 
har  givet  ud,  og  som  jeg  dog  tilsidst  kommer  til  at  punge 
ud  med?  Næ— æ.  Tak!"  snerrede  Bottger  og  drev  af, 
medens  han  dog  skelede  til  Sofus'  Pakke  saa  længe  som 
muligt,  —  og  det  var  ikke  saa  lidt. 

Imidlertid  var  Sofus  i  sin  Udpakning  naaet  til  den 
sidste  indhyldende  Avis,  og  der  herskede  i  Selskabet 
samme  aandelose  Taushed,  samme  nervøse  Spænding, 
som  der  hviler  over  en  Forsamling  ved  Afsløringen  af 
et  verdenshistorisk  Monument.  Endelig  faldt  Dækket. 
Men  ingen  begejstret,  mangestemmig  Jubel  steg  mod 
Ætherens  Blaa,  kun  et  mere  profant  Raab  lød,  et  Raab, 
der  udtrykte  den  højeste  Grad  af  Forbløffelse  og  Skuf- 
felse, og  som  paa  Tryk  kun  kan  gjengives  ved  det  vul- 
gære „Hva?!" 

Egenlig  uberettiget  var  dette  Udbrud  nu  ikke,  thi 
det  Billede,  der  blev  præsenteret,  var  mildest  talt  noget 
besynderligt,  idetmindste  som  Gave  til  en  ung  Pige. 
Det  fremstillede  et  stærkt  glinsende,  spraglet  Bjergland- 
skab, ad  hvis  snedækte  Tinder  blaa  Floder,  rode  Køer, 
gule  Ponyer  og  brogede  Faar  i  skjøn  Forening  med 
mosgroede  Klippestykker,  forpiskede  Fyrretræer  og  et 
tilfældigt  tilstedeværende  Jernbanetog  vare  ifærd  med  at 
rutsche  ned  i  en  smilende  Indsø,  hvor  en  vel  udhalet 
Færgebaad  laa  parat  til  at  optage  det  Altsammen.  Paa 
en  dertil  indrettet  Højslette  i  Forgrunden  traadte  imidlertid 
en  athletisk  bygget,  bakkenbartet  Højskotte  med  harlekins- 
tærnet  Skjørt  og  strømpelose,  men  vel  udviklede  Lægge 
en  lustig,  national  Reel  og  hævede  i  Dansens  Hvirvel 
sit  fyldte  Glas  op  mod  den  blaa  Himmel,  paa  hvilken 
der  hverken  saaes  Sol,  Maane  eller  Planeter,  men  hvor 
der  i  gyldne  Bogstaver  luede  den,  i  denne  Region  noget 
mærkelige  Indskrift : 

Roulund  var  den  Forste,  der  brød  Tausheden,  og 
han  gav  den  almindelige  Bestyrtelse  et,  om  just  ikke 
meget  dannet,  saa  højst  sandfærdigt  Udtryk  ved  et  bredt: 
„Hvad  Fanden  er  det?" 

Sofus,  der  naturligvis  havde  vendt  Billedets  Bagside 
ind  mod  sig  selv,  og  som  var  hojligen  skuffet  over  dtn 
Virkning,  Kunstværket  gjorde,  vrængede  krænket:  „Hvad 
det  er?",  men  besvarede  derpaa  strax  selv,  da  han  vendte 
Billedet  om,  Spørgsmaalet  ved  at  raabe:  „Det  er  noget 
Snyderi!  .  .  .  Det  er  ikke  mit  Billede!" 

..Det  er  udmærket!  Det  er  et  Reklanieskilderi!" 
skreg  Postmesteren  og  lo,  saa  han  maatte  knappe  de 
nederste  Knapper  af  sin  Uniform  op. 

„Hvornaar  er  Du  bleven  Agent  for  den  Whisky?'^ 
spurgte  Peter  sarkastisk  sin  Ven  om. 

„Frøken  Ebba!  De  tror  da  ikke,  det  var  min  Hen- 
sigt at  byde  Dem  dette  Stads?"  jamrede  den  ulykkehge 
Giver  sig.  „Le  ikke.  Froken!  De  veed  ikke,  hvor  elen- 
digt jeg  er  til  Mode!  Billedet  maa  paa  en  eller  anden 
ubegribelig  Maade  være  blevet  forbyttet.  Dette  her  er 
ikke  mit  .  .  ." 

..Næ,  det  hører  til  inde  paa  Hotellet;  jeg  kjender 
det  godt  derfra,"  oplyste  Roulund  med  sit  mest  poliske 
Smil. 

„Nu  skal  jeg  løbe  ind  og  hente  det  rigtige!"  tilbød 
Sofus  og  smed  foragteligt  Reklameskiltet  hen  i  Græsset, 
hvad  der  dog  ikke  forhindrede  den  kraftige  Højskotte  i 
nok  saa  gladeligt  at  danse  videre. 

„Det  behøves  ikke,  Hr.  Bøttger!"  faldt  nu  Arthur 
ind,    der  efter  en   kort  Hvisken    med  Gad    havde  været 

forsvunden  et  Øjeblik  og  nu  var  vendt  tilbage  med  det 
riglige  Kobberstik.  „Tillader  De,  at  jeg  overrækker 
Frøken  Ebba  Deres  Fødselsdagsgave?" 

„Hvorledes  er  De  kommen  til  det?"  busede  Sofus 
arrigt  ud.  „De  har  af  lav  Misundelse  byttet  Billederne 
om  .  .  ." 

„Nej,  undskyld,  Hr.  Bøttger!"  sagde  Gad  og  traadte 
imellem  dem.  „Ombytningen  maa  De  skam  selv  have 
besørget  iaftes.  De  pakkede  jo  selv  Billedet  ind  .  .  . 
Hr.  Riegel  var  jo  desuden  slet  ikke  tilstede  .  .  .  Det  er 
mig,  der  har  bragt  Kobberstikket  herind,  for  jeg  blev 
helt  forfærdet,  da  jeg  imorges  fandt  det  liggende  paa 
Bordet;  jeg  kunde  jo  nok  begribe,  det  var  en  Fejltagelse. 
Jeg  vilde  have  givet  Dem  det  før,  da  De  kom,  men  De 
skyndte  Dem  saadan  ..." 

„Jamen  jeg  kan  ikke  begribe  .  .  .,"  stammede  ung 
Bøttger. 

„Det  er  ogsaa  det  Samme,  Sofus!"  sagde  Ebba  og 
rakte  ham  Haanden.  „Jeg  er  Dem  meget  taknemlig  for 
det  smukke  Billede!" 

„De  har  nok  havt  Dem  en  ordenlig  Cogliari  iaftes, 
min  gode  Sofus!"  udbrød  Roulund  leende. 

Og  hele  Presentgivningen,  som  Sofus  havde  ventet 
sig  saa  meget  af,  druknede  i  Latter. 

Medens  Selskabet,  der  havde  været  samlet  i  Hob 
for  at  overvære  Forevisningen,  spredte  sig,  tog  Værten 
Gad  under  Armen  og  betroede  ham  den  vigtige  Opdagelse: 
„Det  har  De  s'gu  været  Mester  for!  ...  Jo,  vist  saa! 
Det  var  der  ikke  een  af  Befolkningen  her,  der  kunde 
finde  paa.     Uh,  hvor  jeg  undte  Sofus  den  Whiskytoddy! 

Og  Riegel  havde  vist  heller  ikke  Noget  mod  det  Trakte- 
ment .  .  .  Hor,  apropox!  Hvad  er  det  blevet  til  med 
de  Oversættelser,  De  .  .  .  hm!  vi  tager  os  af?" 

„Foreløbig  har  jeg  taget  en  sex — otte  Stykker  ud 
deraf  og  sendt  dem  til  et  af  Bladene  med  Spørgsmaal, 
om  det  vilde  optage  dem,"  meddelte  Kjøbenhavneren  og 
tilføjede  forklarende:  „Man  maa  begynde  saa  smaat,  for- 
staar  De,  og  det  er  den  rigtige  Vej  at  slaa  ind  paa;  for 
optager  Bladet  Digtene,  er  man  vis  paa,  naar  Samlingen 
udkommer  i  Bogform,  idetmindste  der  at  se  anbefalet 
dette  fortjenstfulde  Værk  af  vor  ærede  Medarbejder." 

„Hehe,  den  er  snild  nok!  .  .  .  Men  hør,  sig  mig  nu 
for  det  Første:  tror  De,  Avisen  vil  have  de  Digte  —  som 
De  kalder  dem?" 

„Det  nærer  jeg  ikke  mindste  Tvivl  om!" 

„Og  saa  for  det  Andet:  faar  han  .  .  .  faar  Riegel 
Noget  for  det?  Jeg  mener  ikke  Ære  og  Berømmelse 
og  Smøren  om  Munden  og  saa  videre;  men  faar  han 
saadan  rigtig  .  .  .  faar  han  Kontanter,  for  at  sige  det 
lige  ud?" 

„Naturligvis!  Han  faar  Honorar  som  de  andre  Med- 
arbejdere, og  Sligt  betales  altid  med  højeste  Taxt." 

„Det  er  storartet!  Højeste  Taxt?  De  er  en  Knop, 
Gad!  ...  Se,  se!  Ja,  saa  kan  jo  Riegel  godt  bringe 
det  til  Noget  her  i  Livet,  saa  er  det  jo  dog  godt  for 
Noget,  at  han  saa  flittigt  har  siddet  og  kigget  i  de  Lexi- 
koner  og  Grammatiker!" 

Det  er  en  stor  Fejl  at  tro,  at  kun  unge  Piger  kunne 
være  landlige  Uskyldigheder.  Med  den  elskeligste  Naivetet 
af  Verden   gik   Roulund   sporenstregs   hen   til   Arthur  og 

sagde  med  et  venskabeligt  Slag  paa  Skulderen  til  denne: 
^Hor,  lad  os  Mandfolk  nu  komme  op  og  faa  os  et  Glas 
fornuftig  Portvin  for  at  fordrive  Følgerne  af  den  klistrede 
Chokolade!  .  .  .  Hvad  staar  De  her  og  ser  saa  modfalden 
ud  for,  Riegel?" 

„Jeg  .  .  .  jeg  .  .  .,"  stammede  den  overlistede  Hus- 
lærer og  kunde  ikke  komme  videre  end  til  forste  Persons 
Pronomen. 

Den  brave  Kjobniand  greb  Arthurs  Arm  og  sagde, 
idet  han  forte  ham  lidt  bort  fra  de  Andre:  „Er  det,  fordi 
Ebba  er  gaaet  op  i  Pavillonen  for  at  traktere  Ham  med 
Chokolade?  Herregud,  det  er  da  ikke  Andet  end  menneske- 
ligt, at  hun  i  Øjeblikket  er  glad  for  den  kjonne  Present. 
Hun  mener  vel,  at  det  allerede  er  lidt  til  Hjælp  til  Ud- 
styret ...  De  skulde  ogsaa  glæde  Dem  derover  —  paa 
hendes  Vegne,  forstaar  sig!  Næ,  lad  De  Dem  endelig 
ikke  gaa  paa  af,  at  Sofus  i  Øjeblikket  er  i  Kridthuset! 
Tænk,  hvor  lykkelig  hun  en  Gang  vil  blive,  naar  De 
kan  give  hende  et  Kunstværk,  som  er  af  Dem  selv!" 

„Et  Kunstværk,  som  er  af  mig  selv?"  gjentog  Arthur 
med  en  Pause  mellem  hvert  Ord,  som  om  han  dikterede 
Stil  for  hele  Hylkedams  Skoleungdom. 

„Naa  ja,  det  er  maaske  for  tidligt  at  tale  om  det; 
men  jeg  siger  bare:  jeg  veed  Noget,  jeg  veed  Noget  .  .  . 
Noget,  som  jeg  ikke  kan  sige!"  betroede  den  merkantile 
Mæcenas  den  mere  end  forbausede  Yngling.  „Nu  skal 
De  høre,  hvad  jeg  har  arrangeret  til  iafteni  Det  er  ikke 
rigtigt  festligt,  naar  vi  sidder,  som  vi  plejer  vant,  Herrer 
for  sig  og  Damer  for  sig;  vel,  det  finder  De  heller  ikke? 
.  .  .  Næ,   naturligvis!  .  .  .  Hvad   gjør  jeg  derfor?     Jeg 

parrer  hele  Kieresiet!  Det  skal  gaa  til  akkurat,  som 
naar  vi  har  Stormanøvre  i  Vinterklubben,  og  De  skal 
have  Ebba  tilbords,  og  Sofus  Jenny.  Det  Arrangement 
er  krabat,  hvad?  Det  har  De  vel  ikke  Noget  imod, 
vel?" 

„Næ,  Gudbevares,  det  er  jo  saa  overordenligt  ven- 
skabeligt af  Dem!"  hviskede  Huslæreren  svagt  og  var 
glad  ved  at  have  den  stærke  Jyde  at  stotte  sig  til,  da 
den  adstadige  Pavillon  og  de  solide  Træer,  de  ærbare 
Formiddagsgjæster  og  Havens  smaa  Blomster  begyndte 
for  hans  Øjne  at  hvirvle  rundt  i  en  vild  Springdans 
med  de  mest  letsindige  Vejrmøller,  saadan  å  la  Ta-ra-ra- 
bom-de-ay. 

Han  blev  reven  ud  af  denne  sin  Tilskuervirksomhed 
ved,  at  Værten  trak  af  med  ham,  idet  han  sagde:  „Saa, 
kom  nu;  foreløbigt  maa  De  trøste  Dem  med  mig!  .  .  . 
Ja,  det  falder  Dem  svært,  det  veed  jeg  nok,  men  De 
maa  s'gu  prøve  paa  det!" 

Under  denne  Samtale  vare  Herrerne  naaede  op  i 
Pavillonen  og  havde  sat  sig  tilrette  ved  Bordet,  der  for- 
øvrigt nu  ikke  frembød  noget  mere  indbydende  Skue, 
end  Spiseborde  i  Reglen  gjøre  efter  Afbenyttelsen.  Ved 
den  ene  Ende  sad  et  Par  Efternølere,  deriblandt  som  ovenfor 
antydet  Sofus,  og  fik  deres  Chokolade,  og  ved  den  anden 
klumpede  —  sit  venia  verbum  —  Poitvinsherrerne  sig 
sammen,  medens  det  lange  Midterparti  stod  menneske- 
forladt og  kun  udmærkede  sig  ved  en  Rigdom  af  af- 
benyttede, sammenkrøllede  Frynseservietter  og  udvendigt 
forgyldte  og  indvendigt  bundfaldfyldte  Kopper,  af  hvilke 
flere    havde    grædt  Strømme  af  Chokolade;    af  krumme- 

belagte  Desserttallerkener,  af  og  til  med  en  Extraprydelse 
af  en  Cigarstump:  af  Gnallinger  af  Fodselsdagskringlen 
og  smaa  Kaffeskeer  i  spredt  Fægtning. 

Forgjæves  forsøgte  Roulund  at  skaffe  lidt  Humor 
og  Livlighed  tilveje  i  den  ham  omgivende  Kreds;  Her- 
rerne vare  komne  paa  det  Stadium  af  et  Formiddagsgilde, 
hvor  man  er  begyndt  at  tænke  paa,  hvornaar  man  pas- 
sende kan  tage  Afsked  for  at  komme  hjem  til  sine  For- 
retninger. 

Da  den  Sidemand,  som  Værten  havde  faaet  i  Arthur, 
just  heller  ikke  skulde  bidrage  til  at  opmuntre  Stem- 
ningen, begyndte  Roulund  paa  sin  Side  at  tænke  paa,  hvor- 
ledes han  lettest  skulde  slippe  af  med  sine  Gjæster.  Og 
der  herskede  saaledes  den  skjønneste  Enighed  mellem 
begge  Parter. 

Lange  Overvejelser  kostede  det  ham  da  heller  ikke 
for  at  udfinde  en  lige  saa  nem  som  afgjørende  Maade 
at  slutte  Sammenkomsten  paa,  thi  med  en  Rest  af  sin 
tidligere  kongelige  Myndighed  rejste  han  sig  og  sagde 
kort  og  godt:  „Naa  ja,  mine  Herrer,  saa  ses  vi  i  Aften! 
De  veed,  vi  spiser  Klokken  syv."  Og  med  undersaathg 
Lydighed  sprang  Gjæsterne  strax  op,  tømte  deres  sidste 
Mundfuld  Vin  og  anbefalede  sig. 

Saa  nødigt  Sofus  end  vilde,  maatte  han  naturligvis 
lystre  det  kongelige  Budskab  og  følges  med  de  Andre, 
og  da  han  som  den  sidste  af  de  Fremmede  var  forsvunden, 
hviskede  Roulund  Arthur  i  Øret:  „Saa!  Nu  blev  vi  da 
endelig  fri  for  de  Plageaander!  Ikke  sandt,  hvad?  .  .  . 
Nu  er  Ebba  alene,  nu  har  De  hende  for  Dem  selv!  .  .  . 
Gud  veed,    om  hun  ikke  kunde  have  Lyst  til  at  gaa  en 

Tur  for  at  lufte  sine  Tommermænd  ovenpaa  den  Choko- 
ladesvir?    De  skulde  dog  prøve  ad!" 

Arthur,  der  efterhaanden  havde  opgivet  at  forundre 
sig  over,  hvad  Kjøbmanden  gjorde  eller  sagde,  takkede 
leende  for  Dessinen  og  var  i  næste  Sekund  paa  Siden 
af  Ebba.  Og  lidt  efter  forsvandt  Parret  ned  ad  Pavil- 
lonens Trappe. 

Familien  Roulund  var  alene.  Det  mandlige  Over- 
hoved hastede  afsted  til  sit  Kontor,  Pigen  kom  til  Syne 
for  at  hjælpe  Jenny  med  at  rydde  af  Bordet,  og  sam- 
tidigt dukkede  Husmoderens  Strikketøj  op  af  Lommen, 
hvor  det  saa  længe  havde  ligget  og  kjedet  sig. 

Ved  et  besynderligt,  naturligvis  rent  tilfældigt  Træf 
var  Gad  ved  Bortgangen  konmien  til  at  følges  med  Fa- 
milien Hauberg,  og  endnu  kuriøsere  var  det,  at  han 
havde  faaet  den  Ære  at  være  Herthas  Kavaler. 

Efter  et  Par  ligegyldige  Tntrodiiktionsrepliker,  om 
Frøkenen  vilde  gaa  paa  højre  eller  venstre  Side,  om  han 
ikke  skulde  bære  Frøkenens  Paraply,  og  lignende  Pjat- 
pjat-Opmærksomheder,  tog  Kjøbenhavneren  endelig  fat 
paa  en  lidt  mere  regulær  Konversation  ved  at  sige:  „Tænk 
Dem,  Frøken!  Nu  har  jeg  dog  boet  her  saa  længe,  og 
alligevel  er  jeg  saa  uvidende,  at  jeg  maa  spørge  om, 
hvor  Hylkedams  Langelinie  er." 

„Langelinie?  ...  De  mener  Lapsepromenade?"  sva- 
rede Hertha  med  hurtig  Opfattelse.  „Vi  har  ingen,  af 
to  meget  gyldige  Grunde:  for  det  Første  lapser  vi  os 
ikke,  og  for  det  Andet  promenerer  vi  ikke." 

„Med  Hensyn  til  Nummer  Et  —  Spørgsmaalstegn! 
Men   i   det  Andet   har  De  Ret!     Spaserede  Folk  her  for 

at  spasere,  vilde  Hylkedam  jo  tabe  sin  Landlighed  og 
næsten  faa  Hovedstadspræg!  .  .  .  Forresten  gav  jeg  kun 
mit  Spørgsniaal  den  Form,  fordi  vi  i  Kjøbenhavn  efter 
saadan  en  mere  solid  Fødselsdagsvisit  plejer  at  gaa  Tur 
paa  Langelinie  ...  Ja,  for  De  agter  Dem  vel  ikke  hjem 
strax?" 

„'Næ,  jeg  har  nok  Lyst  til  at  spasere  lidt,  og  vi 
kan  jo  gjerne  for  idag  døbe  en  af  Vejene  om  til  Lange- 
linie." 

„Ja,  hvilken  en  skal  det  være?  Skal  vi  vælge 
Hugormeskoven  eller  Hængedyndslunden  til  en  lille  munter 
Promenade?  ...  Vi  kan  vel  nok  faa  Deres  Moder  og 
Søster  med?" 

„Næ,  hvad  skal  vi  have  dem  med  for?  Vi  er  da 
store  nok  til  at  gaa  alene!" 

„Alene?  Vi  To?  .  .  .  Jamen  jeg  troede  ikke  .  .  . 
.  .  .  jeg  mente  maaske  ..." 

„Aa,  vi  er  ikke  saa  snærpede  her  som  i  Kjøben- 
havn! .  .  .  Men  De  er  maaske  bange  for  ..." 

„Bange?!  Bi-ug  ikke  det  Ord!  .  .  .  Jeg  har  et  frygte- 
ligt Mod!  Det  er  ikke  længere  end  tre  Uger  siden,  at 
jeg  en  Eftermiddag  i  Skumringen  gik  alene  gjennem 
Brøndstrædekvarteret,  og  større  Dumdristighed  kan  en 
Kjøbenhavner  ikke  udvise!  .  .  .  Lad  os  gaa,  jeg  længes 
efter  at  vise  Dem  mit  Mod!" 

„Naa  ja,  lad  os  saa  sige  Farvel  til  de  Andre,"  sagde 
Hertha  og  raabte  saa  Moderen  an,  som  strax  standsede: 
„Hør,  Moder,  Hr.  Gad  og  jeg  gaar  en  lille  Tur  i  Tofte- 
skoven." 

„Naa,    gjør    I    det?     Ja,    værs'god!"    var  Alt,    hvad 

Fru  Hauberg  svarede,  og  med  et  kort  Farvel  bøjede  det 
unge  Par  saa  ned  ad  en  Sidevej. 

De  havde  kun  fjernet  sig  et  ubetydeligt  Stykke,  da 
Hertha  omtrent  med  Roulunds  Ord  fra  før  sagde:  „Den 
Historie  med  Skilderiet  har  De  naturligvis  været  Mester 
for,  —  maa  jeg  sige  Dem  min  ærbødigste  Kompliment! 
...  De  arbejder  trofast  og  godt  for  Riegel,  det  maa 
man  lade  Dem!  Men  hør,  å  propos,  De  lovede  forleden 
at  betro  mig  Noget  angaaende  vor  allernaadigste  Protek- 
tion af  de  unge  Mennesker;  nu  vil  De  maaske  være  saa 
nedladende  at  fortælle  mig,  hvad  det  er?" 

„Ja,  hele  min  Plan  kan  jeg  endnu  ikke  betro  Dem, 
for  jeg  veed  endnu  ikke  selv,  hvor  vidt  den  vil  lykkes," 
svarede  Gad  og  saae  beundrende  paa  sin  lille  nysgjerrige 
Ledsagerske.  „Men  sig  mig  en  Gang,  har  De  ikke  lagt 
Mærke  til,  hvor  forandret  Hr.  Roulund  er  i  sin  Opførsel 
lige  overfor  Arthur?" 

„De  skulde  spørge,  om  jeg  har  Øjne  i  Hovedet!" 

„Det  behøver  jeg  skam  ikke,  Frøken!  De  Øjne 
glemmer  man  ikke,  naar  man  blot  een  Gang  har  set  ind 
i  dem!  Saa  levende  et  Blik,  saa  frisk  og  frejdigt,  saa 
skjælmsk  og  indtagende  .  .  .  ja,  jeg  kan  lige  saa  gjerne 
opgive  at  søge!  —  der  findes  ikke  noget  Udtryk,  som 
fuldt  ud  rummer,  hvad  og  hvor  Meget  man  kan  skue  i 
en  Andens  Øje,  hvad  der  i  det  drager  og  fængsler,  saa 
man  ønsker  aldrig  at  slippe  det.  Det  kan  være  Ansigtets 
Træk,  Ynden  i  Smilet,  i  Nakkens  Bøjning  og  mange, 
mange  andre  Ting,  som  skaber  Skjønhedsbeundring;  men 
det  er  Blikket,  og  kun  Blikket,  som  vækker  Sympathi, 
og  den  er  det  bedste,   det  reneste,    det  helligste  af  Alt!" 

Febrilsk  havde  Hertha  paaskyndet  sine  Skridt  under 
Gads  Ord;  men  det  er  dog  et  Spørgsmaal,  om  det  kom 
deraf,  at  det  lod  saa  forpustet,  da  hun  sagde:  „Men 
hvorledes  .  .  .  hvorledes  er  den  Forandring  foregaaet 
med  Roulund?    Han  er  jo  ligefrem  velvillig  mod  Riegel!" 

Gad  samlede  sig  et  Øjeblik,  før  han  svarede  —  det 
var,  ligesom  han  med  et  Kast  med  Hovedet  jog  Noget 
bort  af  sine  Tanker  — ,  og  i  en  hel  anden  Tone  lød 
Ordene,  da  han  sagde:  „Vi  har  faaet  en  ny  Allieret,  det 
er  hele  Hemmehgheden:  Roulund  protegerer  Riegel!" 

„Ja,  jeg  beundrer  som  sagt,  baade  hvor  rigtigt  det 
er  set,  og  hvor  dygtigt  det  er  udført  af  Dem;  men  hvor- 
dan har  De  bevæget  ham  til  dette  Skridt?  Det  er  Sporgs- 
maalet." 

„Og  min  Hemmelighed  —  foreløbigt!  Riegels  Sag 
anser  jeg  for  saa  godt  som  vunden,  og  for  mit  Vedkom- 
mende betragter  jeg  den  som  afsluttet.  Han  vil  snart 
have  vundet  Slaget.  Blot  jeg  var  saa  vidt!  Men  nu 
maa  og  vil  jeg  ogsaa  udelukkende  arbejde  paa  mine 
€gne  Affærer,  jeg  har  altfor  skammeligt  forsømt  dem  for 
Andres  Skyld  .  .  .  jeg  har  dog  ogsaa  selv  mine  person- 
lige Interesser!" 

„Gudbevares!  Besvim  bare  endelig  ikke  af  Henryk- 
kelse over  Deres  egen  Opoffrelse!  ...  Er  det  nu  igjen 
Deres  Bog,  som  spøger  Dem  i  Hovedet?  Er  De  igjen 
—  som  vi  siger  her  paa  Egnen  —  kjort  i  Bioden  og 
sidder  fast?  .  .  .  Det  er  sandt,  det  nytter  jo  ikke  at 
spørge!  Det  er  jo  alle  Hemmeligheders  Bog,  De  skriver 
paa!    ...   De   maa  forresten  ikke  bilde  Dem  ind,   at  det 

er  originalt  med  det  Hemmelighedskræmmeri;  De  ligner 
ham,  den  gamle,  latterlige  Hushovmester  i  „Elverhøj"." 

„Tak  for  Komplimenten!  .  .  .  Men,  Froken,  jeg  for- 
tjener den  ikke.  Det  er  sandelig  ikke,  fordi  jeg  sætter 
min  Produktion  for  hojt,  eller  fordi  jeg  vil  forskaane  mit 
Arbejde  for  profane  BHkke,  at  jeg  ikke  kan  lide  at  ind- 
vie Folk  i,  hvad  jeg  skriver  paa.  Det  er  meget  snarere 
en  Følelse  af  Generthed,  blandet  med  en  Frygt  for,  at 
jeg  skal  love  Mere,  end  jeg  kan  holde.  Og  desuden 
forekommer  det  mig,  at  jeg  ligesom  ikke  har  Ret  til 
overfor  Personerne  at  robe  Noget;  jeg  synes  ikke,  det 
er  mine  Hemmeligheder  alene.  Det  er  vist  meget  dumt 
og  barnagtigt  .  .  .  det  er  maaske  kun,  fordi  jeg  er  Be- 
gynder .  .  .  Jeg  faar  Lyst  til  at  gjøre  en  Undtagelse  lige 
overfor  Dem!  Det  skulde  netop  være  et  Menneske  som 
Dem,  jeg  turde  prøve  at  betro  mig  til  .  .  De  kunde 
maaske  endogsaa  hjælpe  mig!" 

„Næ,  det  tror  jeg  nu  ikke!  Men  —  aa,  hvor  det 
skal  være  morsomt  at  høre!  —  Fortæl  mig,  hvad  og  hvem 
det  drejer  sig  om!"  udbrød  hun  og  saae  forventningsfuldt 
glad  paa  ham. 

„Det  er  Frierscenen,  det  gjælder!"  sagde  Gad  og 
gjorde  en  Pause. 

Det  forekom  Hertha,  at  Gad  lagde  saadan  en  sær- 
egen Betoning  paa  disse  Ord,  at  hun  blev  helt  underligt 
tilmode,  og  idet  hendes  Glæde  veg  for  en  ubestemt  Frygt 
for,  hvad  der  vilde  komme,  gjentog  hun  mekanisk,  ton- 
løst: „Frierscenen?" 

„Ja,  og  det  er  det  vanskeligste  af  Alt!  Man  vil 
gjerne  give  det  Bedste,    man   ejer,    skrive  af  sin  ganske 

Sjæl  og  sit  fulde  Hjerte;  men  Ordene  synes  En  saa  fat- 
tige, saa  flade  og  flove.  Og  har  man  endelig  skrevet 
Noget,  man  i  Øjeblikket  er  tilfreds  med,  kan  man  være 
sikker  paa  næste  Dag  at  finde  det  affekteret,  forskruet, 
opstyltet.  Man  frygter  for,  at  Læserne  vil  more  sig  paa 
Ens  Bekostning  istedetfor  at  føle  med  En,  og  den  Tanke 
faar  En  til  at  ængstes  —  ængstes  og  sorge!  .  .  .  Naa, 
men  det  var  nok  ikke  Theori,  jeg  skulde  prædike  for 
Dem.  Lad  os  komme  til  det  foreliggende  Tilfælde!  .  .  . 
En  Forfatter  maa  naturligvis  selv  være  forelsket  i  den 
unge  Pige,  han  lader  sin  Helt  frie  til,  —  og  det  er  jeg 
i  dette  Tilfælde,  op  over  begge  Øren,  jeg  har  aldrig  før 
været  saadan  for  Alvor  forelsket  ..." 

„I  en  Romanfigur?"  spurgte  Hertha  og  gjorde  Alt 
for  at  holde  Humøret  oppe. 

„Ja  se,  det  er  netop  Sagen!  Den  unge  Pige  hører 
egenlig  ikke  med  til  Fortællingen,  det  vil  sige,  ikke 
direkte,"  svarede  Gad,  men  Forklaringen  kom  kun  frem 
stødvis,  —  den  var  vist  meget  vanskelig.  „Det  drejer 
sig  nemlig  ikke  om  Frierscenen  mellem  Hovedpersonerne 
—  den  har  jeg  været  saa  fiffig  at  undgaa  ved  allerede 
at  lade  dem  være  enige  før  Fortællingens  Begyndelse  — , 
men  om  en  Frierscene  mellem  To,  der  egenlig  slet  ikke 
hører  med  til  Handlingen,  Andet  end  som  Hovedparrets 
Fortrolige  og  Medhjælpere,  men  som  aUigevel  efterhaanden 
er  komne  frem  i  Forgrunden,  meget  mere,  end  der  til- 
kommer dem,  og  meget  mere,  end  Læserne  vil  synes 
om,  det  er  jeg  vis  paa.  De  vil  nok  fornærmede  spørge: 
Hvad  kommer  de  To  os  ved?  Maa  vi  bare  være  fri 
for  dem!" 

Hertha  ønskede  —  uden  at  det  just  skal  paastaaes, 
at  det  kom  af  barnlig  eller  søsterlig  Kjærlighed  —  af 
hele  sit  lille,  urolige  Hjerte,  at  Moderen  og  Søsteren 
alligevel  vare  fulgte  med,  og  det  kostede  hende  usigelig 
Møje  at  tvinge  sig  til  spøgende  at  spørge,  hvad  der  da 
var  i  vejen  mellem  disse  to  paaklistrede  Udenomspersoner. 

„Ja,  det  er  det  Allerværste  ved  Historien,"  forklarede 
Gad;  „der  er  just  det  i  vejen,  at  der  ikke  er  Noget  i  vejen 
mellem  Ham  og  Hende,  —  det  tror  jeg  da  ikke!  Og 
der  er  Ingenting,  Læserne  bliver  saa  fornærmede  over. 
De  kan  ikke  udstaa,  at  de  veed,  hvad  det  bliver  til. 
De  Godtfolk  forlanger  Spænding.  Men  jeg  veed  ærligt 
talt  ikke,  hvad  jeg  skal  spænde  dem  med!  For  det  er 
Altsammen  gaaet  saa  naturligt,  saa  fornærmende  natur- 
ligt til.  Han  er  en  ung  Mand  fra  Kjøbenhavn,  der  til- 
fældigt er  kommen  til  den  Egn,  hvor  Handlingen  fore- 
gaar,  og  her  har  han  truffet  Hende.  Hvorledes  For- 
holdet mellem  dem  har  udviklet  sig,  er  ligegyldigt;  men 
saa  meget  har  de  dog  allerede  nærmet  sig  hinanden,  at 
hun  selv  har  tilbudt  ham  en  téte-å-téte  paa  en  Spasere- 
tur, da  de  en  Gang  kommer  fra  Formiddagsselskab." 

Hertha  vilde  i  dette  Øjeblik  have  givet  Guld  for,  at 
hun  havde  faaet  Moderen  og  Søsteren  til  at  gaa  med. 
Eller  blot  der  vilde  komme  Nogen  eller  indtræffe  Noget 
—  ligegyldigt  hvem  eller  hvad!  —  der  kunde  forhindre 
Fortsættelsen  af  denne  Samtale.  I  sin  Angst  greb  hun 
den  første  den  bedste  Udvej,  der  faldt  hende  ind,  og 
skreg  pludselig,  idet  hun  sprang  til  Side:  „Uh,  der  løb 
en  Hugorm!" 


i^77 


..Hvor?-  raabte  Gad,  mere  interesseret  end  bange, 
thi  han  kjendte  kun  denne  Jyllands  Specialitet  fra  sin 
Skoles  Samling  af  Præparater,  hvor  det  forhaandenværende 
Exemplar  i  sit  Spiritusglas  ikke  indgod  nogen  overvæl- 
dende Frygt. 

>Horte  De  ikke,  det  raslede  i  Græsset  der  ved  Siden 
af  Dem?"  vedblev  Hertha  og  spillede  paa  Grund  af  Om- 
stændighederne ret  godt  den  Forskrækkede. 

„Nej I"  erklærede  hendes  Ledsager  afgjort,  men  i 
næste  Øjeblik  lod  der  et  lige  saa  bestemt  ~Jo!"^  fra  ham. 
Og  Benægtelsen  vilde  ogsaa  have  været  temmelig  uholdbar, 
da  Sofus  Bottger  i  det  Samme  præsenterede  sig,  kom- 
mende fra  en  lille  Sidesti,  der  var  saa  overgroet,  for  ej 
at  sige  usynlig,  at  der  vilde  være  blevet  nægtet  den  Op- 
tagelse  paa  selv  det   mest   detaillerede   Generalstabskort. 

Gad  vilde  hellere  have  set  hundrede  Hugorme  end 
nævnte  unge  Mand,  og  skjondt  Hertha  paa  sin  Side  vel 
ogsaa  kjendte  dem,  hun  havde  foretrukket  at  se,  sagde 
hun  venligt:  „Goddag  igjen,  Sofus!  Er  De  ogsaa  kommen 
ud  at  spasere?" 

„Ja,  jeg  .  .  .  jeg  syntes,  jeg  trængte  til  en  Tur," 
svarede  den  unge  Mand  lidt  stammende  i  det;  „og  saa 
.  .  .  saa  gik  jeg  efter  Hr.  Gad." 

« Efter  mig?  Tak  skal  De  have!  Det  var  rigtigt 
pænt  gjort  af  Dem!  Hvis  det  skulde  være  en  anden 
Gang  ..."  Gad  var  lige  ved  at  tilfoje:  „.  .  .  saa  skal 
De  ikke  genere  Dem  for  at  lade  være!"  —  men  han 
bed  det  dog  i  sig  og  taug. 

Sofus  maa  dog  af  Gads  pludselige  Stoppen  op  have 

anet,  at  den  paatænkte  Eftersætning  ikke  vilde  have 
været  udelt  behagelig,  thi  undskyldende  henvendte  han 
til  Kjøbenhavneren:  „Ja,  jeg  fulgte  efter  Dem,  for  .  .  . 
der  var  Noget,  der  var  Noget,  jeg  vilde  have  spurgt  Dem 
om  .  .  .  jeg  har  tænkt  over  det  ..." 

„Det  gjør  man  bedst  i,  naar  man  vil  spørge  om 
Noget!"  indflettede  Gad,  stadigt  paa  Vel  villiens  Toppunkt. 

„Næ,  jeg  mener  ...  Vil  De  sige  mig,  det  er  vel 
ikke  Peter  Roulund,  som  har  spillet  mig  det  Puds  med 
Skilderiet?" 

„Nej,  hahaha!  Det  kan  jeg  indestaa  Dem  for!  Det 
maa  have  været  Dem  selv,  der  har  taget  fejl,  medmindre 
De  har  mig  mistænkt  ..." 

„Næ,  Gudbevares!  Hvor  kan  De  tro  det?"  for- 
sikrede Sofus  paa  en  Maade,  der  gjorde  det  klart  ikke 
alene  for  Gad,  men  ogsaa  for  Hertha,  at  den  unge  Mand 
havde  lugtet  Lunten. 

„Naa  .  .  .  men  det  gaar  ikke  an,  at  vi  opholder 
Frøken  Hauberg  ...  vi   er  ude  at  faa  os  lidt  Motion." 

„Jeg  med!  Skal  vi  ikke  følges  ad?  Ja,  for  De  har 
vel  ikke  noget  Bestemt  for  ...  De  er  vel  ogsaa  kun 
ude  for  at  spasere?" 

Atter  talte  Sofus  paa  en  Maade,  som  hos  de  Andre 
vakte  Mistanke  om,  at  de  tidligere  havde  undervurderet 
hans  Opfattelsesevne.  Og  de  spurgte  sig  selv,  om  det 
ikke  nu  var  ham,  der  drev  Gjæk  med  dem, 

„Naturligvis!"  svarede  Gad,  der  havde  den  største 
Lyst  til  at  stoppe  Fredsforstyrreren  ned  i  den  nærmeste 
Rævegrav    —    eller    Grævlingegrav    kunde    ogsaa    gjøre 

det.  „Ja,  vi  kan  jo  godt  folges  ad  et  Stykke,  —  hvis 
Frøkenen  synes  om  det." 

„Jeg?  .  .  .  Hvad  skulde  jeg  have  mod  det?"  svarede 
Hertha  kort.  Men  Svaret  var  ikke  ærhgt,  thi  med  den 
herHge,  menneskelige  Konsekvens,  som  Alle  og  især 
Kvinder  ere  lyksaliggjorte  med,  onskede  hun  nu,  at 
Sofus  aldrig  var  kommen;  han  var  jo  kun  til  Forstyr- 
relse. 

Der  var  altsaa  intet  Andet  for  end  at  gaa  videre 
med  den  uvelkomne,  paatvungne  Følgesvend,  og  at  Kon- 
versationen ikke  hlev  overvættes  livlig,  da  haade  Herthas 
og  Gads  Tanker  koncentrerede  sig  paa,  hvorledes  de 
skulde  bHve  ung  Bøttger  kvit,  er  indlysende. 

Gad  elskede  ellers  Naturen,  men  under  de  forhaanden- 
værende  Omstændigheder  slog  det  ham,  hvor  upraktisk 
egenlig  saadan  en  Skov  var  konstrueret  fra  Skabningens 
Side.  Naar  man  ikke  ligefrem  vilde  bære  sig  ad,  som 
Børn  gjøre,  og  løbe  ind  og  gjemme  sig  i  Tykningen, 
var  det  ikke  muligt  at  befri  sig  for  et  Menneske,  man 
uheldigvis  een  Gang  var  kommen  til  at  følges  med. 
Man  kunde  ikke  som  i  en  Lejlighed  flygte  ind  i  en 
anden  Stue;  i  Skoven  fandtes  ingen  Malerier,  Albummer 
eller  Bøger,  som  man  pludselig  kunde  simulere  Interesse 
for.  Hvad  hjalp  alle  de  mange  Grøfter,  Buskadser  og 
andre  herlige  Skjulesteder  til?  Man  var  redningsløst 
henvist  til  Vedkommendes  Selskab,  selv  om  det  var  En 
nok  saa  ubehageligt. 

Der  gives  Folk,  som  det  er  umuligt  at  ryste  af  sig, 
som  trods  nok  saa  usminkede  og  utilslørede  Hentydninger 


280 

hænge  paa,  og  Sofus  var  en  saadan  Burrenatur.  Alt, 
hvad  Hertha  og  Gad  fandt  paa  for  at  blive  skilte  af  med 
ham,  prellede  af  mod  hans  uendelige  Medgjorlighed,  som 
de  i  Øjeblikket  helst  havde  set  ham  foruden;  han  kunde 
eller  vilde  ikke  forstaa  selv  de  tydeligste  Vink  om,  at 
han  var  til  Besvær.  Man  skulde  dog  f.  Ex.  have  troet, 
at  han  vilde  have  fattet  en  saa  direkte  Advis,  som  da 
Gad  ved  en  Sidevej  sagde:  „Ja,  nu  skal  vi  jo  tilhøjre, 
ikke  sandt  Frøken?"  Men  nej!  Sofus  svarede  igjen  her 
med  sit  evindelige:  „Jeg  med!",  der  tilsidst  virkede  irii- 
terende  og  idiotiserende  som  et  Revue-Omkvæd. 

Det  gik  snart  op  for  det  unge  Par,  at  der  ikke  var 
Andet  for  end  at  afkorte  Spasereturen  saa  meget  som  mu- 
ligt, og  dette  lod  sig  saa  meget  lettere  gjøre,  som  Gad 
og  Hertha  mærkeligt  nok  paa  een  Gang  gjorde  den  Op- 
dagelse, at  de  havde  travlt,  den  Sidste  for  at  komme 
hjem  og  sy,  og  den  Første  for  at  naa  tilbage  til  Hotellet 
og  faa  fat  i  sit  Arbejde,  som  havde  lidt  betydeligt  Af- 
bræk i  de  sidste  Driverdage. 

Ad  den  nærmeste  Vej  forlod  man  saa  Skoven  og 
gik  ind  ad  Byen  til. 

Hvis  de  to  travle  Arbejdsbier  havde  haabet  paa  ved 
Ankomsten  hertil  at  slippe  for  „Burreroden"  —  som  den 
vittige  Forfatter  i  sit  stille,  men  arrige  Sind  døbte  Sofus 
til  — ,  saa  havde  de  atter  bedraget  sig  ved  Vurderingen 
af  dennes  Opfattelsesevne.  Det  var  saa  langt  fra,  at 
han  rømmede  Pladsen  og  overlod  dem  til  sig  selv,  at  han 
ved  Afskeden  tvertimod  temmelisrt  de  haut  en  has  hen- 
vendte    til  Gad:    „Ja,    nu  gaar  De  naturligvis  tilvenstre? 

Det  er  den  nærmeste  Vej  til  Hotellet,  og  De  har  jo  saa 
travlt!  Jeg  skal  nok  folge  Froken  Hertha  hjem!  Farvel, 
og  Tak  for  den  underholdende  Tur!" 

Gad  kunde  have  trepaneret  ham  —  hvis  han  havde 
vidst,  hvorledes  man  bar  sig  ad  med  denne  Operation  — , 
men  indskrænkede  sig  istedetfor  til  fuldstændigt  desorien- 
teret at  byde  kort  Farvel.  Han  skammede  sig  som  en 
Hund  overfor  Hertha,  der  havde  set  ham  blive  over- 
trumfet af  saadan  en  Undermaaler  som  Sofus,  og  forud- 
saa,  hvilke  udsogte  Drillerier  han  i  den  Anledning  vilde 
blive  Gjenstand  for  fra  hendes  Side. 

Og  ganske  rigtigt!  Medens  Sofus  et  Øjeblik  var 
traadt  et  Par  Skridt  til  Side  og  støttede  sin  Fod  paa  en 
Landevejssten  for  med  Lommetørklædet  at  slaa  Støvet 
af  sine  Støvler  —  den  unge  Mand  ansaae  det  nemlig  for 
renligere  at  have  Støvet  i  sin  Lomme  end  paa  sit  Fod- 
tøj — ,  benyttede  hun  Lejligheden  til  hastigt  at  hviske 
til  Gad:  „Nemesis!  Det  var  tydeligt,  at  han  dér  kom 
for  at  forstyrre  Dem!" 

„Forstyrre  mig?  I  hvad?"  spurgte  Gad  og  spillede 
den  Uvidende,  som  man  gjerne  gjør,  naar  man  er  bleven 
pudset. 

„I  ...  i  Spasereturen!"  svarede  Hertha  lidt  genert 
og  rodmede  let. 

Der  var  ikke  Tid  til  at  sige  Mere.  Men  bagefter, 
da  han  ene  gik  hjem  til  Hotellet,  grublede  den  unge 
Forfatter  over,  hvori  Hertha  kunde  have  ment,  at  Sofus 
mere  havde  forstyrret  ham  end  hende.  Med  Eet  gik 
det   op    for   ham.     Han  glemte  alle  de  Fortrædeligheder, 


Sofus  havde  voldt  ham,  og  det  juhlede  i  ham,  som  det 
kun  kan  juhle  i  en  nogle  og  tyveaarig  Ynglings  Bryst, 
idet  han  udbrød:  „Den  lille,  søde,  kjære  Uglspil,  saa 
har  hun  altsaa  dog  forstaaet,  hvor  jeg  vilde  hen  med 
den  Frierscene!" 


XIII. 

Da  der  ved  Aftenfesten  hos  Roulunds  intet  Nyt  pas- 
serede, er  der  ingen  Anledning  til  nogen  nærmere  Om- 
tale af  den;  de  Hylkedamske  Selskaber  lignede  hinanden 
som  to  Draaber  Kognak  —  JNBI  Kognak  af  samme 
Flaske. 

Ligeledes  skal  hele  den  paafølgende  Uge  forbigaaes 
i  Taushed,  da  den  paa  Grund  af  forskjellige  Omstændig- 
heder var  saa  fattig  paa  Begivenheder,  som  nogen  dansk 
stille  Uge  kan  være,  og  videre  kunne  otte  Dage  ikke 
bringe  det. 

At  Tiden  for  Gads  Vedkommende  var  saa  totalt 
indholdsløs,  skrev  sig  højst  naturligt  fra,  at  han  allerede 
Dagen  efter  Ebbas  Fødselsdag  modtog  den  nedslaaende 
Efterretning,  at  Hertha  paa  en  Uges  Tid  var  bortrejst 
paa  Besøg  til  en  Veninde,  en  Udflugt,  der  vel  tidligere 
lejlighedsvis  var  bleven  berørt  som  en  Mulighed,  men 
nu  paa  en  Studs  blev  realiseret,  nærmest  fordi  der  i 
Venindens  gjæstfri  Hjem  var  indtruffet  det  usædvanlige, 
i  Ferietiden  næsten  skandaløse  Tilfælde,  at  der  var 
blevet  en  Gjæsteseng  ledig. 

Strax  forekom  det  ham  jo  nok,  at  det  var  et  knu- 
sende Slag  afSkjæbnen;  men  han  fattede  sig  forholdsvis 
Imrtigt,  da  han,  efter  hvad  der  var  forefaldet  paa  Spasere- 
turen mellem  Hertha  og  ham,  følte  sig  sikker  nok,  og 
da  han  tænkte  paa,  hvor  meget  han  i  den  lange  Tid 
kunde  faa  vundet  ind  paa  Alt  det,  han  var  kommen 
agterud  med  i  sin  Sommerroman.  Det  var  maaske  end- 
ogsaa  netop  godt  —  ræsonnerede  han  — ,  at  han  hverken 
behøvede  at  beskjæftige  sig  med  Arthurs  eller  sine  egne 
Affærer,  men  kunde  ofPre  hele  sin  Tid  og  hellige  al  sin 
Kraft  paa  Arbejdet.  Nu  gjaldt  det  kun  hans  Bog,  og 
nu  skulde  det  gaa  rask  fra  Haanden,  —  hillemænd,  hvor 
han  skulde  tage  fat! 

„Det  er  ogsaa  uforsvarligt  af  mig,  saadan  som  jeg 
har  forsømt  mine  Venner!"  sagde  den  brødebetyngede 
Forfatter  til  sig  selv  i  en  af  sine  yndede  Monologer. 
„Her  har  de  siddet  hjemme  paa  mit  Værelse  i  flere 
Dage  og  ikke  bestilt  det.  Gud  lader  skabe.  Hvor  mange 
Gange  har  ikke  gamle  Kryger  spurgt  mig,  om  der  saa 
kom  Noget  ud  af  hans  Protektion,  og  hvor  tidt  har 
Betzy  Kryger  ikke  forhørt  sig,  om  hendes  Forlovelse 
saa  blev  deklareret,  eller  hun  efter  Sommerferien  skulde 
vende  tilbage  til  sin  Gouvernanteplads?  Hvor  opbragt 
har  ikke  Martin  Selmer  forlangt  Oprejsning  for  den  Be- 
skyldning, at  han  drak  for  meget,  naar  han  skulde  passe 
paa  en  saadan  Skat  som  en  Fødselsdagsgave  til  Betzy, 
og  hvor  rædselsfuldt  har  ikke  Faderens  onde  Øje  stirret 
paa  mig,  naar  han  for  ogsaa  at  kræve  mig  til  Regnskab 
traadte  herind  om  Natten,  ledsaget  af  sin  Hustru,  der 
af    lutter    Lediggang    i    Handlingen    har    faaet    strikket 

toogtyve  Par  Sokker  —  jeg  synes  nemlig,  at  det  or 
ganske  fiffigt  af  mig,  at  jeg  for  ikke  at  kopiere  slavisk 
har  givet  Fru  Selmer  og  ikke  Fru  Kryger  Fru  Roulunds 
Strikketøj?  Hvor  ofte  har  ikke  Poul  Svejstrup  rendt 
mig  paa  Dørene  for  at  høre,  om  jeg  saa  syntes,  hans 
Digte  var  gode  nok  til  at  trykkes,  og  hvor  mange  Taarer 
og  Veklager  endelig  har  ikke  Fru  Postmesterinden  ud- 
gydt over,  at  jeg  har  taget  hende  med  i  Romanen,  naar 
hun  alligevel  ingen  Rolle  kommer  til  at  spille?" 

I  hele  otte  Dage  levede  Reinhold  Gad  saa  et  inde- 
sluttet, afsondret  Eneboerliv  —  hvis  man  kan  kalde  det 
saaledes,  naar  man  har  sin  Stue  overbefolket  med,  om 
ikke  just  talende,  saa  dog  i  høj  Grad  spørgende  Skik- 
kelser, og  naar  man  desuden  ved  Maaltiderne  stedse  er 
tvebo.  Hans  gamle  Bordfælle,  Kjeldsen,  havde  nemlig 
selvfølgelig  ikke  forladt  ham,  men  livede  saavel  Fro- 
kosterne som  Middagene  og  Aftenspisningerne  op  med 
de  mest  lueforgyldte  Drømmebilleder  om,  hvilken  mageløs 
Eftersommer  det  vilde  blive,  naar  Hotellet  nu  snart 
præsenterede  sig  fuldt  af  Gjæster. 

En  skjøn  Dag  modtog  Gad  Brev  om,  at  det  Par  af 
Arthurs  Oversættelser,  han  havde  tilstillet  et  af  Bladene, 
vilde  blive  optaget  den  følgende  Søndag,  og  hen  paa 
Eftermiddagen  søgte  han  Roulund  for  at  meddele  ham 
den  glædelige  Tidende. 

Kjøbmanden  blev  ude  af  sig  selv  af  Glæde  over 
allerede  om  Mandagen  at  skulle  se  nogle  af  sin  Protegés 
Produkter  paa  Tryk,  og  efter  at  han  havde  tænkt  sig 
om,  hvad  der  i  den  Anledning  var  at  gjøre,  udbrod  han: 
„Saa  skal  der  være  Grisetur  paa  Mandag!" 

^Grisetæer?"  spurgte  Kjobenhavneren  forbauset; 
han  forstod  ikke,  om  der  niaaske  skjulte  sig  en  Vittighed 
i  Sammenstillingen  af  et  Traktement  med  de  nævnte 
Dyrefodder  og  Serveringen  af  Riegels  Versefødder. 

„Grisetæer  —  Sludder!  .  .  .  Om  Forladelse,  Vrøvl  I 
Jeg  sagde  „Grisetur"  med  „u","  forklarede  Roulund  lidt 
gnaven. 

Gad  laante  Manden  et  noget  betænkeligt  Blik  og 
erklærede  saa:  „Jeg  veed  nok,  at  der  paa  Landet  gives 
et  Begreb,  som  hedder  Svinedag,  og  at  man  paa  nogle 
Steder  betragter  den  som  et  Slags  mindre  Festdag;  men 
aldrig  har  jeg  hørt  Tale  om  Noget,  der  bærer  det  skjønne 
Navn:  Grisetur,  og  endnu  mindre  kan  jeg  tænke  mig 
det  som  særligt  egnende  sig  til  at  fejre  glædelige  Begiven- 
heder med." 

„Aa,  Passiar!  Det  er  ikke  nogen  levende  Gris,  der 
er  Tale  om,"  forklarede  Roulund  og  lo  Kjobenhavneren 
ud.  „Vi  slagter  Vinterklubbens  Gris  og  gjor  Skovtur 
for  Pengene,  det  er  Meningen!  .  .  .  Jeg  vil  strax  med 
det  Samme  ud  at  vare  Medlemmerne  ad,  at  de  holder 
sig  parate  til  Mandag!" 

Naturligvis  var  et  Vink  af  Roulund  tilstrækkeligt. 
Saa  snart  det  rygtedes,  at  Klubbens  Æresmedlem  ønskede 
Skovturen  ansat  til  den  19de,  grebes  alle  gemene  Med- 
lemmer af  en  heftig  Forkjærlighed  for  netop  denne  Dag, 
der  pludselig  fik  et  hidtil  uanet  Renonmiée  for  specielt 
at  være  skikket  til  at  gjøre  Skovture  paa.  Og  dermed 
var  den  Sag  i  Orden. 

Griseturen  var  Sommerens  Hovedbegivenhed  i  Hylke- 
dam.     I    otte  Dage    forud   taltes  der  ikke  om  Andet,    og 

fire  Dage  for  Festen  begyndte  Husmødrene  paa  For- 
beredelserne, tlii  Alt  maatte  føres  med  ud  i  Skoven. 

Mandagen  den  19de  var  der  paa  Slaget  tolv  Middags- 
spisning  over  hele  Linien  i  Hylkedam,  og  Klokken  et 
kjørte  Ekvipagerne,  fyldte  med  glade,  livlige  Klubmedlem- 
mer med  Damer  og  Feriegjæster,  op  for  Æresmedlemmets 
Hus,  hver  levende  Vognladning  svingende  op  under 
lystige  Piskesmæld  og  modtagen  af  muntre  Velkomst- 
hilsener fra  de  andre  Befordringers  Besætning  saa  vel 
som  fra  de  enkelte  Herrer,  der  ikke  havde  kunnet  holde 
sig  rolige  paa  deres  Vogne,  men  vimsede  om  uden  andet 
Øjemed  end  at  bringe  Forvirring,  hvor  det  lod  sig  gjore. 

Pladsen  foran  den  Roulimdske  Kjobmandsbolig  nærede 
vel  nok  til  daglig  Pretentioner  eller  allenfals  Forhaab- 
ninger  om  at  ansees  for  et  Torv;  paa  Dagen  for  Grise- 
turen konkurrerede  den  med  Torvet  i  den  nærmeste 
Kjøbstad,  naar  denne  holdt  Sangerfest,  Skyttefest  eller 
lignende,  med  Friluftsudflugter  forbundne  Sammenkomster. 
Alle  Slags  aabne  Befordringer  vare  repræsenterede.  I 
Flertal  befandt  sig  vel  nok  de  tosæddede,  letløbende  og 
højbenede  Jagtvogne  og  de  smaa,  afsnuppede,  sex  Per- 
soners Char-å-banc'er,  der  i  Forhold  til  et  almindeligt, 
velvoxent  Kjøbenhavner  Exemplar  saae  ud,  som  manglede 
de  Tournuren;  men  der  fandtes  dog  ogsaa  ædlere  Sorter 
som  den  væddeløbsinteresserede  Forpagters  lysferniserede 
Dog-cart,  der  havde  saa  høje  Hjul,  at  man  kom  til  at 
tænke  paa  moderne  Flipper,  og  Roulunds  kurveflettede 
Ponyvogn,  der  som  en  Modsætning  ledte  Tanken  hen 
paa  Grævhngehunde. 

Gad    kom    noget    sent,    da    det    havde    kostet    ham 

uendelig  Moje  om  Formiddagen  at  udvirke  gamle  Krygers 
Protektion  for  den  ham  tiltænkte  Svigersøn,  Poul  Svej- 
strup. Skjondt  han  var  inviteret  til  at  kjøre  med  Rou- 
lunds,  gjaldt  hans  første  Gang  den  Vogn,  paa  hvilken 
han  saae  Familien  Hauberg  placeret.  Han  naaede  imid- 
lertid ikke  derhen,  thi  pustende  og  svedende  kom  Rou- 
lund  halende  efter  ham  og  greb  ham  i  Armen  med  en 
Kraft,  saa  han  drejede  en  halv  Gang  rundt. 

„Næ,  kom  herhen.  De  skal  jo  kjore  med  os!"  raabte 
Kjøbmanden  og  trak  af  med  ham  i  Retning  af  Familie - 
Char-å-banc'en. 

„Jamen  .  .  .  jamen  .  .  .,"  protesterede  Gad  og  trak,' 
hoppende  paa  eet  Ben,  i  den  modsatte  Retning. 

„Jamen,  jamen,  jamen,  her  skal  tred've  Streger 
staa!"  sang  Roulund  muntert  videre,  og  hviskede  saa: 
„Kom  i  en  Fart  ind  med  paa  mit  Kontor,  jeg  maa  abso- 
lut tale  med  Dem,  før  vi  kjører!" 

„Maa  jeg  dog  ikke  først  faa  Lov  til  at  byde  Frøken 
Hauberg  velkommen  tilbage?"  bad  Gad  saa  ynkeligt  for 
sig,  da  han  mærkede,  at  med  Magt  var  det  ham  umuligt 
at  slide  sig  løs  fra  den  Roulundske  Skruestik,  han  sad 
fast  i. 

„Næ,  gu'  om  De  maa!  Det  kan  De  jo  altid  gjøre 
siden!"  svarede  Kjøbmanden  bøst  og  slæbte  af  med  sit 
Offer,  ikke  ulig  en  pirret  Skolelærer,  som  paa  Skole- 
pladsen trækker  af  med  en  opsætsig  Dreng  til  en  lille, 
behagelig  Underholdning  inden  fire  Vægge. 

Resultatet  blev  da  ogsaa  det  samme,  thi  i  næste 
Øjeblik  befandt  Roulund  og  Gad  sig  alene  paa  Kontoret. 

„Aa,  De  veed  ikke,  hvor  jeg  har  ventet  paa  Dem  I 
Har  De  Bladet  med  Digtene  i?"  spurgte  Kjobmanden 
ivrigt. 

„Ja!  Vær  saa  artig,  her  er  et  Exemplar  til  Dem!*' 
svarede  Gad  og  rakte  Bladet  frem,  som  den  Anden  i  sin 
Utaalmodighed  næsten  rev  ham  ud  af  Haanden. 

„Hvor  staar  de?  .  .  .  Naa,  her!  .  .  .  Det  fylder  for- 
resten ikke  meget,  men  det  ser  godt  ud,  det  ser  godt  ud!"' 
sagde  Roulund  og  holdt  Bladet  i  Armslængde  ud  fra  sig. 
„Det  vil  sige,  jeg  synes  nu  nok,  den  gode  Redaktør 
kunde  have  trykket  den  dér  Linie:  „Oversat  af  Arthur 
Riegel"  med  noget  større  Bogstaver." 

Gad  tænkte  paa,  at  den  brave  Kjøbmand  vist  ikke 
havde  havt  Noget  imod,  at  der  havde  været  tilføjet  et 
„Svigersøn  til  Kjobmand  Roulund,  Hylkedam";  men  han 
gjorde  kun  med  en  overlegen,  sønderknusende  Ironi  op- 
mærksom paa,  at  det  ingen  Cirkusplakat  var. 

„Næ,  naturligvis!"  svarede  Roulund  med  en  ligesom 
undskyldende  Dvælen  paa  Ordene.  „Dette  her  ser  jo 
ogsaa  meget  finere  ud!  Det  var  dumt  sagt  af  mig,  for 
jeg  veed  s'gu  da  nok,  at  for  Exempel  Tietgen  ikke  be- 
høver at  smøre  sit  Navn  op  med  saa  store  Bogstaver 
som  Direktør  Busch!  .  .  .  Hvad  .  .  .  he,  he!  .  .  .  hvad 
faar  Riegel  nu  for  det?" 

„Ja,  for  det  Første  faar  han  jo  Deres  Datters  Haand ..." 

„Javel,  det  veed  jeg  s'gu  nok!  Men  jeg  mener,  for 
det  Andet  .  .  .  hvad  faar  han  i  Kontanter?" 

„Det  kan  jeg  virkelig  ikke  opgive  Dem  nøjagtigt; 
men  den  første  i  næste  Maaned  faar  han  en  Anvisning 
paa  sit  Honorar." 

Det  Ord  „Anvisning"  lod  Roulund  saa  betryggende 
bankmæssigt,  at  han  slog  sig  tiltaals  dermed,  og  han 
spurgte  derfor  kun  tilsidst:  „Hør,  De  har  vel  holdt  vor 
Aftale  og  ikke  fortalt  Riegel  Noget  herom?" 

„Naturligvis!  De  har  jo  ønsket  selv  at  overbringe 
ham  Nyheden." 

„Ja!  Og  .  .  .  aa,  hvor  jeg  glæder  mig  dertil!  Jeg 
ser  ham  stejle!  .  .  .  Naa,  men  vi  har  ikke  Tid  til  at 
staa  og  snakke  her,  vi  maa  ud  til  de  Andre!  Vi  To 
skulde  egenlig  have  kjørt  sammen  i  Ponyvognen  —  den 
er  saa  dejligt  magelig!  —  men  saa  .  .  .  Saae  De,  hvem 
jeg  har  sat  i  den?  Ebba  og  Riegel!  Det  er  ganske 
fiffigt,  hvad?  Dér  kan  da  Ingen  forstyrre  dem!  .  .  .  Naa, 
kom  nu,  det  er  paa  høje  Tid!  Jeg  kan  ikke  lide  at 
vente  paa  Nogen;  men  jeg  kan  heller  ikke  lide,  at  Folk 
skal  vente  paa  mig." 

Roulund  behøvede  ikke  at  bede  Gad  skynde  sig; 
denne  var  allerede  ude  i  Gangen,  han  haabede  maaske 
dog  at  faa  Lejlighed  til  at  hilse  paa  Hertha. 

Længere  end  midt  ned  i  Korridoren  naaede  den 
ilfærdige  YngHng  dog  ikke,  thi  her  blev  Vejen  ham 
spærret  af  Postmesteren,  som  altereret  og  echaufferet  kom 
valsende  imod  ham  —  i  hurtigt  Valstempo,  NB!  —  og 
forrykkede  alle  Gads  Begreber  om  en  kongelig  Embeds- 
mand ved  virkelig  at  skynde  sig.  En  saa  utilbørlig,  mod 
al  Tradition  og  Standsmæssighed  stridende  Optræden  foi'- 
blev  da  heller  ikke  ustraffet,  idet  han  fik  tildelt  et  ordenligt 
Knubs  oven  i  Hovedet  af  et  Kakkelovnsrør,  der,  ligesom 
i  Følelsen  af  ikke  at  have  Noget  at  bestille  dér,  smuttede 
over   Gangen    paa   det   mørkeste   Sted.     Slaget   var   saa 

stærkt,  at  den  enibedsmyndige,  guldtressede  Kaskjet  helt 
tabte  Kontenancen  og  gemytligt  trillede  hen  ad  Gangen, 
som  bildte  den  sig  ind,  der  skulde  spilles  Kegler,  medens 
dens  tidligere  Indehaver  satte  sig  paa  Hug  og  sparkede 
ud  med  Benene,  som  traadte  han  en  ungarsk  Folkedans. 

„Naa,  endelig  ...  Av  for  den  Lede!"  udbrød  Preisler, 
hvis  Tale  paa  Grund  af  den  indtrufne  Kollision  antog  et 
løjerligt  Sammensuriumspræg:  „.  •  ■  endelig  træffer  jeg 
Dem  da!  Jeg  har  løbet  og  støvet  efter  Dem  i  den  sidste 
halve  Timestid  .  .  .  Det  gjorde  sandt  for  Dyden  ondt! 
.  .  .  Først  blev  der  sagt,  De  var  paa  Badeanstalten,  og 
saa  søgte  jeg  Dem  paa  Hotellet  .  .  .  Bare  det  ikke  bliver 
til  en  Bule!  .  .  .  men  saa  var  De  jo  gaaet  herhen  til  .  .  . 
Det  forbandede  Kakkelovnsrør!  ...  til  Mødestedet.  Jeg 
maa  absolut  tale  med  Dem!" 

„Det  har  jeg  ikke  Tid  til!"  svarede  Gad  kort;  han 
var  kun  stoppet  op  af  Medlidenhed  med  Postmesteren, 
der  gned  løs  paa  sin  kakkelovnssværtede  Pande,  som 
om   det  var  hans  Hensigt  at  forvandle  sig  til  en  Neger. 

„Jo,  vist  har  De  Tid,  Højstærede!  Naar  jeg  blot 
siger  Dem  .  .  .  Jeg  bliver  da  nok  gul  og  grøn!  .  .  .  blot 
siger  Dem  det  ene  Ord:  Telegram!" 

„Naa,  er  der  kommet  Telegram  til  mig?  Ja,  giv 
mig  det,  saa  er  jo  den  Potte  ude!" 

„Ikke  saa  ganske,  højlærde  og  udmærket  begavede 
Forfatter!  Jeg  skal  have  Deres  ærede  Kvittering  for 
Modtagelsen,  og  derfor  trækker  jeg  nu  af  med  Dem  ind 
i  Roulunds  Allerhelligste,  hvor  vi  har  det  fornødne  Blæk 
og  Pen." 

Atter    blev    den    ulyksalige    Kjøbenhavner,    medens 

Roulund  gik  ud  til  Vognene,  med  Magt  halet  gjennem 
Gangen  ind  paa  Kontoret.  Men  denne  Gang  lignede 
Situationen  i  Modsætning  til  for  mere  den,  hvor  en 
spinkel  Vogterdreng  trækker  af  med  en  stædig  Tyrekalv, 
der,  om  den  havde  Villie  som  Kræfter,  kunde  tage  den 
lille  Pirs  med  paa  en  lystig  Galopade  gjennem  hele 
Landsbyen. 

Preisler  lagde  Telegrammet  paa  Pulten  og  bød  Gad 
en  dyppet  Pen  til  Kvittering  med  et  højst  aimabelt  „Vær 
saa  artig!",  der  baade  sagde,  at  det  var  gode  Efterret- 
ninger, og  tilkjendegav,  at  Postmesteren  var  højst  villig 
til  at  indlede  en  Samtale  om  Begivenheden. 

Gad  tog  Telegrammet  ud  af  Konvoluten  og  læste 
følgende  Meddelelse  fra  sin  Forlægger:  „Riegels  Oversæt- 
telser antagne,  udgives  i  Bog  til  Julen.  Hvorledes 
gaar  det  med  Deres  Bog  fra  Hylkedam?^  Og  med 
en  for  Preisler  højst  irriterende  Sindsro  stak  Gad  det  i 
i  Lommen  uden  at  ytre  nogen  større  Glæde  eller  over- 
hovedet bemærke  Noget. 

„Det  ...  det  er  et  højst  glædeligt  Telegram  .  .  . 
baade  for  Dem  og  Riegel,"   stammede  Preisler  forsigtigt. 

„Det  veed  De  jo  ikke  Noget  om!"  lød  Gads  Svar 
afvisende. 

„Næ,  ganske  rigtigt!  Det  veed  jeg  jo  ikke  Noget 
om,  ikke  det  Bitterste!"  indrommede  Postmesteren  og 
saae  efter  Gad,  der  hastigt  forlod  Kontoret.  „Pokker  staa 
i  den  Telegrafhemmelighed!  Nu  veed  jeg,  at  Riege! 
skal  have  en  Bog  ud,  og  jeg  veed,  at  denne  Gad  for- 
modenlig skriver  om  os  Allesammen  her  i  Byen;  men 
ikke    et  Ord    tør  jeg    mæle  derom  til  nogen  Moderssjæl. 

Og  det  skal  jeg  gaa  og  bære  paa  iige  til  Jul  .  .  .  næ, 
det  Telegrafvæsen  lægger  mig  i  Graven!  ...  Og  nu  faar 
jeg  ovenikjøbet  paa  Hovedet  af  Gertrude,  fordi  jeg  ikke 
i  det  Mindste  fik  lokket  ud  af  ham,  om  hun  og  jeg  er 
med  i  Bogen!" 

Døren  var  bleven  staaende  paa  Klem,  og  ude  fra 
Vognen  lød  der  nu  et  mangestemmigt,  stærkt  manende 
„Preisler!",  hvorfor  den  lille  plagede  Mand,  mod  i  Hu, 
skyndte  sig  ud  til  Samlingspladsen.  Og  strax  efter  for- 
kyndte en  livlig  Vognrummel,  at  Griseturen  tog  sin  Be- 
gyndelse: en  for  en  rullede  Vognene  under  Passagerernes 
muntre  Pludren  ud  af  Landsbyen  —  om  Forladelse, 
Handelspladsen. 

Kjøreturen  til  Stenteskoven  —  som  Maalet  for  Turen 
hed  —  var  lang  og  hørte  ikke  til  de  interessanteste. 
Landskabet  var  ikke  specifik  jydsk;  det  fixedes  hverken 
op  af  interessante  Lyngbakker,  malerisk  Vildkrat  eller 
ensomme  Klitter;  det  var  skikkeligt,  dusinmæssigt  som 
et  af  de  almindelige  danske  Landskaber,  der  ikke  lokker 
til  Ophold,  men  som  Alle  haste  igjennem. 

Udsigten  var  vidtstrakt  nok.  Man  kunde  skue  langt 
ud  over  Egnens  bløde,  vuggende  Linier,  hvor  Fladen 
syntes  at  skvulpe  i  mat  og  magelig,  søvndyssende  Efter- 
dønning, hvor  Agrene  laa  skarpt  adskilte  med  rene  gule, 
grønne  og  brune  Kulører  som  Aftrykkene  i  en  Farvers 
Prøvebog;  hvor  de  hvide  Gaarde  og  Huse  laa  saa  uorden- 
ligt klattede  rundt  omkring,  kun  samlende  sig  i  Lavnin- 
gerne til  Lilleput-Landsbyer,  og  hvor  Chausséen  langt 
borte  drog  sin  lige,  som  efter  en  Lineal  trukne  Linie, 
punkteret  af  Piletræernes  smaa,  runde  Kupler. 

Som  for  at  undskylde  Landskabets  monotone  Karakter 
glemte  Roulund  ikke,  saa  snart  man  kunde  ojne  en  Gaard, 
hvis  Størrelse  hævede  Ejeren  op  i  Rangklassen:  udenfor 
Bondestanden,  at  paapege  den  og  med  Navns  Nævnelse 
præsentere  den  for  Gad.  I  den  skovlose  Egn  tog  disse 
Gaarde  sig  ud  som  Oaser  i  Ørkenen,  da  de  vare  omgivne 
af  større  eller  mindre  Træplantninger,  hvilket  gav  den 
vittige  Kjobenhavner  Anledning  til,  da  Kjobmanden  en 
Gang  ikke  lige  i  Øjeblikket  kunde  erindre  Navnet  paa 
en  Gaard,  at  døbe  den  til  „Nogen-Lunde",  medens  han 
sammenfattede  alle  de  andre  nøgne  Huse  under  Fælles- 
navnet „Ingen-Lunde". 

Vejret  havde  i  den  forløbne  Uge  været  alt  Andet 
end  regelmæssigt.  Den  ene  Dag  smilede  Himlen  i  blankt 
Solskin  med  atten-tyve  Graders  Varme,  og  den  anden 
Dag  stængede  et  trist  Graavejr  for  al  Munterhed  og  bød 
kun  paa  halvt  saa  mange  Grader;  det  var,  som  havde 
Vejret  Koldfeber. 

Tidligt  paa  Festdagen  var  der  faldet  en  tæt,  blo- 
dende Byge,  som  velvilligt  havde  kvalt  Støvet  paa  Lande- 
vejen og  skyllet  det  graa  Dække  af  Grøfternes  Græs  og 
Ukrudt;  og  nu,  da  Solen  var  traadt  frem  og  havde  be- 
gyndt at  tørre  Taarerne  af  Kloverens  buttede  Ansigter 
og  Kornaxenes  lange,  smalle  Profiler,  nu  smilede  Mar- 
kerne atter  friske  og  foryngede.  Men  da  Selskabet  omsider 
kjorte  ind  i  Skoven,  mærkedes  det,  at  de  gamle  buskede 
Knarke  af  Egetræer  ikke  havde  havt  saa  let  ved  at  ryste 
Himlens  Væde  af  sig.  Af  og  til  faldt  der  endnu  en  stor 
Draabe  fra  Bladene  tungt  ned  i  det  raslende  Løv;  det 
lød  næsten,  som  stod  Træerne  og  spyttede. 

En  lige  saa  lang  som  trang  Hulvej  dannede  som  en 
Slags  Entré  ind  i  Skoven.  I  Proptrækkersnoninger 
listede  den  sig  ind  og  op  mellem  de  stejle,  lidt  rund- 
ryggede Skrænter,  paa  hvis  Kam  ungdommelige  Træer 
morede  sig  med  at  staa  paa  eet  Ben  med  Halvdelen  af 
Rødderne  frit  ud  i  Luften,  medens  de  ældre  og  adstadige 
forsigtigt  havde  lagt  sig  paa  Skred  deroppe  og  strakte 
Hals  for  at  kigge  efter,  hvem  der  passerede  Hulvejen. 
Naar  man  havde  passeret  denne  Entré,  naaede  man  til 
Skovens  Stadsestue,  en  prægtig,  aaben  Hojslette  med  de 
skjønneste  grønne  Vægge,  det  blødeste,  blomstervævede 
Grønsværstæppe  og  det  herhgste,  rene,  himmelblaa  Loft, 
hvor  Omegnens  Landsbyfolk  holdt  deres  politiske  og  sel- 
skabelige Sammenkomster. 

Denne  Stedets  Bestemmelse  fremgik  for  det  Første 
af  et  ubeboet,  diminutivt  Kogehus,  der  med  sit  Komfur 
stod  til  fri  Afbenyttelse  for  Alle  og  Enhver,  og  som  af 
Ydre  lignede  det  fra  Variétépantomimerne  kjendte  land- 
lige Værtshus,  hvorhen  de  Elskende  flygte,  saa  meget, 
at  man  ikke  vilde  være  bleven  i  mindste  Maade  for- 
bauset,  om  en  Klown  pludselig  var  kommen  svippende 
ud  gjennem  Vinduet  som  en  udskudt  Pil,  eller  om  der 
med  Et  kom  farende  op  af  Skorstenen  en  ildspruttende 
Varulv  eller  en  anden,  i  Gespensternes  Xaturhistorie 
hjemmehørende  Skabning.  For  det  Andet  fandtes  der 
paa  den  modsatte  Side  af  den  aabne  Plads  et  primitivt, 
indhegnet  Dansegulv,  hvis  rene,  ubesmittede,  saa  at  sige 
sodavandsholdige  Brædder  tilhørte  et  Afholdsselskab  og 
kun  turde  betrædes  af  profane,  bakkusdyrkende  Fødder 
mod  Erlæggelsen  af  en  meget  klækkelig  Afgift,    hvilken 

i  Følge  Sagens  Natur  mindst  af  Alt  gik  ind  under  Be- 
grebet Drikkeskilling. 

Paa  denne  Festplads  gjorde  de  Hylkedaniske  Kjøre- 
tøjer  Holdt,  og  medens  de  tre  mest  betroede  Husmødre 
begav  sig  ind  i  det  lille  Legetojshus  for  at  lave  Kaffe, 
krammede  de  tiloversblevne  Fruer  med  Assistance  af  en 
større  Stab  unge  Piger  et  Utal  Varieteter  af  Kager, 
Kranse  og  Kringler  ud  af  de  runnnelige,  firskaarne  Blik- 
kasser, som  af  egen,  overstrømmende  Godhed  medgav 
Bagværket  en  aparte,  pikant  Bismag.  Og  snart  vare  Alle, 
Gamle  og  Unge,  fra  Klubmedlemmernes  halvfjerdsinds- 
tyveaarige  Forældre  til  deres  sex— syv  Aars  Poder,  lejrede 
i  Græsset,  hvor  de  sad  eller  laa  i  maleriske  eller  mage- 
lige Stillinger,  balancerende  med  deres  dampende  Kopper 
i  den  ene  Haand,  medens  der  i  den  anden  var  etableret 
en  lille,  midlertidig  Kagebod. 

Arthur  og  Ebba  havde  havt  det  saa  prægtigt,  som 
tænkes  kunde,  under  Kjøreturen  i  Ponyvognen.  Saa 
herligt  for  sig  selv  havde  de  havt  det  i  den  lille,  fixe 
Kaleche,  som  om  de  allerede  befandt  sig  i  deres  eget 
Hjem;  ugenerte  af  Alt  og  Alle  havde  de  ret  kunnet  tale 
ud  med  hinanden,  og  skiftevis  havde  de  moret  sig  med 
at  kjøre  den  gamle,  skikkelige  „Gulmand",  —  saadan  en 
téte-å-téte  tilbød  sig  ikke  hver  Dag. 

Gjerne  havde  de  fortsat  den  lykkelige,  exklusive 
Ensomhed;  men  Sofus,  som  var  rasende  over  sin  Med- 
bejlers Begunstigelse,  havde  klinet  sig  fast  til  dem,  saa 
snart  man  var  kommen  af  Vognene,  og  en  yderligere 
Tilvæxt  havde  de  faaet  i  Ebbas  halvvoxne  Søster,  der 
fra  Moderen    havde   bragt  Ebba   en   Kasse  Kager   til    at 


297 

byde  om  af,  og  som  af  letfattelige  Grunde  nødigt  vilde 
fjerne  sig  fra  den  tiltrækkende  Kasse.  I  sin  Kvide  var 
det  unge  Par  søgt  hen  til  Gad  og  Hertha,  der  hurtigt 
havde  fundet  hinanden,  og  dette  lille  Selskab  dannede 
en  Gruppe  for  sig,  da  Kaffen  blev  serveret. 

Om  det  skyldtes  Ærgrelse  over  at  være  bleven  for- 
styrret i  sin  Samtale  med  Gad,  skal  ikke  kunne  siges, 
men  bedst  som  man  laa  der  sammen  i  Græsset,  fik 
Hertha  et  Tilbagefald  af  sin  gamle  Drillesyge,  idet  hun 
med  Et  udbrød  til  Ebba:  „Der  sidder  noget  af  Riegels 
Cigar  paa  din  Kind!" 

,.Det  er  ikke  sandt!"  raabte  Ebba,  krænket  over 
den  oprorende  Insinuation,  og  strøg  sig  med  rasende 
Hast  over  Kinden  —  mærkeligt  nok,  vidste  hun  strax, 
hvilken  Kind  der  var  Tale  om. 

„Aa,  ha,  ha,  ha!  Riegel  har  kysset  hende!"  for- 
klarede det  uvorne  Barn  lige  saa  taktløst  som  overflødigt. 
Hun  stoppede  imidlertid  pludselig  op  i  sin  skadefro  Latter 
med  et  gjennemtrængende  „Av!",  thi  Bemærkningen  ind- 
bragte hende  samtidig  et  Par  blaa  Pletter  paa  hver  Arm, 
fremkaldte  henholdsvis  af  Ebbas  og  Sofus'  Fingre.  Havde 
den  unge  Dame  havt  tre  Arme,  og  havde  Arthur  kunnet 
naa  hende,  havde  der  sikkert  vanket  flere  blaa  Pletter. 

„Det  er  Synd  at  lade  det  gaa  ud  over  Barnet!  Det 
er  jo  Frøken  Haubergs  Skyld!"  sagde  Gad  og  tilkastede 
Hertha  et  bebrejdende  Blik. 

„Ja,  jeg  siger  til  Moder,  I  sidder  her  og  kniber  mig!" 
klynkede  den  Halvvoxne  og  stak  i  at  græde,  da  hun 
fandt  en  Forsvarer. 


298 

„Gaa  Du  bare  hen  til  de  andre  uartige  Børn!"  muk- 
kede Ebba  og  bibragte  hende  et  stærkt  Stod  i  Siden. 

Nu  hører  jo  den  StiUing,  man  indtager,  naar  man 
sidder  i  Græsset  med  Benene  hge  ud,  ikke  til  de  mest 
faste  og  urokkelige,  aldenstund  man  snarest  sidder,  som 
havde  man  sat  sig  ned  mod  sin  Villie,  og  den  lille  Søster 
tumlede  derfor  ogsaa  uden  synderlig  Modstand  over  mod 
Sofus,  sammen  med  hvem  det  tilsyneladende  var  hendes 
Agt  at  klinke  en  Kop  Kaffe.  Formodenlig  har  han  ikke 
været  oplagt  hertil,  thi  han  kastede  sig  til  Siden,  som 
vilde  han  værge  for  sig.  Da  dette  imidlertid  er  en  højst 
vanskelig  Opgave,  naar  man  ingen  Hænder  har  til  sin 
Disposition,  men  skal  fægte  med  Albuerne,  lykkedes  det 
ham  da  heller  ikke  anderledes,  end  at  han  i  næste  Øje- 
blik havde  saavel  den  unge  Frokens  som  sin  egen  Kaffe- 
kop i  Skjødet,  hvor  Kopperne  tog  sig  af  hver  sit  Buxe- 
ben  og  gav  den  lysegraa  Farve  et  brunligt  Anstrøg  af 
en  i  dobbelt  Betydning  meget  varm  Tone. 

Ebba  skreg  op,  og  Søsteren  skreg  op,  men  højst  af 
Alle  skreg  naturligvis  Ofret  op. 

Øjeblikkeligt  var  han  omringet  af  en  Skare  deltagende, 
velvillige  Damer,  som  med  en  Enstemmighed,  der  vilde 
have  glædet  Hr.  Pastor  Kneipp,  om  han  havde  hørt  det, 
raabte  paa:  „Koldt  Vand  I",  og  i  største  Skyndsomhed 
blev  han  som  i  et  Slags  Triumftog  fort  op  til  Kogehuset 
for  at  faa  Kaffetilsætningen  tvættet  af  sine  vansirede 
Sommerpermissioner. 

,.Saa!  Nu  blev  I  da  fri  for  haml"  lo  Hertha,  da 
Triumftoget  havde  fjernet  sig. 

„Ja,  Tak  skal  Du  havel  Det  lavede  Du  nydeligt!" 
snerrede  Ebba,  medens  hendes  sorte  Øjne  lynede  skarpt. 

„Naa,  Du  tager  det  paa  den  Maade,  min  Hjerte- 
Kusine?  Det  er  Takken,  man  har!  ...  Ja,  Du  vil  vel 
ogsaa  helst  være  fri  for  os?  Gud,  det  kan  Du  saa  ud- 
mærket blive,  min  Pige!  .  .  .  Kom,  Hr.  Gad,  lad  os  gaa, 
vi  er  kun  til  Forstyrrelse!" 

Selvfølgelig  lod  den  unge  Mand  ikke  dette  Tilbud 
gaa  fra  sig;  han  forte  strax  Hertha  lidt  bort  fra  Selskabs- 
gruppen,  idet  han  halvt  hviskede  til  hende:  „Nu  skal  vi 
have  os  en  rigtig  fornuftig  Passiar  sammen;  det  er  jo 
en  Evighed  siden,  vi  sidst  talte  sammen!  Men  sig  mig 
dog  først,  hvor  kunde  det  dog  falde  Dem  ind  at  røbe 
Deres  Kusine  saaledes?" 

„Aa!"  svarede  hun  saa  smaat  leende.  „For  det 
Første  fordi  det  ærgrer  mig  at  se,  at  det  Hele  ikke  er 
kommet  et  Skridt  videre  i  de  otte  Dage,  jeg  har  været 
borte,  og  for  det  Andet,  fordi  jeg  nok  vilde  unde  Sofus 
Bøttger  en  lille  Fornøjelse  —  jeg  skyldte  ham  jo  en  Tak 
for  sidst  — ,  og  saa  endelig  fordi  .  .  .  fordi  det  rent 
psykologisk  morede  mig  at  se,  om  Ebba  havde  en  ren 
Samvittighed,  for  det  var  jo  slet  ikke  sandt  med  det 
Cigarblad  paa  Kinden." 

„Var  det  ikke  sandt?!  .  .  .  Aa,  Kvinde,  dit  Navn 
er  .  .  .  Om  Forladelse!  Jeg  bojer  mig  med  den  dybeste 
Beundring  i  Støvet  for  Dem!" 

„Ja,  Herregud,  det  var  da  ikke  saa  svært  at  finde 
paa!" 

„Altfor    beskeden,   Froken!  .  .  .  Forovrigt    maa   jeg 

sige  Dem,  at  De  tager  fejl  i  den  ene  af  Deres  Forudsæt- 
ninger: Riegels  Sag  har  netop  gjort  mægtige  Fremskridt 
under  Deres  Fraværelse." 

,.Er  det  virkeligt?  Aa,  lad  mig  hore!  ...  Ja,  for 
nu  maa  jeg  maaske  endelig  faa  Deres  store  Hemmehghed 
at  vide?" 

„De  skal  faa  Alt  at  vide  idag,  men  lad  os  se  at 
slippe  bort  fra  Selskabet  I" 

Det  unge  Pars  Undvigelsesforsøg  lykkedes  dog  ikke 
denne  Gang,  thi  de  bleve  opdagede  og  kaldte  tilbage  af  Sel- 
skabet, der  imedens  havde  gjort  almindeligt  Opbrud  fra 
Kaffedrikningen. 

Den  ædle  Driks  noksom  bekjendte  ophvende  Virk- 
ning gav  sig  nemlig  Udslag  i  en  enstemmig.  Alle  be- 
tagende Lyst  og  Trang  til  at  lege,  saa  enstemmig,  at 
Gad  fik  en  Anelse  om,  at  Selskabet  fulgte  et  iforvejen 
bestemt  Program,  der  sandsynligvis  ikke  i  nogen  væsen- 
lig Grad  afveg  fra  de  tidligere  Aars. 

Som  en  Samling  Sprællemænd  —  efter  Alder  og 
Konstitution  mere  eller  mindre  rorige,  forstaar  sig  — 
var  Hovedstyrken  af  Deltagerne  sprungen  op  og  havde 
meldt  sig  til  Tjeneste  til  det  næste  iXummer  paa  Pro- 
grammet. Der  fandt  ingen  lang  Diskussion  Sted  om, 
hvilken  Leg  man  skulde  begynde  med  —  det  var  maaske 
ogsaa  bestemt  forud  — ,  og  inden  mange  Minuters  For- 
lob var  der  midt  paa  Plænen  opstillet  en  ret  anseelig 
Falanx  til  den  evigt  unge  Enkeleg. 

Gad  smilede  til  en  Begyndelse  blaseret  overlegent 
af  „Enken",   „Tre  Mand  hoj"  og  de  andre  Lege  af  samme 

naive  Klasse,  som  han  fingerede  ganske  at  have  glemt, 
—  han  var  jo  ogsaa  langt  over  de  tyve  Aar.  Naturlig- 
vis blev  han  og  Hertha  tvungne  ind  i  Geleddet  i  Enke- 
legen, og  med  stille  Undren  opdagede  han,  at  selv  ældre 
Damer  og  Herrer  tog  Del  i  Legen;  men  efterhaanden 
tøede  han  op,  han  glædede  sig  over,  at  de  Ældre  ikke 
med  ophøjet  Nonchalance  saae  ned  paa  Børnene,  men 
lige  saa  gjerne  lob  med  disse,  naar  det  blev  deres  Lod, 
uden  at  der  var  Tale  om  den  Flovhed,  som  han  kjendte 
fra  lignende  Tilfælde  i  kjøbenhavnske  Ungdomslege,  og 
han  morede  sig  kosteligt  over  at  se  Bøttger  senior  vinde 
en  let  Sejr,  da  han  havde  naturlige  Anlæg  for  paa  een 
Gang  at  kunne  se  til  begge  Sider.  Og  da  han  saae  det 
Liv,  hvormed  der  blev  taget  fat,  saae,  at  det  ligesom 
gjaldt  Noget  for  de  Folk  ikke  at  blive  tagne,  at  de  vir- 
kelig løb  af  al  Kraft  for  at  undgaa  Faren,  og  horte  de 
unge  Pigers  veritable  Angstskrig  og  Bravoraabene  og 
den  hjertelige  Latter,  naar  der  blev  gjort  et  godt  Kup, 
ja,  da  glemte  han  sine  mange  tyngende  Aar  og  sit  over- 
legne Synspunkt,  og  der  kom  Fart  i  de  stakkels,  stive 
Ben,  da  det  blev  hans  Tur  at  løbe  ud. 

Han  kunde  imidlertid  ikke  hamle  op  med  sin 
Modpart;  Hertha  blev  røvet  fra  ham,  og  han  kom  til 
at  staa. 

I  det  Par,  der  løb  ud  for  ham,  befandt  sig  Fru 
Preisler,  og  hende  indfangede  Gad  let.  Det  var  tydeligt, 
at  hun  med  Villie  lod  sig  tage  af  ham,  og  hendes  græde- 
færdige Beklagelser  over  sit  Uheld  vare  denne  Gang  alt 
Andet  end  ægte. 

Han  fik  da  ogsaa  strax  bekræftet  sin  Formodning 
om,  at  hun  vilde  tale  med  ham,  thi  saa  snart  de  vare 
komne  paa  Plads,  knyttede  hun  en  Samtale,  der  dog 
paa  Grund  af  hans  bestemte  Afvisning  fik  en  lige  saa 
brat  Ende  som  den,  han  tidligere  havde  havt  med  hen- 
des Ægtemage  paa  Kontoret. 

„Her  kan  De  da  faa  Stof  til  en  Scene  i  Deres 
Roman  om  Hylkedam?"  begyndte  hun  fortroligt  spøge- 
fuldt, —  hvis  man  kan  tale  om  Spøgefuldhed  hos  en 
Taareperse. 

..Hvem  har  sagt  Dem,  at  jeg  skriver  paa  en  Roman 
om  Hylkedam?"  spurgte  han  kort  og  skarpt. 

„Gudbevares,  det  er  der  Ingen,  der  har  sagt!  .  .  . 
Det  forstaar  sig,  fordi  man  skriver  en  Roman  i  Hylke- 
dam, behøver  det  jo  ikke  at  være  om  Hylkedam!" 

„Hvem  siger  overhovedet,  at  jeg  skriver  paa  en 
Roman?" 

„Næ,  Gudbevares,  det  er  der  Ingen,  der  siger!  Og 
allermindst  jeg!  .  .  .  Jeg  stakkels  Kone  veed  jo  Ingen- 
ting!    Jeg  skal  vel  vogte  min  Mund!" 

„Det  vil  jeg  ogsaa  haabe  —  mest  for  Deres  egen 
Skyld!" 

Hermed  var  jo  en  Fortsættelse  af  denne  Samtale 
umuliggjort,  og  Fru  Preisler  hensank  i  en  salig  Hen- 
rykkelsestilstand over,  at  ingen  kvindelig  Næringsvej  her 
i  Livet  var  saa  pinagtig  og  oprivende,  saa  kvalfuld  og 
enerverende  som  en  Telegrafistindes. 

Da  Legene  havde  varet  godt  og  vel  en  Timestid, 
vare  Deltagerne  endelig  tilfredsstillede  af  denne  Sport, 
og   forpustede  og  svinglende  med  Arme  og  Ben  af  An- 

strengelse  stævnede  de  op  mod  de  adstadige  Medlemmer, 
som  havde  ageret  Publikum  op  ad  en  Skraaning  i  Ter- 
rænet, for  at  sJaa  sig  til  Ro  her. 

Hermed    var    Programmets    første    Afdeling   udtømt, 
og  den  bekjendte  Pause  indtraadte. 


XIV. 

Af  lang  Varighed  blev  Hvilen  dog  ikke.  Man  var 
jo  ikke  kommen  i  Skoven  for  at  ligge  og  dase,  mente 
man,  det  kunde  være  mere  passende  at  anvende  Tiden 
til  at  gaa  en  Tur,  og  det  vilde  tillige  være  hensigts- 
mæssigt for  at  samle  Appetit  til  Aftensmaden. 

Da  Toget  satte  sig  i  Bevægelse,  fik  Roulund  fat  i 
Arthur  og  holdt  ham  tilbage,  saa  de  kom  til  at  spasere 
lidt  for  sig  selv  mellem  de  Andre. 

„Hør,  kjære  unge  Mand,"  begyndte  Kjøbmanden, 
da  de  havde  gaaet  et  Stykke,  „De  er  da  vel  ikke  nervøs 
eller  hysterisk  eller  .  .  .  eller  neurasthenatisk,  eller  .  .  . 
eller  hvad  man  saadan  med  eet  Ord  kan  kalde  pontop- 
pidansk  i  Hovedet?" 

„Næ,  jeg  er  ikke  mere  nervøs,  end  jeg  kan  være 
det  bekjendt,"  svarede  Arthur,  smilende  over  det  lige 
saa  pludselige  som  aparte  Spørgsmaal.  „I  vore  Dage 
kan  man  jo  ikke  være  det  helt  foruden,  naar  man  be- 
sidder lidt  Dannelse  og  Æresfølelse." 

„Ja,  næ,  jeg  mener,  om  De  hører  til  dem,  der  faar 
det  med  Besvimelser  og  Kramper  og  Halløj,  Gulerod !, 
naar  de  saadan  uden  peu  om  peu,  men  mere  lige  pludse- 

lig  med  Et  faar  en  vigtig  Efterretning,  som  maaske  kan 
kalfatre  om  paa  alle  deres  Livselementer?" 

„Ja,  det  maa  jeg  tilstaa,  jeg  ikke  kan  svare  paa, 
for  jeg  har  aldrig  prøvet  det!  .  .  .  Jeg  kan  huske,  at  da 
jeg  en  Gang,  just  som  jeg  sad  og  spiste  Sødsuppe,  fik 
at  vide,  at  jeg  havde  vundet  en  Tillægsgevinst,  blev  jeg 
i  det  Samme  overfalden  af  en  frygtelig  Tandpine;  men 
om  det  kom  af  den  pludselige  Efterretning  eller  af  en 
Kirsebærsten,  jeg  fik  ned  i  en  hul  Tand,  skal  jeg  ikke 
kunne  sige." 

„Spøg  til  Side,  Riegel  I  Det  er  Alvor,  jeg  taler  I  .  .  . 
Jeg  er  nemlig  Overbringer  af  en  for  Dem  meget  glæde- 
lig Nyhed!  ...  De  har  jo  syslet  en  hel  Del  med  Over- 
sættelser fra  fremmede  Sprog,  ikke  sandt?  De  har  faaet 
Noget  trykt  ..." 

„Aa,  det  veed  De  jo  godt,  jeg  ikke  har!  Det  er 
ikke  smukt  af  Dem  at  gjøre  Løjer  med  mig  derfor!" 

„Hvad  Pokker!  Det  er  ikke  noget  Spørgsmaal,  jeg 
gjør  Dem!  Det  er  Noget,  jeg  fortæller  Dem,  som  De 
ikke  veed  af  .  .  .  De  har  faaet  Noget  trykt  .  .  .  her  i 
Bladet,  jeg  har  det  i  Lommen!"  oplyste  Roulund  og  trak 
stjaalent  den  paagjældende  Avis  op  af  Lommen.  „Her 
kan  De  selv  overbevise  Dem;  men  lad  ikke  de  Andre 
se  det!" 

„Hvad?!  .  .  .  Hvordan  er  det  gaaet  til?"  raabte 
Huslæreren  med  den  stolte,  sejrsberuste  Jubel,  som  kun 
en  ung  Forfatter  kan  føle,  og  det  endda  kun  een  Gang 
i  sit  Liv:  første  Gang  han  ser  sit  Navn  paa  Tryk. 

„Tys,  tys  for  en  Ulykke!  Ja,  jeg  tænkte  jo  nok. 
De  vilde  bralre  saadan  op!" 

,.Jeg  skal  være  ganske  stille!  Men  sig  mig  blot, 
hvorledes  det  er  gaaet  til!" 

„Aa,  det  er  mig  og  Gad,  som  .  .  .  hm!  jeg  skulde 
maaske  hellere  sige  Gad  og  mig,  som  har  faaet  det  sat 
ind  i  Avisen.  Vi  tænkte  nok,  De  ikke  selv  havde  grebet 
Sagen  rigtigt  an;  ja,  for  praktisk  det  er  De  s'gu  ikke, 
Fa'ermin!" 

„Aa,  De  veed  ikke,  hvor  De  har  gjort  mig  glad! 
Hvorledes  skal  jeg  dog  nogensinde   kunne  takke  Dem?" 

„Jeg  er  selv  glad,  lynende  glad  —  paa  Deres  Vegne, 
forstaar  sig!  Jeg  erkjender,  jeg  har  gjort  Dem  Uret, 
men  jeg  erkjender  det  med  Fornøjelse,  for  nu  først  ser 
jeg,  hvad  De  er  for  en  flink  Fyr,  og  hvad  De  duer  til! 
Jeg  har  været  en  Dumrian,  det  indrømmer  jeg;  men 
hvad  forstaar  vi  Bønder  os  paa  Agurkesalat?  .  .  .  Jeg 
vilde  saa  gjerne  gjøre  min  Uret  god  igjen,  hvis  der  blot 
var  Noget,  som  jeg  vidste,  jeg  kunde  glæde  Dem  med  .  .  . 
Hør,  Riegel,  er  der  ikke  Noget  ...  er  der  ikke  Noget, 
De  vil  bede  mig  om?  De  kan  bede  mig  om,  hvad  det 
skal  være  .  .  .  hvad  det  skal  være,  forstaar  De!  .  .  . 
De  skal  faa  det,  om  det  saa  var  .  .  .  om  det  saa  var 
min  egen  Øjesten!" 

„Jeg  tror  nok,  jeg  forstaar  Dem,  Hr.  Roulund!  Skjøndt 
De  aldrig  saadan  lader  Dem  mærke  med  det,  saa  veed 
jeg  dog  nok,  hvem  der  er  Deres  Øjesten,  og  hvis  De  vil 
give  mig  hende,  saa  ...  Ja,  De  veed  ikke,  hvor  lykke- 
lig De  vil  gjøre  mig!" 

„Jo,  vel  veed  jeg  saa  —  ellers  maatte  jeg  da  have 
været  saa  blind  som  en  Muldhvalp,  som  vi  siger  paa 
Jydsk!  .  .  .  Jeg  har  undervurderet  Dem,  Riegel  —  naa, 

her  er  min  Haandl  Skal  vi  være  gode  Venner?  .  .  . 
Ja,  ja,  ja,  De  skal  ikke  takke  mig!  Næ,  gaa  De  hen 
til  Gad;  han  har  fortjent  Deres  Tak,  for  det  er  ham, 
der  har  aabnet  mine  Øjne  I  ...  Ja,  det  er  sandt,  De 
skal  vel  først  hen  til  Pigebarnet?  Men  det  siger  jeg, 
De  maa  ikke  kysse  hende  officielt  endnu,  saa  Folket  ser 
det,  for  jeg  vil  nok  selv  have  den  Fornøjelse  at  se  Over- 
raskelsen, naar  jeg  siden  deklarerer  Forlovelsen  ved  Bor- 
det —  eller  i  Græsset,  skulde  jeg  nok  sige!" 

Til  hvem  den  unge,  lyksalige  Huslærer  og  Literat 
søgte  hen,  er  det  lige  saa  overflødigt  at  fortælle  som  at 
repetere  Alt,  hv^ad  han  sagde  hende. 

Med  Tilfredsheden  lysende  ud  af  hele  sit  joviale 
Aasyn  blev  Roulund  staaende  et  Øjeblik  og  saae  efter 
sin  nybagte  Svigersøn;  men  saa  mærkede  han  pludselig 
en  Arm  paa  en  halvt  beskeden,  halvt  fortrolig  Maade 
liste  sig  ind  under  hans  egen,  og  da  han  saae  sig  om, 
opdagede  han,  at  det  var  den  lille  Postmester,  som  slut- 
tede sig  til  ham. 

Preisler  vidste  saa  meget,  at  Roulund  stod  paa  Gads 
Parti,  og  da  han  mente  maaske  derfor  hos  denne  at  kunne 
faa  Indholdet  af  Telegrammet  nøjere  præciseret,  spurgte 
han  i  den  insinuante  Tone,  som  det  nu  den  Gang  er 
vedtaget  at  anvende,  naar  man  fritter  ud:  „Jeg  saae.  De 
talte  saa  ivrigt  med  Riegel  .  .  .  ja,  saadan  kan  det  gaa, 
han  er  jo  paa  Veje  til  at  blive  en  Berømthed  .  .  .  djet 
skulde  Ingen  have  sagt  for  en  Maanedstid  siden." 

Roulund  stod  i  den  Formening,  at  Postmesteren  hen- 
tydede til  Digtene  i  Bladet,  og  svarede  derfor:  „Ja,  det 
er  gaaet  os,  som  det  saa  tidt  gaar  her  i  Landet :  vi  maatte 

have  en  Fremmed  til  at  vise  os,  hvad  der  duer!  .  .  . 
Naa,  De  har  altsaa  læst  det?" 

„Ja,  det  er  jo  højst  glædeligt!"  indrømmede  Preisler, 
stadig  med  Tanken  henvendt  paa  Telegrammet.  „Natur- 
ligvis har  jeg  læst  det!" 

„Hvorfor  siger  De  naturligvis?" 

„Næ,  naturligvis,  jeg  burde  ikke  have  sagt  naturlig- 
vis, for  officielt  veed  jeg  naturligvis  Ingenting  .  .  .  det 
kunde  jo  lige  saa  gjerne  have  været  min  Kone,  der 
havde  læst  det." 

„Kunde  det  lige  saa  godt  have  været  Deres  Kone?" 
spurgte  Roulund  med  Forbauselse  malet  i  hver  af  sine 
Miner. 

„Javel!  Men  saadant  Noget  læser  vi  jo  begge  To, 
det  kan  De  nok  begribe!  .  .  .  Næ,  det  var  mig,  der  mod- 
tog det,  og  jeg  har  selv  skrevet  det  af." 

„Har  De  .  .  .  Har  De  skrevet  det  af?" 

„Ja!  Det  vil  sige,  det  er  Noget,  jeg  kun  betroer 
Dem,  for  jeg  maa  jo  ikke  tale  om  det  .  .  .  det  er  jo 
en  Hemmelighed  og  vil  vel  blive  ved  at  være  det  lige 
til  Jul." 

„Til  Jul?  Hvor  Pokker  kan  det  være  en  Hemme- 
lighed, naar  det  allerede  foreligger  trykt?" 

„Min  Gud!  Er  det  allerede  trykt?!"  udbrød  Preisler, 
hvis  Tur  det  nu  blev  at  sprutte  af  Overraskelse.  „Hvad 
er  det,  der  er  trykt?" 

„Hvad  det  er?  .  .  .  Taler  De  ikke  om  Riegels  Over- 
sættelser, om  jeg  maa  spørge?" 

„Jo!    Men  jeg  forstod,  at  de  forst  skulde  ud  til  Jul." 

„Lad    være    med    det    „Jul"!      Det    løber    rundt   for 

mig!  .  .  .  Lad  os  komme  til  en  Forstaaelse!  Jeg  taler 
om  de  Oversættelser,  der  staar  i  Bladet  for  idag."' 

„I  Bladet  for  idag?" 

...Ja,  det  vil  sige  for  igaar  .  .  .  jeg  mener  det  Blad 
for  igaar,  som  kommer  idag  .  .  .  her  til  Hylkedam,  for 
Pokker!" 

„Jamen  jeg  taler  jo  om  de  Oversættelser,  som  .  .  . 
som  senere  vil  komme  .  .  .  som  en  Gang  i  Tiden  vil 
blive  udgivne  ..." 

„Er  det  da  dem,  De  har  skrevet  af?" 

,.Ja!  .  .  .  Nejl!  .  .  .  Ikke  dem,  ikke  dem  selv,  men 
om  dem  .  .  .  det,  De  veed  nok,  som  kom  idag  .  .  ." 

„Det,  som  kom  idag?  Det  er  jo  Bladet!  ...  De 
gjør  mig  gal!  Jeg  forstaar  ikke  et  Ord  af,  hvad  De 
gaar  og  præker  om!" 

„Ja,  det  kommer  af,  at  naar  De  ikke  vil  tale  først, 
saa  kan  jeg  ikke  tale!  For  naar  De  ikke  vil  have  det, 
saa  veed  jeg  ikke,  hvad  jeg  veed,  det  veed  De  nok!" 

„Preisler!  Der  er  Sodavand  i  min  Vogn!  Gaa  til- 
hage og  tag  Dem  en ;  De  har  smagt  for  meget  paa  Likøren 
til  Kaffen!" 

For  et  baade  nysgjerrigt  og  snakkesaligt  Menneske 
gives  der  vel  ingen  større  Pinsel  end  at  vide  Noget, 
hvorved  man  kan  lokke  en  Hemmelighed  ud  af  et  Men- 
neske, og  saa  ikke  turde  bruge  dette  „Noget"  dertil. 
Og  Preisler,  der  befandt  sig  i  denne  Kasus,  vred  sig  da 
ogsaa,  som  led  han  legemlige  Smerter  derved,  vel  nær- 
mest en  Mellemting  mellem  Drejesyge  og  St.  Veitsdans, 
for   han   spjættede  ud  med  Arme  og  Ben  og  drejede  sig 

arrigt  rundt  om  sin  egen  lille  Person  i  stum  Smerte  — 
Ordet  stum  taget  i  sin  mest  bogstavelige  Betydning. 

Han  fik  dog  ikke  Tid  til  ret  længe  at  hengive  sig 
til  disse  Excentriciteter  lige  saa  lidt  som  til  at  rense  sig 
for  den  skammelige  Beskyldning  om  Misbrug  af  Likør- 
flasken, thi  som  efter  fælles  Aftale  blev  de  to  Herrer 
pludselig  staaende  stille  og  spidsede  Øren. 

Der  havde  hidtil  hersket  Stilhed  i  Skoven,  selv  Sel- 
skabets summende  Pludren  havde  ikke  faaet  Bugt  med 
den.  Træernes  høje,  tætte  Kroner  havde  forholdt  sig 
ganske  rolige  i  dvask  Ubevægelighed,  Buskene  havde 
staaet,  som  om  de  halvsov,  og  ikke  et  Græsstraa  havde 
bevæget  sig,  knap  en  Gang  Smaainsekternes  Flyven  til 
og  fra  formaaede  at  sætte  dem  i  en  svag  Vippen  frem 
og  tilbage.  Saa  med  Et  var  det,  som  Vinden  blev  kjed 
af  denne  Livløshed,  og  med  et  Par  heftige  Stød  ruskede 
den  i  de  højeste  Trætoppe  saa  vredagtigt  som  en  hid- 
sig Lærerinde,  der  ryster  Liv  i  et  søvnigt  Pigebarn. 
Og  samtidig  hørtes  der  deroppefra  en  underlig,  sivende 
og  hvislende  Lyd,  der  ikke  lod  de  to  gamle  Landboere 
i  Tvivl  om,  at  Regnen  var  begyndt  at  falde,  skjøndt  de 
endnu  ikke  mærkede  noget  til  Væden. 

Til  Overflod  blev  Vejrforandringen  meldt  dem  af  Fru 
Preisler,  som  var  saa  meget  forud  for  Begivenhedernes 
Gang,  at  hun  løftede  højt  op  i  Kjolen,  da  hun  kom 
løbende  til  og  med  ynkelig  Stemme  udbrød:  „Det  er  dog 
rædsomt,  det  begynder  at  regne!  Ja,  jeg  tænkte  det  saa- 
mænd  nok,  da  jeg  tog  mit  nye  Overstykke  paa,  at  jeg 
skulde  ladet  være  med  det.  Sagde  jeg  ikke:  Herman, 
nu  bliver  det  nok  spoleret!  —  maa  jeg  spørge,  sagde  jeg 

det  ikke?  .  .  .  Aa  ja.  ja!  Saadant  Xoget  arriverer  ogsaa 
kun  mig!" 

„Naa-aa,  jeg  synes  s'gu  da,  vi  er  lige  gode  om  at 
blive  vaadel  Medmindre  De  vil  tage  al  Regnen  paa 
Dem?"  svarede  smaaleende  Roulund,  der  syntes,  at  den 
gode  Kones  Paastand  var  lige  saa  urimelig  som  an- 
massende. 

„Aa,  jeg  mener  naturligvis,  at  det  kun  regner,  fordi 
jeg  er  med  I*'  vrissede  Gertrude.  „Skynd  Dem  tilbage; 
vi  maa  se  at  komme  i  Husl~ 

I  lUøb  satte  Fruen  sig  i  Spidsen  og  blev  fulgt  i 
nogen  Afstand  af  sin  kjære  Herman,  medens  Roulund 
kom  bagefter  som  en  meget  slet  Nr.  3.  Da  de  hørte  til 
Bagtroppen,  naaede  de  imidlertid  saa  betids  til  Koge- 
huset, at  de  fandt  Ly  deri,  og  de  havde  nu  det  fornøje- 
lige Syn  at  se,  hvorledes  de  øvrige  Deltagere  efterhaan- 
den  indkom.  Forst  kom  de  unge  Piger  pilende  afsted, 
nogle  med  Parasoller  og  andre  uden  saadanne  med  Lomme- 
torklæder  bredte  ud  over  Hattene,  hvad  der  var  en  noget 
illusorisk  Beskyttelse,  aldenstund  de  første  forholdt  sig  til 
de  sidste  som  en  Theserviet  til  et  Spisebord  til  atten  Per- 
soner; efter  dem  fulgte  de  unge  Herrer,  ligeledes  i  Galop, 
med  opsmøgede  Frakkekraver  og  for  de  mest  Soigneredes 
Vedkommende  tillige  med  opsmøgede  Benklæder,  men 
Allesammen  med  runde  Rygge,  hvilket  til  alle  Tider 
har  været  anset  for  et  fortrinhgt  Præservativ  mod  at 
blive  vaad;  og  endelig  de  ældre  Damer  og  Herrer  i  det 
stærkest  mulige  Trav,  enten  parvis  under  en  skjærmende 
Paraply  eller  enkeltvis  dukkende  sig  under  en  Parasol, 
men  de  stod  Alle  forst  et  Øjeblik  og  betænkte   sig  ovre 

under  Træerne,  inden  de  vovede  sig  frem  over  den  aabne 
Plæne,  medens  Børnene  syntes,  det  var  Sjov  at  blive 
vaade,  og  slet  ikke  gjorde  noget  Forsøg  paa  at  løbe 
mellem  Draaberne. 

Alle  havde  selvfølgelig  havt  samme  gode  Ide  som 
Fru  Preisler:  at  komme  i  Hus;  men  hvor  gjæstfrit  dit 
lille  Kjokkenhus  endogsaa  var,  havde  det  dog  kun  Rum 
for  et  forsvindende  Antal  af  Deltagerne,  og  de  Andre 
maatte  derfor  nøjes  med  at  bunke  sig  sammen  udenfor 
det  under  de  forhaandenværende  Regn-  og  Solskjærme, 
Men  Børnene  havde  det  igjen  muntrest  af  Alle,  for  de 
krøb  ind  under  Vognene  og  sad  nok  saa  godt  der. 

Efterhaanden  syntes  hele  Selskabet  at  være  blevet 
samlet  her;  ved  nøjere  Eftersyn  vilde  man  dog  have  set, 
at  der  manglede  Tre  i  det  rigtige  Tal. 

Den  Ene  var  Fru  Roulund,  og  det  kan  lige  saa 
godt  fortælles  strax  her,  hvorledes  det  stillede  sig  med 
hende.  Paa  Grund  af  de  korporlige  Befordringsmidler, 
som  Naturen  havde  udrustet  den  brave  Kone  med,  vilde 
hun  snarere  være  bleven  indkaldt  til  Tjeneste  ved  det 
tunge  Kavalleri  end  ved  noget  Sylfidekorps,  og  da  hun 
aldeles  korrekt  sluttede,  at  Kogehuset  vilde  blive  over- 
fyldt, inden  hun  naaede  Halvvejen  dertil,  søgte  hun  med 
stor  Resignation  ind  under  det  mest  skjærmende  Bøge- 
træ, hun  kunde  finde,  og  tog  Plads  ved  dets  Fod  efter 
omhyggeligt  at  have  trukket  sin  Kjole  op  om  sig,  saa 
hun  kom  til  at  sidde  i  en  Slags  Kaleche. 

Her  blev  hun  ogsaa,  da  Bygen  heldigvis  temmelig 
snart  holdt  op,  ganske  rigtigt  atrapperet  af  Datteren 
Jenny,  der  var  vant  til  at   holde   Kontrol   med   Moderen 

og  havde  anet  Uraad  ved  hendes  Udeblivelse,  —  med 
Strikketøjet  i   Haanden. 

„Men  Du  Godeste,  har  Du  siddet  her,  Moder,  og 
strikket  under  den  forfærdelige  Blode?"  udbrod  den  strixe 
Frøken  ved  Synet  af  sit  moderlige  Ophav.  „Du  maa  jo 
være  bleven  dyngvaadl" 

„Dyngvaad?  Næ  I  .  .  .  Sexogtyve,  syvogtyve  og 
otteogtyve  og  fire  Vrang,  ja,  det  er  rigtigt  nok  I"  svarede 
Fruen  paa  sit  mærkelige  Tungemaal.  „Næ,  jeg  havde 
jo  Paraplyen,  og  saa  det  dejlige  Træ,  naturligvis!  .  .  . 
En,  to,  tre,  fire  .  .  .  der  har  vi  Fejlen,  der  skal  kun 
være  tre!  .  .  .  Næ,  aa,  jeg  har  havt  det  saa  rart!" 

„Ja,  naar  Du  bare  kan  faa  Lov  at  strikke,  saa  er 
Du  jo  lykkelig!" 

„Jeg  har  rigtignok  ikke  strikket,  jeg  har  bare  vrøvlet 
op.  Den  var  gal  i  Taaen!  Det  er  gamle  Birthes  Skyld; 
hun  laante  Strikketøjet  igaar,  da  hun  var  i  Besøg  hos 
os;  men  hun  kan  ikke  tælle,  det  gamle  Livstykke!  Ja, 
det  er  min  egen  Skyld,  man  skal  ikke  laane  andre  Folk 
sine  Strømper!" 

„Nej,  det  har  Du  Ret  i,  søde,  lille  Moder!"  ind- 
rømmede Jenny,  idet  hun  tog  Fruen  om  Livet  og  førte 
hende  bort.  „Men  nu  skal  Du  værs'god  komme  hen  til 
os  Andre,  nu  skal  vi  snart  til  at  spise!" 

Medens  den  arbejdsomme  Husmoder  saaledes  let  og 
temmelig  hurtigt  indfangedes,  varede  det  ulige  længere, 
inden  de  to  andre  Savnede,  Gad  og  Hertha,  kom  tilstede, 
hvorfor  det  ogsaa  trænger  til  en  nærmere  Omtale,  hvor 
de  havde  været,  og  hvad  de  havde  foretaget  sig. 

Det  unge  Par  befandt  sig   i   Spidsen  af  Karavanen, 

da  Regnen  brød  los  og  trak  sine  skraa  Streger  gjenneni 
Landskabet,  og  da  de  altsaa  vare  længst  fjernede  fra 
Udgangspunktet,  vil  man  kunne  forstaa,  at  Herthas  For- 
tvivlelse var  ret  ægte,  da  hun  udbrød:  „Tak  Skjæbne, 
nu  sidder  vi  net  i  det!  Jeg  har  ikke  en  Gang  Para- 
sol med,  for  Moder  har  laant  min;  hendes  Døtre  kunde 
ikke  være  bekjendt,  at  hun  gik  med  sin  egen,  for  den 
er  indrettet  til  at  kigge  Stjerner  igjenneml  Hvor  skal 
vi  nu  flygte  hen?" 

„Jeg  veed  ikke,  vi  har  noget  Valg,"  svarede  Gad, 
idet  han  smogede  sin  Frakkekrave  op.  „Vi  maa  tilbage 
til  det  billige  Koge-  og  Spisehus  og  tage  tiltakke  med 
Beværtningen  der." 

„Aa,  De  kan  jo  sige  Dem  selv,  at  der  er  optaget, 
længe  for  vi  kan  naa  derhen.  Der  er  kun  Plads  til 
ganske  Faa;  Komfuret  fylder  jo  saa  meget." 

„Ja,  naar  De  mener,  at  alle  Hullerne  er  besatte  i 
det  herlige  St.  Peders  Gjæstehjem,  saa  .  .  .  saa  veed  jeg 
ikke  Andet,  end  at  vi  med  stoisk  Ro  lader  os  gjennem- 
bløde.  Jeg  beklager  kun,  jeg  ikke  har  taget  min  hvide 
Vest  paa;  den  trænger  saadan  til  at  vaskes." 

„Nej,  stop  lidt,  nu  veed  jeg  det!  Vi  kan  løbe  ned 
til  Stranden  til  Fiskernes  Hvtte,  den  er  vi  i  Nærheden  af." 

„Naa,  der  boer  Folk  i  Nærheden?  Ja,  saa  kan  vi 
sagtens  I" 

„Næ,  de  boer  der  ikke!  Det  er  kun  en  Hytte,  de 
har  til  at  overnatte  i,  naar  de  har  været  ude  at  blusse 
Aal  her  langs  Kysten.     Kom  med!" 

Afsted  foer  hun  i  strygende  Karriere,  fulgt  og  snart 

indhentet  af  ham.  og  da  det  gik  ned  ad  Bakice  til  Kysten, 
naaede  de  snart  deres  Maal. 

Hytten  laa  nede  ved  Stranden  og  v^ar  af  den  mest 
primitive  Art;  paa  Afstand  tog  den  sig  nærmest  ud  som 
et  af  de  allernaiveste  Korthuse,  som  Born  i  deres  tidlig- 
ste Arkitektperiode  opfore  ved  at  stille  to  Kort  paa  Høj- 
kant mod  hinanden.  Længdesiderne  i  Hytten  dannedes 
nemlig  af  fire  af  de  bekjendte  Halmskjæi-me,  som  Sten- 
slagerne bruge  paa  Landevejen,  og  disse  vare  foroven 
forenede  ved  en  Tagmonning,  lavet  af  Græstørv  og 
Tang;  her  fandtes  Hyttens  eneste  dekorative  Udsmyk- 
ning i  enkelte  Græstotter  og  Ukrudtsplanter,  der  havde 
foretrukket  en  Sultetilværelse  paa  denne  fremtrædende 
Plads  fremfor  som  deres  jordbundne  Æt  at  fede  sig 
i  Lavheden.  De  to  Gavle  —  om  det  maa  være  til- 
ladt at  bruge  dette  eufemistiske  Udtryk  —  bestod  af 
større  og  mindre  sammentømrede  Bræddestumper,  der 
øjensynligt  tidligere  havde  gjort  Tjeneste  tilsøes  som 
Tofter,  Bundbrædder  eller  lignende,  og  i  den  af  dem,  der 
vendte  ud  mod  Søen,  fandtes  en  lav,  duknakket  Indgangs- 
dør eller  -lem,  der  ikke  var  konstrueret  til  at  laases  af 
—  smækkes,  som  det  kaldtes  der  paa  Egnen  — ,  men 
viste  sin  gode  Tro  til  Menneskene  ved  kun  at  være  for- 
synet med  en  Trævrider. 

Der  var  saa  vist  heller  ingen  Ting  at  stjæle  i  det 
Indre.  Sengestedet,  der  var  beregnet  til  mindst  to  Mand 
og  havde  det  Fortrin,  at  de  Sovende  ikke  stødte  sig, 
hvis  de  skulde  falde  ud  af  det,  aldenstund  det  var  lige 
med  Jorden  og  kun  adskilt  fra  det  øvrige  Rum  ved  to 
paa    Højkant    stillede   Brædder,   skulde   idetmindste    ikke 

lokke  til  noget  Tyveri,  da  Underdynen  kun  bestod  af  en 
Blanding  af  flosset  Tov  og  ikke  ganske  frisk  Halm,  og 
Sengetæppet  kun  var  et  gammelt,  laset  Storsejl.  Og  om 
FJohavet  gjaldt  det  Samme;  det  var  snart  ramset  op:  en 
lille  Jerngryde,  en  mere  end  utæt  Sildekasse,  en  bulet 
Blikskaal,  en  Lygte  uden  Glas,  men  med  en  Stump  Lys 
i,  et  Par  tomme  Flasker  og  af  Klædningsstykker  en 
Sydvest,  der  saae  ud,  som  den  var  stivfrossen,  —  det 
var  hele  Fortegnelsen. 

Naa!  Hyggeligheden  kunde  det  jo  være  det  Samme 
med;  hvad  det  for  Øjeblikket  kom  de  Flygtende  an  paa, 
var,  om  Hytten  gav  Ly  for  Regnen,  og  det  gjorde  den. 

Lidt  forpustede  af  Løbet  traadte  de  ind.  For  at  til- 
vifte  sig  lidt  Køling  tjattede  Hertha  sig  med  sit  lille 
Lommetørklæde  geskjæftigt  og  jappet  i  Ansigtet;  Be- 
vægelsen var  saa  langt  som  muligt  fra  at  være  graciøs, 
men  alligevel,  misklæde  hende  gjorde  den  ikke  —  Ingen 
kunde  sige,  hvori  det  laa.  Og  imedens  tog  Gad,  efter 
at  have  kastet  et  hastigt,  interesseret  Blik  rundt  i  Rum- 
met, sin  Notitsbog  frem  og  belavede  sig  paa  at  gjøre 
en  Optegnelse  deri,  idet  han  sagde:  „Vil  Frøkenen  ikke 
tage  Plads  paa  Divanen,  medens  jeg  tager  et  lille  Foto- 
grafi af  dette  hyggelige  Interiør?  .  .  .  Det  kunde  maaske 
bruges!" 

Hertha  lod  ham  skrive  et  Øjeblik  i  Ro,  saa  sagde 
hun:  „Er  det  til  at  pynte  op  med  i  Deres  Bog,  at  De 
tager  dette  Billede?" 

„Ja!"  tilstod  Forfatteren  og  tilføjede  derpaa,  idet 
han  lukkede  Notitsbogen:  „Jeg  har  saa  udmærket  Brug 
for  det." 

„Hor,  jeg  har  en  Mistanke  om,  at  De  nok  saa  lumske- 
lig gaar  her  og  fotograferer  baade  Mennesker  og  Lokali- 
teter.   De  sætter  vel  hele  Hylkedam  ind  i  den  Roman?" 

„Det  hele?"  .  .  .  Næ — æ,  slet  saa  interessant  er 
Hylkedam  ikke!     Jeg  tager  kun  det,  jeg  kan  bruge!" 

„Det  er  ved  Gud  en  Skam;  saa  er  det  jo  ingen 
Kunst  at  skrive!" 

„Nej  —  men  at  se!  Det  ligger  der  aabenlyst  for 
Alle  og  Enhver,  blot  de  vil  lukke  Øjnene  op!" 

„Ja  Tak,  det  er  godt  nok  at  sige!  .  .  .  Hør!  Ikke 
skulde  denne  Deres  .  .  .  Deres  Fotografivirksomhed  staa 
i  Forbindelse  med  den  meget  omtalte  Hemmelighed,  De 
vil  overraske  mig  med?" 

„Jo,  den  staar  ikke  alene  i  Forbindelse  dermed,  det 
er  den,  og  ikke  Andet  end  den!  .  .  .  Det  er  derfor,  at 
De  undertiden  har  troet,  det  rablede  for  mig,  for  det  er 
ikke  altid  saa  let  at  huske,  at  for  Exempel  en  Mand, 
man  har  meget  med  at  gjøre,  om  Formiddagen  hedder 
Kryger,  men  om  Aftenen  Roulund,  eller  at  en  Ven  af 
En,  som  er  døbt  Arthur  Riegel,  er  døbt  om  til  Poul 
Svejstrup  og  saa  videre.  Det  er  ligesom  med  en  Theater- 
plakat.  Naar  man  har  set  en  Komedie  og  ikke  kan 
huske  de  rigtige  Navne  paa  Personerne,  saa  kommer 
man  saa  let  til  at  sige  Grevinde  Hennings  eller  Baron 
Zangenberg  eller  Etatsraad  Olaf  ..." 

„Og  man  veed  altid,  hvem  der  menes!  .  .  .  Men  det  er 
jo  skrækkeligt!  Naar  det  er  saadan  en  nøjagtig  Kopi, 
saa  maa  vi  herhjemme  jo  kunne  kjende  baade  os  selv 
og  hinanden  indbyrdes." 

„Naa-aa,  jeg  bruger  nu  megen  Retouche!    Forfattere 

bruger  nu  slet  ikke  levende  Model  paa  den  Maade,  som 
Folk  tror  —  jeg  idetmindste  ikke!  Det  er  saare  sjæl- 
dent, man  ligefrem  kan  bruge  et  Portræt  af  et  Menneske; 
Folk  er  i  Reglen  hverken  karakteristiske  eller  interessante 
eller  morsomme  nok  dertil.  Naar  jeg  træffer  et  Menne- 
ske, der  er  noget  Originalt  ved,  saa  spørger  jeg  altid 
mig  selv:  „Hvem  er  det,  der  bærer  sig  akkurat  lige- 
saadan  ad?  Hvem  kunde  sige  den  samme  Replik  med 
de  samme  Ord  og  den  samme  Betoning?  Hvem  vilde 
handle  netop  paa  samme  Maade  i  en  lignende  Situation?" 
—  Saa  spekulerer  jeg,  og  naar  jeg  saa  har  fundet  en 
fire — fem  Stykker,  det  passer  paa,  saa  kommer  jeg  dem 
saa  at  sige  i  een  Gryde  og  destillerer  deraf  den  Type, 
den  Figur,  jeg  vil  have  frem.  Derved  faar  Personen 
noget  Almengyldigt  ved  sig,  og  deraf  kommer  det  — 
tror  jeg  — ,  at  Læserne  af  de  forkjelligste  Klasser  ofte 
hver  i  sin  Kreds  finder  et  Menneske,  som  de  tror,  ved- 
kommende Figur  er  møntet  paa." 

„Ja,  det  forstaar  jeg  nok  .  .  .  men  naar  De  nu  som 
her  i  dette  Tilfælde  afbilder  Hr.  Bøttger  med  hans  let 
kjendelige,  ydre  Ejendommeligheder,  saa  maa  da  Enhver, 
der  kjender  ham,  strax  kunne  se,  at  det  er  ham." 

„Jeg  lader  ham  naturligvis  skele  paa  det  andet  Øje, 
saa  der  er  Ingen,  der  tror,  det  er  ham!" 

„Aa,  nu  gjør  De  jo  Nar!  .  .  .  Men  sig  mig  oprig- 
tigt, er  jeg  ...  er  jeg  med?" 

„De?!  De  er  Hovedpersonen!  Egenlig  skulde  det 
have  været  Frøken  Ebba-Betzy,  men  De  har  helt  taget 
Luven  fra  hende  —  idetmindste  for  mig!  Om  det  er 
lykkedes    mig    at    tegne    Dem,   som  jeg  har  ønsket  det. 

saa  at  alle  Folk  maatte  komme  til  at  synes  lige  saa  godt 
om  Dem  som  jeg  .  .  .  nej,  lige  saa  godt,  det  er  umuligt! 
.  .  .  men  blot  saa  de  har  faaet  Godhed,  har  fattet  Sym- 
pathi  for  Dem  som  den  bedste,  elskeligste  af  alle  unge 
Piger  .  .  .  ja,  om  det  er  lykkedes  mig,  det  kan  jeg  ikke 
afgjore,  —  jeg  frygter  for,  jeg  ikke  har  magtet  det! 
Saa  godt,  som  jeg  har  villet  det,  som  jeg  har  ment  det, 
er  det  ikke  blevet,  det  har  jeg  desværre  altfor  ofte  følt. 
Jeg  har  givet  vort  fattige  Sprog  Skylden,  men  jeg  veed 
godt.  den  er  hos  mig  selv!" 

«Mon  det  regner  mere?"  udbrød  Hertha  febrilsk  og 
gik  hen  og  stødte  Døren  op. 

Hun  vidste  godt,  hvad  der  vilde  komme,  og  hun 
var  ikke  ængstet  som  den  Dag  i  Skoven,  ønkede  ingen 
Forstyrrelse;  men  alligevel  fandt  hun,  at  han  var  altfor 
nær  paa  hende  i  dette  indelukkede  Rum.  Den  lille  Taahe 
syntes,  hun  ligesom  havde  en  Bundsforvandt  i  det  store 
Hav,  som  graat  og  roligt  laa  og  smaaskvulpede  der 
udenfor. 

„Selv  om  det  ikke  regner,  saa  bliv!"  baJ  Gad  ind- 
stændigt; men  saa  slog  han  om  i  sin  sædvanlige  muntre 
Tone.  -Deres  Nærværelse  er  absolut  nødvendig!  Jeg 
skal  nemlig  sige  Dem,  jeg  maa  lave  den  Frierscene,  vi 
talte  om  sidst,  helt  om.  De  husker  nok,  Han  og  Hun 
havde  en  téte-å-téte  efter  et  Chokoladeselskab;  men  en 
Skurk  har  forfulgt  dem,  saa  Han  ikke  kan  faa  talt  ud. 
Men  nu  vil  jeg  lave  Situationen  om  til,  at  de  To  paa 
en  Skovtur  —  just  saadan  en  Grisetur  som  vor  idag 
—  bliver  overfaldne  af  en  Regnbyge  —  just  som  den, 
der  plasker  eller  rettere  sagt  plaskede  ned  for  lidt  siden  — , 

og  at  de  saa  tyer  ind  i  en  uselig  Fiskerhytte  —  ogsaa 
just  som  denne  her.  Ikke  et  Menneske,  som  kan  for- 
styrre dem,  er  i  Nærheden,  kjækt  slynger  han  sin  Arm 
om  hendes  Liv  og  begynder:  „Jeg  behøver  ikke  at  sige 
Dem,  hvor  kjær,  hvor  uendehgt  kjær  jeg  har  Dem;  fra 
den  forste  Aften,  vi  mødtes,  maa  mit  Øje  have  sagt 
Dem  det,  Hertha  ..." 

,.Det  er  ogsaa  skrækkeligt  med  Dem,  at  De  aldrig 
kan  huske  Navne!"  udbrød  Hertha,  uden  at  hun  selv 
begreb,  hvorfra  hun  pludsehg  fik  Mod  til  at  være  lystig. 

„Jamen,  denne  Gang  er  det  rigtigt!  Hende  har  jeg 
kaldt  Hertha,  for  Hun  —  det  er  Dem!" 

..Og  ...  og  Han  da?  .  .  .  Hedder  han  Reinhold 
Gad?" 

„Sagde  jeg  ikke  nok,  at  der  var  Ingen,  der  kunde 
hjælpe  mig  over  det  Frieri  saa  godt  som  De  —  som  Du  i'' 
jublede  Gad,  tog  hende  i  sine  Arme  og  trykkede  et  — 
nej,  mange,  mange  Kys  paa  hendes  smilende  Læber. 

„Men  jeg  forstaar  ikke,  hvor  Du  kunde  gaa  her  og 
vente  ganske  roligt  i  hele  den  lange  Tid,  jeg  var  borte!" 
erklærede  Hertha,  lidt  stodt  over  hans  utilgivelige  Lang- 
somhed i  Vendingen.  „Jeg  havde  det  ganske  anderledes; 
hver  Dag  gik  jeg  og  ventede  Brev  fra  Dig.  Men  hvor- 
for søgte  Du  mig  ialtfald  ikke  igaar,  saa  snart  jeg  var 
kommen  hjem,  eller  nu  imorges  ved  Vognene?" 

„Det  var  netop  det,  jeg  for  vilde  have  forklaret  Dig, 
da  vi  blev  forstyrrede  i  at  tale  om  Riegels  Affærer.  Du 
sagde.  Du  ikke  syntes,  der  var  gjort  Fremskridt;  hvad 
siger    Du    nu,    naar  jeg  fortæller  Dig.    at  siden,  naar  vi 

spiser,  bliver  Froken  Ebbas  og  Riegels  Forlovelse  de- 
klareret?" 

„Næ,  er  det  sandt?  .  .  .  Det  er  den  glædeligste  For- 
lovelse, jeg  nogensinde  har  hortl" 

„Du  glemmer  vor  egen!" 

„Aa,  den  er  jo  saa  gammel  I" 

„Naa-aa,  gammel?  Jeg  har  da  ikke  set  den  i  nogen 
Avis  endnu!  .  .  .  Naa,  men  maa  jeg  saa  spørge  Dig, 
kan  vi  ikke  være  stolte  af  vort  Værk?" 

„Vi?  Brug  Du  kun  Enkelttal  I  Det  er  jo  Dig  alene, 
der  har  gjort  Noget  for  Ebba  og  Riegel;  jeg  har  da  idet- 
mindste  staaet  udenfor  det  Hele.  Men  .  .  .  jeg  har  faaet 
ordenlig  Respekt  for  Dig  .  .  .  Hvordan  har  Du  dog  kunnet 
udvirke  det?" 

„Jeg?  Du  maa  ikke  tro,  det  er  mig;  nej,  det  er 
Riegels  egne  Fortjenester  I  Du  skal  siden  faa  at  læse 
et  Par  Digte,  han  idag  har  faaet  trykt;  det  er  saadan  en 
Slags  Morgengave  til  hans  Forlovede,  for  det  var  dem. 
der  gjorde  Udslaget  hos  Roulund  .  .  .  eller  rettere  sagt 
det,  at  de  kom  paa  Tryk,  kunde  den  kjære  Kjøbmand 
ikke  staa  for.  Men  havde  Riegels  Omdigtninger  ikke 
været  saa  fortræffelige,  saa  havde  hverken  Roulunds 
eller  min  høje  Protektion  hjulpet  det  Bitterste." 

„Onkel  Christians  Protektion?  Hahahal  Ja,  han 
har  vist  gjort  akkurat  lige  saa  Meget  som  jeg." 

„Jamen  han  har  troet,  han  virkede,  —  det  er  For- 
skjellen!  .  .  .  Siden  Du  forresten  har  saa  stor  Lyst  til 
aktiv  Optræden,  vil  Du  saa  ikke  en  Gang  siden  —  men 
ikke,  før  Roulund  har  afsløret  Riegel  som  berømt  For- 
fatter; han  vilde  dø,  om  denne  Førstefødselsret  blev  tagen 

fra  ham!  —  vil  Du  saa  ikke  glæde  Riegel  med  den 
Efterretning,  at  ifølge  Telegram  er  hans  samlede  Over- 
sættelser antagne  til  Udgivelse  til  Jul.  Han  vil  sætte 
dobbelt  Pris  derpaa,  naar  han  erfarer  det  gjennem  Dig." 

„Det  har  Du  ogsaa  udvirket?!  .  .  .  Hor,  Reinhold, 
holdt  jeg  ikke  iforvejen  saa  meget  af  Dig,  som  det  er 
menneskeligt  muligt,  saa  vilde  jeg  holde  endnu  mere  af 
Dig  for  dette.  Jo,  jeg  skal  gjerne  besørge  den  Kommis- 
sion; men  først  vil  jeg  dog  optræde  som  Riegels  Kom- 
missionær og  give  Dig  et  rigtigt  Smækkys  til  Tak,  — 
det  kan  han  dog  ikke  selv  gjøre!" 

Det  lovede  Mundgodt  udeblev  dog,  thi  i  det  Samme 
raslede  det  i  det  graa-  og  hvidspættede  Rullestenslag 
udenfor.  Ebba  drejede  rask  om  Hjørnet  af  Hytten,  og 
i  næste  Øjeblik  tittede  hendes  nysgjerrige  Hoved  ind  ad 
Døraabningen. 

.,Naa,  der  er  De!  Saa  havde  jeg  dog  Ret,  da  det 
tilsidst  faldt  mig  ind,  at  det  var  det  eneste  Sted,  De 
kunde  være  søgte  hen,"  udbrod  hun  ilfærdigt.  „De  maa 
endelig  komme,  nu  regner  det  jo  ikke  mere !  Hele  Skoven 
bliver  afsøgt  paa  det  Grundigste  for  at  finde  Dem;  De 
bliver  ventede  med  Længsel!" 

„Ja,  for  I  vil  vel  til  at  spise?"  spurgte  Hertha  med 
rigtig  Menneskekundskab. 

„Akkurat!"  bekræftede  Arthur,  som  nu  trængte  sig 
frem  bag  Ebba  og  skyndte  sig  hen  for  at  trykke  Gads 
Haand.  „Undskyld,  jeg  ikke  strax  søgte  Dem  før,  da 
jeg  af  Hr.  Roulund  fik  den  glædeligste  Efterretning,  jeg 
i  mit  Liv  har  faaet;  men  .  .  .  ja,  De   forstaar  nok  .  .  . 

jeg  maatte  jo  først  have  fat  i  Ebba,  og  hun  .  .  .  hun 
holdt  paa  mig." 

„Det  er  ik-ke  sandt!"  indvendte  Frøkenen  og  halverede 
Ordet,  som  unge  Piger  have  for  Skik,  naar  de  ville  for- 
stærke Benægtelsen. 

„Jeg  kan  aldrig  takke  Dem  nok  for  Alt,  hvad  De 
har  gjort  for  mig,"  vedblev  Arthur  til  Gad  uden  at  agte 
paa  Protesten.  „Jeg  vilde  ønske,  at  jeg  til  Gjengjæld 
kunde  gjøre  noget  rigtigt  Storartet  for  Dem  .  .  .  Hør, 
har  De  og  Froken  Hertha  ikke  Lyst  til  at  benytte  Pony- 
vognen paa  Hjemturen?" 

„Tak  for  Deres  lige  saa  udmærkede  som  ædelmodige 
Tilbud,  kjære  Riegel!  De  veed,  hvad  den  Befordring 
kan  bruges  til,  hvad?  For  en  otte  Dage  siden  havde 
jeg  ogsaa  med  Glæde  taget  mod  Tilbudet,  men  nu  kom- 
mer det  for  sent.  Hertha  og  jeg  har  benyttet  os  af 
Fiskerhytten  her  — ,  den  er  ogsaa  meget  brugbar  til  at 
forlove  sig  i." 

„Hvad?!  Er  I  blevne  forlovede?  Gratulerer!"  ud- 
brød Ebba  og  kastede  sig  henrykt  om  Kusinens  Hals. 

„Det  er  ligesaadan  med  os,  vi  er  ogsaa  blevne  for- 
lovede!" meddelte  Arthur,  idet  han  fornyede  Haand- 
trykket. 

„Næ-æ!"  lød  det  enstemmigt  og  grumme  forbauset 
i  Duet  fra  Hertha  og  Gad. 

„Aa,  de  gjør  Nar  af  os,  Ebba!  De  vidste  det  jo 
godt;  det  er  dem  selv,  der  har  lavet  det,"  brummede 
Arthur  og  vrikkede  fortrydeligt  med  Overkroppen. 

„Jamen   det   skulde    jo   være    en    Hemmelighed    til 

Aftenspisningen,"  mente  Hertha  godtroende,  —  hun  var 
jo  altid  saa  naiv. 

„Spisningen,  det  er  sandt!"  faldt  Ebba  ind.  „Det 
gaar  ikke  an,  vi  lader  de  Andre  vente  længere!  Kom 
afsted,  lad  os  løbe!  .  .  .  Fader  kunde  blive  vred!" 

Med  den  Fart,  de  skød,  var  det  et  Øjebliks  Sag  for 
de  unge  Mennesker  at  naa  hen  til  aabne  Plads,  hvor  de 
med  største  Paaskjønnelse  blev  modtagne  af  det  øvrige 
Selskab,  hos  hvem  ikke  alene  Maverne  vare  begyndte  at 
knurre. 

Selvfølgelig  var  det  Herrerne,  der  viste  størst  Utaal- 
modighed.  For  det  Første  lider  jo  som  bekjendt  det 
stærke  Kjøn  stedse  mest  af  Længsel  efter  at  komme  til- 
bords —  naar  det  da  ikke  er  et  Kaffebord,  der  er  Tale 
om  — ,  og  for  det  Andet  glemte  ved  denne  Lejlighed 
samtlige  Damer,  hvor  udsatte  de  vare  for  Hungersdøden, 
eftersom  de  vare  fuldstændigt  optagne  af  at  pakke  ud 
af  Vognene.  Disse  syntes  nemlig  paa  dette  Tidspunkt 
at  være  blevne  omskabte  til  lige  saa  mange  Marketender- 
vogne, idetmindste  aabenbarede  de  en  bugnende  Over- 
flødighed af  mere  eller  mindre  spiritusholdige  Drikke- 
varer i  Forbindelse  med  et  Utal  af  solide,  velsmurte 
Mellemmad'er,  der  gjennemgaaende  saae  højst  appetit- 
vækkende ud,  ihvorvel  der  jo  nok  undertiden  kunde 
tvistes  om,  hvorvidt  f.  Ex.  Rullepølse  eller  Klosterost 
var  det  oprindelige  Paalæg.  Som  Helhed  mindede  Sce- 
nen her  forøvrigt  om  den,  der  opføres  ved  Marketender- 
vognene paa  Kjøbenhavns  Fælleder,  kort  før  de  exer- 
cerende  Jenser  skulle  holde  Frokosthvil. 

Under  deres  Farten  frem    og  tilbage  mellem  Vogn- 

parken  og  den  projekterede  Spiseplads  gjorde  Damerne 
den  forbausende  Opdagelse,  at  Regnen  havde  gjort  Græs- 
set vaadt,  og  Selskabet  befandt  sig  derfor  midt  i  en  under- 
holdende Diskussion  om,  hvor  der  kunde  anses  for  mest 
tort,  da  de  to  nyforlovede  Par  ankom. 

„Tør  jeg  spørge,  om  det  anses  for  nødvendigt  at 
sidde  i  Græsset?"  spurgte  Gad,  der  strax  blandede  sig  i 
Debatten. 

En  treds — halvfjerdsindstyve  overforbausede  Øjne  ret- 
tedes paa  een  Gang  som  en  Pelotonild  mod  den  unge 
Mand,  og  Roulund  gav  den  almindelige  Forbløffelse  Ud- 
tryk i  Sporgsmaalet:  „Tror  De,  vi  er  en  Flok  Skov- 
skader eller  Kramsfugle,  der  kan  flyve  tilvejrs  og  sætte 
os  til  at  spise  oppe  i  Trætoppene?" 

„Dem  personlig  kunde  det  idetmindste  ikke  falde 
mig  ind  at  henregne  til  Klatrefuglene!"  svarede  den  unge 
Forfatter  repliksnar.  „Men  jeg  finder  nu  ikke,  der  er 
nogen  Grund  til  at  stige  saa  højt  tilvejrs,  naar  man  har 
udmærkede  Siddepladser  meget  nærmere  ved  Haanden." 

De  treds — halvfjerdsindstyve  Øjne  tog  sig  en  hurtig 
Tur  Plænen  en  Gang  rundt  og  vendte  saa  atter  tilbage 
til  Gad  lige  saa  forbausede  som  før,  men  denne  Gang 
lød  der  fra  alle  Tilstedeværendes  Struber  et  stærkt,  for- 
undret spørgende  „Hvor?" 

„I  Vognene,  naturligvis!"  svarede  Gad  med  det 
trætte  Tonefald,  Ens  Stemme  faar,  naar  man  er  kjed  af 
at  skulle  svare  paa  et  selvfølgeligt  Spørgsmaal.  „Vi 
rykker  Vognene  sammen,  tager  Plads  paa  Sæderne  og 
breder  Dugene  —  hvis  der  er  saadanne  med  —  ud  over 

vore  Knæer,  og  voila!  vi  har  det  prægtigste  Taffel  og 
sidder  meget  mageligere,  end  om  vi  laa  i  Græsset.'' 

„Ja,  dér  faar  vi  s'gu  vædet  noget  Andet  end  Ganen!" 
sagde  Roulund,  veltilfreds  med  den  lille  Drøjhed,  da  de 
ældre  Herrer  fniste,  medens  Damerne  foragteligt  trak 
Øjenbrynene  tilvejrs,  hvilket  betød  saa  meget  som,  at  de 
ikke  havde  hørt  Nogetsomhelst  eller  ialtfald  ikke  forstaaet 
det.  „Kjobenhavnerens  Forslag  er  ikke  saa  tosset!  Lad 
os  prøve,  hvordan  det  kan  lade  sig  praktisere!" 

Da  Æresmedlemmet  saaledes  erklærede  at  finde  Be- 
hag i  det  fremkomne  Forslag,  forekom  dette  strax  alle 
de  ordinære  Medlemmer  at  være  fortræffeligt,  og  alle 
mandlige  Hænder  tog  strax  fat  paa  at  realisere  det. 
Under  Latter  og  lystig  Opsang  trak  man  af  med  Vognene, 
og  snart  havde  man  dem  samlede  i  een  Gruppe.  Midt- 
punktet dannede  de  fire  Char-å-banc'er,  der  vare  blevne 
kjørte  sammen  to  og  to  med  Bagsmækkene  mod  hin- 
anden, saa  de  lange  Sæder  omtrent  dannede  fortløbende 
Rækker,  og  uden  om  dem  grupperede  de  lette  Jagtvogne 
og  de  mindre  Char-å-banc'er  sig  som  Aflæggere  af  Moder- 
stammen. 

Saasnart  Rangeringen  af  Vognene  var  færdig,  blev 
de  stormede,  aldeles  som  de  forskjellige  Fløje  af  et  Fest- 
bord blive  det,  naar  Siddepladserne  ved  dem  ikke  forud 
ere  bestemte,  og  denne  fremfusende  Bestigelse  gav  An- 
ledning til  mange  pudsige  Scener. 

For  de  ældre,  saavel  mandhge  som  kvindehge  Med- 
lemmer af  Familien  „Madkjær"  gjaldt  det  at  finde  de 
bedste  Furagevogne.  Omkring  Roulunds  og  Egnens  øvrige 
Gourmanders  Kjoretojer   var  der  en  tætpakket    Stimmel 

af  midaldrende  Lækkermunde,  som  trængtes  og  puffedes 
for  at  komme  op;  som  Gribbekløer  klamrede  fede  Hænder 
sig  til  Sædernes  Rygstød,  medens  de  arme  Nødlidende 
med  deres  brede  Rygge  spærrede  for  de  Efterfølgende; 
mange  Skinneben  skiftede  Farve  ved  at  komme  i  for 
intim  Berøring  med  Vogntrinene  og  fortonede  sig  smukt 
i  det  Blaa  og  Gule,  og  hvert  Øjeblik  sad  to  Tyksakker, 
der  begge  vilde  forcere  Vogndøren,  fast  i  Aabningen  lige- 
som to  Fedelam  paa  Indladningsbroen  ved  et  Dampskib. 
De  Unge  derimod  saae  ikke  saa  meget  paa  Kosten  som 
paa  en  god  Omgang.  Hvor  der  var  Udsigt  til  det  muntreste 
Selskab,  blev  Vognen  entret  fra  alle  Ender  og  Kanter; 
under  livligt  Haandgemæng  og  gemytlige  Skærmydsler 
gik  det  hulter  til  bulter  op  ad  Trinene,  ind  over  Bag- 
smækken, op  over  Hjulene  og  forfra  ad  Bukken,  lige- 
gyldigt hvordan;  om  man  kom  paa  Hovedet  eller  Benene, 
gjorde  ikke  saa  nøje,  blot  man  naaede  op  og  fik  Plads. 
Takket  være  det  originale  Arrangement  var  der  strax 
fra  første  Færd  Højtryk  paa  Stemningen.  Fra  Vogn  til 
Vogn  laante  man  Flasker  øg  Glas,  Peber  og  Salt  og 
andre  Nødvendighedsartikler  hos  hverandre;  Besætningen 
paa  Roulunds  Char-å-banc  byttede  Laxemad  med  Lever- 
postejs-Smørrebrød fra  Preislers  aabne  Bivogn  Nr.  1; 
Kjeldsens  Passagerer  skaalede  med  Bøttgers  efter  først 
vittigt  at  have  forespurgt  sig,  om  det  var  en  Ølvogn 
eller  en  Sodavandsvogn,  og  der  blev  skrækblandede 
Frydeskrig,  naar  En  eller  Anden  i  Distraktion  satte  en 
Flaske,  en  Sennopskande  eller  et  Glas  med  Ansjoser  fra 
sig   paa    det    Bord,  som   ikke  fandtes   under  Dugen,  og 

vedkommende  Beholder  udsendte  sit  flydende  Indhold  med 
eller  uden  Fisks  Medfølge. 

Det  mest  udvalgte  Selskab  var  naturligvis  samlet  i 
Æresgjæstens  og  den  tilstødende  Char-å-banc,  hvilken 
sidste  maaske  kunde  kaldes  en  Sammenskudsvogn,  da 
den  indehavdes  af  et  Andelsselskab  med  Fru  Hauberg 
og  Bøttgers  i  Spidsen. 

Sidstnævnte  Familie  havde  under  hele  Turen  været 
iaus  og  tilbageholdende,  for  ikke  at  sige  nedslaaet.  Over- 
hovedet var  nemlig  ikke  dummere,  end  at  han  indsaae, 
at  hans  kjære  Sofus  var  distanceret  af  den  forhen  saa 
foragtede  Huslærer  —  det  var  navnlig  Ordningen  med 
Ponyvognen,  der  havde  givet  hans  Forhaabninger  Døds- 
stødet — ,  og  naar  Overhovedet  i  den  Familie  indsaae 
Noget,  indsaae  hele  Restbestanden  det  ogsaa. 

Bøttgers  Humør  var  efterhaanden  begyndt  at  blive 
noget  bedærvet,  og  han  bestemte  sig  derfor  til  at  ty  til 
det  ikke  ukjendte  Middel  at  sætte  det  i  Spiritus  for  at 
se,  om  det  skulde  hjælpe.  Til  Alles  Forundring  drak 
den  ellers  saa  sobre  Mand  som  de  Andre  to  Snapse  til 
Maden,  ja,  han  undslog  sig  end  ikke  for  til  det  afslut- 
tende Stykke  Ostemad  at  tage  den  sidste  halve  med, 
som  i  Vendsyssel  gaar  under  Kjælenavnet  „Krumme- 
slukkeren". 

Saa  sælsomt  det  lyder,  lettede  hans  ejendommelige 
Synsorganer  ham  i  betydelig  Grad  den  Opgave,  han 
havde  sat  sig,  da  Punschen  senere  kom  frem;  men  dette 
kan  forklares  saaledes.  Naar  Bøttger  nemlig  tog  sit 
Glas  og  med  sine  skelevippede  Øjne  saae  over  paa  en 
af  sine  Gjenboer  for  at  drikke  med  denne,  var  der  nem- 

lig  aldrig  under  fire  af  de  ]Særmestsiddende,  som  i  den 
fejlagtige  Tro,  at  Blikket  gjaldt  dem,  strax  greb  deres 
Glas  og  med  den  inderligste  Velvillie  gav  sig  til  at  nikke 
tilbage  til  Manden.  Isaturligvis  maatte  Bottger  saa  op- 
lyse, hvem  det  var  hans  Agt  at  lyksaliggjore;  men  Fejl- 
tagelsen affodte  dog  altid  en  Række  Kontradrikninger, 
hvorved  han  indkasserede  fire  Glas  for  hvert,  han  bød  paa. 

Ved  Hjælp  af  disse  særegne  Omsætningsforhold  var 
det  virkelig  lykkedes  den  kjære  Bestyrer  at  stige  op  fra 
Melankoliens  dystre  Kløft  til  Oprømthedens  straalende 
Tinde,  da  Roulimd  slog  til  Lyd  paa  sit  Glas  og  udbad 
sig  et  Øjebliks  Opmærksomhed. 

„Et  Øjebliks  Opmærksomhed  I"  raabte  Bøttger  stærkt 
henover  Forsamlingens  Hoveder  saa  bydende,  som  havde 
han  bestilt:  ^En  Gang  Rejer!" 

Et  Forsøg,  Roulund  derpaa  gjorde  paa  at  komme 
til  at  staa  op  i  Vognen,  blev  mødt  af  de  mest  levende 
Protester,  da  han  under  sine  ihærdige  Bestræbelser  her- 
for syntes  at  have  sat  sig  til  Opgave  at  træde  samtlige 
sine  Kaboer  og  Gjenboer  platfodede,  og  tilsidst  kom  det 
for  alle  Parter  heldige  Kompromis  istand,  at  den  temme- 
lig overvægtige  Kjøbmand  under  kraftig  Halen  og  virk- 
som Skubben  bag  blev  langet  op  paa  Bukken  som  en 
uhandlelig  .Vareballe,  hvilken  Akt  Bottger  ledsagede  med 
hyppige  Gjentagelser  af  det  ganske  vist  opmuntrende, 
men  ved  denne  Lejlighed  noget  malplacerede  Tilraab: 
-Op  med  Fjervingen  I"  — til  Mandens  Undskyldning  bør 
det  dog  tilføjes,  at  det  var  den  nyeste  Kjobenhavner- 
Talemaade,  han  kjendte. 

Da  Roulund  endelig  viste  sig  paa  denne  mindre  dag- 

ligdags  Talertribune,  blev  der  almindelig,  respektfuld  Taus- 
bed  i  Forsamlingen  undtagen  for  Bøttgers  Vedkommende, 
idet  denne  med  en  mærkelig  Misforstaaelse  af  Situationen 
og  en  endnu  mærkeligere  Fejltagelse  af  Talerens  Per- 
son hilste  Æresmedlemmet  velkommen  med  det  lovligt 
skjæmtefulde  Tilraab:  „Ho,  ho!  God  Aften,  gamle 
Mester  Jakel!     Vær  nu  lidt  morsom!" 

Den  mest  rædselsslagne  Bestyrtelse  malede  sig  paa 
Alles  Ansigter  efter  denne  grufulde  Majestætsfornærmelse. 
Blufærdigt  beskæmmede  sænkede  samtlige  Damers  Næse- 
tippe sig  ned  mod  Jorden,  hvilken  Gestus  i  Ord  kunde 
udlægges  som:  „Gud,  det  var  dog  rædsomt!";  paa  enkelte 
særligt  skamløse  Herrers  Ansigter  tegnede  sig  nogle  for- 
mastelige Smil,  der  dog  heldigvis  havde  den  Takt  ikke 
helt  at  vove  sig  frem,  men  laa  paa  Lur  som  uvorne 
Skoledrenge,  der  fra  deres  Skjul  gjerne  ville,  men  ikke 
rigtigt  tør  iagttage  Resultatet  af  deres  Spilopper;  men 
de  fleste  Mænd  geraadede  i  et  saa  ædelt  Raseri,  at  de 
godt  kunde  have  lynchet  Delinkventen. 

Roulund  var  den,  der  tog  Sagen  fornuftigst.  Han 
sendte  Bøttger  et  koldt  og  skarpt  Blik  af  den  rolige  Art, 
som  Bestyreren  ikke  kunde  lide,  fordi  han  ikke  kunde 
svare  derpaa,  og  saa  henvendte  han  tørt  til  ham:  „Næ, 
min  gode  Bøttger,  morsom  det  kan  og  vil  jeg  ikke  være, 
med  min  Villie  kan  jeg  ikke  være  det,  og  mod  min 
Villie  vil  jeg  ikke  være  det;  det  overlader  jeg  til  Andre!" 

Efterat  Bøttger,  hvis  han  havde  Plads  til  den, 
kunde  have  stukket  denne  Stikpille  i  Lommen,  tog  Rou- 
lund fat  paa  sin  officielle  Meddelelse:  „Mine  Damer  og 
Herrer!    Det  er  egenlig  slet  ingen  Tale,  jeg  vil  holde  .  .  . 

inVil  han  ikke  tale?  Tænk,  hvad  vi  Stakler  gaar 
tabt  apr  ind  flettede  Bøttger,  der  dog  nu  var  saa 
stækket,  at  han  indskrænkede  sig  til  at  hviske  til  sine 
Naboer.)  .  .  .  det  er  mere  et  Glædesbudskab,  som  jeg 
med  Glæde  bringer  frem  for  Dem  for  at  glæde  Dem 
med  ...  („O,  lad  os  være  gelade,  gelade  .  .  .,"  be- 
gyndte Bestyreren,  men  standsede  pludselig,  da  Rou- 
lund  selv  brod  over  tvært  i  sin  Tale.)  .  .  .  Nej,  det 
gaar  ikke  paa  den  Maner  I  Jeg  egner  mig  ikke  til  at 
gaa  tilvejrs  i  en  Ballon.  Jeg  er  ikke  Taler,  saa  jeg  vil 
hellere  sige  rentud  og  uden  Tilsætninger  eller  Forfalsk- 
ninger, hvordan  det  virkelig  forholder  sig  med  det,  jeg 
vil  tale  oml  ...  I  langsommelige  Tider  har  Riegel  gaaet 
her  og  gjort  sine  Hoser  gronne  for  Ebba  saadan  i  al 
Løndom,  hvad  jeg  ikke  behøver  at  fortælle,  da  vi  Alle 
veed  det,  og  i  lige  Maade  er  det  et  notorisk  Faktum,  at 
jeg  ikke  har  været  saadan  rigtig  stemt  for  Partiet,  fordi 
jeg  havde  saa  meget  imod  det!  .  .  .  {^jVort  Modersmaal 
er  dejligt,^  begyndte  den  selvbestaltede  Afbryder  at 
nynne,  men  blev  af  sin  Kone  stopxjet  i  sin  Sanger- 
virksomhed  ved  et  Byk  i  Frakkeænnet.)  .  .  .  Det  hed- 
der saa  smukt,  at  Kundskab  er  Magt,  —  javel  er  det 
det!  Xæ,  det  er  Despotisme,  er  det  I  Hvorfor  skal  en 
Mand  være  bedre  end  som  jeg,  fordi  han  maaske  veed, 
hvad  Cirklens  Kvadratur  er.  eller  hvad  en  Telefon  hedder 
paa  Græsk?  Nej,  de  Finesser  har  jeg  aldrig  brudt  mig 
oml  .  .  .  (Paa  dette  Punkt  forlangte  Bøttger  hos  sine 
nærmeste  Naboer  opgivet,  hvor  Eventyret  om  Ræven 
og  Rønnebærrene  stod  trykt,  da  han  med  Et  havde 
faaet  en  ustyrlig  Lyst  til  at  opfriske  det.)  ...  Og  saa 

er  der  ikke  den  mindste  Kjende  Praktisk  ved  denne 
upraktiske  Videnskabelighed.  Og  derfor  har  Riegels 
Studeringer  aldrig  været  efter  mit  Ho'ede  .  .  .  jeg  mener 
begribehgvis  ikke  saadan  at  forstaa,  at  hans  Læsning 
har  generet  mig  .  .  .  men  at  det  kun  var  mig  imod,  at 
InteUigensen  ikke  er  nogen  solid  Levevej.  Idag  har  jeg 
imidlertid  faaet  et  andet  Syn  paa  Tingene,  idet  jeg  først 
kan  deklarere  Riegel  som  Forfatter  til  to  Digte,  som  han 
under  sit  Navn  har  digtet  som  Oversættelser,  og  som  vi 
...  det  vil  sige,  han  har  faaet  trykket  i  et  Blad  idag, 
som  han  nok  siden  vil  læse  op  til  stor  Moro  for  os 
Alle.  Og  da  han  nu  paa  den  Maade  har  vist,  at  dette 
Skriveri  foruden  Æren  og  Honnøren  ogsaa  kan  —  som 
man  siger  med  et  borgerligt  Ord  —  kaste  af  sig  til  en 
Omgang  Havresuppe,  saa  har  jeg  herved  for  det  Andet 
den  Fornøjelse  at  deklarere  hans  Forlovelse  med  Ebba. 
Vi  er  Allesammen  her  i  Aften  komne  godt  op  at  kjøre, 
takket  være  Kjobenhavneren;  men  jeg  tror  nok,  at  Riegel 
og  Ebba  er  dem,  der  nu  for  Øjeblikket  sidder  paa  den 
høje  Hest,  og  derfor  et  Glas  for  dem!" 

De  oprigtigste  Lykønskninger  strømmede  strax  fra 
alle  Vogne  ind  til  det  unge  Par;  men  det  kunde  jo  ikke 
nægtes,  at  det  gjorde  et  Skaar  i  den  almindelige  Fest- 
stemning, at  Bøttger  gav  sin  Beundring  Luft  i  følgende 
snærtende  Replik:  „Hille  den!  Har  Riegel  allerede  faaet 
tiykket  hele  to  Oversættelser?  Ja,  saa  er  han  jo  Digter! 
Saa  kommer  hans  Portræt  og  Biografi  vel  i  Aviserne 
imorgen?  Det  gjælder  jo  nutildags  kun  hurtig  Expedi- 
tion  og  nye  JS^avne!" 

„De  er  saa  bitter  som   det  rene  Perikon,   Hr.   Bøtt- 

ger!"  faldt  Hertha  spidst  ind,  givende  ham  et  moralsk 
Knips  over  Næsen.  „De  skal  ikke  for  tidlig  slaa  Dem 
til  Ridder  paa  Riegel,  for  de  to  omtalte  Digte  er  Ingen- 
ting mod,  hvad  der  kommer." 

„Næ,  Ingenting,  aldeles  Ingenting!"  bekræftede  Post- 
mesteren, som  i  sin  Glæde  over  at  kunne  være  med  til 
at  sætte  Bøttger  til  Vægs  sprængte  det  Taushedens  Segl, 
der  svinebandt  hans  arme  Tunge. 

„Hvad  veed  De  om  det,  min  gode  Hr.  Preisler?*' 
spurgte  Gad  med  frygteligt  vredladen  Stemme  og  for- 
bitret rullende  Øjne. 

„Jeg?  Ingenting,  aldeles  Ingenting!"  sagde  den 
stakkels  Postmester  for  anden  Gang  og  slog  sig  i  For- 
tvivlelse over  at  være  reduceret  til  de  Umætendes  Klasse 
for  Panden,  hvilket  dog  kun  bevirkede,  at  et  halvt  Stykke 
Potkase-Smorrebrod,  som  han  glemte,  han  holdt  i  Haan- 
den,  for  et  Øjeblik  tog  midlertidigt  Ophold  over  hans 
venstre  Øje. 

„Hvad  vil  Du  sige  med  det  „hvad  der  kommer", 
hvad  betyder  det?"  spurgte  Roulund  utaalmodigt  sin 
Niece. 

„Jo,  ser  Du,  Onkel!  Til  Julen  kommer  der  en  hel, 
stor,  tyk  Bog  med  alle  Riegels  Oversættelser,  —  For- 
læggeren har  antaget  dem,"  svarede  Hertha,  ikke  saa 
lidt  vigtig  over  at  kunne  meddele  denne  Nyhed,  der 
vakte  betydeligt  mere  Røre,  end  lignende  Meddelelser  om 
udkommende  Bøger  pleje  at  afstedkomme. 

Først  udbrød  nemlig  Arthur:  „Det  har  De  ogsaa 
gjort  for  mig,  kjære,  kjære  Gad!"  og  vilde   i   vild   Hen- 

rykkelse  springe  op  for  at  omfavne  Vennen.  Et  gjen- 
nemtrængende  Protestskrig  rejste  sig  imidlertid  fra  alle  i 
samme  Vogn  Værende,  thi  ved  hans  Bevægelse  kom 
nemlig  Rejsetæppet,  der  gjorde  Tjeneste  som  Borddug, 
i  saa  voldsom  en  Bølgegang,  at  Papirstallerkenerne  med 
det  derpaa  placerede  Smørrebrød,  Kræmmerhusene  med 
Salt  og  Peber  og  Alt,  hvad  der  med  den  yderste  For- 
sigtighed var  anbragt  paa  Tæppet,  blev  kastet  frem  og 
tilbage  mellem  hinanden  som  Smaabaade  i  oprørt  So. 
Af  sine  Gjenboer  og  Naboer  blev  Arthur  atter  tvungen 
ned,  medens  han  raabte  hen  til  Gad:  „Ja,  saa  skal  jeg 
takke  Dem  siden,  —  naar  jeg  blot  vidste  hvordan!" 

Samtidigt  blev  Bøttger  saa  afficeret  over  Efterret- 
ningen, at  han  arrigt  haanende  snerrede  over  til  sin 
kjære  Sofus,  der  havde  siddet  helt  sønderknust:  „Der 
ser  Du!  Riegel,  han  kan  skrive,  for  han  er  Digter! 
Men  hvad  har  Du  faaet  ud  af  Din  digteriske  Virksom- 
hed? Du  har  vel  ikke  en  Gang  lavet  mere  end  de  to 
fjollede  Linier,  Du  for  en  Maanedstid  siden  fortalte  Moder 
og  mig:  „O,  søde,  elskte  Ebba!  Jeg  lider  som  Mazeppa!" 
—  har  Du  vel?" 

„Jo,  det  har  jeg  rigtignok!"  svarede  den  romantiske 
Poet  dybt  krænket  og  sprang  igjen  op.  „Jeg  har  lavet 
to  Linier  og  Begyndelsen  af  en  tredie  til,  saaledes:  „Fast- 
lænket jeg  ligger  paa  Ryggen  og  stormer  paa  Jagt  efter 
Lykken!  Hav  Medynk  .  .  ."  ja,  længere  er  jeg  ikke 
kommen." 

„Det  er  nemt  nok!  Maa  jeg  hjælpe  Dig?  „Hav 
Medynk!  O,  stop  dog  Pegasen!  Lad  ham  komme  af 
blot,  det  Asen!"  .  .  .  Tak,  saadan  kan  vi  Allezusammen!" 

vrængede  Faderen  ad  sin  begavede  Sonneke  og  tilføjede 
saa  halvhojt  til  ham:  „Og  ikke  nok  med,  at  Du  har 
gjort  Dig  til  Nar!  Alle  de  mange  Penge  til  Kobber- 
stikket er  jo  kastede  i  Rendestenen!" 

„Ja,  jeg  var  rundt  hos  alle  Antikvarer  og  Marskan- 
disere, men  jeg  kunde  ikke  opdrive  noget  brugt  Exem- 
plar,"  undskyldte  Sofus  sig  med. 

„Næ,  naturligvis!  Det  ligner  Dig!  .  .  .  Uh,  jeg  er 
saa  kjed  af  at  se  paa  Dig!  Forsvind,  Du  Mare  .  .  . 
halm  .  .  .  kat  .  .  .  Marekat,  mener  jeg  begribeligvis!" 
brummede  den  fortørnede  Fader  og  bibragte  sin  Første- 
fødte et  let  Stød  for  Maven. 

Aldrig  er  et  ligelydende  strengt  Paabud  blevet  efter- 
kommet mere  prompt  og  mere  bogstaveligt. 

Den  unge  Mand  var  nemlig  ikke  forberedt  paa,  at 
der  til  Straffeprædikenen  ogsaa  hørte  korporlig  Haands- 
paalæggelse,  hvorfor  han  ved  Stødet  kom  i  den  Nød- 
vendighed at  skulle  tumle  et  Par  Skridt  tilbage.  Nu 
stod  han  imidlertid  helt  bagude  i  Vognen,  og  da  han 
aldrig  for  havde  spist  til  Aften  tilvogns  og  følgelig  ikke 
havde  beregnet  Lokaliteterne,  forsvandt  han  saa  at  sige 
med  Et  fra  .Jordens  Overflade,  idet  han  med  en  elegant 
baglænds  Saltomortale  dumpede  ned  i  Mellemrummet 
mellem  de  to  Vogne,  hvorved  det  mere  kom  til  at  tage 
sig  ud,  som  om  den  skuffede  Yngling  istedetfor  at  til- 
kjendegive  sin  Fortvivlelse  over  Forlovelsen  laa  og  raabte 
Hurra  med  Støvlehælene. 

Medens  dette  foregik,  og  en  større  Del  af  Herrerne 
fik   travlt    med    at    samle    den    ulykkelige    Elsker,   der   i 

Ordets  egenligste  Forstand  var  tabt  bag  af  en  Vogn,  op, 
var  Roulund  klavret  ned  af  det  oratoriske  Kuskesæde 
og  havde  banet  sig  Vej  hen  til  sin  tilkommende  Sviger- 
søn, hvem  han  i  sin  overstrømmende  Glæde  omfavnede, 
idet  han  udbrod:  „Kom  her  og  lad  os  drikke  Dus,  Arthur! 
...  En  hel  Bog,  en  Julebog,  udkommer  der  af  Dig  I 
Det  kalder  jeg  en  Overraskelse!" 

„For  mig  —  ja  I  Men  ikke  for  Dig,  kjære  Sviger- 
fader, for  det  er  naturligvis  ligesom  det  Andet  dit  og 
Gads  Værk!"  svarede  Arthur  taknemligt. 

„Næ,  noget  Bestemt  vidste  jeg  ikke  ...  det  vil 
sige,  jeg  haabede  jo  nok  .  .  .  Nej,  gu'  gjorde  jeg  ikke 
nej!  Det  er  Kjobenhavneren,  der  skal  have  Æren  af 
det  Hele!"  var  Kjøbmanden  saa  retfærdig  at  indrømme, 
og  saa  vendte  han  sig  til  Gad,  idet  han  sagde:  „De  er 
fænomenal.  Gad!  De  fortjente  en  kongelig  Belønning 
.  .  .  Hor,  har  De  ikke  Lyst  at  tage  min  anden  Datter? 
.Jenny  er  en  flink  Pige  ..." 

„Tak!  Jeg  kan  desværre  ikke  have  den  Fornøjelse, 
for  jeg  har  lige  forlovet  mig  med  Deres  Niece  her,"  for- 
klarede Gad  undskyldende,  men  tilføjede  trøstende:  „Saa 
lidt  i  Familie  kommer  vi  dog!" 

,.En  Forlovelse  til!  Hold  paa  mig,  ellers  gaar  jeg 
s'gu  bagover  ligesom  Sofus!"  raabte  Roulund.  „Naa, 
til  Lykke!  Det  er  da  Noget,  der  kan  lade  sig  høre: 
to  Forlovelser  paa  een  Aften,  og  det  oyenikjøbet  til- 
vogns!" 

Atter  tog  Selskabet  fat  paa  Gratulationerne,  og  da 
de  vare  afsluttede,  hviskede  Gad  til  Hertha:  „Det  er 
udmærket!      Sikken    en    Slutningsscene    paa    min    Bog! 


337 

Deklaration  af  Forlovelser  tilvogns  —  det  tror  jeg  ikke 
er  brugt  for!     Den  Ide  benytter  jeg!" 

^Ja,  naar  Du  har  taget  alt  det  Andet  her  fra,  hvor- 
for skulde  Du  saa  ikke  tage  det  med!"  svarede  Hertha 
og  lo  til  ham. 

„Nej,  vel!     Det  bliver  jo  dog  efter  levende  Model!" 

